[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! A Ház őszi ülésszakának 1. ülésnapját megnyitom. Tájékoztatom önöket, hogy az ülés vezetésében Szűcs Lajos és Steinmetz Ádám jegyző urak lesznek segítségemre. Köszöntök mindenkit, aki munkánkat figyelemmel kíséri. Tisztelt Ház! Szomorú kötelességemnek teszek eleget azzal, hogy bejelentem, az elmúlt időszakban négy volt képviselőtársunk hunyt el. Orosz Sándor, az MSZP egykori politikusa az 1994. évi országgyűlési választásokon, Budapest 3. számú választókerületében szerzett mandátumot, és 2010-ig, négy cikluson keresztül volt a párt országgyűlési képviselője. Megbízatása alatt a Mezőgazdasági bizottság elnöki, illetve a Környezetvédelmi bizottság alelnöki tisztségét is betöltötte. Képviselői tevékenysége mellett jogászként dolgozott, valamint az agrárium szakértőjeként élethosszig tartó kötelék fűzte a mezőgazdasághoz. Életének 65. évében hunyt el. Ráday Mihály a rendszerváltás utáni első szabad országgyűlési választásokon, az SZDSZ Baranya megyei területi listájáról szerzett mandátumot, és egy cikluson keresztül volt a párt országgyűlési képviselője. Megbízatása alatt a Környezetvédelmi bizottság tagja, 1991-ig alelnöke volt. Országos tisztsége mellett 1990-től 2002-ig volt a Fővárosi Közgyűlés tagja, ahol komoly szerepe volt a műemlékvédelem kialakításában, több műemlékvédelmi projekt megszervezésében. A tevékenységét elismerve 2009-ben a Magyar Köztársasági Érdemrend középkeresztjét vehette át, 2021-ben pedig Budapest díszpolgára címmel jutalmazták. Politikai, közéleti tevékenysége mellett operatőrként, televíziós rendezőként és szerkesztőként is dolgozott, munkásságát a legnagyobb szakmai elismerésekkel, Balázs Béla-díjjal, Kossuth-díjjal és Táncsics Mihály-díjjal ismerték el. Életének 79. évében hunyt el. Fogarasiné Deák Valéria 2002-től 2010-ig, két cikluson keresztül volt az Országgyűlés tagja. Mandátumát az MSZP Pest megyei területi listájáról, majd utóbb Pest megye 4. számú egyéni választókerületében szerezte meg. Megbízatása alatt a Társadalmi szervezetek bizottságának elnöke, az Emberi jogi bizottság alelnöke, illetve a Foglalkoztatási és munkaügyi bizottság tagja volt. Korábban, az 1994. évi önkormányzati választásokon bekerült a Pest Megyei Önkormányzat közgyűlésébe, ahol az MSZP frakcióvezető-helyettese volt, 1998-tól pedig frakcióvezetője, illetve az MSZP Nőtagozatának alapítója volt. Életének 68. évében hunyt el. Vitányi Iván 1990-től 2014-ig hat cikluson keresztül volt az Országgyűlés tagja. 2011-ig az MSZP-frakció tagjaként, ezt követően független képviselőként politizált. 1990-ben és 2010-ben az MSZP országos listájáról, 1994-ben és 1998-ban Budapest 7. számú választókerületében, 2002-ben és 2006-ban pedig a párt budapesti területi listájáról szerzett mandátumot. Megbízatása alatt a Kulturális bizottság elnöke, illetve az Európai integrációs ügyek bizottságának tagja volt. 1989-ben a Magyar Szocialista Párt egyik alapító tagja, 1990 és 1996 között az országos választmány elnöke volt. 1993 és 1995 között a Demokratikus Charta egyik szóvivője. 2010-ben csatlakozott a Demokratikus Koalícióhoz, 2011-ben a párt örökös tiszteletbeli elnöke lett. Életének 96. évében hunyt el. Kérem önöket, hogy képviselőtársaink emléke előtt felállással tisztelegjünk. [[A teremben lévők felállva adóznak az elhunytak emlékének.]] Köszönöm. Tisztelt Országgyűlés! Most a napirend előtti hozzászólások következnek. De mielőtt megadom a szót Orbán Viktor miniszterelnök úrnak, aki elsőként jelentkezett szólásra, kérem, engedjék meg, hogy mindannyiunk nevében örömmel üdvözöljem ismét az ülésteremben Bányai Gábor képviselőtársunkat. Ittléte egyúttal arra is bizonyíték, hogy amikor már orvosi szempontból nincs remény, akkor is van még valami, amibe bele tudunk kapaszkodni. Miniszterelnök úr, öné a szó.
Tisztelt Elnök Úr! Tisztelt Képviselőtársaim! Tisztelt Országgyűlés! Alkotmányos szokásaink szerint tájékoztatást adok az Országgyűlésnek a legutóbbi ülésünk óta eltelt lényeges fejleményekről, először is a járványhelyzetről. A sikeres oltási programnak köszönhetően ebben az évben a magyar embereknek újra szabad és biztonságos nyaruk volt. [[13.10]] Nemcsak európai, de világviszonylatban is az egyik leggyorsabb oltási programot valósítottuk meg. Ennek köszönhetjük, hogy másoknál hamarabb tudtunk megszabadulni a járványügyi korlátozásoktól, és gyorsabban állítottuk talpra a gazdaságot. Az oltásoknak köszönhetjük, hogy ismét megteltek élettel az utcáink és a tereink. Az oltás tette lehetővé, hogy kinyissanak a boltok, meglátogathassuk a családtagjainkat, vagy el tudjunk menni nyaralni. A vakcina miatt térhettek vissza gyermekeink az iskolákba, járhatunk újra dolgozni, élhetjük a megszokott, normális életünket. Tisztelt Ház! A járványnak lesz negyedik hulláma. Számos európai ország adatai mellett a mi számaink is erre engednek következtetni. Három járványhullámmal a hátunk mögött tudjuk, hogy mi az, ami a vírussal szemben működik, és mi az, ami nem: a korlátozások, a maszkhasználat nem elegendő, nem lehet vele legyőzni, de még csak megfékezni sem ezt a vírust. Ez egy olyan vírus, ami ellen csak az oltás működik. A harmadik hullámot az oltással győztük le, a negyediket pedig ezzel tudjuk kordában tartani. Ha elegen be vagyunk oltva, nem kell visszatérnünk a zárásokhoz, a maszkhasználathoz, hanem maradhatunk a normális, jól megszokott életünknél. Az életünket és a szabadságunkat csak az oltásokkal tudjuk megvédeni, ezért a jövőben is oltásalapú védekezést javaslok folytatni. Már két oltás is védelmet nyújt, de a szakemberek erősen javasolják a harmadikat. A harmadik oltásról a mai tudásunk szerint azt mondhatjuk, hogy jobb, ha van, mint ha nincs; aki felveszi, mindenképpen védettebb lesz, mint aki nem. Európában Magyarország tette először lehetővé a harmadik oltás felvételét. Mostanra 525 ezer honfitársunk fel is vette a harmadik oltást. Tájékoztatom az Országgyűlést, hogy jelenleg Magyarországon 7 986 132 adag vakcina áll rendelkezésre, és év végéig további 8 millió 900 ezer vakcina leszállítása várható, tehát december végéig közel 17 millió adag vakcinát tudunk eloltani, ha szükség lesz rá. Van tehát elegendő oltóanyagunk, bárkit be tudunk oltani, akár első, második vagy harmadik oltásról van szó. A magyarok túlnyomó többsége be van oltva, tehát biztonságban van, a többieknek lépniük kellene. Erről a helyről is kérem őket, vegyék fel mindannyian az oltást. Akik nincsenek beoltva, azok kockáztatnak: súlyos betegséget, kórházat, sőt életveszélyt. A betegség életveszélyes, az oltás viszont minden kétséget kizáróan működik. A nyár során a negyedik hullámra tehát felkészültünk: van elegendő oltóanyag, gyógyszer és kórházi kapacitás. A kormány javasolja az Országgyűlésnek a vészhelyzet és a rendkívüli jogrend év végéig történő meghosszabbítását. A rendkívüli jogrend bizonyított, segíti a járvány elleni védekezést, szükség van rá továbbra is, az ország cselekvőképességét a járvány alatt mindvégig fenn kell tartanunk. Tisztelt Országgyűlés! Az oltás működik, Magyarország működik ezt mutatják a legfrissebb gazdasági tények is. A magyar gazdaság repülőrajtot vett: a második negyedéves adatok szerint 17,9 százalékkal nőtt a bruttó hazai termék, ami a valaha mért legnagyobb növekedés. A magyar gazdaság teljesítménye és ez az igazán fontos már most meghaladja a járvány előtti szintet, miközben az uniós országok többségében erre bizony még várni kell. A gazdasági újraindítás erejét jól mutatja, hogy a szolgáltatások euróban számított exportja 21 százalékkal nőtt az év második negyedévében, a beruházások 10,8 százalékkal, a külkereskedelmi forgalom 16 százalékkal, az ipar 10,2 százalékkal bővült az előző év azonos időszakához képest. Ma úgy látom, a kormány képes lesz a gazdasági növekedés mértékét ebben az évben 5,5 százalék fölé emelni. A kormány gazdaságélénkítő lépései működnek, ezért ha az év hátralévő részében nagyobb baleset nem történik, akkor az 5,5 százalékos növekedési szint fölé is emelkedhetünk. [[13.20]] A járvány kitörésekor a kormány vállalta, hogy legalább annyi munkahelyet hozunk létre, amennyit a járvány tönkretett. Tisztelettel jelenthetem képviselőtársaimnak, hogy vállalásunkat teljesítettük. Júliusban a foglalkoztatottak száma meghaladta a 4 millió 700 ezer főt. Még soha nem dolgoztak ennyien a rendszerváltás után Magyarországon. [[Taps a kormánypártok soraiban.]] Tizenegy év alatt közel 1 millió új munkahely jött létre, a munkanélküliségi ráta újra 4 százalék alá csökkent, egy lépésre vagyunk a teljes foglalkoztatottságtól, sőt úgy látom, hogy a gazdaságban most már inkább munkaerőhiány van. A járvány kitörésekor a kormány azonnal beruházásösztönzési programot indított 1700 milliárd forint értékben, és ezzel 270 ezer munkahelyet védtünk meg. Tisztelt Képviselőtársaim! Magyarország Kormánya júniusban nemzeti konzultációt indított. Így volt ez az alkotmány, a migráció, a családok védelme és a koronavírus esetében is. Most azért indítottuk el a konzultációt, mert a járványnak messze ható következményei lesznek nemcsak Magyarországon, de az egész világon. A veszélyek korát éljük, újabb járványok és népvándorlások fenyegetik a mindennapi életünket, ezért nekünk, magyaroknak is alkalmazkodnunk kell. A hogyanról szólt a konzultáció. 1 millió 423 ezer választ kaptunk, köszönet mindenkinek, aki részt vett a nemzeti konzultációban. Az eredmények egyértelműek, a válaszadók több mint 90 százaléka egyetértett a minimálbér 200 ezer forintra emelésével, támogatta a gyermeket nevelő családok adó-visszatérítését, egyetértett a családtámogatások és a munkát terhelő alacsony adók alkotmányos védelmével, és támogatta a hitelmoratórium meghosszabbítását is. A konzultáció a kormányt döntésekre kötelezi. Az első döntést már meg is hoztuk, meghosszabbítottuk a rászorulók számára a hitelmoratóriumot. Rászorulóknak minősülnek a nyugdíjasok, a gyereket nevelők, a munkanélküliek, a közfoglalkoztatottak, továbbá azok, akiknek a családjában a rendelkezésre álló jövedelem a járvány alatt csökkent. A vállalkozások közül pedig azok élhetnek a hitelmoratórium meghosszabbításával, ahol a vállalkozás bevétele a járvány alatt 25 százalékkal csökkent. Tisztelt Ház! A gazdaság sikeres újraindítása képessé teszi a parlamentet és a kormányt, hogy megvalósítsa azokat a célokat, amelyeket a negyedik hullám előtt kitűzött. 2022. február 15-éig visszatérítjük mert vissza tudjuk téríteni a gyereket nevelő szülőknek az általuk 2021-ben befizetett személyi jövedelemadót. A visszafizetés felső határa a 2021-es átlagbér éves adótartalma lesz. Adó-visszatérítésben részesülnek a gyereket nevelő kisvállalkozók is. Az eho szerint adózó szülők az általuk személyi jövedelemadóként befizetett összeget kapják majd vissza, a kedvezményes átalányadót fizető kisvállalkozók, a katások pedig az általuk fizetett átalányadó egynegyedét kapják vissza, amennyiben gyermeket nevelnek. Összességében 1 millió 900 ezer szülő számára 600 milliárd forintot térít vissza az adóhivatal 2022 februárjában. [[Taps a kormánypártok soraiban.]] A nyugdíjasok ebben az évben újabb kiegészítést kapnak az infláció miatt. A gazdasági növekedés eredményeiből a nyugdíjasok is részesülni fognak; ez így méltányos. A nyugdíjprémium várható összege a szakértők mai számítása szerint meg fogja haladni az 50 ezer forintot. 2022 februárjában folytatjuk a 13. havi nyugdíj visszaépítését. Jövő februárban már legalább kétheti nyugdíjat tudunk kifizetni minden magyar nyugdíjasnak. A Gyurcsány-Bajnai-kormány utolsó, még nem orvosolt hibája, hogy elvették a 13. havi nyugdíjat. A kormány elkötelezett, és a 13. havi nyugdíjat a lehető leggyorsabban visszaadjuk. 2022 elején hathavi fegyverpénzt fogunk kifizetni a fegyveres és rendvédelmi szervezetek hivatásos esküt tett tagjainak. [[Taps a kormánypártok soraiban.]] 2022. január 1-jétől bevezetjük a 25 év alatti dolgozó fiatalok szja-mentességét. Tájékoztatom a tisztelt Házat, hogy tárgyalások folynak a munkaadókkal és a munkavállalókkal. A tárgyalás célja, hogy a minimálbér összegét 200 ezer forintra emeljük. A tárgyalások mostani állása szerint azt mondhatom önöknek, hogy jó esély van a megállapodásra. Tájékoztatom a tisztelt Házat arról is, hogy a kormány a nemzeti konzultációval összhangban alkotmányos védelmet akar adni a családtámogatásoknak, a munkát terhelő alacsonyabb adóknak és a nyugdíjaknak is. Tisztelt Országgyűlés! Tisztelt Elnök Úr! A nyár végén lezárult az Amerikai Egyesült Államok és a NATO afganisztáni missziója. Magyarország az Amerikai Egyesült Államok felkérésére vett részt az afgán misszióban, és most az Egyesült Államok kérésére velük együtt kivonultunk onnan. A nemzetközi közösség elfogadta az Egyesült Államok kivonulási ütemtervét, és részt vett annak megvalósításában. Utólag bizonyítást nyert, hogy számos kérdésben az Egyesült Államok rosszul ítélte meg az afgán helyzetet, és döntésével komoly veszélyhelyzetet idézett elő. A Magyar Honvédség dolga csak és kizárólag abban állt, hogy kimentse a saját polgárait és a munkánkat ott segítő afgánokat, segítsen szövetségeseinek az ott szolgálatot teljesítő katonák és civilek kimentésében. Feladatukat a katonáink sikerrel teljesítették, elismerés illeti őket. [[Taps a kormánypártok soraiban.]] A veszély azonban nem múlt el. Az afgán válság új migránshullámot indíthat el. Ennek bekövetkezte ma egy hajszálon múlik. Magyarország álláspontja egyértelmű: az országukat elhagyó afgánokat a térségben kell tartani és nem szabad Európába hozni. Hotspotokat, menekülttáborokat nem az európai határokon belül, hanem azon kívül kell létrehozni, a segítséget kell odavinni, és nem a bajt kell Európába hozni. Tisztelt Ház! A magyar határokat is meg kell erősítenünk. Akik kijutnak a térségből, Magyarországon keresztül próbálnak bejutni az Európai Unió területére. Az elmúlt hetekben a balkáni migránsútvonal újra megtelt. A migránsok bejutását a Soros-féle NGO-k pénzzel és szervezési segítséggel továbbra is támogatják, ne legyen illúziónk, támogatni is fogják. A jelek egyértelműek. Tavaly szeptember közepéig 22 ezer határsértőt kapcsoltunk le, idén eddig 73 617-et, és idén eddig 719 embercsempészt fogtunk el. Ez azt jelenti, hogy egy év alatt háromszorosára nőtt a határsértők és az embercsempészek száma. A tendencia világos, nem érdemes magunkat illúziókban ringatnunk. Bár nem szokatlan, de továbbra is szégyenteljes, hogy miközben rendőreink és katonáink Európa belsejének biztonságát, jólétét és kényelmét is védik a magyar határon, Brüsszelből és Berlinből rendre hátba lövik, hátba támadják Magyarországot, újabb eljárásokat indítanak a határzárat biztosító magyar törvényekkel szemben. [[13.30]] A magyar kormány ebben a kérdésben nem enged, minden politikai nyomás ellenére meg fogjuk védeni Magyarország határait az illegális bevándorlással szemben. Fölfogásom szerint, amit ma Brüsszel tesz, az árulás, Magyarország, sőt Európa békéjének és biztonságának elárulása. Ha az Európa kényelmes belsejében élő országok kormányai kívánják, átengedjük a Németországba igyekvő migránsokat, ahogy 2015-ben eleget tettünk Angela Merkel és Faymann osztrák kancellár kérésének is. Tisztelt Hölgyeim és Uraim! A migrációról kiújuló vita szétfeszíti az Európai Unió egységét, a nézetkülönbségek áthidalhatatlanok. Ezért az európai egység megőrzése érdekében azt javasoljuk, hogy a migrációval kapcsolatos minden hatáskört Brüsszel adjon vissza a tagállamoknak. Tisztelt Képviselőtársaim! Tájékoztatom az Országgyűlést, hogy a brüsszeli Bizottság az elmúlt hetekben megtámadta Magyarországot a gyermekvédelmi törvény miatt, kötelezettségszegési eljárást indítottak. Támadják azokat a törvényeket, amelyek nem engedik a szexuális propagandát az óvodákban, az iskolákban, a televíziókban és a reklámokban. Hivatalosan is felszólítottak bennünket a köznevelési, a média- és a reklámtörvény módosítására. Követeléseik abszurdak, és ellenkeznek azzal a magyar közfelfogással, hogy a gyerekek szexuális nevelését kizárólag a szülők határozhatják meg. A kormány álláspontja egyértelmű és sziklaszilárd: nem engedünk teret a gyermekekre irányuló semmilyen szexuális propagandának. [[Taps a kormánypárti padsorokban.]] Ebben a kérdésben a végső szót a magyar emberek fogják kimondani a gyermekvédelemről szóló népszavazáson. Minden demokratikus érzelmű embert meghökkent, sőt fölháborít, hogy Brüsszel nem kíváncsi az emberek véleményére, és azt nem is kívánja tiszteletben tartani. Nem várja meg a népszavazás eredményét, hanem már most zsarol, perrel fenyeget, és rá akarja kényszeríteni a saját véleményét Magyarországra, amire soha senki nem adott neki felhatalmazást. Emlékeztetem önöket, hogy nálunk a migrációról és a gyermekvédelemről is az emberek döntöttek, illetve döntenek. Brüsszelben a migráció- és az LMBTQ-párti országokban ezt sohasem tették meg, ott nem a nép, hanem az elit döntötte el ezeket a kérdéseket. Ezért mondjuk, hogy demokrácia és jogállam ügyében söpörjenek bátran a saját portájuk előtt. [[Taps a kormánypárti padsorokban.]] Tisztelt Házelnök Úr! Tisztelt Képviselőtársaim! Tájékoztatom a tisztelt Házat, hogy az Európai Bizottsággal tárgyalásokat folytatunk az európai helyreállítási hitelalap Magyarországot megillető részéről. 19 országgal már megállapodtak, 8 országgal még nem. Ez aggályos, hiszen vannak országok, amelyek júniusban megkapták a rájuk eső részt, mások pedig máig nem. Ez súlyosan sérti a tisztességes verseny alapelvét, amelyen az egész Unió nyugszik. Magyarország az Európai Unió megerősítésében érdekelt, ezért követeli, hogy a Bizottság hagyjon föl a tagállamok közötti megkülönböztetés politikájával, mert ezzel súlyosan veszélyezteti az Unió gazdasági alapjait. Brüsszel elvtelen, részrehajló és szakmailag elhibázott politikája miatt Magyarország nem kerülhet versenyhátrányba más uniós országokkal szemben, ezért a magyar kormány megelőlegezi a gazdaság helyreállítását szolgáló programok fedezetét, és el is indítja azokat. A szükséges forrásokat a magyar költségvetés, illetve a nemzetközi pénzpiac már biztosította is. Tisztelt Ház! Tisztelt Elnök Úr! Tájékoztatom önöket, hogy a Magyar Nemzeti Bank 3,1 tonnáról 94,5 tonnára növelte Magyarország aranytartalékát, ez több mint harmincszoros növekedés. Magyarország az aranytartalék méretét tekintve a nemzetközi rangsor felső harmadába került, a közép-európai régióban a legmagasabb egy főre jutó aranytartalékkal rendelkezünk. Tisztelt Ház! Fontos döntéseket hoztunk az ország energiabiztonsága érdekében is. Mint önök is tudják, Oroszország szerepe növekszik az európai gázellátásban, elkészült az Északi Áramlat 2. gázvezeték, az Egyesült Államok a német-orosz megállapodást jóváhagyta, és amint ezt az amerikaiak megtették, Magyarország azonnal meg is kötötte a maga hosszú távú gázvásárlási megállapodását Oroszországgal. Az új magyar-orosz gázszállítási szerződés október 1-jén lép hatályba, és 15 évre szól. Biztonságos ellátást ad, mert az éves gázmennyiség két útvonalon érkezik hozzánk, Ausztrián és Szerbián keresztül, a bizonytalan Ukrajnát mellőzhetjük. Biztosítja a kellő mennyiséget, évi 4,5 milliárd köbmétert. A megállapodás lehetővé teszi a lakossági rezsicsökkentés eredményeinek megőrzését, a csökkentett rezsiárakat pedig képesek leszünk a szerződés segítségével hosszú távon is fenntartani. Tisztelt Elnök Úr! Tisztelt Ház! Végezetül: a szemünk előtt zajlik a globális hatalmi központok közötti átrendeződés, és válik egyre nyilvánvalóbbá a nemzetközi gazdasági rendszer sérülékenysége. Az alacsony nemzetközi kamatok és az olcsó pénz korszaka a végéhez közeledik, egyre vadabb gazdasági és politikai nézetek jelennek meg a nemzetközi politikában, ráadásul itt vannak a nyakunkon a járványok és a népvándorlás újabb hullámai is. Ezek immár nem tőlünk távoli jelenségek; ha nem figyelünk, ha nem készülünk föl, egyik napról a másikra képesek a feje tetejére állítani a mi békés hétköznapjainkat is. A kormány úgy látja, hogy ebben a bizonytalanságokkal teli helyzetben a sikeres országok számára a nemzeti érdek mindenek felett álló képviselete a legfontosabb vezérlő elv. Ha letérünk erről az útról, azonnal újra a sikertelen országok táborába sodródunk vissza, oda, ahol 2010 előtt is jártunk. Éppen ezért a kormány továbbra is kéri az önök támogatását. Köszönöm, ha ezután is támogatják a kormány politikáját, legyen továbbra is Magyarország az első! Köszönöm megtisztelő figyelmüket. [[Nagy taps a kormánypárti padsorokban.]]
Tisztelt Ház! Miután a miniszterelnök úr felszólalása meghaladta a húszperces időtartamot, így a frakcióknak nyolc-nyolc percben van módjuk erre reagálni. Elsőként Gyurcsány Ferencé a szó.
Ha egy kormány nem a haza sorsával foglalkozik, hanem az általa teremtett démonokkal küzd, akkor ez az ország romlásnak indul. Nagyjából ezt látom Magyarország és a magyar kormány esetében is. Az ország vagy a kormány démonként küzd egy 91 éves idős emberrel. Hallva a kormányfő beszédét, teljesen nyilvánvaló, hogy a kormányfő továbbra is démonként küzd öltönyös brüsszeli férfiakkal és kosztümös brüsszeli hölgyekkel, démonként küzd egy Gyurcsány nevű képviselővel, és ha jól látom, újabban démonként küzd százezrekkel, akik nem akarnak többet, mint azt mondani, hogy szeretnénk szabadon szeretni, mert gondoljuk, hogy a szeretet szabadsága megillet bennünket; a kormányfő nem így látja, ő démonizálja ezeket. [[13.40]] Lehet démonokkal küzdeni, de ettől nem fog felemelkedni a haza. Mondhatják, hogy bátor ember, aki küzd, de ez a bátorság nekem, nekünk nagyjából a falusi búcsúk kemény legényeinek bátorságát idézi [[Nacsa Lőrinc: Mondta Jakab! Derültség a kormánypártok soraiban.]] akik arra alkalmasak, hogy tönkretegyék a falu életét, de arra nem [[Zaj. Az elnök csenget.]] hogy köztiszteletnek örvendjenek. Valójában ezen ütőemberek, ezen legények bátorsága mögött végzetes önbizalomhiány áll, egyfajta bezártság saját világukba, és félelem egy, az övéknél színesebb, összetettebb, sokrétűbb világgal való szembenézéssel szemben. Legszívesebben menekülnének, de mert menekülni nem tudnak, ezért belekötnek a környezetbe kormányfőként vagy éppen a falu verőlegényeként. [[Közbeszólások és derültség a kormánypártok soraiban.]] Az ilyen kormányfő nem egyesíti a nemzetet, hanem behúzódik sajátjainak sáncai mögé, mert csak ott érzi magát biztonságban. Egy ilyen kormányfőnek párttitkár-mentalitása van [[Közbeszólások, derültség és taps a kormánypártok soraiban.]] , mert valójában nem a nemzetet, a hazát képviseli, hanem csak saját pártját. Egy ilyen kormányfő mindig alkalmatlan lesz arra, hogy nemzetét egyesítse, mert képtelen elfogadni mint a falusi verőlegények , hogy bizony az ország, a haza, a falu és a város, az sokszínű, ő megijed ettől. A vidékről jött, a grundon küzdeni tudó embernek az ereje ez, amelyet egy pontig természetesen lehet becsülni. Mi azt gondoljuk, hogy ez a mentalitás, ez valójában veszélyezteti a hazát, és Magyarországot éppúgy a nyugati világ szélére sodorja, ahogy a bajkeverők is előbb-utóbb a falusi lakodalmak és a falusi búcsúk szélén találják magukat. Valójában mi nem ilyen embereket szeretnénk a falu, a város, az ország vezetőinek. Azoknak, akik démonnal küzdenek, azoknak nem vezetőknek kell lenniük, hanem nekik segítséget kell adni; szakértő segítséget javasolnék a kormányfőnek is, hogy túl tudjon lenni a démonok által okozott veszélyérzetén, kisebbrendűségi komplexusán, azokon a félelmein, amely félelmek miatt Magyarországot állandóan háborúba vezeti. Magyarország nem háborúzni akar, Magyarország békét akar [[Közbeszólások a kormánypártok soraiból.]] és ha maga kíváncsi a magyar emberek véleményére, mert ön szerint ezek a legfontosabbak, és ha a magyar embereket meg kell kérdezni fontos ügyekben népszavazáson, akkor tegyük már a fel a kérdést: vajon miért nem kérdezte meg, hogy akarjáke azt az Alaptörvényt, amelyet maguk ránk erőltettek? Higgye el nekem, a magyarok azt válaszolnák mind a mai napig, hogy nem akarják azt az Alaptörvényt, de maga nem elég bátor, hogy ezt az Alaptörvényt népszavazásra bocsássa. Hogyha maga úgy gondolja, hogy bizony meg kell kérdezni az embereket, akkor megkérdeztee az embereket, hogy kívánjáke Paksot bővíteni, akarjáke Paks II.-t. Vagy elment lényegében titokban Moszkvába, és hazajött két nappal később, és bejelentette, hogy lesz Paks II.? Volte bátorsága megkérdezni a hazát, a nemzetet, a népet? Nem volt. [[Közbeszólás a kormánypártok soraiból: Dehogynem!]] Maga gyáva volt hozzá azért, mert tudja, hogy a magyarok nem szavazták volna meg. Vajon megkérdezte a magyarokat, hogy akarnake Fudan Egyetemet, akarjáke, hogy ha van sok száz milliárdunk a magyar felsőoktatás fejlesztésére, akkor azt egy kínai egyetem bővítésére, megalapítására kívánjuk fordítani? Nem akarják és maga nem kérdezi meg őket. A maga számára a népszavazás valójában hatalmi, politikai játék. De szeretném önnek mondani: az élet igazsága nem keverhető össze a propaganda hamisságával, mert ha így tesz, akkor hamis lesz az ország egésze hamis intellektussal, erkölccsel, kultúrával, és nem felemeli, hanem tönkreteszi az országot. Valójában ez az ön eddigi tevékenységének a mérlege. Az, hogy ön személy szerint hogyan fog ezzel megbirkózni, az ön dolga, szerintem kaphat ehhez szakértő segítséget, az országnak másfajta segítség kell, meg kell szabadulni öntől és a kormányától, nincs más út. [[Közbeszólások a kormánypártok soraiból.]] [[Közbeszólások a kormánypártok soraiból.]] [[Közbeszólások a kormánypártok soraiból.]] Ezt úgy hívják, hogy választás. Sokan szeretnék magát valójában elzavarni most. Nekik azt mondom, hogy ne tegyék, ne tegyék, mert demokratikus Magyarországot demokratikus eszközökkel, bár nem szabad és nem tisztességes, önök által manipulált, de mégiscsak választásokon kell megdönteni, és magukat, merthogy ország- és nemzetrontók, magukat, merthogy elárulják a hazájukat valójában, magukat egy választáson el kell küldeni oda, ahova valók. És hogy hova valók? A történelem azon szereplői közé, akikről a végén hazájuk, nemzetük, az a világ, amire mi tisztelettel nézünk, leginkább megvetéssel emlékszik meg (Közbeszólások a kormánypártok soraiból.), azt mondja, hogy őket nem akarjuk, mert a hazát nem felemelték, hanem tönkretették, az életet nem szabaddá tették, hanem valójában odalöktek bennünket koncként indulat és harag tárgyában. (Közbeszólások a kormánypártok soraiból.) Önnek az ön szemében mi nem nemzettestvérei, polgárai, embertársai vagyunk, hanem kiiktatandó hiba, és tudja, az a kormányfő, aki a hazája egyik felére kiiktatandó hibaként tekint, az valójában maradjon inkább párttitkár! Ezt javaslom önnek is. [[Dr. Vadai Ágnes közbeszól. Taps a DK, szórványos taps az LMP soraiban.]]
Én édes Istenem, ne hagyj el! Szabó Timea!
Miniszterelnök Úr! Önnek megint sikerült egy olyan előadást tartania, amely mondjuk úgy nyomokban tartalmazott valóságot, vagy nyomokban volt köze a valósághoz; semmi különös, csak a szokásos mellébeszélése, a vudubábuk szurkálása, feltette az alufólia-sisakját [[Közbeszólások és derültség kormánypártok soraiból. A kormánypártok soraiból többen az ellenzék sorai felé mutatnak.]] , és beszélt azokhoz, akik ennek még hisznek. De akkor lássuk a valóságot, azt, amiről ön nem beszélt most, miniszterelnök úr, mert elég sok ilyen volt. Nem beszélt például a Pegasus-botrányról. Önök ma harminc évre titkosították a Pegasus lehallgatási botrányt, azt a botrányt, az évszázad botrányát, ahol ellenzéki politikusokat, újságírókat, gazdasági szereplőket hallgattak le. Ma a Nemzetbiztonsági bizottság ülésén nem tagadták egyértelműen, hogy lehallgatták az ellenzéki politikusokat, és hogy igenis a kormány alkalmazta ezt ez azt jelenti, hogy ez igenis így volt. Más tisztességes országban ezek az emberek, akik ezért felelősek, börtönbe mennek önök is ezt fogják érdemelni. Miniszterelnök úr, az a helyzet, hogy ön az elmúlt 11 évben itt nem egy tisztességes, demokratikus világot épített, hanem egy alvilágot. Aztán nem hallottunk sajnos a miniszterelnök úrtól arról a több ezer milliárd forintos közpénzlenyúlásról, amit csak magánalapítványi kiszervezéseknek hívunk, pedig tudjuk azt, hogy gyerektáborokat, kikötőket, egyetemeket sajátítottak ki azért, mert tudják, hogy jövőre kormányváltás lesz, és az utolsó pillanatos pánikkormányzásuk közepette gyakorlatilag mindent visznek, ami mozgatható. Miniszterelnök úr, ön nem egy tisztességes világot épített itt az elmúlt 11 évben, hanem egy alvilágot. Aztán nem hallottunk a Fudan Egyetemről sem. Tudjuk azt, hogy ön arra készül, hogy 450 milliárd forintos kínai hitelt vesz fel egy darab egyetem megépítésére, amit kínai munkásokkal, kínai alapanyagokból gyakorlatilag a kínai titkos ügynököknek építenek. [[Derültség a kormánypártok soraiban.]] Nem véletlen, hogy egész Európa elutasítja ezt a projektet. 450 milliárdos kínai hitelbe akarja taszítani ön Magyarországot. Miniszterelnök úr, ön nem egy szabad országot, egy szabad világot épít, hanem egy olyan világot, amelyben Magyarország a Kínai Kommunista Párt alvilági gyarmata lesz. [[Moraj a kormánypártok soraiban.]] De Karácsony Gergely elmondta, miniszterelnök úr, hogy ha Fudan Egyetem lesz, akkor nem lesz atlétikai világbajnokság, és lehet azt mondani önöknek, hogy Budapestnek semmi köze az egészhez, de azért azt megnézem, hogy melyik az a nemzetközi sportszövetség, amelyik a vendéglátó város akarata ellenére idehoz egy rendezvényt ilyenre az elmúlt száz évben nem került sor, és nem is fog sor kerülni. [[Közbeszólások a kormánypártok soraiban.]] [[Derültség a kormánypártok soraiban.]] Nem véletlen, hogy egész Európa elutasítja ezt a projektet. 450 milliárdos kínai hitelbe akarja taszítani ön Magyarországot. Miniszterelnök úr, ön nem egy szabad országot, egy szabad világot épít, hanem egy olyan világot, amelyben Magyarország a Kínai Kommunista Párt alvilági gyarmata lesz. (Moraj a kormánypártok soraiban.) De Karácsony Gergely elmondta, miniszterelnök úr, hogy ha Fudan Egyetem lesz, akkor nem lesz atlétikai világbajnokság, és lehet azt mondani önöknek, hogy Budapestnek semmi köze az egészhez, de azért azt megnézem, hogy melyik az a nemzetközi sportszövetség, amelyik a vendéglátó város akarata ellenére idehoz egy rendezvényt ilyenre az elmúlt száz évben nem került sor, és nem is fog sor kerülni. (Közbeszólások a kormánypártok soraiban.) Miniszterelnök úr, az a helyzet, hogy önök ebbe már most belebuktak. (Derültség a kormánypártok soraiban.) És ha már egyébként eladósításról van szó, és Magyarország kínai gyarmatosításáról [[Zaj. Az elnök csenget.]] akkor beszéljünk arról, amiről szintén nem hallottunk, hogy önök ezen a héten felvettek egy 1258 milliárd forintos devizahitelt az országban. Soha semelyik magyar kormány nem akasztott ekkora devizaadósságot a magyar emberek nyakába. [[Közbeszólások a kormánypártok soraiból.]] [[13.50]] Egy ember 131 ezer forintos devizahitelt fog önök miatt nyögni, egy kétgyerekes családra ön ezen a héten egy félmillió forintos devizaadósságot rakott rá. Miniszterelnök úr, ön nem egy élhető világot épít, hanem egy eladósodott alvilágot. Ezért mindannyian bűnhődni fognak, de nézzük, mi maradt még ki a beszámolójából! Érdekes módon nem hallottunk a nyugdíjasokat leginkább sújtó rekordinflációról sem vagy a rekordbenzinárról. Miközben az infláció 5 százalék, miniszterelnök úr, aközben önök 3,5 százalékos nyugdíjemelést hajtottak végre, gyakorlatilag ma kevesebbet ér egy nyugdíj, mint egy évvel ezelőtt. Az étolaj ára 30 százalékkal, a baromfié, a liszté, a cukoré közel 10 százalékkal emelkedett. Miniszterelnök úr, miközben az ön lánya, Ráhel 20 milliós karórákban parádézik, addig nyugdíjasok százezrei éheznek a hónap végén. Miniszterelnök úr, ön nem az idősek számára épít egy megnyugtató és megnyugvást hozó világot, hanem egy alvilágot épít. És nézzük akkor azt a minimálbért, amiről ön beszél! Ön azt mondta, hogy 200 ezer forintos bruttó minimálbér. Ez nagyon kevés. Miközben önök bevezették a rabszolgatörvényt, miközben az önök stratégiai partnere a makói gyárban megtiltja azt, hogy nehogy a béremelésért küzdjenek a szakszervezetek, megtiltja, hogy egymással beszéljenek a dolgozók munkaidőben megtiltotta , ez az önök kormánystratégiai partnere. Önök nem emeltek szót, mert ilyen rabszolgaországot akarnak építeni. Miniszterelnök úr, ön nem egy élhető világot, hanem egy alvilágot épített az országunkból. A minimálbért nem elég 200 ezer forint bruttóra emelni. Ahogy Karácsony Gergely megígérte: kormányváltás után nettó 200 ezer forintos havi minimálbért kell adni, hogy az emberek tisztességesen meg tudjanak élni ebből a bérből. Miniszterelnök úr, elég volt az önök által épített alvilágból! Le fogunk számolni az ön által épített tolvaj, korrupt, gazember kormányzással és világgal, és ne reménykedjen: önökre pontosan az a büntetés vár, amit ezek után megérdemelnek. Karácsony Gergely vezetésével egy tisztességes, jóléti világot fogunk építeni, ahol egy nyugdíjas sem kaphat havi százezer forintnál kevesebbet. Ahol nincs rabszolgatörvény [[Moraj a kormánypártok soraiból. Az elnök csenget.]] és egy kétgyerekes édesanyának nem kell attól tartania, hogy a hó végén nem kerül meleg étel az asztalra; ahol az iskolákban nem az a hír, hogy 11 ezer tanár hiányzik az egész oktatásból, hanem az, hogy megbecsülik a pedagógusokat; ahol egy gerincműtétre, miniszterelnök úr, nem másfél évet kell várni azért, mert önök kivonnak minden pénzt az egészségügyből, az oktatásból, miközben Semjén Zsolt vadászkiállítására jut 80 milliárd forint. [[Dr. Semjén Zsolt: Ez sem igaz. Dr. Vadai Ágnes: Ezek szerint több!]] Miniszterelnök úr, az 1 százalék uralma helyett el fogjuk hozni a 99 százalék jólétét. És értjük, tudjuk, hogy önök rettegnek Karácsony Gergelytől. [[Derültség a kormánypártok soraiban.]] Tudjuk, hogy mérnek, hogy közvélemény-kutatásban látják, hogy mekkora veszélyt jelent ez az önök számára. De rettegjenek is, mert pontosan tudjuk, hogy önök is tudják, az emberek is tudják, hogy egyedül Karácsony Gergely képes az ön kormányzását leváltani. Nem is kell annál nagyobb leleplezés, önleleplezés, miniszterelnök úr, mint az, hogy csak Karácsony Gergely lejáratására önök már több mint 130 millió forintot költöttek. Hát mitől félnek, ha önök szerint nem veszélyes? Akkor miért költöttek ennyit? Tudjuk, hogy mi a helyzet, miniszterelnök úr, féljen is Karácsony Gergelytől [[Derültség a kormánypártok soraiból.]] ön is tudja, én is tudom, hogy le fogjuk győzni. Ő az egyetlen, aki jobbról is, balról is, a zöldekből és a bizonytalanokból is, sőt az önökből kiábrándultak szavazótáborából is össze tudja fogni azt a tömeget, ami önöket el fogja zavarni a kormányzásból, és el fogjuk zavarni az ön tolvaj kormányát a kormányzásból. [[Balla György közbeszól.]] Kormányváltás után visszaadjuk a politika becsületét, amit önök elvettek, és végre egy tisztességes országot és jólétet fogunk elhozni. Köszönöm. [[Dr. Semjén Zsolt: Ja, és az alvilág… Taps az ellenzék soraiból.]]
Miniszterelnök-helyettes úrnak sincs megengedve az, hogy közbekiabáljon. Sőt, senki másnak sincsen. [[Szabó Timea: De meg van engedve, mert kiabált. Dr. Vadai Ágnes: Nem kell büntetés?]] Tóth Bertalan, az MSZP frakcióvezetője következik. Megadom a szót.
Köszönöm a szót, elnök úr. Tisztelt Képviselőtársaim! Miniszterelnök úr beszámolójának arról a részéről, ami a válságkezelésről szólt ugye, a szokásos termelési értekezlet: minden rendben van, minden rendben volt, nincs itt semmi látnivaló , azért azt kell látnunk, hogy több millió magyar ember nem így gondolja. Idefele jövet, látva az előválasztási sátrakat és azokat a sorokat, akik előválasztáson, a demokrácia újjászületésében vesznek részt, ők biztos, hogy nem így gondolják, és megvan az alapos okuk arra, hogy miért nem gondolják így, mert, ahogy képviselőtársaim is említették, nagyon sok minden kimaradt ebből a termelési értekezletből, nagyon sok olyan tragikus esemény, amely a járványkezelés után mégiscsak mérlegre való, meg kell említeni. Ilyen például a több mint 30 ezer halott. Egy szót nem hallottunk miniszterelnök úr szájából nagymamákról, nagypapákról, édesanyákról, édesapákról, testvérekről, gyermekekről. Egy szót nem hallottunk róla. Nem hallottunk arról, hogy oltás tekintetében már bőven az európai uniós átlag alatt vagyunk a beoltottak számát tekintve, a halálozás tekintetében pedig ott vagyunk a dobogón. Nem hallottunk arról, hogy végeláthatatlanok azok a várakozási sorok, amelyek a műtétekre vonatkoznak. Nem hallottunk arról, hogy a járvány közepén a kormány döntése alapján több ezer orvos és szakápoló hagyta el a pályát. Nem hallottunk az ellátatlan betegek tömegeiről, a Nemzeti Egészségbiztosítási Alapkezelő kimutatása szerint 2020-ban 2019-hez képest 500 ezer emberrel kevesebben kaptak kórházi ellátást. Ebből több mint 13 ezer rákos beteggel kevesebben kaptak kórházi ellátást, miközben az Európai Unióban toronymagasan vezetjük a halálozási listát a rákbetegségek tekintetében. De nem hallottunk a megélhetési válság kezeléséről, például arról, hogy Magyarországon a leggazdagabbaknak a vagyona a válság alatt egyharmadával nőtt. Ők biztos jól jártak a válságkezelés eredményeivel kapcsolatban, ők biztos, hogy élvezhették a kormány döntéseit. Mészáros Lőrinc, aki valószínűleg előre megkapta a nászajándékát, 185 milliárd forinttal növelte a vagyonát egy év alatt a válság kellős közepén, Szíjj László pedig lecserélte a jachtját, úgyhogy áll rendelkezésre a kormánytagoknak a háromemeletes jacht. Mindeközben a válság alatt egy közvélemény-kutatás szerint a megkérdezettek 41 százaléka számolt be arról, hogy csökkent a jövedelme. Nekik csökkent, a leggazdagabbaknak pedig nőtt, ez az önök válságkezelésének az eredménye. 21 százalékuk pluszmunkát vállalt, 16 százalékuk a családtól kért kölcsön, 9 százalékuk pedig banki hitelt vett igénybe. Az elmúlt években, az elmúlt több mint tíz évben a jövedelmi olló tovább nyílt, a jövedelmi egyenlőtlenségek növekedtek, a magyar emberek 60 százaléka ebben a jövedelmi ollóban a rossz oldalon áll, nekik csökkent a jövedelmük, miközben a V4-országokban egy egészen ellentétes folyamat zajlott. Tehát ez azt jelenti, hogy a gazdasági növekedésből a magyarok 60 százaléka nem részesült, abból kimaradt. De nézzük meg a nyugdíjasok helyzetét! A 65 év felettiek szegénységi rátája az elmúlt 11 évben háromszorosára nőtt: 5-ről 15 százalékra. 450 ezer magyar nyugdíjas százezer forint alatti nyugellátást kap. Megszüntették a korhatár alatti és a rokkantnyugdíjakat. A nyugdíjakra most a költségvetésben kevesebbet költenek, mint korábban. Ugye, az az elmúlt több mint tíz év alatt GDP-arányosan 11 százalékról 8 százalékra csökkent. Ha megnézzük a nyugdíjak és az átlagkereset viszonyát, akkor azt látjuk, hogy több mint tíz év alatt a kiindulási pontról… az átlagkereset 74,5 százaléka volt az átlagnyugdíj, ma ez 54 százalék. De nézzük, hogy hogyan alakult a magyar munkaerőpiac, mondjuk, a munkaerő termelékenysége! Ugye, azt látjuk a kimutatások szerint, hogy az egy munkaóra alatt megtermelt GDP euróban számolva csökkent az elmúlt tíz évben, csökkent a termelékenység, Magyarország versenyképessége is romlott. [[14.00]] A minimálbér tekintetében sereghajtók vagyunk. Ha euróban számoljuk, akkor ma a minimálbér kevesebbet ér, mint egy évvel ezelőtt. Az infláció az egekben, a benzinár, az élelmiszerárak csúcsot döntenek, világbajnokok vagyunk áfa tekintetében, az államadósság egekben, a forint tragikus állapotban van. Még Navracsics Tibor 2009-ben azt mondta, hogy a forint elérte a 300-as euróátváltási árfolyamot, senki sem tagadhatja, hogy ez lélektani határ. Ez az egyetlen szám jól jelzi a kormányzati politika kudarcát, mondta ezt 2009 februárjában; nyilván ezt a véleményét nem változtatta meg azóta sem. Lakhatási válság van, nincs épületszigetelés, nincs panelprogram, nincs bérlakásépítés, a Diákváros helyett inkább Fudan Egyetemet építenek, a családi pótlék, a nyugdíjminimum az elmúlt több mint tíz évben nem emelkedett. A Pegasus-botrányról is esett szó, mert mindeközben a hatalomféltés miatt megfigyelnek újságírókat, de a gazdaság szereplőit, politikusokat is, polgármestert is. Látható, hogy nagyon-nagyon félnek. Erre utal talán a miniszterelnök úr azon bejelentése, hogy majd itt Alaptörvénybe vagy alkotmányba emelnek különböző intézkedéseket. A nyugdíjnak kifejezetten örülök, mert önök kivették az Alaptörvényből a nyugellátást, most talán akkor a nyugdíj újra alapvető jog lesz Magyarországon. Na, ezért van szükség kormányváltásra, ezért van szükség arra, hogy ne egyszeri juttatásokat kapjanak az emberek, mert éppen most választási év lesz, hanem hosszú távon a társadalmi igazságtalanságokat fel kell számolni, a jövedelemkülönbségeket csökkenteni kell, fel kell zárkóztatni az alacsony nyugdíjakat, fel kell zárkóztatni az alacsony béreket, például a minimálbér adómentessé tételével. Meg kell oldani, kezelni kell a lakhatási válságot, bérlakásokat kell építeni, újra kell indítani a panelszigetelési programot, a Kádár-kockák felújítását el kell kezdeni. A családtámogatásokat növelni kell úgy, hogy minden család hozzáférjen az állami támogatáshoz, ne csak a jómódúak. Az élelmiszereket olcsóbbá kell tenni, segíteni kell a megélhetés biztosítását, és segíteni kell azokat, akiknek szükségük van rá. Ezen dolgozunk azért, hogy egy év múlva ezekről az intézkedésekről Karácsony Gergely számoljon be a magyar Országgyűlés előtt miniszterelnökként. Köszönöm szépen.
Most az LMP nevében Keresztes László Lóránt fog szólni. Parancsoljon!
Köszönöm a szót, elnök úr. Tisztelt Miniszterelnök Úr! Meghallgattuk a beszédét, és az alapján, amit elmondott, illetve jórészt az alapján, ami kimaradt az ön beszédéből, megállapíthatjuk, hogy önök a valóságot le akarják tagadni, és azt is megállapíthatjuk, hogy önökben láthatóan nincs felelősségérzet. Ami kimaradt az ön beszédéből, amiről nem számolt be itt az elmúlt időszak kormányzati cselekedetei tekintetében igyekszem hangosabban beszélni, miniszterelnök úr -: ön nem beszélt az elképesztő mennyiségű közvagyon kilapátolásáról fideszes közalapítványok felé. Ön nem beszélt arról, hogy rengeteg fontos kormányzati funkciót önök kiszerveztek. Nem beszélt arról, hogy az önkormányzatokat megszorításokkal sanyargatják, és arról sem beszélt, hogy az elmúlt 10-11 éves kormányzásukat folytatva tovább rohasztották le az emberek számára legfontosabb közszolgáltatásokat. Nem beszélt megint csak a magyar felsőoktatás kiszervezéséről, ami által odáig jutottunk el, hogy ma Magyarországon, vidéken nem maradt állami fenntartású felsőoktatási intézmény. És nem beszélt arról a káoszról sem, ami jól látható a legtöbb egyetem esetében. Ön a nemzeti érdekekre hivatkozott, és arról beszélt, hogy a nemzeti érdekek szerint politizálnak, holott önök ennek az ellenkezőjét bizonyították be. Bebizonyították azt, hogy bármikor képesek idegen érdekek kiszolgálásának az oltárán feláldozni a magyar nemzeti érdekeket. Elhangzott már a Fudan Egyetem ügye. Önök a Kínai Kommunista Párt egyetemének budapesti campusára az emberek világos akarata ellenére több pénzt költenének, mint egy év alatt a teljes magyar felsőoktatásra. Ezzel óriási károkat okoznak, és elzálogosítják a magyar fiatalok jövőjét. De hasonlóképpen, egy válság idején, a kizárólag kínai érdekeket szolgáló Budapest-Belgrád vasútfejlesztési projektre önök annyi pénzt áldoztak fel, amiből 125 ezer új magyar munkahelyet lehetett volna teremteni. Miniszterelnök úr, ez a valóság, és ezekről a kérdésekről ön nem beszélt. És én azt tudom mondani, hogy nem tekinthető nemzeti kormánynak az, amely nem néz szembe a nemzetet érintő legsúlyosabb tragédiával, azzal, hogy hány százezer ember vándorolt el az önök rossz kormányzása, az önök rossz politikája miatt az országból, és ami által mára minden hatodik anyaországi magyar gyermek külföldön születik. És látjuk az önök 11 éves kormányzását. Önök 11 éve kormányoznak, és láthatjuk, hogy tisztességes és eredményes kormányzás helyett mit művelnek a propagandával, és azt is láthatjuk, hogy milyen politikai kampányt folytatnak. Önök kizavarták az utcára a fideszes politikusokat, polgármestereket, és ahelyett, hogy szembenéznének ezekkel a súlyos hibákkal, szembenéznének azzal, hogy több millió ember van rendkívül elkeserítő állapotban, és megpróbálnának segíteni, megpróbálnák orvosolni ezeket a súlyos problémákat, önök az ellenzék ellen gyűjtenek aláírásokat. Ez mindent elmond önökről. Tehát 11 év kormányzás után, ilyen súlyos problémák kitermelése után az önök kormányzása arról szól, hogy az ellenzék ellen gyűjtenek aláírásokat. Miniszterelnök Úr! Százezrek mentek el ebből az országból, és most a nehéz helyzetű, elárult régiókban rengeteg ember mondja azt, hogy ha nem lesz érdemben változás, ha nem lesz kormányváltás, akkor ők is kénytelenek lesznek elmenni, hiszen nem látnak más lehetőséget. Azt gondolom, hogy ez tragédia, és ez a legdöbbenetesebb eredménye az önök kormányzásának, ezért kizárólag önöket terheli a felelősség. Én is egy ilyen régióban élek, egy ilyen régiót képviselek, egy elárult, nehéz helyzetben lévő, leszakadó régiót, a dél-dunántúli régiót, és nagyon sok ember üzenetét hozom ebből a régióból önnek, miniszterelnök úr. Nyugdíjasokét, akik megalázóan kevés pénzből, egyik napról a másikra élnek, és még most is az fáj nekik legjobban, hogy az unokáik jelentős része külföldön él; olyan nyugdíjasokét, akik már nem tudják megvásárolni a gyógyszereket sem; olyan emberek üzenetét, rendvédelmi dolgozókét vagy éppen egykori bányászokét, akik elvárnák, hogy tisztességes megbecsülést kapjanak azért, hogy a hazájukat szolgálták, vagy azért, hogy egy igen nehéz szakmát választottak, mint a bányászati tevékenység. Önök ezeket az embereket cserben hagyták. Miniszterelnök úr, hozom önöknek az egyetemi dolgozók figyelemfelkeltését, az egyetemi dolgozók üzenetét is. Önök kiszervezték az egyetemeket, hazugságokra alapozva nem adták meg az ígért fejlesztési forrásokat, és azt a szánalmasan alacsony, önök által ígért bérfejlesztést sem kapták még meg az egyetemi dolgozók, amire önök rendkívül büszkék voltak. Látható, hogy 11 év alatt önök nem tudták rendezni a magyar felsőoktatásban az oktatói, kutatói és dolgozói béreket, ezért egészen elképesztően elkeserítő a helyzet, ezért nagyon sokan elhagyják ezt a rendkívül fontos ágazatot, a felsőoktatást, ami alapvetően összefonódik Magyarország jövőjével. Önök elárulták a magyar felsőoktatást, elárulták az egyetemeket, elárulták a magyar fiatalokat. Önök propagandát folytatnak az ellenzék ellen. Ahogyan Szabó Timea frakcióvezető asszony is elmondta, egészen elképesztő összegeket költenek, hogy bizonyos politikusokat, bizonyos szereplőket lejárassanak. Önök azt állítják, hogy a baloldal az önök ellenfele, és hogy senki nem tanult akár a 2010 előtti kormányok hibájából. Hát, nem igaz, tisztelt képviselőtársaim, önöknek a teljes ellenzék az ellenfele, és azért dolgozunk, hogy végre Magyarországon egy kormányváltás után mindenki a szülőföldjén boldoguljon, mindenki megkapja becsülettel elvégzett munkája után a tisztességes béreket, a nyugdíjasok megkapják a megfelelő ellátásukat. Azért dolgozunk, miniszterelnök úr, hogy végre-valahára legyen egy olyan kormány Magyarországon, amely valóban a nemzeti érdekek szerint cselekszik. Engedjen meg annyit még, miniszterelnök úr, én Pécsen élek, mindig is ebben a csodálatos városban éltem: az ön kormányzása alatt 15 ezer fővel csökkent ennek a városnak a lakossága. Jellemzően az emberek azért mentek el, mert nem kaptak megfelelő bért, nem kaptak megfelelő munkalehetőséget, vagy éppen az adósságcsapda elől menekültek. Azt is el tudom mondani, hogy Baranya második legnagyobb városa, Komló lakossága egykori bányászvárosról beszélünk közel 4 ezer fővel csökkent az ön kormányzása alatt. És mit kapott önöktől, mit kapott Orbán Viktor miniszterelnöktől vagy a Fidesz képviselőitől, vagy a kormánytól ez a térség, Baranya megye? Elképesztő, több tíz milliárdos adósságot, döbbenetes megszorításokat, elvonásokat. Azt kapták, miniszterelnök úr, hogy nemcsak a megye, hanem az egész régió egyik legfontosabb szereplőjét, a Pécsi Tudományegyetemet önök kiszervezték. Ez a nagyon fontos intézmény hétezer embernek ad munkát. Most elképesztő bizonytalanság van az egyetemen. Itt, ezen az egyetemen sem kapták meg a dolgozók az ígért béreket, és gyakorlatilag káosz alakult ki, kaotikusak a folyamatok. Senki nem tudja pontosan megmondani, mi lesz az egyetem jövője. Mi ezért mondjuk azt, miniszterelnök úr, hogy a Pécsett és Baranyában élő emberek el fogják zavarni önöket, le fogják váltani a kormányt, közösen le fogjuk váltani a kormányt, és az egyik első intézkedésünk lesz a Pécsi Tudományegyetem autonómiájának helyreállítása. Miniszterelnök úr, ön beszélt a migráció kérdéséről, de elfelejtette azt említeni itt van Rogán Antal miniszter úr , hogy az önök kommunikációjával szemben éppen önök engedtek be közel húszezer embert a letelepedési kötvényekkel, érdemi ellenőrzés nélkül. És önök azok, akik következetesen a migráció kérdését ami valóban kihívás egész Európa számára kampánytémává degradálták, és nem beszélnek a kiváltó okokról, nem beszélnek a valódi megoldásokról, és akadályozzák azt, hogy érdemben lehessen fellépni európai együttműködéssel az éghajlatváltozás és a környezetpusztítás hatásai ellen, hogy valóban el tudjunk jutni odáig, hogy csökkenteni lehessen a migrációt kiváltó okokat. És ebben sem mondanak igazat. [[14.10]] Mi mindig következetesek voltunk ebben a tekintetben. Mi azt valljuk most is, hogy a bevándorláspolitikát nemzeti hatáskörben kell tartani, az Unió külső határait meg kell védeni, és az illegális migrációt meg kell állítani. Beszélt miniszterelnök úr a beszéde elején a rendkívüli jogrend meghosszabbításáról, valamint a veszélyhelyzet meghosszabbításáról. Miniszterelnök úr, azt nem gondolja komolyan, hogy elhiszik önöknek a magyarok, hogy egy vadászati kiállításra mindenféle korlátozás nélkül bemehetnek a látogatók, de mégis önök meg kívánják hosszabbítani a saját hatalmukat! Ez egy egészen elképesztő ellentmondás, és én azt tudom mondani, hogy mivel önök nem éltek, hanem visszaéltek a rendkívüli felhatalmazással, mi erre nemet fogunk mondani.
Most Jakab Péter következik.
Köszönöm a szót. Hát, miniszterelnök úr, én azt hittem, őszintén szólva, hogy sikerült kipihennie magát a nyáron, de hát hallva azt a sok sületlenséget, amit mondott, nem sikerült pihenni, pedig lett volna hol, hiszen, ugye, a 42 méteres luxusjachtot sikerült lecserélni egy 50 méteresre cirka 10 milliárd forintért. Látja, miniszterelnök úr, ez az, ami nőtt Magyarországon azóta, hogy mi nem találkoztunk, az önök luxusa, a jacht mérete meg a nép nyomora. És tudja, az a vérlázító, hogy minél szegényebbek a magyarok, önök csak azért is annál jobban rázzák a rongyot. Esküszöm, addig provokálják a népet, amíg bele nem szaladnak egy jókora pofonba! Jövőre meg fogják kapni! [[Moraj a kormánypárti sorokból. Kósa Lajos: Hű, de megijedtünk!]] Ön azt mondta itt, hogy ilyen sokan még nem dolgoztak Magyarországon, mint most. [[Zaj. Az elnök csenget.]] Hát nézze, ezt az ókori rabszolgatartó társadalmak is elmondhatták magukról. A kérdés az, hogy meg tude élni a magyar a munka gyümölcséből, és az a helyzet ezek az adatok , hogy jelenleg több mint 2 millió honfitársunk él a létminimum alatt. Egymillió melósnak minimálbérért kell dolgoznia. Egymillió nyugdíjasnak havi kevesebb mint százezerből kell kijönnie. Tudja maga egyáltalán, hogy mennyi a minimálnyugdíj? Tudja? Nem tudja. 28 500 forint, 13 éve változatlan, mint ahogy 13 éve változatlan a családi pótlék is, de az árak meg az egekben, miniszterelnök úr, az árak az egekben! És akkor ezek után önnek van bőr a képén óriásplakátokon ilyen mosolygós hangulatjellel megkérdezni a magyar embereket, hogy emeljüke a minimálbért. Emeljük, emberek? Nettó 111 ezerről nettó 133 ezer forintra? Miniszterelnök úr, ön 2010 óta kétharmados felhatalmazással, korlátlan hatalommal, temérdek uniós forrással annyit tudott elérni, hogy a román minimálbér leelőzte a magyart [[Dr. Brenner Koloman: Gratulálok!]] , és akkor ezek után azt kérdezi, hogy megemeljéke a magyar minimálbért? Hát, ha megdupláznánk is, kevés lenne! Ez lenne a kormányzóképesség? Ja, bocsánat, amikor tavaly év végén itt a papagájkommandónak, az államtitkár hölgyeknek meg uraknak milliós jutalmakat kellett adni, akkor nem kérdezősködtek, ugye? Akkor tudták maguktól is, hogy mit kell csinálni. Most meg nem tudják? Sőt, belehazudják a magyarok szemébe, hogy annyira pörög a magyar gazdaság, olyan jól teljesít itt minden, hogy jelenleg egy átlag magyar családnak 16 millió forint megtakarítása van önök szerint. Hol van ez a 16 millió forint, miniszterelnök úr? Hol? Ja, hogy Mészáros Lőrinc vigyáz rá? Ezt nem mondták. Merthogy a családoknál nincs, az egészen biztos, pedig megdolgoztak érte. Amikor mi itt a válság alatt azt követeltük öntől, hogy adja már meg a 80 százalékos bértámogatást a bajba jutott vállalkozóknak tudja, a hanyatló Nyugaton ezt megcsinálták, és működött. Itt a válság alatt kaptam a Londonba kényszerült magyar vállalkozóktól a leveleket, kérdeztem tőlük, hogy hogy megy a sorotok. És tudja, mit mondtak? Azt, hogy nézd, Péter, kicsit unatkozunk, mert most be kellett zárni a boltot, de a kormánytól kapunk bérkompenzációt, köszönjük szépen, jól vagyunk, lecseréltük az autót is. Na, az itthon ragadt magyar vállalkozóktól nem ilyen levelet kaptam ám, hanem olyanokat, hogy feléltük a családi tartalékot, erre tettük fel az életünket, erre a kis boltra, és most be kell zárnunk, el kell bocsátanunk a melósainkat, és nincs jövőkép, nem kapunk a kormánytól semmilyen bértámogatást. Követeltük önöktől, hogy emeljék már meg háromról kilenc hónapra az álláskeresésit, hogy aki elveszíti a munkáját, az találjon másikat. Követeltük önöktől, hogy így 13 év után duplázzuk már meg a családi pótlékot, 12 200 forint szorozva kettővel. Szerintem nem kértünk olyan sokat. Emlékszik, mit mondott rá? Azt, hogy nincs ingyenpénz, hogy azért a pénzért meg kell dolgozni. Igaza van önnek, tényleg nincs ingyenpénz. Azért a pénzért, ami ott van önnél meg a haverjainál meg a rokonainál, a magyaroknak kőkeményen meg kellett dolgozniuk. Ez tény. Mondja ön itt a rádióban ugye, hetente egyszer bemegy a Kossuthra, ott egy félórát beszélget saját magával , múltkor azt mondja, hogy önt megérintette a válság, mert ön bérből és fizetésből él. Ezt most komolyan gondolja? Hát ön 30 évvel ezelőtt beült ide, a parlamentbe, és azóta olyan jól csinálja, olyan jól ül, hogy az elmúlt hét évben az ön családja 15 milliárd forinttal lett gazdagabb. Az ember oszt, szoroz. Tudja, mennyi ez? Havi 180 millió! Tehát akkor jól értem, az Orbán famíliánál havi 180 millió forint a bér és a fizetés? Jól gondolom, ugye? Szerintem meg ennyi pénzért nem lehet megdolgozni. Ellopni el lehet, úgyhogy ön tényleg bérből és fizetésből él, a magyarokéból. Itt a magyar emberek Európa-rekorder adókat fizetnek. Itt mindenki adózik a munka után, adózik a benzin után, tök jók az utak, látjuk, adózik az élelmiszer után. Ha valaki bemegy a Coopba, a legcsóróbb is fizeti a 27 százalékos áfát. De hova tűnik ez a rengeteg pénz, miniszterelnök úr? Hol van? Mert én azt láttam, most is elmondta, hogy ön nyáron bement a Magyar Nemzeti Bankba, és megtekintette az ország aranytartalékát, csak, tudja, nekem azon nyomban a magánnyugdíjpénztári megtakarítás jutott az eszembe, azt is megtekintette, aztán el is tűnt az egész, mind a 3000 milliárd [[Moraj és derültség a kormánypárti sorokból.]] mint ahogy elvették a lakáskasszát, elvették a szolgálati nyugdíjat, elvették a kafetériát, valakitől a túlórapénzt, a másiktól a szabadnapot. De eljutottunk oda, hogy önök lehallgatják az emberek telefonját? Betörnek a telefonjainkba? Nézegetik, olvasgatják az sms-einket, a leveleinket? Hát ki a csuda engedte be önöket a magánéletünkbe? Kicsoda? A hálószobámba nem akar véletlen bejönni a Szájer Józsi? Nem akar bejönni? [[Derültség a Jobbik soraiból.]] Erről nem lesz népszavazás? Miniszterelnök úr, lehet itt népszavazgatni, meg lehet itt mindenről nemzeti konzultálgatni, csak ettől itt még senkinek nem lesz jobb az élete. Senkinek! Ön is tudja, én is tudom, a magyar állam az Európai Unió egyik legdrágábban működő állama, piszok sokba kerül. A kérdés csak az, hogy mit ad az embereknek a pénzükért cserébe. Jólétet? Egy frászt! Én látom, hogy persze, van 70 milliárdos vadászati kiállítás meg 150 milliárdos atlétikai stadion, meg 500 milliárdért akarnak kínai egyetemet, meg 1700 milliárdért Budapest-Belgrád vasútvonalat kínai hitelből persze, hogy drágán működik ez az állam. De hol van a jólét, amiről szólnia kéne az életnek? Az hol van? A magyar ember onnan tudja, hogy jól él, hogy kiírják neki a plakátra. Ausztriában körberöhögnek bennünket, ott a pénztárcán érzik a jólétet, nem a plakátokról. Itt meg ha valaki nem találja a 16 millió forintját, akkor kiírjuk neki a plakátra, hogy Magyarország jobban teljesít, ne felejtsd el? Nem fogjuk elfelejteni, de semmit sem! Nem fogjuk elfelejteni, hogy kik tették tönkre ezt az országot. Nem fogjuk elfelejteni, hogy kik vették el a földeket [[Közbeszólások a Fidesz soraiból: Akikkel együtt vagytok!]] a gyárakat [[Közbeszólások a Fidesz soraiból: Úgy együtt ti! Ott vannak a haverjaitok!]] az egyetemeket, az egészségügyet [[Közbeszólások a Fidesz soraiból: Ott vagytok velük együtt!]] kik vették el az iskoláinkat, az autópályáinkat, kik vették el az életünket és a hazánkat. És nem fogunk elfelejteni törleszteni sem! És higgye el, higgye el, nekem nem fog megremegni a kezem akkor, amikor majd önt bilincsbe kell verni [[Moraj és közbeszólások a kormánypárti padsorokból: Jaj!]] mert én önnel ellentétben nem voltam részese az elmúlt 30 évnek. Én senkinek, senkinek nem vagyok a lekötelezettje. Velem a magyarok nem a múltat fogják építeni [[Moraj a kormánypárti padsorokból. Szászfalvi László: Majom! Majom vagy! Húzzál ki innen!]] hanem a jövőt, egy olyan országot, ahol mindenki csak annyit kap, amennyit megérdemel, de azt meg is fogja kapni. Fizessenek meg a tolvajok! [[Szászfalvi László: Ki vagy te, Jakab? Majom!]] Jólétet minden magyarnak! [[Dr. Brenner Koloman: Úgy van!- Taps a Jobbik padsoraiban.]]
Azt a betyárját, na! [[Derültség a kormánypárti sorokból.]] Simicskó István, a KDNP frakcióvezetője következik.
Köszönöm szépen a szót. Tisztelt Elnök Úr! Tisztelt Miniszterelnök Úr! Tisztelt Képviselőtársaim! Hadd kezdjem azzal, hogy megköszönjem miniszterelnök úr tájékoztatását, és hogy rendszeresen itt, e Ház falai között elmondja az aktuális helyzetről alkotott véleményét, és egyfajta jövőképet fogalmaz meg mindannyiunk számára. De mégis engedjék meg, hogy bár én nyugodt vérmérsékletű embernek tartom magam, de azért néhány előttem szólóra hadd reagáljak, és aztán természetesen a miniszterelnök úr által felvetett kérdésekre is. Én ’98 óta lehetek parlamenti képviselő, ami nagy megtiszteltetés számomra, és talán néhány fiatalabb kollégámnak ajánlhatom figyelmébe, nem utasításképpen, nem is tanításképpen, csak képviselőtársaként, hogy itt azért nagyon komoly jegyzőkönyvírók vannak, gyorsírók, akik világbajnokok is, és rögzítik az itt elhangzott szavakat, mondatokat. A stílust nem mindig tudják majd visszaadni, de hogy ha az önök leszármazottai egyszer eljönnek ide, és a könyvtárból kikölcsönzik majd azokat a felszólalásokat, amelyek itt elhangzottak az önök szájából, én csak arra szeretném felhívni a figyelmet, hogy a gyermekeik és unokáik előtt ne kelljen majd szégyenkezniük. Tehát nyilván tudjuk, hogy a stílus maga az ember, de azért mégiscsak fontos, hogy ne ragadtassuk el magunkat túlzottan. Én azon emberek közé tartozom, aki a régi elvet vallom, hogy oda kell figyelnünk ellenfeleinkre, mert ők azok, akik igyekeznek felhívni a figyelmet a hibáinkra, a gyengeségeinkre folyamatosan rámutatni, de azért én azt látom, hogy akik ezt megteszik, azoknak is rengeteg, sőt sokkal több hibájuk van, mint a kormánnyal szembeni kritikák, amelyek megfogalmazódnak. Tisztelt Képviselőtársaim! Ötször 8 percben itt hallhattuk a baloldali frakcióvezetők felszólalásait, túl sok dicséret nem volt benne, de hát ne is számítsunk erre, hiszen úgy látszik, hogy a nyár nekik sem okozott változást, sőt egyfajta sajátos előválasztási kampányban, úgy látom, arra törekszenek, miközben minden eldőlt már, de arra törekszenek, hogy ki mond még rosszabbat és még nagyobb butaságot a kormány tevékenységéről és az ország helyzetéről. Mintha más országban tetszenének élni. [[Jakab Péter: Mit tudsz te?]] [[14.20]] Azt hiszem, hogy érdemes talán arra a kérdésre is választ adnunk, hiszen a baloldal főnöke, vezetője itt ül, visszajött és meghallgatja a mi felszólalásunkat, Gyurcsány Ferenc, aki föltette azt a kérdést, hogy ki veszélyezteti a hazát, és a kormányra, illetve a miniszterelnök úrra próbált meg utalni. Tisztelt Képviselőtársaim! Azért jó tisztáznunk azt a kérdést, hogy mi a haza. A szülőföldünk, a családunk, gyermekeink, unokáink, szüleink, nagyszüleink, a nemzet maga, szokásaink, anyanyelvünk, hagyományaink, tradícióink, kultúránk. [[Balczó Zoltán: A miniszterelnök beszédére kell reagálni.]] Amikor a baloldali kormányzásra visszatekintünk, akkor valóban azt látjuk, hogy ők a hazáért mindent megtettek? Azt látjuk, hogy amikor a határon túli magyarokat, az ő segítségért kinyújtott kezüket, karjukat eldobták, elutasították a kettős állampolgárság megadása vonatkozásában, amikor magyart magyarral szembeállítottak, amikor adókat emeltek, amikor elvették a 13. havi nyugdíjat, amikor gazdasági csőd szélére juttatták az országot, sőt október 23-ai nemzeti ünnepünkön magyar emberek közé lövettek, ez nem veszélyezteti a hazát? Ez nem veszélyezteti a magyar nemzetet? De, ez veszélyezteti! Ez valóban nemzetellenes cselekedet. Ezzel szemben a magyar kormány igenis 2010-től folyamatosan, egyértelműen világos, egyértelmű nemzetstratégia mentén dolgozik a határon túli magyarok vonatkozásában is a magyar állampolgárság megadásának lehetőségével, és gazdaságpolitikában, családok védelmében, gyermekvállalás támogatásában és sok-sok minden másban azért igyekszik, dolgozik, küzd és védelmezi a hazát igenis kerítéssel és mindennel, hogy a magyar emberek és magyar családok biztonságban élhessenek és boldogulhassanak, és minden feltételt megad, lám, még a kisvállalkozóknak és a nagyobb vállalkozóknak is, hogy igenis több munkahelyet teremtsenek, és a megélhetést biztosítsák az emberek számára. Tisztelt Képviselőtársaim! Tehát mi, kereszténydemokraták is úgy látjuk, hogy igen, a kormány időben hozta meg a szükséges intézkedéseket, felismerte a járvány mögött húzódó és ebben rejlő veszélyeket, időben hozta meg a szükséges intézkedéseket mind a védőeszközök beszerzésében, mind pedig az oltási terv elkészítésében és a program végrehajtásában. Mindig elmondom, hogy ezek a vakcinák nem jöttek be maguktól, hanem a kormánynak kellett behozni ezeket a lélegeztetőgépeket, a maszkokat és minden mást, pont azért, hogy ellássa azt a biztonsági feladatát, amit minden államtól elvárunk. Nem volt ez ilyen sikeres minden állam esetében. A magyar kormány igenis sikeresen végezte el a harmadik hullám alatt is a munkáját, és természetesen felkészült a negyedik hullámra is; adja a Jóisten, hogy ez ne legyen olyan erőteljes, mint a harmadik. Nyilván az oltási terv szerint haladó oltási program most már sok millió magyar embernek jelent biztonságot és védelmet, ezt a munkát is tovább kell folytatni. Emellett a gazdaság újraindítása is elindult. Biztatóak ezek a gondolatok, ezek a szavak, ezek az eredmények, az 5,5 százalékos gazdasági növekedés, a munkahelyek védelme, a 4,7 millió foglalkoztatott, ez mind-mind fontos munka, és emögött, hangsúlyoznám, felelős kormányzati döntések vannak. Ezt senki sem gondolhatja, hogy ez magától így működik, és nem kell csinálnia semmit a kormánynak. Környezetet kell teremtenie ehhez, ösztönző politikát kell folytatnia, és segítenie kell a gazdaság növekedését, és ezt teszi a kormány. Nemzeti konzultáció. Pontosan nem értem, hogy mindig minden egyes nemzeti konzultációnál, önök, tisztelt baloldali képviselőtársaim, folyamatosan támadás alá helyezik a kormányt. Miért baj az, hogy tizenegyedik alkalommal megkérdezi az embereket nemzeti konzultáció formájában a kormány? És az alkotmánymódosításról is megkérdezte 2011-ben elhangzott, hogy nem kérdezte meg. De megkérdezte, és az emberek többsége azt mondta, hogy igenis erre szükség van, és kell egy új alkotmány, Alaptörvény Magyarországon. Azt látom, hogy a járvány mellett nyilván a migráció, amiről beszélt miniszterelnök úr, óriási kihívás lesz az elkövetkezendő időszakban. Ezt 2015 óta folyamatosan megtapasztalhattuk. Megháromszorozódtak azok a számok, amelyek az embercsempészek jogellenes cselekedetét mutatják, illetve a határsértők vonatkozásában is, több mint háromszorosára nőttek a számok. Biztos vagyok benne, hogy a magyar kormány továbbra is mindent meg fog tenni annak érdekében, hogy fizikai értelemben is védelmezze a határt. Fontos munka volt, hogy ezt elvégezzük, és fontos, hogy a rendőreink és a katonáink továbbra is helytállnak a határainkon. Legalább ennyire fontos a gyermekeink védelme, a gyermekeket nevelő családok támogatása. Számunkra nagyon örvendetes, hogy 1,9 millió szülőnek 600 milliárd forintos visszatérítési támogatást adott a kormány, illetve ilyen összegek maradtak a családoknál. Nyugdíjak, a nyugdíjprémium, a 13. havi nyugdíj visszaállítása, ezek is olyan fontos célok, amelyek az idősebb sorstársainkat nagymértékben segítik majd a minőségi élet megélésében. A fegyveres és rendvédelmi szervek hathavi fegyverpénzének a kifizetése is példaértékű. A magam részéről mint volt honvédelmi miniszter messzemenőkig tudom támogatni, és örömmel fogadjuk a kormánynak ezen bölcs döntését. Az biztos, hogy az afganisztáni probléma le fog csapódni Magyarországon, már érzékelhető. Egyetértünk a miniszterelnök úrral abban, hogy nem volt teljes mértékben végiggondolt a kivonulás. Az is tény, hogy egy civilizációs küzdelemnek is részesei vagyunk, hiszen látjuk azt, hogy Európa nyugati fele milyen spirituális, lelki válságban van. Nagyon örvendetes volt, hogy az 52. eucharisztikus világkongresszus Budapesten került megrendezésre, erről majd még fogok beszélni a napirend előttimben. Úgy érzem, hogy ez is megerősítette a keresztény világot abban, hogy igenis a hitünk, a reményünk, a szeretetünk kell hogy növekedjen, hiszen óriási kihívások és veszélyek előtt állunk. Még egyszer nagyon szépen köszönjük miniszterelnök úrnak a tájékoztatást. További sok sikert és jó munkát kívánunk a kormánynak. [[Taps a kormánypártok soraiban.]]
Most pedig Kocsis Máté frakcióvezető úr következik, a Fidesz részéről. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársak! Reményt jelent számunkra, hogy önök számára mindig van lejjebb. Az elmúlt nyáron azt feltételeztük vagy arra fogadtunk volna, hogy az előző évek színvonalához képest már csak fölfelé van. Erre most rácáfoltak. Rengeteget fejlődtek személyeskedésben, demagógiában, rágalmazásban és minden egyébben, amit az elmúlt fél órában hallhattunk. Megmondom őszintén, hogy sokunknak a hideg futkos a hátán, amikor Jakab frakcióvezető úrnak a demagógiáit hallgatjuk, és talán sokan vagyunk, akiket a szekunder szégyenérzet is elfog. Azért nem reagálnék már érdemben, bár persze kedve lenne az embernek tételesen végigmenni minden egyes vádponton, a „vasárnap választás, és ön már hétfőn a hivatalában ül”-től elkezdve a jogállami kereteket finoman szólva is feszegető, egyébként elég gyerekes fenyegetőzésein túl, de tekintettel arra, hogy ön csak kemény, mint Tarzan sarka [[Szórványos derültség a Fidesz soraiban.]] de nem érti, amit mond, ezért, ha nem haragszik meg, akkor a főnök úrral beszélnék inkább, hátha, hátha... [[Derültség és taps a kormánypártok soraiban.]] Egyetlenegy dolgot szeretnék önnek elmondani, hátha egyszer és mindenkorra megjegyzi: egyetlenegy olyan korszak volt Magyarországon a rendszerváltozás óta, amikor a titkosszolgálatokat politikai célra, az ellenfelek lejáratására használták, az a főnök úr kormánya volt. Az az időszak volt, amikor egy Szilvásy nevű titokminiszter megbízásából egy Laborc nevű nemzetbiztonsági hivatali vezető egy Portik nevű alvilági figurát azzal bízott meg, hogy a jobboldali politikusokat járassa le. Az volt az a korszak. Nem most volt, az volt az a korszak. [[Taps a kormánypártok soraiban.]] Tisztelt Gyurcsány Frakcióvezető Úr! Az az igazság, hogy Jakab alkalmazottnak, legyen kedves, mondja meg, hogy túltolja. Sok. Sok a munkagépen ülő melósok fenyegetése. Sok, visszatetsző, kontraproduktív. Sok a fojtószorítás azokkal szemben, akik nem értenek egyet. Szerintem az is sok. Sok a pedofil gyilkos jelölése egy önkormányzati választáson. Bizonyára hallották nyáron a jobbikos egyik nagy botrányt, még akkor is, ha sokan elhallgatták, sok. [[Jakab Péter: Te viszont kevés vagy!]] Szerintem frakcióvezetők vagyunk mindannyian, akik itt felszólaltak, ha jól emlékszem, igen. Szerintem Jakab úr az egyetlen közülünk, aki verőlegényekkel járja az országot. Szerintem az is sok. Én is voltam minap egy országjáráson, míg Jakab úr négy verőlegénnyel megy, addig, ha van módom, én a két saját gyerekemmel megyek. [[Taps a kormánypártok soraiban.]] Nincs szükségem verőlegényekre. [[Közbeszólás a KDNP soraiból: Jakab, ne félj!]] Szóval, olyan mélyen van a dolog, hogy szerintem kezd elfogyni a levegő. Nem akarok tanácsokat adni, de gondolják át! Szabó Timea frakcióvezető asszonynak, bár nincs itt, egyetlenegy dolgot hadd ajánljak a figyelmébe: az általa reklámozott és eladni kívánt Karácsony Gergely volt az, aki nem egész két évvel ezelőtt azzal hülyítette a budapestieket, hogy minden nyugdíjasnak fűtéstámogatást fog adni, 20 ezer forintot. Mára kiderült, hogy az is csak egy blöff volt. Tehát teljesen mindegy, értsék már meg, tök mindegy, hogy mit ígérnek az embereknek, nem hisznek önöknek. [[14.30]] Két évvel ezelőtt is becsapták őket, 15 évvel ezelőtt is becsapták őket, és jövő tavasszal is be fogják őket csapni. Az, hogy önök elmesélik, hogy mi van az Óperencián túl, az lehet, hogy a saját buborékjukban számít, de higgyék el, az emberek immunisak már arra, hogy önök mit ígérnek vagy mit nem. Jakab képviselő úr után, folytatva, önhöz fordulva, frakcióvezető úr, Gyurcsány frakcióvezető úr, azt mondta az ön kedves felesége a minap, hogy nagyon mérges lesz, ha még egyszer egy fideszestől meghallja, hogy önök adósították el az országot. Lassan mondom, hogy még egyszer megértsék: önök adósították el az országot. [[Közbeszólások a kormánypártok soraiból: Úgy van! Taps ugyanott.]] Függetlenül attól, hogy milyen mérges lesz a felesége, 52 százalékos államadóssággal vették át az országot, és 83 százalékos államadóssággal adták vissza. [[Közbeszólások a kormánypártok soraiból: Úgy van!]] A kormányzásuk második évében mondok még olyat, amitől hátha a kedves felsége mérges lesz, lehet rám is mérges, de mindannyiunkra , a kormányzásuknak már a második évében 9,3 százalékos volt az államháztartási hiány, ami miatt túlzottdeficit-eljárás indult Magyarország ellen. Kettő év alatt hozták össze! És hogy tovább mérgelődjenek még egy kicsit, bizonyára hallották a gazdasági várakozásokat, miniszterelnök úr is érintette, de egy bátrabb, az év végére tekintő becslés szerint elérheti elérheti akár a 7 százalékot is. Ez ismerős lehet önöknek, a 7-es szám, csak most pluszban, az önöké meg mínusz volt. [[Közbeszólás a kormánypártok soraiból: Hoppá! Derültség a kormánypárti oldalon.]] A gyengébbek kedvéért, a kettő közti különbség 14. És hogy még mérgesebbek legyenek, nyolcéves kormányzásuk alatt 23 500 forinttal emelték a minimálbért. 2010-ben 73 500 forint volt, ma meg arról beszélgetünk, hogy 200 ezer forint, több mint a kétszerese. De mást mondok: a rezsi árát háromszorosára, a villamos energia árát kétszeresére emelték. De az adórendszert érintően is mérgelődjünk akkor együtt egy kicsit, frakcióvezető úr! Sorozatosan emelték a munkát terhelő adókat, túladóztatták a családokat, a hazai kis- és középvállalkozásokat. Emlékezhetünk a nagy 2006-os adóátverésre is, amivel a választások előtt becsapták a magyar embereket. Ehhez képest most mi van? Idén és jövőre az adócsökkentések összege elérheti az 1500 milliárd forintot. Soha nem látott nagyságrendű összegről beszélünk. Lesz családi adó-visszatérítés, mint ahogy a napirend előtti felszólalásban is elhangzott, a 25 éven aluliak szja-mentességével egyenértékűen az új építésű lakások illetékmentessége, a munkáltatói adók csökkentése. De csak hogy a nagy klasszikust, a vállalkozásokat érintő társasági adót említsük, 19 százalékról 9-re csökkentette ez a kormány. A túlzottdeficit-eljárás kapcsán, illetve az államadósság kapcsán még egy dolgot szeretnék, szeretnénk önöknek mondani. Az ön által bírált, gyakran gyalázott Alaptörvénybe került bele az államadósság szintje; nem az önök maximalizált szintje, nem az önök politikájának volt az eredménye, hanem a mi Alaptörvényünknek az elvárása. Elvárásokat az államadóssággal szemben önök, akik 30 százalékkal növelték, ne fogalmazzanak meg! Szóval, csak halkan, halkabban és még halkabban! Keresztes László képviselőtársamnak, frakcióvezető úrnak egyetlenegy számot szeretnék mondani. Ezen már nyáron is összevitatkoztunk egyszer, és még továbbra is fönntartom, hogy nem mond igazat [[Az elnök a csengő megkocogtatásával jelzi az időkeret leteltét.]] , de lehet, hogy csak téved. 2010-ben 1600-an jöttek haza Magyarországra, 2020-ban pedig 23 ezren, ez 14-szer több. Arra kérem önöket, igazat, csakis a színtiszta igazat a választóknak! Köszönöm. [[Taps a kormánypártok soraiból.]]
Amennyiben miniszterelnök úr kíván élni a viszonválasz lehetőségével, akkor megadom a szót. Parancsoljon!
Talán kívánni nem kívánok, de minthogyha ez így lenne helyes [[Derültség a kormánypártok soraiból. Közbeszólás a DK soraiból.]] De megmondom őszintén, olyan nagy lelkesedés nincs bennem, mert az egész helyzet rendkívül szürreális. Tehát egy olyan helyzetben vagyunk, hogy úgy látom, itt a tények sem számítanak, a múlt sem számít, itt mindenki azt mond, amit akar, összevissza beszélhet. Itt például valaki az átlagnyugdíjról beszélt, ami szerinte csökkent, ez most 2010-hez képest 50 százalékkal nőtt. Valaki arról beszélt, hogy az ország tönkremegy gazdaságilag. A háztartások pénzügyi vagyona 2010-ben 30 000 milliárd forint volt, most, ’21-ben pedig 70 000 milliárd forint. Nem tudom, vane értelme ezeket elmondani újra és újra, mert láthatóan a velünk szemben ülőket a valóság egyáltalán nem érdekli. Egyedül Jakab Péternek van fölmentése ezalól [[Derültség a kormánypártok soraiból.]] aminek az az egyetlen oka, hogy róla mindenki tudja, az egész ország tudja, hogy bohóckodni jár a parlamentbe, és egy bohóc, amit mond, azt nem kell komolyan venni. Bár bohóckodásügyben is van egy újítása, ami azért figyelemre méltó, ő a világ egyetlen bohóca, akinek testőre is van. Gratulálunk a Jobbiknak! [[Derültség, taps a kormánypártok soraiból.]] Majd a fenyegetésekről is szeretnék mondani néhány szót a végén, de itt annyit azért a figyelmébe ajánlok mindenkinek, hogy a Jobbiknak az a kultúrája és szokása, hogy akiket börtönnel fenyeget, azokkal utána összeáll. Én jól emlékszem, hogy Gyurcsány Ferencet fenyegették börtönnel, most meg a hóna alá jár demokráciát tanulni. Ehhez is gratulálok! [[Derültség, taps a kormánypártok soraiból.]] De hátha mégsem haszontalan! Hátha mégsem haszontalan. Megértem, hogy az ellenzéki képviselők nem adnak feltétel nélkül hitelt a szavainknak, de legalább az önök támogatóinak, az Európai Uniónak adjanak hitelt. Az egész Európai Unió önök mögött áll, a Bizottságban ott ülnek az elvtársaik, azon dolgoznak, hogy önök megnyerjék a következő választást. Legalább az őáltaluk közzétett adatokat fogadják el, hiszen ezek az önök gazdái, akik ezt mondják! Nekem nem hisznek, de azt mondja az Európai Unió statisztikai hivatala, hogy 2010 óta a szegénység kockázatának kitettek száma 1 millió 250 ezer fő a gazdáiknak azért hihetnének! , azt mondja, a súlyos nélkülözésben élők aránya egy évtized alatt 23,4 százalékról 8 százalékra csökkent, tisztelt képviselőtársam. Még egyszer, legalább a gazdáiknak higgyenek! Tisztelt Hölgyeim és Uraim! Azt mondja Tóth Bertalan képviselőtársam, hogy mit kaptak az önkormányzatok. Mindenkit szeretnék emlékeztetni, hogy úgy vettük át az önkormányzatokat a Gyurcsány-kormánytól, hogy nyakig voltak eladósodva, a csőd szélén voltak, sőt csődbe is mentek, és ez a kormány, a polgári nemzeti kormány átvállalta az összes önkormányzattól, még a rendkívül gazdag Budapesttől is átvállalta az adósságot. Mit adtunk?! [[Taps a kormánypártok soraiból.]] És ha már Tóth Bertalan képviselőtársam arról beszél, hogy ő járt Pécs környékén, azt is mondhatta volna, hogy a múlt héten adtunk át éppen egy orvostudományi egyetemi campust 23 milliárd forintért, hátha a pécsiek méltányolják. Kár elhallgatni az igazságnak ezeket a részeit. Senki nem gondolja, hogy minden rendben lenne Baranyában, de azt azért mindenki gondolja, hogy a kormány rendkívüli erőfeszítéseket tesz annak érdekében, hogy az ország elmaradott térségeit is fölemelje. Fudan Egyetem-ügyben lesz népszavazás, tehát talán itt most nem is érdemes az ezzel kapcsolatos valótlan állításokat sorba vennem. Az egyetemeket illetően a tavalyi évben 220 milliárd forintot fordítottunk az egyetemek működésére, most szeptembertől változtattunk, és 417 milliárd forintot fogunk a működtetésre nem a fejlesztésre, a működtetésre fordítani. [[Taps a kormánypártok soraiból.]] Hasonló csacskaságokat hallok arról, hogy mi van az adósság ügyében, soha még ennyi adósságot más kormány nem vett föl, mert a magyar kormány mindjárt itt részletezendő okokból fölvett 4,5 milliárd eurónyi hitelt. Tisztelt képviselő asszony, önök merthogy most már együtt vannak 14,3 milliárd eurónyi hitelt vettek fel. Tudja, az több, mint a 4,5. [[Derültség a kormánypártok soraiból.]] Tehát egész egyszerűen olyan abszurd és képtelen állításokkal találja magát szemben az ember, hogy nehéz értelmesen beszélni erről. Mindenesetre azoknak, akiket az Európai Unió baloldali Bizottsága oly lelkesen támogat, szeretném elmondani, mert mintha nem volna világos, hogy a helyreállítási alap pontos neve: Helyreállítási Hitelalap. Az Európai Unió a válság leküzdése érdekében senkinek nem ad pluszpénzeket, hitelt ad, amit aztán vissza kell fizetni. A hitel egy részét közösen fogjuk visszafizetni az Európai Unió költségvetésén keresztül, a másik részét pedig közvetlenül a költségvetések. Semmilyen pénz nincsen az ablakban. Magyarország azt teszi, hogy ha nem adja oda az Unió bár reménykedünk benne, hogy a tárgyalások eredményre vezetnek , nem adja oda időben azt a pénzt, ami nekünk jár, de hitel volna, akkor azt másfajta hitelekkel fogjuk fölvenni, illetve pótolni. [[14.40]] Szeretném jelezni, hogy a most kibocsátott kötvények történelmi rekordszint alatt teljesítettek, valamennyivel talán 1 százalék alatt vagy éppen 1 százalékon voltak. Magyarország nem tagja az eurózónának, képes olyan kamattal fölvenni hitelt ma a pénzpiacról, mint azok az országok, amelyek mögött az Európai Központi Bank áll. Ez jó jel, tisztelt hölgyeim és uraim. [[Taps a kormánypártok soraiból.]] Sokan beszéltek itt Kína ellen is beszéljünk akkor egyenesen! Én értem, hogy a világban zajlik ma egy nagy küzdelem, ami arról szól, hogy az eddig a világot vezető Egyesült Államok pozíciója veszélybe került, és a kínai felzárkózás… azt mutatja minden statisztikai adat, és szinte közhelyszerűen mondják a nyugatiak, hogy a világ élén változás van. Nem szokatlan ez, az amerikaiak, akik pontos emberek, meg is írták, hogy tizenhatszor történt eddig ilyen a világtörténelem írásos emlékei szerint, abból tizenkettő háborús körülmények között történt meg, csak négy volt békés. Tehát értem, hogy van itt egy nagy probléma, de óva intenék mindenkit attól, hogy ebben a Kína-Amerika-küzdelemben egyoldalúan elkötelezzük magunkat. Kifejezetten nem tartom szerencsésnek, hogy az egész ellenzék láthatóan az amerikaiak zsebében van, úgy beszélnek erről a kérdésről, mintha ez a mi problémánk lenne! Én megértem, hogy az Egyesült Államoknak komoly problémát jelent ez az átrendeződés, de ez nem a magyarok problémája, tisztelt ellenzék, próbálják a magyar embereket képviselni! A magyar emberek érdeke az, hogy ne sodródjunk bele egy ilyen hidegháborúba. [[Közbeszólás a kormánypárti padsorokból: Így van!]] A mi érdekünk az, hogy mindenkivel jóban legyünk, az amerikaiakkal is meg a kínaiakkal. Amit önök akarnak, hogy a magyar emberek érdeke ellenében álljunk oda, és bújjunk bele az amerikaiak zsebébe, az szerintem nem helyes politikai elgondolás. [[Taps a kormánypártok soraiból.]] Hiába szövetségeseink az amerikaiak, ezt világosan ki kell mondani! Tehát aki azt javasolja Magyarországnak egy kínai-amerikai vitában, világpolitikai és világkereskedelmi vitában mi egyoldalúan mondjunk le a kínai piacainkról, mondjunk le a kínai befektetésekről az amerikaiak egyébként kereskednek velük, ahogy csak tudnak [[Szabó Timea: Nem kell ide Fudan Egyetem!]] , az a magyar emberek érdeke ellen beszél. Ez egy teljes félreértése a helyes magyar külpolitikának. A magyar külpolitikának az a lényege, hogy minden fontos világpolitikai szereplővel jó viszonyban kell lenni nehéz, nem is sikerült mindig mindenkinek; nehéz, de lehetséges. Ma ilyen a magyar helyzet. Nagyon is helyénvaló, hogy Magyarország az Európai Unió megerősítésében érdekelt, fontos, hogy jó szövetségese az Egyesült Államoknak, fontos, hogy értelmes és tiszteletre méltó kapcsolatot ápol Oroszországgal, és fontos, hogy kihasználja a Kínával való kereskedés minden előnyét. Ez a helyes magatartás és ez a helyes külpolitikailag megfogalmazott nemzeti érdek, tisztelt hölgyeim és uraim. Úgyhogy értem, hogy önök az amerikaiakkal vannak nem biztos, hogy megéri. [[Közbeszólás az ellenzék soraiból: Ti meg a kínaiakkal!]] Kérjék meg az árát, azt javaslom. Ha már mindenképpen oda akarnak állni, akkor kérjék meg az árát! Ingyen semmiképpen ne tegyék! Tisztelt Hölgyeim és Uraim! Ezek után kell még egy szót szólnom Gyurcsány Ferenc miniszterelnök szavairól is, aki sajnos nincsen már közöttünk… [[Dr. Vadai Ágnes: Kampányolni van! Közbeszólások a kormánypárti padsorokból.]] hiszen kiment a teremből. Fontos dolog, hogy emlékeztessük egymást morális szempontokra. Különösen fontosnak tartom azt a gondolatot, hogy mindenképpen el kell kerülni, hogy a kormány olyan helyzetbe lavírozza magát, bármely magyar kormány, amikor többet foglalkozik magával, mint az országgal. Most őt idézem, hogy sikerült ez a mélyen tisztelt baloldalnak, immáron, mondhatom, a Jobbikkal kiegészült baloldalnak [[Z. Kárpát Dániel: Persze! Derültség a kormánypárti padsorokban.]] „Nincs választás mondja a miniszterelnök néhány éves kormányzás után , mert ezt el… Nem kicsit, nagyon. [[Dr. Vadai Ágnes: Bátran, bátran!]] Európában mondja a minket erkölcsileg kioktató miniszterelnök ilyen böszmeséget még ország nem csinált, mint amit mi csináltunk.” Persze, mint ismerjük őt, hozzá is teszi: „Meg lehet magyarázni. Nyilvánvalóan végighazudtuk az utolsó másfél-két évet. [[Jakab Péter: Tizenkettőt!]] Teljesen világos volt, hogy amit mondunk, az nem igaz” mondja Gyurcsány Ferenc. Majd kioktat bennünket erkölcsi kérdésekben, és azt javasolja, hogy ne magunkkal, hanem inkább az országgal foglalkozzunk. Nem érzik ezt mulatságosnak, tisztelt hölgyeim és uraim? [[Közbeszólás a kormánypárti padsorokból: De, eléggé!]] Azt is mondja a baloldal mostani vezetője hiába tolja maga elé a feleségét meg a budapesti főpolgármestert, mert mindannyian tudjuk, hogy ki a főnök , idézem őt megint: „És közben egyébként nem csináltunk semmit négy évig. Nem tudok mondani olyan jelentős kormányzati intézkedést, amire büszkék lehetünk.” Majd kioktat bennünket, hogy ne magunkkal törődjünk, hanem az országgal. Majd azt mondja, idézem tovább: „A világgazdaság pénzbősége, meg trükkök százai, amiről nyilvánvalóan nektek nem kell tudni, segítette, hogy ezt túléljük.” Majd fölhív bennünket arra, hogy ne hazudjunk. Tisztelt Hölgyeim és Uraim! Kész kabaré. Jakab Péter jó helyen van. Köszönöm megtisztelő figyelmüket. [[Nagy taps és derültség a kormánypártok soraiban.]]
Tisztelt Országgyűlés! Folytatjuk a napirend előtti felszólalásokat. Megadom a szót a Párbeszéd képviselőjének, Tordai Bencének. [[A képviselők egy része távozik az ülésteremből.]]
Tisztelt Országgyűlés! Kedves Polgártársak! Rég találkoztunk, és volna miről beszélni, de nem tudok szó nélkül elmenni Orbán Viktor iménti erkölcsi és szellemi mélyrepülése mellett. [[Moraj a kormánypártok soraiban.]] Attól tartok, hogy ilyen nívótlanságot, a haza érdekének a kiárusítását, ennyire ócska módon való magyarázkodást még nem hallottunk ebben a Házban. De nem vártunk semmi mást Orbántól, hiszen egész nyáron azt folytatták, amit 2010 óta csinálnak: az 1 százalék érdekeinek a kiszolgálását és a kormányzás, a közérdek, a 99 százalék érdekeinek a semmibevételét. Csak nézzük meg néhány legfontosabb területét a kormányzásnak! Mi történt, mi történik az egészségügyben? Két nappal ezelőtt a Magyar Távirati Irodának csúfolt Fidesz-propagandaosztály alegység arról adott ki hírt, hogy Bosznia-Hercegovina a legmagasabb európai egy főre jutó Covid-halálozások tabelláján átvette a vezetést. Azt az apróságot elfelejtették megemlíteni, hogy Magyarországtól. Tehát továbbra is Magyarország Európában a második, a világon a harmadik legmagasabb egymillió főre vetített Covid-halálozással áll, és ráadásul az oltottság tekintetében is már lassan az európai mezőny hátuljában kullogunk. Az a járvány, ami Kásler miniszter szerint, aki kimenekült szintén, meg sem rengette az egészségügyet, arra vezetett, hogy azok a várólisták, amelyeken már a járvány kitörése előtt is 25 ezren voltak, most 41 ezresre híztak. Idén május óta is, amikor már csillapodott a járvány, 9 ezerrel nőtt a beavatkozásra váró betegek száma az egészségügyben. Tehát ha például ma valaki Nyugat-Magyarországon térdprotézisműtétet szeretne végrehajtatni, akkor 782 napot kell várnia. Így vészelte át a magyar egészségügy a járványt. És elvileg egy onkológus felelős a magyar egészségügyért, ehhez képest különösen sokkoló a hír, hogy a rákos megbetegedések miatti halálozásban Magyarország toronymagas vezetője az európai tabelláknak. Ennek a szomorú rekordnak szintén Kásler és Orbán Viktor a felelőse. Itt tart ma az egészségügy. Hol tart a gyermekvédelem, hol tart az oktatás? Az a kormány, amely a gyermekvédelemre hegyezi ki a kampányát, és arról indít valami őrületesen, bődületesen ostoba, kamunépszavazást, olyan plakátokkal lepi el az utcákat, ahol szexuális propagandával fenyegetik a gyerekeket, vagy most legújabban a következő szót plakátolják ki, idézem: „ElkXrtuk”. Ezzel sikerült az ország utcáit beborítani. Gratulálok a gyermekvédelem nevében! De úgy indult el ez a tanév is, hogy 12 ezerrel kevesebb pedagógus volt a helyén, minden harmadik kémiatanár hiányzik ebben az országban. Nyilván szintén hatalmas siker. A felsőoktatásban mentek tovább előre a Diákváros legyalulásával és a Fudan Egyetem idetelepítésével. És ha megnézzük, hogyan állnak a gazdasági mutatók tekintetében: az infláció száguld, az államadósság lassan történelmi csúcsokat dönt meg, és ehhez képest a bérek és a nyugdíjak emelkedése sehol sincsen. Az eladósodás az elmúlt héten több mint 1500 milliárd forinttal nőtt, minden magyar emberre 160 ezer forint adósságot vertek rá, devizaadósságot. És nem kapjuk meg az uniós pénzeket, mert ilyen korrupt kormánynak senki nem ad vissza nem térítendő támogatást sem. [[Dr. Rétvári Bence: Hitelt!]] A hitelt pedig nem is igényelték. Ehhez képest, ami jól megy, az az 1 százalék és a saját igények kiszolgálása. A Fidesz-oligarchiánál a 42 méteres luxusjachtot lecserélték 50 méteresre, az Orbán család közpénzből magánrepülőzget, és Pénztáros Lőrinc továbbra is behúzza óránként azt a 20 millió forintocskát, amit a mi zsebünkből vesz ki. [[14.50]] Na, ebből volt elege az embereknek, ezért mondják azt, hogy nagyon gyorsan váltásra van szükség. Ezért tolonganak az előválasztási sátraknál [[Derültség a kormánypártok padsoraiból.]] ; ezért mondják azt, hogy a 99 százalék az sokkal-sokkal több, mint az 1 százalék, és ezért az ő érdekükben kell szolgálni, az ő érdekükben kell kormányozni. Értem én, hogy félnek az előválasztástól, félnek az emberek véleményének a kinyilvánításától, ezért is hekkeltették meg az előválasztást kínai barátaikkal, de ettől mi megyünk előre. [[Dr. Rétvári Bence: Komolyan mondod?]] Én értem, hogy maguk abban reménykednek, hogy egy „Stop Gyurcsány! Stop Karácsony!” kampánnyal majd megállítják az ellenzéket, de az embereket, a társadalom többségét nem fogják tudni megállítani. És amíg maguk a megosztásra játszanak, addig van, aki a közös nevezőt építi, aki a közös nevezőt adja, ő pedig Karácsony Gergely. Az ő vezetésével fogjuk önöket elzavarni jövő tavasszal. Köszönöm szépen. [[Szórványos taps az ellenzéki pártok padsoraiból. Közbeszólások a kormánypártok padsoraiból: Ó! Taps?]]
Rétvári Bence államtitkár úré a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Hát, önnel szemben, mondjuk, a WHO teljesen másként ítéli meg a magyar járványkezelést. Azt mondta idén nyáron a WHO főigazgatója: gratulálok a lakosság és a magyar kormány közös erőfeszítésének, amelynek köszönhetően biztonságban tudhatják magukat. És a korábbiakban is azt mondták, hogy Magyarországon példaértékű az az oltási kampány, amelyik zajlik. Többszörösen is, mind a budapesti irodavezető, mind a WHO regionális igazgatója, végül pedig a WHO világszintű főigazgatója is elismerte azt, hogy sikerült mérsékelnünk a fertőzés ütemét, Magyarország helyesen alkalmazta a járvány elleni intézkedéseket, és elsők között tudta legyőzni a koronavírus-járványt. És, tisztelt képviselő úr, sikerült olyan dolgokat elkerülnünk, mint más országokban, ahol a kórházakban nem volt elég kapacitás, és ezért szállodákban gyógyították a betegeket [[Tordai Bence és Arató Gergely folyamatosan közbeszól.]] nálunk gazdagabb országokban , vagy kórházi parkolókban lélegeztették a betegeket. Sikerült elkerülnünk azt, mint más országokban, hogy vonatokkal szállították a fővárosba a betegeket, vagy mint Svájcban, hogy azt kérték az emberektől, hogy végrendelkezzenek előre, hogy milyen kezelést kérnek és milyet nem, pedig Svájc mégiscsak a jólét szimbóluma sokak szemében, tisztelt képviselő úr, ott mégis ilyen intézkedésekre sor került, Magyarországon pedig ezekre nem kellett sort keríteni, köszönhetően minden védekezésben részt vevőnek. És azt láttuk, hogy önök mindent megtettek, álhíreket, kamuvideókat gyártottak és híreszteltek, külföldön próbálták lejáratni hazánkat. Nemcsak azt mondták, hogy nem ülésezik a parlament, hanem azt is terjesztették, hogy nincs elég védőfelszerelés, de a WHO személyesen győződött meg arról, hogy amit a magyar baloldal állít belföldön és külföldön, az nem igaz. Tisztelt Képviselő Úr! Ön megint valótlant állított, és úgy látszik, hogy ez az őszi ülésszak arról fog szólni, hogy az önök valótlan állításait mi tényekkel cáfoljuk, tisztelt képviselő úr, hiszen hogyha megnézzük, ön azt mondta, hogy a legmagasabb halálozási arányok Magyarországon vannak. Hogyha megnézzük, hogy milyen halálozási többlet volt a tavalyi és az idei esztendőben a 2019-es évhez képest, akkor egyáltalán nem azokról a számokról beszélhetünk, amiket ön mondott, hiszen Magyarországon 2020-ban, tehát tavaly az azt megelőző évhez képest a 12. legalacsonyabb a többlethalálozási szám. Itt el lehetne mondani, hogy mennyi ország van mögöttünk, ahol sajnos magasabb volt még a magyarnál is ez a szám: Franciaországban, Máltán, Horvátországban, Portugáliában, Szlovákiában, Hollandiában az EU-átlag, Litvániában, Romániában, Csehországban, Bulgáriában, Belgiumban, Szlovéniában, Lengyelországban, Olaszországban és Spanyolországban magasabb volt. És ha az idei esztendőt nézem, ami még nem egy kerek esztendő, tehát majd az év végén tudunk erre teljes számot mondani, de itt is azt láthatjuk, hogy a V4-ek közül Magyarországon a legalacsonyabb a többlethalálozás a 2019-es esztendőhöz képest, és több közép-európai ország van mögöttünk ebben a listában, mint ahányan nálunk kisebb többlethalálozással számoltak. Tehát, képviselő úr, amit ön mondott, az tényszerűen, számszerűen nem igaz, és bárhányszor elmondhatja meg bárhányszor lenyilatkozhatja a balliberális újságoknak, akkor sem lesz igaz. És az is az önök egyik álhíre volt, hogy hogyan és miként változik a kórházban dolgozók száma, de mégis elmondhatjuk, hogy az új szolgálati jogviszonyban március óta 1283-mal nőtt a dolgozó orvosok száma; 1794-gyel nőtt az ápolók száma; 802-vel pedig a további egészségügyi dolgozók száma emelkedett. Ez azt jelenti, hogy közel 4 ezerrel több új egészségügyi szolgálati jogviszony van ma, mint volt márciusban, önök mégis azt állítják, hogy ezek a számok csökkennek, miközben ezek a számok az előbb is ismertettem, tisztelt képviselő úr emelkedtek. Felháborító az, amit ön mondott a népszavazásról! Felírtam szó szerint: őrületesen kamunépszavazás, tisztelt képviselő úr. Szerintem a magyar emberek többsége nem így gondolja. A magyar emberek többsége úgy gondolja, hogy igenis a gyermekeit meg kell védeni attól, hogy az óvodában különböző LMBT-szervezetek kontroll nélkül megpróbálják, akár a szülők világnézetével szemben, átnevelni a gyerekeiket, mindenfajta kontroll nélkül, a szülők tudta nélkül. Önök mégis azt mondják, hogy ez egy őrületesen kamudolog. Ha ön elolvassa a híreket, hogy Európában és a világ számtalan országában mennyi teljesen abszurdnak gondolt történés zajlik, amiken a Brian életében meg a Gyalog galoppban csak nevettünk, és ezek most valósággá válnak, mert a liberálisok ezeket vagy mind megvalósították, vagy a mi álláspontunkon lévőket pedig igyekeznek büntetőjogi eszközökkel visszaszorítani vagy elrettenteni, és ön erre azt mondja, hogy őrületesen kamunépszavazás. Nézze meg a világ számtalan országában, hogyan próbálják valóban a gyerekeket csatatérré tenni. Nem arról van szó, hogy politikusok vitatkoznak Nyugat-Európában vagy Észak-Amerikában, hanem ezt a csatateret a parlamentből meg a politikai vitákból az óvodákba és az általános iskolákba akarják áthelyezni, és ott akarják a jövő generációt átnevelni a saját LMBT- és genderideológiájuk szerint. Ez nem kamu, tisztelt képviselő úr, hanem ez egy olyan kérdés, amitől meg kell védeni a magyar gyermekeket. Ön beszélt arról, tisztelt képviselő úr, hogy több tanárra lenne szükség, miközben az önök baloldali kormányzása alatt [[Az elnök a csengő megkocogtatásával jelzi az időkeret lejártát.]] 15 ezer pedagógust elbocsátottak, elvettek minden tanártól egyhavi fizetést, és fizetőssé tették a pedagógusképzést. Ezek után jobb, ha meg sem szólal ebben a kérdésben. Köszönöm szépen. [[Taps a kormánypártok padsoraiból. Közbeszólás ugyanonnan: Így van!]]
Most az LMP képviselője, Ungár Péter következik. Megadom a szót.
Nekem?
Igen. [[Ungár Péter: Elnézést, nem értettem…]] Ha ön az Ungár Péter, akkor… Ezt még csak tudja! Parancsoljon!
Valószínűleg tudom, köszönöm szépen. Köszönöm a lehetőséget. Tisztelt Ház! Nagyon sok mindenről volt már szó a mai nap, meg nagyon sok mindent kiplakátoltak, és különböző fantazmagóriák ellen meg aláírást gyűjtenek. Az a helyzet ugyanakkor, hogy van a magyar államnak egy olyan része, az állami feladatoknak egy olyan része, amivel viszont nem foglalkoznak, ami az elmúlt 11 év tekintetében egyértelműen kudarctörténet. Igazából ezt nagyon nem fogják tudni megmagyarázni, kivéve úgy, hogy ha Rétvári Bence, amikor majd beszél a fizetések emeléséről, akkor nem mond soha konkrét számot [[Dr. Rétvári Bence: De! Mindig!]] vagy összeget, hanem mindig százalékokat. Ha ez nem így lesz, akkor látjuk, hogy vane valójában igazság abban, amit mondanak. Ha először az idősgondozást nézzük, ott egyértelműen az látszik, hogy az állami idősgondozási szerepfelfogás nagyjából megszűnt. Önök vagy átadták az egyháznak az idősellátás egy jelentős részét, vagy pedig, ami az informális térben, tehát otthon folyik az otthongondozás területén, ott pedig valójában nem csináltak semmit. Most, majd amikor Rétvári Bence elmondja, hogy megnövelték az otthongondozási díjat: a nem gyermeküket otthon gondozók, tisztelt államtitkár úr, mennyit kapnak most, jelenleg a kormánytól azért, hogy 0-24 órában a demenciával élő rokonukat például gondozzák [[Dr. Rétvári Bence: Sokkal többet, mint a ti időtökben…]] , a válasz: 50 ezer forint nagyjából, 50 ezer! Ez egy úgynevezett tény, ami az önök elmúlt 11 éves kormányzásáról szól. Továbbá azok az emberek, akik a magyar államnak dolgoznak, ezt különösen a járványhelyzetben láttuk, hogy milyen fontos munkát végeznek, rendkívül rosszul keresnek. Mondjuk, az egy jó dolog, hogy kapnak a fegyveres testületekben dolgozók egy egyszeri bérkiegészítést, de a szombathelyi börtön börtönőre 230 ezer forint nettót keres, ennyi a havi fizetése. Ez egy bérpapír, amit én láttam, ez nem egy plakáton van, vagy ezt nem a köztévében egy alliteráló, fura ember mondta el, hanem ez maga a valóság. A gyermekvédelmi dolgozók például, ha már a gyermekvédelemről úgy szeretnek beszélni, akkor a gyermekvédelem konkrétan a magyar gyermekvédelmi rendszerben dolgozóknál van egy gyermekvédelmi dolgozó 16 év munkaviszonnyal 188 ezer forint nettót keres. Ez is egy úgynevezett tényállítás, egy létező fizetési papír, amire mondhatják ennek a szakembernek, hogy Gyurcsány Ferenc mondhatnak más személynevet is , mondhatnak esetleg egy dolgot, amit Kanadában olvastak, és felháborította önöket, de ennek ellenére ő még 188 ezer forintot keres. Továbbá a kezdő pedagógus nem igazán keres többet 185 ezer forint nettónál, és ez onnan is látszik, hogy hiába mondja el majd megint a Gyurcsány-kormányt, vagy azt, hogy amikor én érettségiztem, akkor mi történt, de a helyzet az, hogy a kémia-fizika tanárok tulajdonképpen kihalófélben lévő egzotikus állatok lettek Magyarországon, nem végződnek ilyen képzések, ha nem lesz a természettudományos oktatásban, ami Magyarországnak tradicionálisan az egyik legerősebb oktatási szisztémája volt, kellő ember, aki ezt elvégezze. A helyzet az, hogy a közszférában az utolsó valódi béremelés 2002-ben volt; azóta jelentős béremelés a közszférában nem volt. Azóta a közszférában dolgozók csak alamizsnát kaptak, és főleg az Orbán-kormánytól. [[15.00]] Ha megnézzük, hogy a szociális szektorban dolgozók átlagbére 2010-ben hány százalékon állt az átlagbérhez képest, és a kettőt összehasonlítjuk, az 70 százalék volt. 2020-ra ez 40 százalék lett, tehát csökkent. De továbbmegyek: a szociális dolgozók kimaradtak abból az egyszeri 500 ezer forintos bérkiegészítésből s ez teljesen érthetetlen , amit a koronavírus-járvány alatt végzett hihetetlen munkájukért kellett volna kapniuk, ahogy megkapták azt az egészségügyi dolgozók. Azt kérem államtitkár úrtól, hogy mondjon egy épeszű érvet, amiben van egy alany meg egy állítmány, hogy miért nem kapták meg ezt az egyszeri 500 ezer forintot a szociális dolgozók úgy, hogy ez a költségvetésnek összesen 45 milliárd forintjába került volna, miközben a vadászati világkiállításra elköltöttek eddig 85 milliárdot, de körülbelül percenként változik ez az összeg. Abban biztos vagyok, hogy azok az emberek, akik részt vesznek az előválasztáson, s az LMP egyéni jelöltjeire és Karácsony Gergelyre szavaznak, azok úgy fognak tudni részt venni ezen az előválasztáson, hogy egy olyan kormány lesz, amelynek centrumában benne lesz az a tudás, hogy a gondoskodó munkát, a közalkalmazottakat és azokat, akik az államigazgatásban dolgoznak, végre megbecsüljük, mert Magyarországon nem lesz úgy jóléti rendszerváltoztatás, ha az állami szektorban dolgozókat éhbérért dolgoztatjuk. Köszönöm szépen.
Ismét Rétvári Bence államtitkár úré a szó. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Ön azt mondja, hogy képzelt ellenfelekkel viaskodunk. Én azt hiszem, hogy ebbe a versenybe akkor ön is benevezett, ha ez valóban így lenne. Hadd idézzek öntől egy mondatot, hogy ön a mostani szövetségeseit milyen ellenfeleinek nevezte korábban. S most nem is a jobbikosokra térnék ki, hiszen azt már számtalanszor elmondtuk itt a teremben, hogy önök hogyan beszéltek a jobbikosokról, amikor ők még gárdamellényben és nem szivárványos zászló alatt vonultak. Nos, mit mondott ön a saját szövetségeseiről, a DK-ról és a Momentumról? Megbeszélheti a mellette ülő Arató képviselő úrral. Azt mondta, az magában persze nem rossz, hogy liberális ellenzéke lett az Orbán-kormánynak, hiszen a DK is és a Momentum is liberális párt. Csakhogy nem tehetünk úgy, mintha ez a helyzet magától állt volna elő. Hogy ez így alakult, a mi felelősségünk is, a miénk, az LMP-seké és a szocialisták felelőssége is. Elrontottuk fogalmazott ön, amikor az egész baloldali ellenzéket temette, tisztelt képviselő úr. Ennyit a képzelt vagy valós ellenfelekről. Ezek szerint ön még sokkal durvábbakat is mond a baloldalról, mint amiket mi állítunk. De nézzük a számokat! Ön azt mondta, számokat szeretne hallani arról, hogy hogyan tudtunk segíteni azoknak, akik valóban külső segítségre szorulnak ahhoz, hogy az életüket minél inkább a normál mederben tudják továbbvinni. Házi segítségnyújtásban részesülők száma: az önök baloldali kormányzása idején 75 ezer fő részesült ebben, most meg 92 ezer. 75 ezer helyett 92 ezer főre terjesztettük ezt ki. A szakmai munkakörben foglalkoztatottak száma, tehát akik ezeknek az embereknek segítenek és szakmai végzettségük van, 5700-ról 12 900-ra emelkedett. Azaz megduplázódott azok száma, akik tudnak segíteni a gondozásban. Tehát sokkal több embernek és sokkal intenzívebben tudnak segíteni. Mekkora az egy főre jutó támogatási mérték összege? Ez 145 ezer forintról 378 ezer forintra emelkedett. Tehát nemhiába van több alkalmazott, hiszen több is az a gondozottanként járó összeg, amit a költségvetés biztosít. Így a házi segítségnyújtás összege, ami tavaly még 25 milliárd forint volt, jövőre már 36 milliárd forint lesz. A gyermekek otthongondozási díját és az otthonápolási díját, amit ön említett, tisztelt képviselő úr önök nem szavazták meg , mi 15 milliárd forintról, amennyivel átvettük, 55 milliárd forintra emeltük. Nos, önök ezt nem támogatták, tisztelt képviselő úr. Tehát mindenki többet kap. S azért is fontos a minimálbér jövő évi összegének a meghatározása, mert akik a saját gyermeküket a saját otthonukban nevelik, amely gyermek az önfenntartásra nem képes s a gyermekkor itt nem 18 éves korig tart, hanem addig, amíg a szülei élnek , azok a teljes minimálbér összegét meg fogják kapni a helyett a huszonezer forint helyett, amit a kormányzásunk elején kaptak; vagy maximum 30 ezer forint volt. Ez a különbség: 30 ezer és 200 ezer; ez a különbség a gondoskodás mértékében. Mi ezt a minimálbér szintjére emeltük. Ön beszélt az idősekről. Mennyit szánt egy bentlakásos idősotthonban tartózkodóra az önök baloldali kormánya? 635 ezer forintot. És mennyit költünk most erre a célra? 1 millió 110 ezer forintnál is többet. Aztán a demens embereket is említette. Mennyit költött a baloldal a demens emberek ellátására? Fejenként 710 ezer forintot. Mi pedig most 1 millió 321 ezer forintot költünk erre, tisztelt képviselő úr. Miközben ön azt az érzetet kelti, mintha ezek az összegek csökkennének, minden állításával ellentétben, amit elmondott, tisztelt képviselő úr, akár a konkrét számokat, az ellátottak számát, a gondozóként alkalmazottak számát és a költségvetési ráfordításokat akár a teljes költségvetés összegét, akár a gondozottakra fordított összeget nézem, az látható, hogy pont az ellentéte igaz annak, amit ön említett. Ön azt is szokta mondani, hogy csökken az idősotthonok létszáma, férőhelyszáma. Ez bizony 54 500-ról közel 60 ezerre emelkedett, tisztelt képviselő úr. Tehát az sem igaz, hogy ez csökkenne, hanem ez is emelkedett, tisztelt képviselő úr. S ma már az is előkerült bár általában azok szoktak erről beszélni önök közül, akik az éhségmeneten százmilliós bankszámlakivonattal a zsebükben szoktak vándorolni , hogy mennyi ember van, aki rászorul. Nos, 2010-ben, amikor még a baloldal kormányzott, a súlyos anyagi nélkülözésben élők száma tehát akiknek nincs pénzük egy váratlan kiadásra, akik nem tudják lecserélni a mosógépüket egy hónapon belül, ha az elromlik, nincs pénzük arra, hogy kétnaponta húst egyenek, nem tudnak elmenni egyhetes üdülésre, nem tudják kifűteni a lakásukat, vagy más lakbér- és egyéb problémáik vannak, vagy anyagi okokból nincs tévéjük vagy autójuk 2 millió 294 ezer volt az Eurostat kimutatásai szerint, ma pedig ezeknek a száma 764 ezer környékén van. Tehát kétharmadával csökkent azoknak az embereknek a száma, akik rászorulónak tekinthetők az Eurostat kimutatása szerint. Nem lenne jó, ha önök ezt a folyamatot visszafordítanák, és újra rossz irányba mennének a dolgok. Köszönöm, hogy meghallgattak. [[Taps a kormánypártok soraiban.]]
Most Arató Gergely következik, a DK részéről.
Köszönöm szépen. Tisztelt Ház! Előttünk fekszik immár az ötödik felhatalmazási törvény. Indoklása szerint azért van rá szükség, mert fokozottan védekezni kell az új vírusvariánsok ellen. Nos, a járvány terjedése tagadhatatlanul gyorsul, a miniszterelnök úr ebben véletlenül igazat mondott, ám ez a kormányt eddig egyáltalán nem zavarta, hiszen a meglévő felhatalmazás ellenére is korlátozás nélkül lehetett részt venni a foci-Eb-n, a tűzijátékon, az eucharisztikus világkongresszuson, vagy éppen a vadászati világkiállításon. Úgy látszik, ez egy nagyon jólnevelt vírus, amelyik a miniszterelnök és a fideszes elit kedvenc hobbijai esetében nem fertőz. Persze, nem erre kell ez a felhatalmazási törvény tudjuk, hogy mire. Arra, hogy ezzel a felhatalmazással élve nemhogy kitalicskázzák, hanem kidömperezzék a közpénzt a költségvetésből az önöknek kedves célokra; hogy a parlament egyébként nem túl acélos ellenőrzését megkerülve költhessenek el bármilyen pénzt; hogy például jusson további 216 milliárd sportcélokra, 181 milliárd az egyházaknak, 150 milliárd a határon túlra, 186 milliárd a turizmusba a haveroknak, 84 milliárd a budai Vár kormányzati negyeddé alakítására, és még folytathatnám. S önök azt mondják, hogy ez a járványügyi védekezéshez kell, de hát erről szó sincs. Csak az arányok kedvéért mondom, hogy sportcélokra naponta 592 millió, egyházi célokra napi 496 millió jutott a költségvetési előirányzatokon felül, míg az egészségügyre 167 millió. No, ennyit a járványügyi védekezésről. S ne mondják, hogy ennek nincs köze azokhoz a szociális ügyekhez, amiket felemlegetünk, mert emiatt nem jut többletbéremelés annak a börtönőrnek, akit említett az előbb Ungár képviselő úr, és amire államtitkár úr nem tudott válaszolni, hogy mennyire fog emelkedni. Ezért nem jut a pedagógusoknak többletbér, például a kémia és fizika szakos tanároknak egyébként én is az vagyok az eredeti szakmám okán, s valóban egyre kevesebben vagyunk , és még folytathatnám tovább. De van azért itt egy általános tanulság is. Az, hogy önök most már tulajdonképpen másfél éve, sőt több mint másfél éve tartanak fönn alkotmányon kívüli, jogállamon kívüli jogrendet, az, hogy lehallgathatnak bárkit a jelenlegi jogszabályok szerint, azt mutatja, hogy az önök Alaptörvénye egy fabatkát sem ér. Ennek az Alaptörvénynek egyetlen célja van, az, hogy az önök korlátlan hatalmát és ennek fedezete mögött a korlátlan lopását biztosítsa és garantálja. Márpedig még ez az Alaptörvény is kimondja, a korábbi alkotmányhoz hasonlóan, hogy senkinek a tevékenysége nem irányulhat a hatalom erőszakos megszerzésére vagy gyakorlására, illetve kizárólagos birtoklására. Pontosan ez az, amit ez az Alaptörvény lehetővé tesz. Éppen ezért legyen világos, Dobrev Klárának, a Demokratikus Koalíciónak nem fog megremegni a keze akkor, amikor a kukába kell hajítani ezt az Alaptörvényt. [[15.10]] Lehet, hogy önök azt hiszik, hogy a választási csalással, a személyre szabott választási törvénnyel összehozott kétharmadukkal, vagy, bocsánat, egyharmadukkal ezt majd meg fogják tudni akadályozni, de nem fogjuk hagyni, hogy a kétharmados jogszabályok mögé bújjanak! Ha a nép egyértelműen ítéletet mond önökről és erről az Alaptörvényről, akkor a Dobrev Klára által vezetett demokrata kormánynak lesz bátorsága és ereje arra, hogy széttörje ezeket a bilincseket, amelyekkel önök a népakarat érvényesülését akadályozzák. [[Font Sándor: Ezt részletezd még egy kicsit, hogy hogyan!]] Ha Polt Péter azért lehet örök időkre bebetonozott legfelsőbb ügyész, hogy ezzel az önök hatalmát védje, akkor ez a megoldás alkotmányellenes és nem fenntartható. Ha a Költségvetési Tanácsnak azért adtak vétójogot, hogy a következő parlament ne tudjon dönteni, és az önök hatalma informálisan megmaradjon, akkor ez alkotmányellenes és nem fenntartható. Ha a Médiatanácsot azért betonozták be, hogy a média alkotmányellenes egyoldalú megszállása fönnmaradhasson, akkor ez a megoldás alkotmányellenes és nem fenntartható. [[Font Sándor: Erről azért várjuk meg az Alkotmánybíróság véleményét!]] Ha az Alkotmánybíróságot azért tömték tele [[Az elnök megkocogtatja a csengőt.]] a saját pártkádereikkel, hogy az önök korlátlan és alkotmányellenes hatalmát fönntartsa, akkor ez az Alkotmánybíróság nem fenntartható. [[Font Sándor: Megszüntetnéd? Az elnök kikapcsolja a mikrofont.]] Az a helyzet, hogy nem szabad megijedni…
Képviselő úr, egy pillanatra figyeljen rám! [[Arató Gergely: Parancsoljon, elnök úr!]] Először is szeretném megkérni arra a kormánypárti képviselő urat, hogy az ellenzéki képviselő urat ne szakítsa félbe, mert ez fordítva sem tűnik elegánsnak. Másodszor: figyelmesen hallgattam azt, amit ön mond, de eljutott arra a pontra, lehet, hogy provokáció hatására, ami átlépi az alkotmányosság határát, holott ön az Alaptörvényre esküt tett. Mindegy, hogy mit gondol egyébként az Alaptörvényről, erre az Alaptörvényre ön esküt tett, hiszen ha nem tett volna, nem lehetne itt most képviselő. [[Dr. Rétvári Bence: Így van!]] Arra szeretném felhívni a figyelmet, hogy ne lépje át a büntető törvénykönyv tényállásainak határát, mert az, amit ön mond, az az alkotmányos rend elleni, egyelőre csak uszítás, és nem szeretném, hogyha szervezkedéssé fajulna. Önök összevissza mindenféle dologról handabandáznak a nyilvánosság előtt, a parlamenten kívül. Azt megengedhetik maguknak, mert szólásszabadság van, minden ellenkező híreszteléssel ellentétben. De ebben a Házban ezt nem teheti meg, mert elveszem öntől a szót, hogy egyéb súlyos következményekre is figyelmeztessem. Folytassa! [[Taps a kormánypárti padsorokban.]]
Az Alaptörvény általam idézett szakasza úgy folytatódik, hogy az ilyen törekvéssel, tudniillik a hatalom megragadására vonatkozó törekvéssel szemben törvényes úton mindenki jogosult és köteles fellépni. Én most ezzel a jogommal élek, és ezt a kötelességemet teljesítem. Aki azt mondja, hogy kétharmad nélkül nem szabad hozzányúlni a kétharmados törvényekhez, az önök alkotmányellenes hatalmához, akkor az ne vállalkozzon kormányzásra! Mi nem leszünk ilyenek! Köszönöm. [[Szórványos taps a DK soraiban.]]
Képviselő Úr! Ha önök a kétharmados törvényeket kétharmados felhatalmazás nélkül kívánják megváltoztatni vagy megszüntetni, hatályon kívül helyezni, beleértve az Alaptörvényt is, akkor alkotmányellenes cselekményt hajtanak végre, ami büntetőjogi kategória. Ma ebben az alkotmányos rendszerben de hozzáteszem, az Alaptörvényt megelőző alkotmányos rendszerben is azt, hogy mi alkotmányellenes és mi nem, egyedül, harminc éve egyedül az Alaptörvény szerint és a korábbi alkotmány szerint is az Alkotmánybíróság volt és lesz hivatott eldönteni. Van még egy fék, a köztársasági elnöknek a fékje, aki visszaküldheti a törvényeket, illetve az Alkotmánybíróság elé utalhatja. Tehát ön az utolsó mondatában is olyan dolgokkal fenyegetőzik, amit, mondom még egyszer, megtehet az utcán, aki komolyan veszi, annak lelke rajta, de ebben a Házban ön ilyet nem mondhat! Jó lenne ezt tudomásul venni, és jó lenne, ha tudomásul venné azt, hogy a szavainak van súlya, és egy olyan utódpártnak a képviselője ön, amelyik egyébként a magyar történelemben többször forgatta fel az alkotmányos rendet. Nehogy véletlenül megint elkövetkezzen a 133 nap, mert 134. is lesz, arról biztosíthatom! Parancsoljon! Orbán Balázs következik. [[Taps a kormánypárti padsorokban.]]
[[Hangosítás nélkül:]] Köszönöm szépen a szót. Egy kis kártyaproblémám van. [[Kézi mikrofont helyeznek elé.]] Köszönöm szépen.
A kártyákat használni kell, tisztelt képviselő hölgyek és urak, beleértve az államtitkár urakat is. Hátha az segít a kommunikációban. Ha nem ez az ok, akkor elnézést kérek érte! Parancsoljon!
De, de, az én hibám! Köszönöm szépen. Szóval, tisztelt Ház, tisztelt Képviselő Úr! Ismerjük az önök demokráciafelfogását. Tizenöt évvel vagyunk az őszödi beszédet követően. Az őszödi beszéd tanulsága ugyebár az, hogy önök népakarat ellenében próbáltak kormányozni Magyarországon. Amikor beismerték azt, hogy hazudtak reggel, éjjel meg este, és a magyar emberek megpróbálták kifejezni nemtetszésüket ezzel kapcsolatban, akkor lovasrohamot vezényeltek a magyar emberek ellen. Ennek következtében 314 civilt kellett ellátni, szakszerűtlen vezetés miatt majdnem 400 rendőr sérült meg, több mint 200 esetben indult rendőrök ellen büntetőeljárás, 16 ember súlyos sérüléseket szenvedett, és egyetlen rendőrt vagy politikai vezetőt sem vontak felelősségre, sőt, önök kitüntették ezeket az embereket. Ez az a demokráciafelfogás, amivel önök rendelkeznek. Az ön mellett ülő Vadai Ágnes a Parlament falai között a következő, szerintem szégyenletes mondatokat mondta: szó sincs arról, hogy az állampolgárok ne gyakorolhatnák szabadon demokratikus alapjogaikat; gyakorolhatják, csak legyenek tisztában azokkal a következményekkel, amelyek esetleg ilyen joggyakorlás esetén előfordulhatnak. Ez az önök bolsevik típusú jogállamiság- és demokráciafelfogása, ez szerintem tizenöt évvel később is felháborító. Hadd csatlakozzak arra, amit a házelnök úr mondott: ön 2018. május 8-án, egy keddi napon, negyed tizenkettő környékén itt, az Országgyűlés épületében, ebben a teremben a következőket mondta, idézni fogom önt: én, Arató Gergely, fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom, országgyűlési képviselői tisztségemet a magyar nemzet javára gyakorlom. Ön az előbb elhangzott felszólalásában megszegte ezt az esküjét. [[Font Sándor: Így van!]] Esküszegővé vált, tisztelt képviselő úr! Nem értem, és a magyar emberek sem értik, hogy miért gondolja azt, hogy ma 2021 Magyarországán egy parlamenti képviselő megteheti ezt, hogy megszegi esküjét, fogadalmát. Becsület dolgában hogyan állnak? Sok sikert szeretnék kívánni önöknek a morális és közjogi ámokfutásukhoz. Köszönöm. [[Taps a kormánypárti padsorokban.]]
Varga László, az MSZP képviselője következik. Megadom a szót, parancsoljon!
Köszönöm a szót, elnök úr. Tisztelt Államtitkár Urak! Miniszter Urak! Tisztelt Ház! Tisztelt Képviselőtársaim! Rendkívüli időszakot él meg az ország, és talán sose voltak ennyire távol a vélemények egymástól; mélyülnek az árkok. Nem erről terveztem beszélni napirend előtti felszólalásom elején, de azért döbbenet, hogy mintha egy teljesen másik országról beszélnének a kormánypártok és az ellenzéki pártok, mintha két teljesen másik országban élnénk, és azt azért állapítsuk meg, hogy ez egészen biztosan nem viszi előre az ország sorsát, ami itt történik ezekben az órákban. Nehéz másfél éven van túl ez az ország. Egy elképesztő és a korábbi évtizedekben nem tapasztalt járványt élünk meg, most éppen a negyedik hullám előtt vagyunk. Ez rendkívüli módon megviselte a társadalmat, megviselte a családokat, kisnyugdíjasok szegényedtek tovább, és rendkívül nehéz anyagi helyzetben él a magyar társadalom egy jelentős része. Én azt látom, hogy önök pedig kormányoldalon mintha erről tudomást sem vennének, és egyfajta sikerpropagandát építenek, ezt hallhattuk itt az előző órákban is, ami semmilyen módon nem találkozik a magyar emberek tapasztalásával, legalábbis a túlnyomó többségük tapasztalásával nem találkozik. Ezt az egészen elkeserítő helyzetet, ami az elmúlt bő másfél évben volt ebben az országban így volt ez Borsod-Abaúj-Zemplén megyében és szülővárosomban, Miskolcon is , ráadásul mellékhadszíntérként még egy másik küzdelemre is kihasználták, úgy gondolták az elmúlt bő másfél évben, hogy revánsot vesznek az önkormányzati választás eredményéért. Elszenvedtek egy nagyon komoly vereséget, így volt ez Miskolcon is, és tulajdonképpen politikát építettek ebben az időszakban arra, hogy hogyan tudják a külső körülményeket úgy nehezíteni az ellenzéki vezetésű önkormányzatoknál, hogy minél nehezebb helyzetbe kerüljenek, akár az ott élők kárára is. [[15.20]] Ugye, azt már megszokhattuk előtte volt tapasztalatunk róla , hogy ha komoly fejlesztésekről, nagyberuházásról, igazi nagyberuházásról van szó, akkor önöknek Miskolc neve nem jut eszébe. Ugye, ezt megtapasztalhattuk a BMW kapcsán is, amelyet Debrecen nyert el mint potenciális beruházást olyan gépipari hagyományokkal, amelyek egyébként Miskolcon vannak, azt gondolom, jó helyen lett volna ez Miskolcon is , és még sok minden mást sorolhatnék ebben az időszakban, de nem sorolom, mert azt gondolom, hogy alapvetően az emberek a térségbeli munkájuk kapcsán ítéletet hoztak az önkormányzati választáson. Egy nehéz örökséget kaptak a miskolciak, egy nehéz örökséget kapott az új városvezetés, hiszen milliárdos tételekkel, közszolgáltatási díjakkal tartoznak az egyes önkormányzati cégeknek, tartoztak ebben az időszakban, amit nem fizettek meg, például a közlekedési vállalat esetében, az MVK esetében több mint négymilliárdnyit nem fizettek meg, és ez bántóan hiányzik a működésből. De azt már tényleg nem gondoltuk volna, hogy önök nemhogy nem hoznak, hanem visznek is, így elvonták a gépjárműadót, majd ezek után a helyi embereik megkérdezik, hogy mi a helyzet az utak állapotával, elvonták a tömegközlekedés állami támogatását úgy, hogy ebben a teremben egyébként pont az itt tartózkodó Schanda Tamás ígérte meg, hogy meg fog maradni, aztán mégsem maradt meg, és hát ilyen körülmények között lehetetlen megfelelő menetrenddel üzemeltetett, jó viszonylatokat működtetni. És hát az iparűzési adó egy részét kompenzálták, amit a döntésükkel, ugye, elvontak, ez is bántóan hiányzik a városüzemeltetésből Miskolcon, és bántóan hiányzik a fejlesztésekből is. Szörnyű következményei vannak ennek a politikának a hétköznapokra nézve. Más városokban is tudnának mondani ilyeneket képviselőtársaim, de én Miskolcról csak a szörnyű következményekről tudok beszámolni. Bántóan hiányoznak ezek a források az élet minden területéről. Én azt tudom mondani önöknek, hogy a kormányváltás után ezeket a forrásokat vissza fogjuk adni az önkormányzatoknak, vissza fogjuk adni Miskolcnak is, vissza fogjuk adni a miskolciaknak, azért, hogy újra megfelelő módon működhessenek a hétköznapok, és úgy fejlődjön Miskolc is, ahogy arra szüksége van az ott élőknek. Ami jár, az jár. De addig is, amíg a kormányváltás elkövetkezik, vizsgálják felül ezeket a döntéseket! Én magam benyújtottam egy önálló indítványt a tömegközlekedés állami támogatásának a visszaállításáról, meghívtam ebbe Csöbör Katalin és Hubay György [[Az elnök csenget.]] miskolci fideszes képviselőket is. Arra kérem, támogassák ezt az indítványt, a közlekedési cégnek haladéktalanul szüksége van erre a forrásra. Köszönöm, elnök úr.
Válaszadásra Schanda Tamás államtitkár úrnak adom meg a szót.
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Valóban, nem volt egyszerű az elmúlt másfél év, éppen ezért köszönet illet mindenkit, aki kivette a részét a védekezésből. A járvány ugyanis mint valójában minden nehézség mindenkiből kihozta a lényegét, hogy milyen is valójában. Kihozta a magyar orvosokból, akik emberfeletti küzdelmet folytattak; kihozta a rendvédelmi dolgozókból, akik szintén helytálltak; kihozta az egyetemi hallgatókból, hogy közösséget tudnak vállalni mindenkivel, és kiveszik a részüket a védekezésből; és kihozta a baloldalból is a lényegét, ugyanis önök, az oltásellenes baloldal csúfosan leszerepelt, leszerepeltek, amikor álhíreket gyártottak, leszerepeltek, amikor a harmadik hullám elején nyitást követeltek, leszerepeltek, amikor a hatásos és a biztonságos oltások ellen kampányoltak, tisztelt képviselő úr; és leszerepeltek azok az önkormányzati vezetők is, akik csak a Facebookon siránkoztak, különböző sajtótájékoztatót tartottak, de semmi érdemi cselekedetre nem voltak képesek, ilyen például Budapest főpolgármestere is. Tisztelt Képviselő Úr! Az is legyen teljesen világos és egyértelmű, hogy a nemzeti polgári kormány a településeknek a legjobb szövetségese. Ma már volt szó itt az Országgyűlésben arról, hogy a magyar önkormányzatokat az adósságcsapdából is ez a kormányzat, ez az oldal mentette ki, abból az adósságcsapdából, amit önök okoztak, ahova önök rúgták be a magyar önkormányzatokat. [[Dr. Varga László közbeszól.]] Az a helyzet, képviselő úr, és ezt ön is pontosan, jól tudja, hogy 1400 milliárd forint adósságot kellett átvállalni a magyar önkormányzatoktól, a magyar településektől, mert önök olyan helyzetet hoztak létre, hogy az önkormányzatok gazdálkodása fenntarthatatlan volt. Tisztelt Képviselő Úr! Ezzel szemben világos és egyértelmű, hogy a nemzeti polgári kormányra számíthatnak a települések mérettől függetlenül. Mi védjük az önkormányzatokat, segítjük a munkájukat; elég, hogyha megnézi a jövő évi költségvetést, ahol 16 százalékkal nagyobb a magyar önkormányzatok támogatása. Képviselő úr, ez tény: 16 százalékkal nagyobb az önkormányzatok támogatása. De elég, hogyha megnézi az ország különböző pontjait, ön is világosan láthatja, ha nem akarja elhazudni az eredményeket, hogy hogyan épül és szépül az ország. Ezeket az eredményeket, tisztelt képviselő úr, nem éri meg elhazudni, aki ilyet tesz, az nem más, mint egyszerű politikai manipulátor azért kérem, tisztelt képviselő úr, hogy ezt ne tegye. [[Dr. Varga László: Államtitkár úr, maga mondta, hogy megmarad a támogatás! Mindennek van határa!]] Tisztelt Képviselő Úr! Azt is pontosan tudja, hogy a nemzeti polgári kormány mindig az adócsökkentések kormánya volt, mi az adócsökkentésben hiszünk. Úgy tartjuk, hogy annál jobban kell csökkenteni az adókat, minél nagyobb a baj, hogy ennek a segítségével minél több pénz maradjon a családoknál, minél több pénz maradjon a vállalkozásoknál, az adóemelések ugyanis, amikről önök álmodoznak és ábrándoznak, azok valójában nem erősítik, hanem gyengítik a gazdaságot. Ezért volt az egy fontos döntése a polgári kormánynak, hogy rendeletben tiltotta meg az önkormányzatok számára, hogy ’21-ben helyi vagy települési adókat emeljenek, új adókat vezessenek be vagy eltöröljék a meglévő adókedvezményeket, ugyanis, tisztelt képviselő úr és ezt ön is pontosan, jól tudja , a baloldali önkormányzatok erre készültek. 2021 a védekezés éve volt, ennek a költségeiből pedig mindenkinek ki kellett vennie a maga részét. De ugyanakkor az is legyen világos és egyértelmű, hogy minden magyar település számíthat a kormányra. Egyébként hogyha megnézzük nemcsak a jövő évi, hanem már az idei évi költségvetést is, akkor is azt láthatjuk, hogy 17 százalékkal nagyobb összeg szerepel benne, mint a tavalyiban. Az is világos és egyértelmű, hogy az önkormányzatok iparűzésiadó-bevételei is jelentősen emelkedtek 2014 és ’19 között, több mint 50 százalékkal, és az adócsökkentés, amivel a vállalkozások munkáját segítjük és a vállalkozásoknak takarított meg pénzt, annak kapcsán pedig pártpolitikától függetlenül a magyar kormány segítséget nyújtott az önkormányzatoknak. [[Az elnök csenget.]] Miskolc ebből 1 milliárd 350 millió forintot kapott. Köszönöm megtisztelő figyelmét. [[Taps a kormánypártok soraiban.]]
Most Jakab Péter következik.
Köszönöm a szót. Tudják, képviselőtársak, az a baj, hogy hát önök nem ismerik a magyar valóságot, lövésük nincs arról, hogy hogyan élnek a magyar emberek, lövésük nincs arról, hogy milyen az, amikor valakinek az akciós tescós reklámújságot kell olvasgatnia, mert ilyen árak meg ilyen bérek mellett már csak az akciókra számíthat az ember, ha már a kormányra nem. [[Dr. Rétvári Bence közbeszól.]] Nem gondolják, hogy most már egy kicsit ki kéne menni az emberek közé, beszélgetni velük most komolyan kérdezem , megkérdezni, hogy hogy vannak? Vagy félnek? Mert azt látom, hogy az önök miniszterelnöke elbújik a budai Vár falai mögé, és óriásplakátokon üzenget, vagy éppen az alamizsnáért dolgozó postásokkal küldözget nemzeti konzultációkat, mert szerinte, ott az ő kis világában a 90 éves Soros György, hogy, hogy nem, már megint épp a választások előtt meg akarja támadni Magyarországot, ez a szerencsétlen kormány meg nem tudja, hogy mit kéne csinálni. Hát, mondjuk, kéne kérni egy beutalót az elmére, mert a bolondoknak ott a helyük sajnálom, hogy most itt ülnek. Szóval, képviselőtársak, az a helyzet, hogy a valóságot csak az tudja alakítani, aki ismeri, csak az tudja jobbá tenni, aki ismeri. Higgyék el, hogy én nem azért járom az országot, hogy én megmondjam a magyaroknak, hogy nekik mik a problémáik ugye, önök szerint Soros. Én nem azért járom az országot, hogy én megmondjam a magyaroknak, hogy ők hogyan élnek önök szerint soha nem éltek még ilyen jól. Én azért járom az országot, hogy megkérdezzem, megkérdezzem Miskolctól Sopronig, Nagykanizsától Békéscsabáig, hogy hogyan éltek, mik a problémáitok, miben segíthetünk. És hozzáteszem, hogy olyat még soha senki nem kért tőlem, hogy mentsem meg Brüsszel meg Soros támadásából, vagy hogy nem tudom én akadályozzam meg a gyerekének a nemi átalakító műtétjét, mert azt kért karácsonyra; ilyet nem kérnek tőlem. De azt nagyon sokan kérik, hogy ha én leszek ennek az országnak a miniszterelnöke, akkor mindent tegyek meg azért, hogy rendezzük a béreket, mert a magyarok nem jönnek ki a fizetésükből; azt nagyon sokan kérik, hogy csökkentsük az adókat, hogy támogassuk a magyar kis- és középvállalkozókat; hogy mindent tegyünk meg azért, hogy a vidéki ember is érjen már annyit, mint egy fővárosi, hovatovább egy magyar is érjen annyit, mint egy nyugat-európai. [[15.30]] Hát, 17 évvel vagyunk az uniós csatlakozás után, és ott tartunk, hogy az árak felzárkóztak a nyugati szintre, a bérek viszont megmaradtak keletinek. Amikor a kisnyugdíjasokkal beszélgetek, ők azt mondják, hogy az alacsonyabb nyugdíjakat magasabb százalékkal emeljük, mert az nem járja, hogy valaki ledolgozza az életét ezért az országért, mondjuk, ápolónőként, akkor is szegény volt, aztán a nyugdíjas éveiben me-gint csak szegénységre kárhoztatjuk, és hó közepén arról kell döntenie egy kisnyugdíjasnak, hogy gyógyszert vesz vagy felvágottat, mert mindkettőre nem futja. Rengetegen kérték, hogy ne csak a hölgyeket, hanem a férfiakat is 40 év munka után engedjük el nyugdíjba, mert annyit dolgoznak, hogy belegebednek, még mielőtt letehetnék a lantot. Igazuk van! Jelenleg tízből hat férfi soha nem lesz nyugdíjas, még azelőtt meghal, mielőtt nyugdíjba mehetne. Nagyon takarékos nyugdíjas-politika, csak bitang embertelen, tudják?! Amikor a rendvédelmisekkel beszélek [[Dr. Nagy István: Oda sem mersz menni, csak testőrökkel! Ugyan már!]] , ők azt mondják, hogy kérik vissza a szolgálati nyugdíjat, mert higgyük el, hogy ők 60 évesen nem fogják utolérni a rablót, meg nem tudnak felmászni a nyolcadik emeletre életeket menteni; engedjük már őket pihenni, megszolgálták a rávalót. Nekik is igazuk van! Amikor az egészségügyi dolgozókkal beszélgetek, ápolókkal, mentősökkel, azt mondják, hogy rosszak a munkakörülmények, alacsony a fizetés, nem tudják kivenni a szabadnapot, mert nincs, aki átvegye a stafétát, össze fog omlani a rendszer. Az egészségügyi dolgozók semmi mást nem kérnek, mint minőségi munkakörülményeket, tisztességes fizetést, megbecsülést, csak annyit, amennyit a Nyugat-Európába üldözött kollégáik is megkapnak. Amikor a fiatalokkal beszélgetek, ők azt mondják, hogy nem tudják hol elkezdeni a nagybetűs életet. A múltkor odajött hozzám egy pályakezdő pedagógus, azt mondta, hogy Péter, 140 ezer nettóval kezdem a pályámat. Elvégeztem az egyetemet, ezek után azt mondja a kormány, hogy 140 nettóból alapítsak családot. Na, de hát, hova? A szüleimmel, apával, anyával éljek 40 éves koromig, vagy vegyek fel 20 éves lakáshitelt? Azt nem tudom, hogy jövőre mi lesz, nemhogy húsz év múlva! Menjek albérletbe nettó 140-ből? Nem tudom megcsinálni. Ezek a fiatalok arra várnak, hogy igenis, az állam indítson egy bérlakásépítési programot, ahol aztán kedvezményes bérlakásokban ezek a fiatalok időt nyernek, hogy meg tudjanak erősödni anyagilag. Aztán majd persze, vállalnak gyermeket, ha van hova. A még fiatalabbak azt mondják, hogy minőségi oktatást szeretnének, nem 40 fős osztálytermekben akarnak reggel 8-tól délután 4-ig megtanulni tűrni hullafáradt tanároktól, hanem olyan képzést akarnak, ahol megtanítják őket gondolkodni, problémát megoldani, összefogni, kooperálni, felismerni azt, amikor egy kormány át akarja őket verni. Higgyék el, hogy ez az ország semmi mást nem akar, csak azt, amit harminc évvel ezelőtt nekünk megígértek: szabadságot, jólétet és kiszámítható jövőt, ahol a kiszámíthatóság nem azt jelenti, hogy mindig Mészáros Lőrinc gazdagszik kiszámíthatóan, hanem azt, hogy minőségi munkáért minőségi bér jár, a tisztességgel ledolgozott életért tisztességes nyugdíj, de a lopásért meg börtön. Nekünk ez a kiszámíthatóság, ezt kérték tőlünk az emberek Miskolctól Sopronig, Nagykanizsától Békéscsabáig, úgyhogy ezt fogjuk megcsinálni. [[Dr. Rétvári Bence közbeszól.]] És még valamit! Én miniszterelnökként sem a budai Várból fogok üzengetni óriásplakátokkal meg nemzeti konzultációkkal, hanem ott leszek az emberek között, hogy időről időre fel tudjam nekik tenni a kérdést: mik a problémáitok, hogyan éltek, miben segíthetünk? Mert nekünk a kormányzás ezt jelenti: szolgálatot és nem uralkodást.
Dömötör Csaba államtitkár úré a szó.
Köszönöm a szót, elnök úr. Igyekeztem utánanézni azért az alapvető tényeknek, készülve erre a vitára. Ön utalt Borsodra. Megnéztem, hogy ott például az átlagkereset hogyan alakult a baloldali kormányzás időszakához képest [[Jakab Péter: És Mária Teréziához hogy?]] ami azért fontos, mert ön ehhez a koalícióhoz csatlakozott. Én is meghallgattam önt. Borsodban 165 ezer volt az átlagbér, ez most 337 ezer, ami a duplája. [[Z. Kárpát Dániel: Félmillió az átlagfizetés, tudjuk!]] A munkanélküliség 17,3 százalék volt, ez most 5 százalék, ami a harmada. Mindeközben az országos átlagkereset 119 százalékkal nőtt, tehát több mint a duplájára. Ehhez képest ön ahhoz a koalícióhoz csatlakozott, amelyik majdnem tönkretette az országot, és ami a bérek emelkedését illeti, tizen-egynéhány százalékkal nőttek a reálbérek azon kormányzás időszaka alatt, szemben több mint 70 százalékkal a jelenlegi kormányzás alatt. Egyébként pedig, ha legközelebb utcafórumot tart, akkor legyen szíves, adjon arról is tájékoztatást, amilyen bejelentések ma születtek például arról, hogy a kormány döntött a hitelmoratórium meghosszabbításáról. [[Z. Kárpát Dániel: Haha! 18 ezer kilakoltatás után? Inkább ne járjon a szád! Bankárkormány!]] Az önök koalíciója devizahitelt rakott a családok nyakába. Döntés született a családi adó-visszatérítésről, ami önmagában több százezres összeget jelenthet több százezer magyar családnak. Visszaadjuk azt a 13. havi nyugdíjat, amit az önök koalíciója, a Jobbikkal kiegészült koalíciója elvett a magyar emberektől egy gazdasági válság sújtotta időszakban. Ami a rendvédelmi dolgozókat illeti: hathavi fegyverpénzt kapnak a hivatásos állomány tagjai jövő év elején. [[Z. Kárpát Dániel: Tizenegy évig miért nem kaptak?]] Ez a bejelentés is megszületett ma. Ami a fiatalok kérdését illeti: mi családi otthonteremtési kedvezménnyel abban segítjük őket, hogy saját tulajdonuk legyen, ne bérlakásban tengődjenek életük végéig, hanem legyen saját tulajdonuk. A lakásfelújítási támogatás is segítheti őket. Január 1-jétől a 25 év alatti fiatalok ezt is mondja el, legyen szíves, az utcafórumon! adómentességet kapnak. [[Z. Kárpát Dániel: Tényleg nem értitek, nem tehetsz róla, nem érted! Jakab Péter: És akik tanulnak, mit kapnak?]] Tehát miközben az önök koalíciója magasabb jövedelemadót akar, 25, 30 vagy akár 40 százalékosat is, ez a kormány a 25 év alattiaknak elengedi a jövedelemadót. És ha az egészségügyről lesz szó, akkor legyen szíves, tegye hozzá, hogy 1700 milliárddal többet költünk most egészségügyre, mint az a baloldal, amelyhez önök csatlakoztak. [[Z. Kárpát Dániel: Megszületett a második matekmágus!]] És eléggé hiteltelen azt azért hadd mondjam el a Jobbiktól bármilyen kioktatást hallgatni úgy, hogy egyetlenegy épkézláb javaslat sem hangzik el az önök részéről. Egy dolog azért az előválasztási vitában nevezzük így ezt a színjátékot! már körvonalazódik: az adóemelés. Társasági adót akarnak emelni, jövedelemadót akarnak emelni, és egyre gyakrabban hangoztatják, hogy vagyonadót is akarnak. Ebből nem több bér lesz, hanem kevesebb bér lesz, vagy azért, mert több jövedelemadót kell befizetni, vagy azért, mert a vállalkozásoknak több társasági adót kell befizetni, tehát ha Karácsony Gergely javaslatát veszem alapul, akkor 10 százalékkal kisebb lesz a mozgásterünk, ennyit venne el például Karácsony Gergely. Ön gyakran hivatkozik az emberekre, a népre, a melósokra, így szokta mondani. Az egyik nyári napon kaptunk egy szép kis ízelítőt abból, hogy milyen az, amikor ön egy melóssal találkozik. Ugyanolyan agresszívan kelt ki ellene, mint ahogy itt a parlamentben már megszoktuk. Ön, a politikus volt vele szemben erőszakos, ön zavarta meg a munkájában, és mégis önnek állt feljebb. [[Jakab Péter: Bocs, hogy nem feküdtem alá.]] Még perrel is fenyegetőzött. [[Z. Kárpát Dániel: Bűncselekmény, nem zavar? Az nem zavar, ugye?]] Tisztelt Frakcióvezető Úr! Most magunk között vagyunk, tényleg képes volt beperelni egy melóst azok után, hogy még maga zavarta meg a munkáját? Tényleg?! [[Jakab Péter: Hazudsz! Z. Kárpát Dániel: C kategóriás stand-up!]] Ha a kamerák előtt így viselkedik, akkor hogyan viselkedik akkor, amikor zárt ajtók mögött van, tisztelt frakcióvezető úr? Aztán azt is láttuk, hogy verőemberszerű [[Z. Kárpát Dániel: Szerű?]] alakok kísérik a rendezvényekre. Nem tudjuk, hogy ez hány alkalommal vezetett eddig tettlegességhez, de azt igen, hogy az ön egyik fórumán fojtogattak egy állampolgárt. [[Közbeszólások a kormánypárti sorokból, köztük dr. Rétvári Bence: Úgy bizony! Jakab Péter: Aki lőfegyverrel fenyegetett.]] Erre mondja ön, hogy így kell fellépni. Ön szerint ez rendben van? [[Jakab Péter: Rendben van az, hogy lőfegyverrel fenyegetőzött?]] Legyen őszinte, elnök úr, és vallja be, hogy csak népes testőrgárdával mer azok közé menni, akikre itt a Házban reggeltől estig hivatkozik. Egyébként túl sok illúziónk nekünk nincsen, mert érdemi mondandó híján azt látjuk, hogy a Jobbik számára nem marad más, csak a provokáció és a másodhegedűs szerepe Gyurcsány Ferenc pártja mellett. Nyugodtan mutassa be a provokációit hétről hétre, nekünk itt meglesz a türelmünk hozzá, de a magyaroknak már nem biztos. [[Jakab Péter: Papagáj vagy!]] Köszönöm, hogy meghallgatott. [[Taps a kormánypártok soraiban.]]
A mai utolsó napirend előtti hozzászólásra kerül sor, Böröcz László képviselő úrnak adom meg a szót. [[Jelzésre:]] Bocsánat, tévedtem, az utolsó előttire adom meg a szót, Simicskó István frakcióvezető úr következik.
Köszönöm szépen, elnök úr, a szót és a lehetőséget. A gazdaság újraindításáról már sok szó elhangzott ma, kulcsfontosságú mindez, azonban fontos, hogy a lelki megerősítés is megtörténjen, és a spirituális újraindítás is bekövetkezzen. Ezt a célt is szolgálta a szeptember 5-étől 12-éig Magyarországon megrendezett eucharisztikus világkongresszus. Tisztelt Képviselőtársaim! Szeptember 12-én Ferenc pápa a Hősök terén szentmisét celebrált, 250 ezer ember a helyszínen hallgatta végig és több száz millióan a világon. Tudjuk azt, hogy a katolikusok, katolikus felekezetű emberek száma közel 1,4 milliárd főből áll a Földön, ez közel 20 százaléka a Föld lakosságának. A pápa közel harminc éve nem utazott személyesen eucharisztikus világkongresszusra. Óriási elismerése mindez a magyar népnek és egész Magyarországnak. Az eucharisztia görög eredetű szó, hálaadás, kegyelmi adomány tartalommal bír. A II. vatikáni zsinat mondta ki, hogy az eucharisztia a keresztény élet csúcsa és forrása. [[15.40]] „Ubi eucharistia, ibi ecclesia”, vagyis „ahol az eucharisztia, ott van az egyház”. Budapesten, Magyarországon volt a nagy egyház. Egy dél-franciaországi asszony, Émilie-Marie Tamisier 1874 júniusában, Avignonban szervezett egy zarándoklatot. Miért is tette mindezt? Azért tette, mert Franciaországban akkor az úgynevezett harmadik köztársaság zajlott, felerősödött az egyházellenes liberalizmus, kiszorították az egyházat az iskolákból, betiltották a szerzetesrendeket. Ettől kezdve tart a keresztény világ rendszeresen eucharisztikus kongresszust. 1938-ban, amikor Magyarország a nácizmus és a kommunizmus harapófogójában volt, akkor is tartottunk itt Budapesten, Magyarországon eucharisztikus világkongresszust. Gondoljanak bele, hogy Hitler nem engedte el a német és osztrák híveket erre a rendezvényre! Magyarország megrendezte akkor is. Az 52. eucharisztikus világkongresszus jelentősége óriási és óriási elismerése Magyarországnak, hogy itt rendezhettük meg mindezt. Azért mondom ezt, mert mindannyian látjuk, tudjuk és ismerjük a XXI. század kihívásait, veszélyeit, fenyegetettségét. A lelki, spirituális megerősítés nélkülözhetetlen. A pápa őszentsége jelenlétével is bátorítást adott hitünknek, kiállásunknak értékeink mellett, hagyományaink megőrzéséhez, és a családok védelme mellett is szólt. Ne engedjük relativizálni a családot! Elmondta, hogy a család nem áll másból, mint apa, anya, gyerek és pont. Számunkra különösen fontos volt ez a megerősítés, fontos volt, hogy az egész keresztény világ hallja és lássa mindezt. Ugyanakkor a köztársasági elnök úrral szót ejtett a teremtett világ iránti felelősségünkről, a ma embe-rének küldetéséről és missziójáról. Engedjék meg, hogy köszönetet mondjak annak a 20 ezer embernek, és itt a papságra gondolok elsősorban, a szerzetesekre, de az önkéntesekre is, akik részt vettek ebben a hihetetlen nagy szervezőmunkában. Magyarország a világnak tudta megmutatni, hogy mennyire felkészült egy ilyen világkongresszus megrendezésében. Tíz vagy tizenöt évvel ezelőtt nem lettünk volna abban a helyzetben, hogy egy ilyet meg tudjunk rendezni ilyen színvonalas módon. Szervezett volt, és szép volt. Magyarország ráadásul úgy tudta ezt megrendezni, hogy egy harmadik hullám fölötti sikeres, eredményes védekezést is elvégezte az oltásoknak köszönhetően, tehát hasonlóan, mint ahogy a japánok az olimpiát megrendezték, úgy itt is sok-sok ember, 250 ezer hívő előtt volt a szentmise megtartva. Tehát óriási teljesítmény mindez. Szeretném külön megköszönni Ferenc pápának azt a testvéri szeretetet, amit az ortodox társaink felé nyújtott, valamint az ökumené felé tett, mindenképpen példaértékű üzeneteivel. Világraszóló eseménynek lehettünk házigazdái, jó volt ott lenni, tisztelt képviselőtársaim. A hit ünnepe volt az egész keresztény világunknak. Köszönöm szépen, hogy meghallgattak. [[Taps a kormánypártok padsoraiból.]]
Soltész Miklós államtitkár úré a szó.
Tisztelt Országgyűlés! Érdemes kicsit az előzményekről, magáról erről az eseményről és persze az utóvisszhangjáról is beszélni. Az előzményekhez tartozik valóban, amit frakcióvezető úr elmondott, miszerint évtizedekig nem volt arra példa, legalábbis több mint két évtizedig, hogy egy szentatya az eucharisztikus világkongresszus végére vagy akár bármelyik eseményére elment volna, eljött volna. Az is fontos, hogy e 21 éves szünet után, ha szabad így mondani, a világkongresszust megelőzte egy korábbi, öt évvel ezelőtti találkozó a Fülöp-szigeteki Cebuban, ahova is a szentatya elküldte levelét, amelyben bejelentették, hogy Budapest lesz a rendező. Akkor ő már tudta, hogy kik vezetik az országot, és pontosan azért adta ezt a lehetőséget Magyarországnak, mert tudta, hogy mind a családok, mind a hagyományos értékek mellett, mind pedig az egész kereszténység és az ahhoz kapcsolódó tanítás mellett ez az ország, legalábbis annak többsége, kiáll. Tehát nem valami ellen döntött így, hanem valami mellett. Ugyanilyen fontos az is, ami persze nagy médiaérdeklődést váltott ki, hogy miért csak ennyi időre jött, miért csak pár órára érkezett. Jobb, ha tudja mindenki, hogy ez is egy óriási nagy dolog, és ez nem azonos egy olyan országlátogatással, amely adott esetben bárhova, a világ bármely részére maga Ferenc pápa részéről, az előző pápák részéről, XVI. Benedek vagy II. János Pál részéről történt. Ez nem egy többnapos országlátogatás volt, hanem egy esemény lezárásának, mondjuk így, csúcspontján való részvétel. Azt is fontos tudni, hogy az előkészületben, illetve a lebonyolításban hihetetlen sok ember vett részt. Ön is említette, tisztelt frakcióvezető úr, de azt gondolom, érdemes megismételni, hogy mennyien voltak és kik voltak azok, legalábbis milyen csoportok. Nyilván a magyar katolikus egyház vezetése, Erdő Péter bíboros úrral és sok-sok más vezetővel. Fantasztikus volt az ő munkájuk előkészülete, illetve a lebonyolításban való részvétele. De ugyanilyen fontos volt a körülbelül tízezer vagy több mint tízezer önkéntesé, és fontos volt a hivatásrendiek részvétele, legyenek azok a honvédség, legyenek a rendőrség, legyenek a tűzoltóság, a mentők és a titkosszolgálatok különböző területeiről, vagy legyenek a Terrorelhárítási Központ munkatársai. Fantasztikus, amit tettek. Hozzáteszem: egyébként a szombati szentmiséért, amely a Kossuth tér előtt volt, a parlamenti őrség munkatársai és a parlament munkatársai is nagyon sokat tettek, mint ahogy nagyon sokat tettek a fellépő művészek is. Fantasztikus volt sok-sok előadásuk, nekik is köszönet jár. Persze, köszönet jár mindenkinek, akik részt vettek a műszaki szervezésben, a hangosításban és minden más területen. Óriási volt, amit végrehajtottak, és azt kell mondani, hogy világszínvonalú. Mindenki ezt mondta, bárhonnan jöttek a résztvevők, Távol-Keletről, Közel-Keletről, Dél-Európából, Afrikából vagy Amerika bármely területéről, mindenki azt mondta: fantasztikus és nagyszerű volt a kivitelezés. Azt hiszem, mindent elmond az, amit Ferenc pápa végül is a szentmisén mondott: „Külön köszönet mindazoknak, akik annyit fáradoztak ennek az eu-charisztikus kongresszusnak és ennek a napnak a megvalósításán. Amikor újfent hálámat fejezem ki az engem fogadó állami és vallási vezetőknek, szeretném kimondani: köszönöm nektek, Magyarország népe.” Majd pedig nem szokványos módon azt mondta magyarul: „Veletek és értetek mondom, Isten, áldd meg a magyart!” Mindent elárulnak ezek a mondatok. Persze, az is elárul sok mindent, és erre is érdemes néhány szót fordítani, nem sokat, alig fél percet, hogy ugyan az ünnepet nem tudták elrontani baloldali média, baloldali politikusok, de azért voltak érdekes dolgok. Álhírek, hogy érkezike a pápa vagy nem, arról álmodtak, hogy a szőnyeg szélére állít minket a szentatya. Ez igaz volt abban a tekintetben, hogy a repülőtéren valóban ott álltunk néhányan és fogadtuk, majd búcsúztattuk, egyébként pedig igenis az ország mellé állt. Miközben az egész ország felé köszönetet mondott, addig Gyurcsány Ferencék és az egész DK a keresztényeket gyalázta ezen a héten. Hozzáteszem, a mindig hiteles New York Times pedig arról beszélt, hogy Romániába látogatott el a pápa. Arról már nem is beszélek, hogy a baloldali főpolgármester a Himnusz alatt arra nem volt képes, hogy levegye a kalapját. Ez mindent elárul az ellenzék gondolkodásmódjáról. Köszönöm szépen a figyelmet. [[Taps a kormánypártok padsoraiból.]]
Akkor most érkeztünk el a napirendi felszólalások végére, és Böröcz Lászlónak most adom meg a szót.
Köszönöm szépen a szót. Tisztelt Elnök Úr! Tisztelt Ház! Tisztelt Képviselőtársaim! Mindig meglepődöm, amikor az ellenzéki képviselőtársaim a szeretetről beszélnek, hogy ők a szeretet nyelvén beszélnek hozzánk, és ez valami egész furcsa „vonatként” szembejön itt az ülésteremben, hiszen itt a gyűlölet, az uszítás és a fenyegetés az, amit általában megkapunk önöktől. Arató Gergely napirend előtti felszólalása is, bár most nincs a teremben, valami egészen futurisztikus és egészen elképesztő gondolatvilágot sejtet fel előttünk, és ezzel kapcsolatban engedjék meg, hogy felolvassam John Lukacs professzor úrnak egy gondolatát, amit lehet, hogy megfontolásra ajánlanék önöknek: „Meggyőződésem, hogy a beszéd nem egyszerűen a gondolat eredménye, hanem gyakran fordítva, az, hogy valaki beszél, befolyásolja, sőt esetenként meghatározza a gondolatait.” [[15.50]] Hogyha önöknek meghatározza a beszéde a gondolataikat, akkor érdemes lenne erre odafigyelniük, hátha valami nagyon sötét helyre keverednek. És így folytatja tovább professzor úr: „Ha valaki azt hiszi, hogy sohasem szabad rosszat mondani másokról, akkor legalábbis nagyon gyakori esetekben igyekszik, hogy ne is gondoljon rosszat róluk.” Tehát én elhiszem azt, hogy a Jobbik azt hiszi, hogy nem szabad Gyurcsány Ferencről rosszat mondania, és úgy tűnik, hogy önök már ma ezt el is hitték, és így is gondolják. Igazából arról szerettem volna beszélni, mert ez is egy érdekes pont, hogy itt két nagy gazdasági válságon vagyunk túl, vagy legalábbis a másodikban még félig benne vagyunk, az elmúlt két évtizedben. Az egyik a 2008-as gazdasági válság, a nagy gazdasági világválság, a másik pedig a koronavírus-járvány okozta válság, ami, ugye, 2020-ban kezdődött el. Mindkét válság megoldásához kormányzati intézkedésekre volt szükség, és azt hiszem, ez nagyon jól bemutatja és összehasonlíthatóvá teszi, hogy milyen egy jobboldali kormány megoldása és milyen egy baloldali kormány válságkezelése. Az is érdekessé teszi ezt az összehasonlítást, hogy a végeredményben egész mást kapunk. A Gyurcsány-féle válságkezelés életszínvonal-esést hozott szinte a társadalom összes szegmensében, csökkentek a jövedelmek, a nyugdíjak, tönkrementek a családok és a vállalkozások is. Ezzel szemben az Orbán-kormány intézkedéseinek a hatására már a válság második évében rekordszintű a foglalkoztatottság, hallhattuk, hogy 4,7 millió ma, és egyébként folyamatosan nőnek a bérek. De miért is van ez a különbség a két válságkezelést illetően? Énnekem, úgy gondolom, nagyon egyszerű egyébként erre a válasz, vagy legalábbis lehet egy nagyon egyszerű választ adni. A válasz pedig egyébként Gyurcsány miniszterelnök úr szavaiban keresendő, aki nyíltan azt mondta, hogy a hazugság. Igen, tisztelt képviselőtársaim, a hazugság volt az, amire Gyurcsány Ferenc kormánya és a baloldal felépítette a politikáját, és ebből a hazugságspirálból nyilván ki sem tudott keveredni. Ennek lett az eredménye az, hogy gyakorlatilag Magyarország már a válság előtt válságba került 2008-ban. Ennek lett az eredménye az, ha 2004-től valaki megnézi a gazdasági mutatókat, hogy folyamatosan kezdett Magyarország leszakadni a régiós versenytársaitól, és ennek lett az eredménye az, hogy 2006-ban képesek voltak egy választási kampányban azt hazudni és törvényt hozni róla, hogy csökkentik az adókat, majd a választások után azonnal megemelték az embereket sújtó adókat. A hozzá nem értés és a hazugság ára számokban is egyébként jól látható. A válság előtt már elszállt egyébként a költségvetés hiánya 2008-ban. 2006-ban és 2007-ben tulajdonképpen 9,2 százalék és 5 százalék volt az államháztartási hiány, az adósság még a válság előtti két évben is 7 százalékpontot növekedett. Az adósság egyébként az elmúlt három évben 9 százalékkal csökkent a válság előtt, csak hogy a viszonyítási alapokat össze tudják rakni. Tehát a Gyurcsány-kormány alatt, a válságot megelőző két évben 7 százalékot nőtt az államadósság, nálunk ez a koronavírus-járvány okozta válság előtti három évben pedig 9 százalékot csökkent. A GDP-arányos államadósság, ahogy mondtam, tehát csökkent, és emellett az elmúlt években 3,5 százalékra mérséklődött a munkanélküliség is ez sem így volt az önök idejében. És ha még azt is hozzávesszük [[Az elnök csengetéssel jelzi az időkeret leteltét.]] hogy a Gyurcsány-kormány alatt úgy sikerült az államadósságot növelni, hogy közben eladták az állami vagyont, akkor még rosszabb képet fest a dolog. Köszönöm szépen. [[Taps a kormánypártok soraiban.]]
Dömötör Csabáé a szó.
Köszönöm szépen a szót, elnök úr. Engedjék meg, hogy egy kicsit visszautaljak a vita korábbi szakaszára. Itt többféle számonkérést hallhattunk, részben a miniszterelnöknek szólt az ellenzéki pártok részéről. Ez azért furcsa, mert miközben az egész ország és a kormánypártok a járvány ellen harcoltak, a baloldal semmi mással nem volt elfoglalva, mint a saját hatalmi ambícióival és az előválasztásnak nevezett színjátékkal, érdemi támaszt nem adtak a gazdasági nehézségek leküzdésére. Na, ehhez mérten is megdöbbentő, hogy egy online előválasztást sem tudnak megszervezni, a rendszer összeomlott, és látjuk a kétségbeesett próbálkozást arra, hogy másra kenjék az egészet, de nem fog menni. Egy biztos: kevesebb testőr, kevesebb városházi tanácsadó és több informatikus biztosan jót tett volna az egésznek. [[Zaj, többen állva beszélgetnek.]] Ezek után joggal kérdezheti az egész ország a baloldaltól, hogy hogyan lennének képesek egy országot elvezetni. A válasz az, hogy sehogy, legfeljebb úgy, mint 2010 előtt, azt meg inkább ne. Most ami a gazdasági vonatkozásokat illeti: jó döntésnek bizonyult a járvány alatt, hogy a kormány végig a munkahelyek megőrzését tartotta célkeresztben. [[Az elnök csenget.]] Ezért is lehet újra 4 százalék alatti a munkanélküliség: 4,7 millióan dolgoznak, ami új rekordszintet jelent. Közben a bérek is növekedtek: a bruttó átlagkereset közel 8 százalékkal nőtt egy évvel ezelőtthöz képest. Ez az éves adat nem olyan magas, mint egy évvel korábban, de mégiscsak komoly fegyvertény, hogy a járvány időszakában is növekedtek a bérek. És ez a legalacsonyabb keresetekre is igaz, de ez véletlenül sem ok arra, hogy megálljunk, ezért nőhet a minimálbér 200 ezer forintra. Ha ez megvalósul, akkor az azt jelenti, hogy a minimálbérek közel háromszorosukra emelkednek a mostani kormányzás alatt, és azt is jelenti, hogy az Orbán-kormányok alatt annyi lehet a minimálbér, mint a baloldali kormányok alatt az átlagbér. Tisztelt Elnök Úr! Szeretnék még egy dologra kitérni. Pár napja volt 15 éve annak, hogy nyilvánosságra került az őszödi beszéd, az elmúlt évtizedek leggyalázatosabb politikai beszéde, mert ez a beszéd mutatta meg igazán a baloldali politika arcát, azt, hogy nem azt teszik, amit a magyaroknak mondanak. A következmények pedig azt mutatták meg, hogy ha a hatalom megtartásáról van szó, akkor a baloldal bármely határt képes átlépni. 15 éve annak, hogy a baloldali pártok erőszakot alkalmaztak a saját népük ellen, olyanok ellen, akik békésen tüntettek, csak éppen nem ugyanazt gondolták a világról, mint maguk. Én is egyike voltam egyébként a tüntetőknek, ott voltam az utcákon sok ezer más fiatallal együtt azért, mert botrányosnak és velejéig romlottnak tartottam az őszödi beszédet, és már csak azért is tüntettem volna, mert egy miniszterelnök egy „k” betűs jelzővel illette a saját hazáját. Én is egyike lehettem volna azoknak, akiknek kilőtték a szemét, vagy akiket gumibottal vertek, és mint tudjuk, volt is olyan képviselőtársunk, akivel ezt megtették. Ha most önök azt kérdezik itt a Házban, hogy miért kell egy 15 évvel ezelőtti eseménnyel foglalkozni, a válasz egyszerű: a baloldal semmit sem változott, ha erőszakos politikáról van szó, és ebben sajnos semmiféle különbség nincs az egyes baloldali pártok között a Párbeszédtől a Jobbikig. Gyurcsány Ferenc például földönfutással fenyeget művészeket, másokat pedig úgy általánosságban börtönnel. A Momentum elnöke újságírókat eltiltással fenyeget, már ha nem megy be egy szerkesztőségbe, hogy ott közvetlenül fenyegesse őket, vagy éppen nem dob füstgránátot rendőrökre. Valamennyi baloldali párt részt vett a tévészékház elfoglalásában. Az MSZP elnöke a közigazgatásban dolgozókat fenyegeti azzal, hogy lecseréli őket, Karácsony Gergely politikai alapon zárolna bankszámlákat, és az is előfordult, hogy Jakab Péter verőemberei fojtogatnak egy állampolgárt. Most tegyük fel a kérdést, hogy mit csinálnának ezek a politikusok, ha kicsivel több hatalom lenne a kezükben, és ha nem mennének a kamerák. Tisztelt Baloldali Képviselő Hölgyek és Urak! Bárhogyan is viselkednek, ez itt most nem az ötvenes évek. Fokozhatják az erőszakos politikát, fokozhatják a provokációkat, ma is láttunk ilyet, mi ezt tűrni fogjuk, a magyarok meg majd elmondják a véleményüket erről a választásokon, háromszor már hangosan elmondták, és negyedjére is meg fogják tenni. Köszönöm, hogy meghallgattak. [[Taps a kormánypártok soraiban.]]
Tisztelt Országgyűlés! A napirend előtti felszólalások végére értünk. Felkérem Steinmetz Ádám jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Dúró Dóra, független; Keresztes László Lóránt, LMP; Potocskáné Kőrösi Anita, Jobbik; Varga-Damm Andrea, független; Arató Gergely, DK; Varju László, DK; Varga Zoltán, DK; Hajdu László, DK; Bősz Anett, DK; Dudás Róbert, Jobbik; Z. Kárpát Dániel, Jobbik; Steinmetz Ádám, Jobbik. A holnapi napon napirend előtti felszólalásra jelentkezett Mellár Tamás, Párbeszéd; Hohn Krisztina, LMP; Oláh Lajos, DK; Bangóné Borbély Ildikó, MSZP; Brenner Koloman, Jobbik; Nacsa Lőrinc, KDNP; Halász János, Fidesz. [[16.00]] A holnapi napon napirend utáni felszólalásra jelentkezett Varga-Damm Andrea, független; Dudás Róbert, Jobbik; Tuzson Bence, Fidesz; Z. Kárpát Dániel, Jobbik és Steinmetz Ádám, Jobbik.
Tisztelt Ház! Áder János köztársasági elnök úr államtitkári megbízatás megszűnéséről és új államtitkár kinevezéséről szóló átiratot küldött az Országgyűlésnek. Felkérem Szűcs Lajos jegyző urat, hogy ismertesse elnök úr átiratát.
Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése és a 205. §-a alapján a miniszterelnök javaslatára dr. Sors Lászlót, a Pénzügyminisztérium államtitkárát e megbízatása alól 2021. július 6-ai hatállyal felmentettem, egyúttal Vágujhelyi Ferencet 2021. július 8-ai hatállyal a Pénzügyminisztérium államtitkárává kineveztem. Budapest, 2021. július 5. Üdvözlettel: Áder János.
Tisztelt Országgyűlés! Engedjék meg, hogy az Országgyűlés és a magam nevében gratuláljak Vágujhelyi Ferenc úrnak, és sok sikert kívánjak munkájához! [[Taps a kormánypártok padsoraiból.]] Bejelentem, hogy Ander Balázs jobbikos, Stummer János jobbikos és Simonka György fideszes országgyűlési képviselők mentelmi jogának felfüggesztésére irányuló indítványok érkeztek. Ezeket megvizsgálásra kiadtam a Mentelmi bizottságnak. Tájékoztatom önöket, hogy a Mentelmi bizottság valamennyi ügyben benyújtotta határozati javaslatát, így a mentelmi jog felfüggesztéséről a mai ülésnapon, az azonnali kérdéseket követő határozathozatalok körében döntünk. Tisztelt Országgyűlés! Most mandátumigazolás és képviselői eskütétel következik. Tájékoztatom a tisztelt Házat, hogy a Nemzeti Választási Bizottság az L. Simon László képviselő úr lemondása miatt megüresedett országgyűlési képviselői mandátumot a Fidesz-Magyar Polgári Szövetség és a Kereszténydemokrata Néppárt közös pártlistáján szereplő dr. Vitályos Eszter Zsuzsanna részére adta ki. A mandátumvizsgáló bizottság az ülést megelőzően tanácskozott, és a választási iratok alapján dr. Vitályos Eszter Zsuzsanna megbízólevelének szabályszerűségét megállapította, pontosabban megvizsgálta. Tisztelt Országgyűlés! Megadom a szót Hargitai János úrnak, a Mentelmi bizottság elnökének, aki a mandátumvizsgálat eredményéről jelentést tesz az Országgyűlésnek.
Tisztelt Országgyűlés! Ahogy elhangzott, L. Simon László képviselő úr lemondott a mandátumáról augusztus 29-ei hatállyal. A jelölő szervezet, ebben az esetben a Fidesz és a KDNP ezt a megüresedett helyet jelezte a Nemzeti Választási Bizottságnak, a Nemzeti Választási Bizottság 25/2021. számú határozatával Vitályos Eszter részére kiadta. Ez a határozat szep-tember 2-án 16 órakor jogerőre emelkedett. A megbízólevelet a képviselő asszony átvette 2021. szeptember 6. napján. A Mentelmi bizottság ma ülésezett, az ilyenkor szokásos iratokat áttekintette, és azokat rendben lévőnek találta. Rögzítettük a képviselő azon nyilatkozatát is, hogy vele szemben összeférhetetlenség nem áll fenn, ezért a Mentelmi bizottság egyhangúlag tudott dönteni, és azt javasolja az Országgyűlésnek, hogy ezt a mandátumot dr. Vitályos Eszter országgyűlési képviselőnek adjuk ki. [[Taps a kormánypártok padsoraiból.]]
Tisztelt Országgyűlés! Felhívom figyelmüket, hogy a mandátumvizsgálat eredményéről szóló jelentéshez módosító javaslatot nem lehet benyújtani. A mandátumot az Országgyűlés vita nélkül igazolja. Kérem, foglalják el helyüket, és ellenőrizzék, hogy a kártyájukat elhelyeztéke a szavazógépekben! Mielőtt megkezdjük a szavazási eljárást, a szavazógépek működőképességének ellenőrzése érdekében jelenlét-ellenőrzést tartunk. Kérem, nyomják meg a szavazógépük valamelyik gombját! [[Jelenlét-ellenőrzés. Jelen van: 163; távol van: 35.]] Kérdezem a tisztelt képviselőtársakat, hogy vane valaki, akinek nem működik a szavazógépe. [[Bajkai István jelentkezik.]] Bajkai István képviselő úr. Más van-e? [[Nincs jelzés. Dr. Bajkai István: Most már jó.]] Működik. Akkor határozathozatal következik. Kérdezem tehát a tisztelt Házat, hogy igazoljae dr. Vitályos Eszter Zsuzsanna mandátumát. Kérem, szavazzanak! [[Szavazás.]] Megállapítom, hogy a Ház 167 igen szavazattal, ellenszavazat és tartózkodás nélkül Vitályos Eszter Zsuzsanna mandátumát egyhangúlag igazolta. Most a megválasztott képviselő asszony ünnepélyes eskütételére kerül sor, és utána az esküokmányok aláírására. Felkérem dr. Vitályos Eszter Zsuzsannát, fáradjon az ülésterem közepére, és tegye le az esküjét. Felkérem Szűcs Lajos jegyző urat, hogy olvassa elő az eskü szövegét, az ülésteremben tartózkodókat pedig kérem, hogy szokásainknak megfelelően felállva hallgassák meg azt. [[A teremben lévők felállnak. Dr. Vitályos Eszter Zsuzsanna a terem közepére lép. Móring József Attila előolvassa az eskü szövegét.]]
Én, dr. Vitályos Eszter Zsuzsanna fogadom, hogy Magyarországhoz és annak Alaptörvényéhez hű leszek, jogszabályait megtartom, és másokkal is megtartatom; országgyűlési képviselői tisztségemet a magyar nemzet javára gyakorolom. Isten engem úgy segéljen! [[Taps a kormánypártok padsoraiból.]]
Most az esküokmányok aláírására kerül sor. Felkérem Móring József Attila jegyző urat, hogy aláírásra készítse elő az esküokmányokat, képviselő asszonyt pedig kérem, hogy kézjegyével lássa el azokat. [[Megtörténik. Az esküokmányt aláírató Móring József Attila gratulál dr. Vitályos Eszter Zsuzsannának, és átadja az aláírt esküokmány egyik példányát.]] Engedjék meg, hogy képviselő asszony megválasztásához az Országgyűlés és a magam nevében gratuláljak, és a munkája ellátásához sok sikert és jó egészséget kívánjak! Tisztelt Országgyűlés! Bejelentem, hogy az országgyűlési képviselők létszáma 199 fő. [[Dr. Vitályos Eszter Zsuzsannának elsőként Orbán Viktor, dr. Semjén Zsolt, dr. Simicskó István, Kocsis Máté, dr. Gurmai Zita, Potocskáné Kőrösi Anita, dr. Keresztes László Lóránt, Arató Gergely, Burány Sándor, Novák Katalin és Ritter Imre gratulál. Taps.]] Tisztelt Országgyűlés! Tájékoztatom önöket, hogy az Országgyűlés 2021. évi őszi ülésszakának javasolt munkarendjével kapcsolatban a Házbizottság múlt heti ülésén nem alakult ki konszenzus, ezért az országgyűlési törvény 13. § (6) bekezdése értelmében a munkarendről az Országgyűlés dönt. [[Zaj.]] bekezdése értelmében a munkarendről az Országgyűlés dönt. (Zaj.) A javasolt munkarendet képviselőtársaim a honlapon megismerhették. Amennyiben kellő figyelmet tudnak tanúsítani a képviselőtársaim, akkor folytatnám a tájékoztatást, ugyanis most határozathozatal következik. Kérdezem a tisztelt Országgyűlést, hogy elfogadjae a 2021. évi őszi ülésszak javasolt munkarendjét. Kérem, szavazzanak! [[Szavazás.]] Megállapítom, hogy 132 igen szavazattal, 34 nem szavazat ellenében, tartózkodás nélkül a munkarendet a Ház elfogadta. [[16.10]] Tájékoztatom Önöket, hogy a kormány benyújtotta az őszi ülésszak törvényalkotási programját, amelyet az érdeklődők az informatikai hálózaton megismerhettek. Az Állami Számvevőszék ehhez előterjesztette ajánlását, amely ugyancsak elérhető az informatikai hálózaton. Tisztelt Országgyűlés! A Kereszténydemokrata Néppárt és a Jobbik Magyarországért Mozgalom frakció tagjai számának egyezővé válása miatt a jegyzők 2020. év június 8-án sorsolással döntöttek a felszólalások sorrendjéről. A határozati házszabály 17/B. § (2) és (3) bekezdései alapján a felszólalások sorrendje rendes ülésszakonként akként változik, hogy az addig utolsóként felszólalásra jogosult képviselőcsoport kap elsőként szót, a másik képviselőcsoport pedig eggyel hátrébb sorolódik. Tekintettel arra, hogy a létszámegyezés az érintett képviselőcsoportok között jelenleg is fennáll, a 2021. évi őszi ülésszakban az interpellációk, szóbeli és azonnali kérdések elhangzása során a felszólalás sorrendjében a KDNP képviselőcsoportja megelőzi a Jobbik képviselőcsoportját. Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Most sürgősségi javaslatokról döntünk. Az előterjesztő kezdeményezte, hogy a koronavírus-világjárvány elleni védekezésről szóló 2021. évi I. törvény módosításáról szóló T/17053. számú előterjesztést sürgős eljárás keretében még ezen az ülésen tárgyalja meg az Országgyűlés. Kérem Szűcs Lajos jegyző urat, ismertesse a sürgősségi javaslatot.
„Kövér László úr részére, az Országgyűlés elnöke. Tisztelt Elnök Úr! Az egyes házszabályi rendelkezésekről szóló 10/2014. országgyűlési határozat a továbbiakban a határozati házszabály 60. § (1) bekezdése alapján a kormány nevében indítványozom a koronavírus-világjárvány elleni védekezésről szóló 2021. évi I. törvény módosításáról szóló T/17053. számú törvényjavaslat sürgős tárgyalását. A sürgős tárgyalás a törvényjavaslat mielőbbi elfogadása ezzel a tömeges megbetegedést okozó SARS-CoV-2 koronavírus-világjárvány következményeinek elhárításával kapcsolatos kormányzati feladatok haladéktalan végrehajtása miatt szükséges. Javasolom, hogy módosító javaslat benyújtására 2021. szeptember 21-én, kedden az általános vita lezárásáig legyen lehetőség; a részletesvita-szakasz a törvényjavaslat általános vitájának lezárásával nyíljon meg; a Törvényalkotási bizottság a határozati házszabály 46. § (1) bekezdése szerinti tájékoztatás beérkezését követően, de a 46. § (2) bekezdésében meghatározott határidő előtt értékelhesse a részletes vitát lezáró bizottsági módosító javaslatokat. Budapest, 2021. szeptember 20. Tisztelettel: dr. Semjén Zsolt”
Tisztelt Ház! Felhívom figyelmüket, hogy a sürgős tárgyalás elrendeléséhez a jelen lévő képviselők kétharmadának igen szavazatára van szükség. Kérdezem önöket, sürgős tárgyalásba veszike a T/17053. számú előterjesztést. Kérem, szavazzanak! [[Szavazás.]] Megállapítom, hogy a Ház 136 igen szavazattal, 32 nem ellenében, tartózkodás nélkül… [[Jelzésre:]] Bocsánatot kérek, rosszul látok, és nem elég világos a tábla. Tehát a Ház 135 igen szavazattal, 32 nem szavazat ellenében, tartózkodás nélkül a sürgős tárgyalásba vételt elrendelte. Tisztelt Országgyűlés! Az előterjesztő kezdeményezte, hogy a felsőoktatási intézmények versenyképes működését elősegítő szabályokról, valamint egyes vagyongazdálkodási, kormányzati igazgatási és büntetőjogi tárgyú törvények módosításáról szóló T/17098. számú előterjesztést sürgős eljárás keretében még ezen az ülésen tárgyalja meg az Országgyűlés. Kérem Steinmetz Ádám jegyző urat, hogy ismertesse a sürgősségi javaslatot.
„Kövér László úr részére, az Országgyűlés elnöke. Tisztelt Elnök Úr! Az egyes házszabályi rendelkezésekről szóló 10/2014. OGY határozat a továbbiakban: HHSZ. 60. § (1) bekezdése alapján a kormány nevében indítványozom a felsőoktatási intézmények versenyképes működését elősegítő szabályokról, valamint egyes vagyongazdálkodási, kormányzati igazgatási és büntetőjogi tárgyú törvények módosításáról szóló T/17098. számú törvényjavaslat sürgős tárgyalását. A sürgős tárgyalás a törvényjavaslat mielőbbi elfogadása és a szabályozási javaslatokból származó kormányzati feladatok haladéktalan végrehajtása miatt szükséges. Javasolom, hogy a törvényjavaslat általános vitájára 2021. szeptember 21-én, kedden, 2. napirendi pontként kerüljön sor; módosító javaslat benyújtására 2021. szeptember 21-én, kedden, az ülésnap végéig legyen lehetőség; a részletesvita-szakasz a törvényjavaslat általános vitájának lezárásával nyíljon meg; a Törvényalkotási bizottság a HHSZ 46. § (1) bekezdése szerinti tájékoztatás beérkezését követően, de a 46. § (2) bekezdésében meghatározott határidő előtt értékelhesse a részletes vitát lezáró bizottsági módosító javaslatokat. A fentiekre tekintettel a HHSZ. 15. § (4) bekezdése alapján kezdeményezem az Országgyűlés 2021. szeptember 20-ai és 21-ei ülése napirendi javaslatának kiegészítését a jelzett törvényjavaslat általános vitájával, annak érdekében, hogy a szóban forgó törvényjavaslat a 2021. szeptember 27-ével kezdődő héten elfogadásra kerüljön. A napirendi javaslat módosítását a törvényjavaslat mielőbbi elfogadásához fűződő kormányzati érdek indokolja. Budapest, 2021. szeptember 20. Tisztelettel: dr. Semjén Zsolt”
Tisztelt Ház! Most ismét határozathozatal következik, és hasonlóképpen az előző szavazásunkhoz, a sürgős tárgyalás elrendeléséhez a jelen lévő képviselők kétharmadának igen szavazatára van szükség. Kérdezem tehát a Házat, hogy sürgős tárgyalásba veszie a T/17098. számú előterjesztést. Kérem, szavazzanak! [[Szavazás.]] A Ház 134 igen szavazattal, 33 nem szavazat ellenében, tartózkodás nélkül a sürgős tárgyalást elrendelte. Tisztelt Ház! Most a napirend módosítására tett javaslatokról döntünk. A Fidesz képviselőcsoportja azt javasolta, hogy az Országgyűlés 2021. szep-tember 20-21-ei ülésének napirendi javaslata akként módosuljon, hogy a szeptember 20-ai, hétfői ülésnapon az interpellációkról történő szavazásra közvetlenül az azonnali kérdések és válaszok óráját követően kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Köszönöm szépen. Megállapítom, hogy a Ház látható többsége a javaslatot elfogadta. Tisztelt Országgyűlés! A Fidesz képviselőcsoportja azt javasolta, hogy a mentelmi ügyek tárgyalására és a döntésre a 2021. szeptember 20-ai, hétfői ülésnapon az interpellációk szavazását követő napirendi pontként kerüljön sor. Aki ezzel egyetért, kérem, szintén kézfelemeléssel szavazzon! [[Szavazás.]] Megállapítom, hogy az Országgyűlés látható többsége a javaslatot elfogadta. Szintén a Fidesz képviselőcsoportja javasolja, hogy a 2021. év szeptember 21-ei, keddi ülésnapon döntésekre, határozathozatalokra ne kerülhessen sor. Aki ezzel egyetért, kézfelemeléssel támogassa! [[Szavazás.]] Köszönöm. Megállapítom, hogy a Ház látható többsége a javaslatot szintén elfogadta. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Megállapítom, hogy a Ház látható többsége a napirendet elfogadta. Tisztelt Országgyűlés! Házbizottsági egyetértés hiányában most előterjesztések bizottsági megtárgyalásáról és döntéshozataláról határozunk. Kérdezem a tisztelt Országgyűlést, hogy felkérie a kijelölt Honvédelmi és rendészeti bizottságot a honvédelmi feladatok 2020. évi megvalósításáról, a Magyar Honvédség felkészítéséről, állapotáról és fejlesztéséről szóló B/16600. számú előterjesztés határozathozatalára. Kérem, szavazzanak! [[Szavazás.]] Megállapítom, hogy az Országgyűlés a kijelölt bizottságot 133 igen szavazattal, 31 nem szavazat ellenében, 2 tartózkodás mellett a határozathozatalra felkérte. [[16.20]] Kérdezem a tisztelt Országgyűlést, hogy felkérie a kijelölt Gazdasági bizottságot „Az atomenergia 2019. évi hazai alkalmazásának biztonságáról” címmel benyújtott, B/17059. számú előterjesztés határozathozatalára. Kérem, szavazzanak! [[Szavazás.]] Megállapítom, hogy az Országgyűlés a kijelölt bizottságot 133 igen szavazattal, 33 nem ellenében, tartózkodás nélkül a határozathozatalra felkérte. Kérdezem a tisztelt Házat, hogy felkérie a kijelölt Mezőgazdasági bizottságot „Az agrárgazdaság 2019. évi helyzetéről” címmel benyújtott, B/17060. számú előterjesztés határozathozatalára. Kérem, szavazzanak! [[Szavazás.]] Megállapítom, hogy az Országgyűlés a kijelölt bizottságot 132 igen szavazattal, 33 nem ellenében, tartózkodás nélkül a határozathozatalra felkérte. Kérdezem a tisztelt Országgyűlést, hogy felkérie a kijelölt Külügyi bizottságot „A Hungary Helps Ügynökség Nonprofit Zrt. 2020. évi tevékenységéről és működéséről” címmel benyújtott, B/17056. számú előterjesztés határozathozatalára. Kérem, szavazzanak! [[Szavazás.]] Megállapítom, hogy a Ház 133 igen szavazattal, 33 nem ellenében, tartózkodás nélkül a bizottságot a határozathozatalra felkérte. Kérdezem a tisztelt Országgyűlést, felkérie a kijelölt Nemzeti összetartozás bizottságát „A Bethlen Gábor Alap 2020. évi tevékenységéről és működéséről” címmel benyújtott, B/17057. számú előterjesztés határozathozatalára. Kérem, szavazzanak! [[Szavazás.]] Megállapítom, hogy az Országgyűlés 132 igen szavazattal, 33 nem ellenében, tartózkodás nélkül a kijelölt bizottságot a határozathozatalra felkérte. Tisztelt Országgyűlés! Soron következik az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. OGY határozat módosításáról történő határozathozatal. Az elnöki jogkörben előterjesztett S/17118. számú javaslatot a honlapon megismerhették. Felkérem Szűcs Lajos jegyző urat, hogy ismertesse az elnöki jogkörben előterjesztett személyi javaslat tartalmát.
Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat módosításáról. 1. pont: az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. (V.8.) országgyűlési határozat 1. pontja a következők szerint módosul. Az Országgyűlés a Kulturális bizottságba L. Simon László, Fidesz, korábban megüresedett alelnöki helyére Dunai Mónikát, Fidesz, a bizottság alelnökévé megválasztja. 2. pont: ez a határozat az elfogadásakor lép hatályba. Budapest, 2021. szeptember 20.
Kérdezem a tisztelt Országgyűlést, hogy elfogadjae az S/17118. számú személyi javaslatot. Kérem, szavazzanak! [[Szavazás.]] Az Országgyűlés 164 igen szavazattal, ellenszavazat nélkül, 1 tartózkodás mellett a személyi javaslatot elfogadta. Tisztelt Országgyűlés! Most, 16 óra 24 perckor áttérünk az interpellációk tárgyalására. [[Szünet: 16.24 16.26]] (Az elnöki széket dr. Latorcai János, az Országgyűlés alelnöke foglalja el.)
Tisztelt Képviselőtársaim! Szeretettel köszöntöm valamennyiüket. Folytatjuk munkánkat. Z. Kárpát Dániel képviselő úr, a Jobbik képviselője, interpellációt nyújtott be a miniszterelnök úrhoz: „Mikor tér vissza a normalitás talajára a bankárkormány?” címmel. Az interpellációra, tisztelt képviselő úr, a miniszterelnök úr megbízásából a téma szerint feladat- és hatáskörrel rendelkező Varga Judit igazságügyi miniszter asszony megbízásából Völner Pál államtitkár úr fog válaszolni. Parancsoljon, képviselő úr, öné a szó. [[Korózs Lajos: Keményen!]]
Tisztelt Elnök Úr! Tisztelt Ház! Völner államtitkárral és más fideszes potentátokkal számtalan alkalommal vitatkoztunk már a devizahiteles-helyzetről, annak a megoldatlanságáról, amikor államtitkár úr és a többiek mindig elmondták nekem, hogy a csodálatos, egymást követő Orbán-kormányok mennyire jól megoldották ezt a helyzetet, bezzeg máshol, más vidékeken hogy alakult mindez. A helyzet az, államtitkár úr, hogy most az utóbbi hetekben megint egy tragikus esemény, egy többgyermekes édesapa öngyilkossága borzolta a kedélyeket a tekintetben, hogy ez a borzalmas szituáció talán megelőzhető lett volna abban az esetben, hogyha ez a család nem marad segítség nélkül. Azt látjuk, hogy most nem egy család példájáról kell hogy beszéljünk, hiszen ez a kormány európai uniós rekorder módon mintegy 18 ezer elhelyezés nélküli kilakoltatáshoz asszisztált, ennyit vezényelt le Magyarországon, ezért szoktam önöket Európa legkegyetlenebb kormányának nevezni. A helyzet az, hogy önök szépen elmennek az ilyen szituációk mellett, egész egyszerűen a lelkükben nem mozdul meg semmi, amikor emberek életüket veszítik el, családok vagy családfők kényszerből szorulnak külföldre, és igen, van, aki itt tőlem két méterre teljesen vígan beszélget egy ilyen téma hallatán, egyébként elképesztő mindez. Azt is látjuk, hogy amikor a bankrendszerrel meg kellett volna állapodni abban, hogy a károsultak helyzetének rendezése érdekében végre tegyenek valamit, mondjuk, aki 160 forinton vette fel az úgynevezett hitelét, annak forintosítsák is 160 forinton, önök mit csináltak? Kötöttek egy paktumot a bankrendszerrel. Még Kósa Lajos is elmondta, hogy mekkora óriási problémát jelentene a piaci árfolyamon történő forintosítás, de önök a 160 helyett 256 forintos piaci árfolyamot vertek az emberekre, így a lopott holmi egy jó részét egész egyszerűen jóváírták a bankok számláin, aztán van képük devizahiteles-megoldásról beszélni. Még egyszer mondom, államtitkár úr, 18 ezer kilakoltatás! Ön nem tud európai kormányt mondani, egyet sem, akinek a nevéhez ennyi tragédia, ennyi könny és ennyi szétszakított család fűződne. És tudom, hogy ön miről fog beszéni, a 2010 előtti korszakról. Egyébként én is kritikusa vagyok az akkori gazdaságpolitikának, de 2001-re is emlékezzen vissza, amikor az egyoldalú szerződésmódosítások lehetőségét önök engedték ki a palackból. Beszéljen arról is, államtitkár úr, hogy a koronavírus okozta járványügyi veszélyhelyzetben hogy fordulhatott elő, hogy a kisnyugdíjasok és a minimálbéresek 33, illetve 50 százalékos végrehajtói letiltásokkal szembesültek devizahiteles ügyekből következően, és önök nem tettek semmit egy társadalmi-szociális kataklizmahelyzet közepén. [[16.30]] Éppen ezért mondom azt, hogy új elszámolási törvényre van szükség, minden egyes hitelt újra kell számolni családról családra, szerződésről szerződésre, és a végén megnézni, hogy ki tartozik kinek, hogy az önök szövetségesei, akikkel lepaktáltak, akikkel az EBRD-paktumot megkötötték, a bankok tartoznake a károsultaknak, vagy tényleg az emberek tartoznak nekik. Én állítom, hogy az emberek kell hogy visszakapják azt a kártérítést, kompenzációt, amivel önök tartoznak nekik, hiszen önök kötötték azokat a paktumokat, amelyekkel elvették az emberek pénzét. [[Az elnök a csengője megkocogtatásával jelzi az időkeret leteltét.]] Nyitottake egy új elszámolási törvény megalkotására? Köszönöm a türelmét, elnök úr. [[Taps a Jobbik soraiban.]]
Köszönöm szépen, képviselő úr. Mint említettem, a választ Völner Pál államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Örömünkre szolgál, hogy az előválasztási színjáték hevében szót ejtenek újdonsült szövetségeseik egyik legnagyobb merényletéről is, amelyet a kormány a magyarok ellen valaha elkövetett a Gyurcsány-kormány. Emlékeztetném ugyanis, hogy akikkel most önök együtt úsznak a koalíciós mámorban, nemcsak hogy lehetővé tették a devizahitelezést, de kilátástalan helyzetbe sodortak több százezer családot, és ennek a pártnak önök most szintén részévé váltak. Szeretném felhívni képviselő úr figyelmét arra ha már politikai hisztériakeltés céljából valótlan számadatokkal él , hogy az elmúlt évben az ingatlanok kiürítésének 99,5 százalékában az ingatlanokat a bentlakók önként hagyták el. Tehát a klasszikus értelemben vett, kényszerintézkedéssel érintett kilakoltatásra csak az esetek fél százalékában került sor, ami jól mutatja, hogy az ingatlant elhagyók lakhatása biztosított volt. Tavaly az átlagos ingatlankiürítések száma közel 50 százalékkal csökkent; az idén pedig még tovább, hiszen az idén csak önkényesen elfoglalt lakások kiürítése engedélyezett. Természetesen a kormány továbbra is eltökélt annak érdekében, hogy a krízishelyzetbe került családokat segítse. Ezt bizonyítja a 2010 óta megtett számtalan intézkedésünk mellett az is, hogy az ingatlankiürítési moratóriumot meghosszabbítottuk a veszélyhelyzet végéig talán elkerülte az ön figyelmét. Tisztelt Képviselőtársaim! Önök nemcsak hogy összefogtak azzal a párttal, amelynek az elszámoltatására évekig törekedtek, hanem úgy látszik, el is felejtették azokat a borzalmakat, amelyeket a szocialista barátaik a 2010 előtti években elkövettek. Önök megfeledkeztek arról, hogy 2002 után a családi adókedvezményeket és a kedvezményes kamattámogatott hiteleket ők szüntették meg, majd a devizahitelezés csapdájába terelték a magyar családokat. 2008-2010 között a baloldal a devizahitelezés valódi problémáiról teljesen elfeledkezett. A családok hitelei az egekbe szöktek, a kamatok elszálltak; akkor, 2010 előtt, ezt önök mindig elfelejtik. Bajnai Gordon, aki pár napja ismét feltűnt a politikai porondon, a válság kezdetén még úgy fogalmazott a bajba jutott devizahitelezésekkel kapcsolatban, hogy ha nem bírja valaki fenntartani azt az ingatlant, mert túl nagy, amiben lakik, akkor el kell adni, lehet kisebbe menni. Beszéljék meg ezt is velük! Gyurcsány Ferenc felesége pár hónapja elismerte, 2008-2009-ben a baloldali kormányok a bankokat mentették meg, nem az embereket, mint most a kormány a jelenlegi válság idején az ATV-n hangzott el, nézzen utána, tisztelt képviselő úr! Beszéljék meg velük! Közölte azt is, hogy ennek egyetlen oka volt akkor: az Unió nem engedett mást. Kérdezem én: akkor ma magyar emberek érdekében nem lehet fellépni? Tisztelt Ház! Az interpelláció műfajában talán a válaszadó részéről kevésbé elfogadott visszakérdezni, mégis tisztelettel kérdezem, milyen kifordított logika szerint gondolkodnak önök a baloldalon. Ha már arról beszélünk, hogy kinek mi a feladata, akkor önöknek nem az lennee a feladata, hogy megnyomják azt a bizonyos gombot, amely azoknak a döntéseknek a meghozatalához szükséges, amelyek segítették az eladósodott magyar emberek helyzetének javítását? Nem nyomták meg ezeket a gombokat, amikor elszámoltattuk a bankokat, amikor lehetővé tettük a végtörlesztést, amikor visszatérítettünk az embereknek több mint ezermilliárd forintot az elszámoltatásnál. Emlékszik, képviselő úr, biztosan. Említette, többször beszéltünk erről, az eszközkezelő kérdését megemlíthetném, vagy a devizaátváltás forintosítását, amire gyakorlatilag szintén nem került sor 2010 előtt. Ez a kormány volt az, amely a legtöbbet tette a devizahitelesekért, és önök mégis azokkal barátkoznak, azoknak a szekerét tolják, akik ezt az áldatlan helyzetet előidézték. Értékeljék a helyzetüket! Köszönöm. [[Taps a kormánypártok soraiban.]]
Köszönöm szépen, államtitkár úr. Megkérdezem Z. Kárpát Dániel képviselő urat, elfogadjae a választ. Parancsoljon!
Elnök Úr! Tisztelt Ház! Nincs mit elfogadnom. Ha államtitkár urat beleraktuk volna a csillagkapun túlra, a hatvanas évek pártállami parlamentjébe, egyáltalán nem lógott volna ki. Tökéletesen nyomta a termelési jelentést kicsit többet írtak meg önnek, mint amennyit ennyi idő alatt fel lehetett olvasni, erre figyeljenek a jövőben , de nem beszélt ön 2001-ről, nem beszélt ön arról a merényletről, amiből az egész történet következett, és nem beszélt ön a bankárkormány egyik államtitkáraként arról, hogy az EBRD-vel kötött paktumot hajlandóake felmondani, és végre az emberek oldalára állni, vagy maradnak bankárszolgák. Mert önök ebben a paktumban lepapírozták. Az önök kormányzati honlapján van fenn, de csak angol nyelven, beszédes módon, mert magyarul ki se merték rakni, hogy egyetlen forintnyi kárt sem okoznak a bankoknak a magyar emberek érdekében. Önökhöz fűződik! Ne velem vitatkozzon a számokról, államtitkár úr! A végrehajtói kamara honlapján tessék összeadogatni a kis telefonjával, 18 ezer kilakoltatáshoz asszisztáltak. Önök Európa legkegyetlenebb kormánya, majd Jakab Péter jóléti programjában ezt rendbe rakjuk, mert ott vállaltan az emberek oldalára álltunk. Önök maradjanak csak nyugodtan a bankok oldalán, mert nincs önökben lélekbátorság ahhoz, hogy valódi emberek valódi problémáin segítsenek. [[Taps a Jobbik soraiban.]]
Köszönöm szépen, képviselő úr. A képviselő úr nem fogadta el az államtitkári választ. Majd a döntésre külön szavazás keretében kerül sor. Tisztelt Országgyűlés! Korózs Lajos képviselő úr, az MSZP képviselője, interpellációt nyújtott be a családokért felelős tárca nélküli miniszterhez: „Mi lenne, ha normális mértékben emelnék a nyugdíjakat, és akkor nem kéne azt néhány havonta korrigálni?” címmel. Parancsoljon, képviselő úr, öné a szó.
Köszönöm a szót. Tisztelt Ház! Tisztelt Elnök Úr! Államtitkár Úr! Mindenki előtt ismeretes, hogy januárban 3 százalékkal emelték a nyugdíjakat, pedig a múlt évben a költségvetési törvény vitájában szinte minden ellenzéki képviselő megjegyezte és legtöbben a jegybankelnök számításaira, publikációjára hivatkoztunk , hogy a tervezett inflációnak lényegesen magasabbnak kell lennie, mint 3 százalék, ami be is bizonyosodott. Ennek az lett az eredménye, hogy úgy néz ki, hogy év közben több alkalommal is korrigálni kell a nyugdíjakat. Ismeretes az is képviselőtársaim előtt, hogy az év derekán, júliusban mintegy 0,6 százalékkal igazították ki a nyugdíjakat. Azt hiszem, hogy ez nagyon sok ember orcájára mosolyt fakasztott, hiszen egy 0,6 százalékos kiigazítás még az átlagnyugdíjnál – megjegyzem, 150 ezer forint körül van az átlagnyugdíj ma Magyarországon sem érte el a 900 forintot. Azt hiszem, nem kell fejszámolónak lenni, de ha megnézzük a mediánnyugdíjakat, ami lényegesen alacsonyabb, mint az átlagnyugdíj tudják, képviselőtársaim, a medián az az érték, amely alatt annyian vannak, mint amennyien fölötte , nos, itt mintegy 124-125 ezer forintról beszélhetünk. Ha innen nézzük a helyzetet, akkor még drámaibb ez a számsor, mint amit itt az előbb említettem a képviselőtársaimnak, mert ebben az esetben mintegy 740-750 forintra jött ki ez a kiigazított emelés. Ahogy említettem, nem kell fejszámolónak lenni. Államtitkár úr, képviselőtársaim, a dél-hevesi térségben, ahol én magam is élek, ott 70-80 ezer forintos nyugdíjból élnek az emberek. Egy ilyen 0,6 százalékos kiigazítás azt jelentette, hogy 480 forintot kaptak. Nyilván tudják önök is, ez 20-25 deka lecsókolbász ára. Azt mondja a kormány, hogy kiigazítom a nyugdíjakat, mert szándékosan alulterveztem a múlt évben, ezért adok nektek 0,6 százalékos emelést júliusban. De bebizonyosodott, hogy ez is kevés, hiszen olyan infláció van az országban, különösen az élelmiszer-inflációkat illetően, hogy nem tudnak az emberek napról napra élni. Ahogy említettem, ez a 80 ezer forintos nyugdíj, amelyből élnek a dél-hevesi térségében az emberek, ha erre egy 0,3 százalékos még egyszeri kiegészítést tesznek, ez mintegy 240 forintot fog jelenteni. Értik, ugye? Kettőszáznegyven forint, ez fél kiló kenyér. Azt mondja a kormány, hogy novemberben kiigazítom még 0,3 százalékkal a nyugdíjakat, vegyetek egy fél kiló kenyeret, és ezt osszátok be egy hónapra. Azt hiszem, hogy nem cinikus az a kérdés, mondja meg, államtitkár úr, miért nem emelik normálisan januárban a nyugdíjakat. Köszönöm szépen. [[16.40]]
Köszönöm szépen, képviselő úr. A választ Zsigó Róbert államtitkár úr fogja megadni. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Hálásak lehetünk a Házat építő elődeinknek, hogy amikor ön beszélt, akkor nem szakadt ránk a mennyezet, képviselő úr. Nem is értjük: ön beszél a nyugdíjasok és az idősek segítéséről akkor, amikor ön személyesen is részese volt annak, amikor elszegényítették a nyugdíjasokat és kisemmizték őket. Képviselő úr, ön személyesen is megszavazta a 13. havi bér elvételét, a 13. havi nyugdíj elvételét, megszavazta a gyes két évre csökkentését, az egészségügy fizetőssé tételét, az ingatlanadót és a tandíjat is. Mindezt ön személyesen is megszavazta itt az Országgyűlésben. S az ön főnöke, Gyurcsány Ferenc háromszorosára emelte a gáz árát, duplájára az áram árát, és fizetőssé akarta tenni az egészségügyet. Ez a két intézkedés egyébként sújtja az időseket, és ön ehhez ebben a Házban, tisztelt képviselő úr, annak idején asszisztált. Ebből is látszik, hogy ön a múlt embere. Ön részese volt annak a Gyurcsány-korszaknak, akik egyszer már tönkretették az országot. Ezzel szemben, tisztelt képviselő úr, mi a nyugdíjasokkal 2010-ben kötöttünk egy szövetséget, egy megállapodást, mely szerint amíg nemzeti kormánya van Magyarországnak, addig a nyugdíjuk vásárlóértéke megmarad. Az elmúlt évek intézkedései bebizonyították, hogy álljuk a szavunkat. Idén megindult az önök által elvett 13. havi nyugdíj lépcsőzetes visszaépítése, az első évben mintegy 78 milliárd forintos tételben. Februárban többlettámogatásként a nyugellátás egyheti összegét kapták a nyugdíjasok és a nyugdíjszerű ellátásban részesülők, nagyjából 2,1 millió nyugdíjas, valamint további 400 ezer nyugdíjszerű ellátásban részesülő. S mint ahogy ma a napirend előtt hallhatta a miniszterelnök urat, a nyugdíjprémium fizetésére is jó esély van. A nyugdíjak vásárlóértéke, akármit is mondanak önök, 2010 óta 10 százalékkal emelkedett, és 2010 óta a nyugdíjak vásárlóértékének a megőrzését törvény garantálja. A nyugdíjasok az elmúlt négy évben 220 milliárd forint extra kifizetést is kaptak, nyugdíjprémium formájában a nyugdíjasok is részesülhettek a gazdasági sikerekből 2017-18-19-ben. 2016 és 2017 karácsonyán, illetve 2018 húsvétján Erzsébet-utalványban is részesültek a nyugdíjasok, 2019 szeptemberében pedig minden nyugdíjas 9 ezer forint értékű rezsiutalványt kapott. A „Nők 40” program keretében 2021 júliusáig már több mint 314 ezer nő mehetett nyugdíjba 40 év jogosultsági idő után, és többszöri rezsicsökkentéssel is segítettük az idősek életét. Tisztelt Képviselő Úr! Engedje meg, hogy tisztázzam azt is, amit ön a magyar gazdaság koronavírus-járvány alatti állapotáról mondott. Az a helyzet, képviselő úr, hogy az ön által elmondottakkal szemben a valóság az, hogy a világszerte tapasztalt gazdasági visszaesés Magyarországon kisebb volt az uniós átlagnál, ráadásul Magyarország szeptember elején egyike lett annak a kilenc uniós országnak, ahol meghaladta a koronavírus-járvány előtti szintet a gazdasági teljesítmény. Így hát, tisztelt képviselő úr, megint bebizonyosodott, hogy önökre, akik már egyszer tönkretették az országot, önökre, akik már egyszer kisemmizték a nyugdíjasokat, nem számíthatnak a magyar emberek, a magyar idősek. A magyar emberek nem kérnek újra a Gyurcsány-korszakból, amikor az arcukba hazudtak reggel, éjjel meg este. Köszönöm szépen a figyelmüket. [[Taps a kormánypártok soraiban.]]
Köszönöm szépen, államtitkár úr. Megkérdezem képviselő urat, hogy elfogadjae az államtitkári választ. Parancsoljon!
Nem fogadom el. [[Zsigó Róbert: Nem értem.]] A 3 százalékos nyugdíjemelés köszönőviszonyban sincs az árak alakulásával, az árak emelkedésével. Államtitkár úr, ezt ön is pontosan tudja. Nézze, ez az inflációkövető nyugdíjemelés, amit önök 2010 után bevezettek, az évszázad átverése. Orbán Viktor ezzel azt mondja, hogy aki nyomorultul kevés nyugdíjból élt a múlt évben, annak garantálja a kormány, személy szerint Orbán Viktor, hogy jövőre is nyomorultul kevés pénzből fog élni, mert csak annyival emeli meg a nyugdíját, amennyi a pénzromlás mértéke, magyarul: a tervezett inflációval. Nézze, én azt láttam, hogy az elmúlt években volt pénz stadionépítésre, volt pénzt Mészáros Lőrincre, volt pénz mindenféle beruházásokra, csak éppen tisztességes nyugdíjemelésre nem volt. Volt pénz az ukrán nyugdíjak kifizetésére. Itt is el szeretném mondani, hogy jövőre kormányváltás lesz. Ebben az országban aki nem fizetett adót, aki nem fizetett járulékot, aki nem szerzett szolgálati időt és nem él életvitelszerűen Magyarországon, az nem fog nyugdíjat kapni, és aki valamilyen bűncselekmény révén szerezte meg, attól el lesz véve. Végeztem! Köszönöm szépen a szót.
Köszönöm szépen. Tisztelt Ház! Korózs Lajos képviselő úr nem fogadta el az interpellációs kérdésre adott államtitkári választ. Tisztelt Országgyűlés! Varga Zoltán képviselő úr, a DK képviselője, interpellációt nyújtott be a külgazdasági és külügyminiszterhez: „MIÉRT GYÁRTUNK SINOPHARM VAKCINÁT? NINCS MÉG ELÉG?” címmel. Varga Zoltán képviselő úré a szó. Parancsoljon!
Köszönöm szépen a szót. Tisztelt Ház! Tisztelt Államtitkár Úr! Biztos emlékszik ön is, amikor az ön főnöke, a kedves vezető május végén közölte, hogy Debrecenben oltóanyaggyár épül, és ez alkalmas lesz majd a Sinopharm vakcina gyártására is, hát akkor az önök kleptokráciáját jól ismerő magyarok abban a pillanatban arra gondoltak, hogy milyen jó, egy újabb milliárdos üzlet fogja majd a kedves vezető kedves családjának a zsebét ütni. S az ön másik repülésszerelmes vezetője a minap be is jelentette, hogy meg is állapodtak a vakcina hazai gyártásáról. Ezzel egy időben különben, milyen érdekes, Kína viszont azt jelentette be, hogy a kínai cég az elölt vírusalapú vakcináról átáll a korszerű mRNS-alapú oltóanyag gyártására. Így mindjárt érthetővé is vált, hogy miért is érdeke Kínának a régi, ócska, elavult oltóanyag kiszervezése. Merthogy Kínának szüksége van erre az oltóanyagra is, mert a vakcinát arra használja, amiről különben már mindenki tud, mégpedig a harmadik világbeli országokat segíti egyfajta árukapcsolással, és ezzel köti ezeket az országokat magához. Árulja már el, államtitkár úr: azt tudjuk, hogy ez miért jó Kínának, azt is tudjuk, hogy miért jó Orbán családjának, de miért jó ez a magyar embereknek. A modern technológiával sokkal gyorsabban és egyszerűbben lehetne sokkal jobb minőségű vakcinát gyártani. Hiszen tudjuk nagyon jól, a magyar vizsgálatok is azt igazolják, hogy a Sinopharmmal beoltott 60 év felettiek mintegy egyharmadánál antitestes védelem egyáltalán nem, vagy csak alig alakul ki. És nyakunkon a negyedik hullám, nem tudjuk, hogy ennek mi lesz a következménye, de azt tudjuk, hogy a kínai vakcina szinte alkalmatlan lesz arra, hogy ezt legyőzze. Ráadásul a Sinopharm az egyik legdrágább vakcina a világon. Nyilvánvaló módon erre akár azt is lehetne mondani, hogy ez hasznot is jelenthetne, ha nem lennénk tisztában azzal, hogy majd nagy valószínűség szerint Kínának fogjuk kötelező módon ezeket a vakcinákat leszállítani. S arról még nem is beszéltem, hogy a fejlett világ jelentős részében, ellentétben különben az önök ígéretével, a kínai vakcina nem elismert, nem lehet beutazni a kínai vakcinával oltottaknak, sőt ezeket a vakcinákat ezek után meg sem fogják venni, így hát az itt gyártott oltóanyag legnagyobb vásárlója majd Kína lesz. Magyarország ráfizet, Kína pedig nyer ezen. Úgy tűnik tehát, hogy a Budapest-Belgrád vasútvonal és a Fudan Egyetem mellé a kormánynak sikerült beszereznie egy újabb olyan bizniszt harmadik beruházással, melynek kizárólagos haszonélvezője majd Kína lesz. Kérem ezért államtitkár urat, árulja már el, hogy miért is jó a magyaroknak a Sinopharm vakcina hazai gyártása, mert azt már tudjuk, hogy miért lesz jó az Orbán családnak. Köszönöm, és várom megtisztelő válaszát.
Köszönöm szépen, képviselő úr. A választ Menczer Tamás államtitkár úr fogja megadni. Parancsoljon, államtitkár úr, öné a szó.
Köszönöm szépen a szót. Tisztelt Ház! Tisztelt Elnök Úr! Tisztelt Képviselő Úr! Mielőtt a szigorúan vett témára rátérnék, hadd reagáljak arra a felvetésére, amelyben azt kritizálta, hogy a külügyminiszter sokat szokott külföldre repülni, és hogy ez miért van. Szeretném a figyelmét felhívni arra, hogy Szijjártó Péter a külügyminiszter, s mint a titulusa is mutatja, külügyekkel foglalkozik, ehhez pedig külföldre kell utazni. Ha belügyminiszter lenne, nem utazna külföldre. [[16.50]] A témára rátérve, tisztelt képviselő úr, a kérdését szeretném visszaidézni: miért jó nekünk, magyaroknak a Sinopharm vakcina hazai gyártása? Tisztelt Képviselő Úr! A helyzet az, hogy nem gondoltam volna, hogy ilyen kérdéssel fogok találkozni, különös tekintettel arra, hogy másfél éve egy járvánnyal küzd az egész világ. Mint a neve is mutatja, ez egy világjárvány. Ezzel küzdünk mi is, tehát egy világjárvánnyal, mondom még egyszer, másfél éve. Ezek után ön megkérdezi, hogy miért jó Magyarországnak az, hogyha mi vakcinát gyártunk. Tisztelt Képviselő Úr! Ha ez nem volna egy komoly ügy, akkor azt mondanám, hogy ön kérhet egy bohócsipkát Jakab Pétertől, vagy tulajdonképpen egy Jakab Péter-díjas bohóc is lehet ezek után, mert ezt a kérdést máshogy nem lehet értékelni. Na de, mivel ez egy komoly ügy, megkísérlem sokadszor is elmondani önnek a következőket. A vakcina az egyetlen fegyver a vírus ellen, és Magyarország azért működik, mert az oltás működik, az összes vakcina működik és az összes vakcina hatásos. Szeretném arra is felhívni a figyelmét, hogy másfél hónappal előbb tudtuk megkezdeni az élet és a gazdaság újraindítását, azért, mert a magyar oltási program sikeres, és azért sikeres és azért sikeresebb, mint a többi ország oltási programja itt Európában, mert keleti vakcinákat is használunk. Másfél hónapot nyertünk egészségben, emberéletben és gazdasági sikerekben. Azt pedig, hogy az összes vakcina, így az orosz és a kínai vakcina is jól működik, azt egyébként a magyar és a nemzetközi orvosok, szaklapok mellett már maga az élet is igazolta. De tudom, hogy önöket a tények nem szokták összezavarni, mégpedig azért nem, mert bár eltelt egy nyár biztonságban, köszönhetően a sikeres oltási programnak, de semmi sem változott önöket illetően, önök továbbra is oltásellenesek. [[Dr. Rétvári Bence: Így van!]] Emlékezhetünk, hogy önök petíciót indítottak az oltás ellen, az önök polgármesterei kiálltak, és azt mondták, hogy keleti vakcina nem kell a városukban és a kerületükben, ezzel képesek lettek volna kiszolgáltatni a magyar embereket, akik egyébként ott élnek. Önök bármikor képesek lennének vágóhídra küldeni a magyar embereket, pusztán azért, hogy a káoszból politikai hasznot szerezzenek. Ez aljasság, tisztelt képviselő úr! De ahogyan tizenöt éve az őszödi beszédnél hazugok voltak, akkor még idézőjelben „csak” az ország és a magyar emberek pénzével játszottak, és csődbe vitték az országot, most már a magyar emberek életével is szórakoznak. Nem változnak. Mi azonban megyünk tovább azon az úton, amelyet a nemzeti érdek diktál. Köszönöm, hogy meghallgattak. [[Taps a kormánypárti padsorokban.]]
Köszönöm szépen, államtitkár úr. Megkérdezem a képviselő urat, hogy elfogadjae az államtitkári választ. Parancsoljon!
Köszönöm szépen, nem. De hogy indokoljam, államtitkár úr, ön a bohócsipkáról beszélt. Ennek apropóján hadd mondjam el, hogy abban a papagájhangversenyben, ahol Orbán tud lenni a karmester, önnek, a legkisebb cintányérosnak bizony nagyon erőteljesen kell ütnie a hangszerét, hogy meghallja a karmester. [[Derültség a kormánypárti padsorokban. Zsigó Róbert: Ez volt az indok?]] Legyen biztos abban, államtitkár úr, hogy a magánnyugdíjpénztári pénzekkel, a most fölvenni tervezett 4,5 milliárd euróval, a Paksi Atomerőműre már rég elköltött hitellel, a fölöslegesen megvásárolt és különben működésképtelen lélegeztetőgépekkel, a semmire sem jó keleti vakcinákkal és az összes többi olyan dologgal, amivel megkárosították a magyar embereket, önöknek darabra el kell számolni. Államtitkár Úr! Önnek is, bármennyire kapálózik! Köszönöm szépen.
Köszönöm szépen. Tisztelt Képviselőtársaim! Varga Zoltán képviselő úr nem fogadta el a kérdésére adott államtitkári választ. Tisztelt Országgyűlés! Hohn Krisztina képviselő asszony, az LMP képviselője, interpellációt nyújtott be az innovációért és technológiáért felelős miniszterhez: „Szemponte a kormánynak az elszegényedő települések felzárkóztatása?” címmel. Hohn Krisztina képviselő asszonyé a szó, parancsoljon!
Tisztelt Államtitkár Úr! Tudja, mi a szürke ötven árnyalata Magyarországon? Amikor zötyögve tekintünk ki az autónkból, előttünk a szürke aszfalt agyon van foltozva, és a fejünket kapkodva próbáljuk kikerülni a kátyúkat, gödröket. Országgyűlési képviselőként kötelességemnek érzem, hogy megszólaljak az országos úthálózat, legfőképpen a mellékutak rossz állapotáról, hiszen ezzel szembesülök naponta például a Galga-völgyében, a Galgamentén, de akár máshol is az országban. Egy település megközelíthetősége rengeteg társadalmi problémát vonz magával. A településeket összekötő utak hiánya vagy rossz minősége elzárja a lehetőséget az ott élőktől, hogy akadályok nélkül részt vegyenek a környék vérkeringésében, hogy könnyebben eljussanak közeli vagy éppen kicsit távolabbi nagyobb település kórházaiba, rendelőintézeteibe, vagy csupán azért, hogy munkát vállaljanak vagy akár megvegyék az alapvető élelmiszereket. A szórakozás, a kulturális lehetőségek sokszor egész távolinak tűnnek az ott lakók számára. A rossz minőségű utak, a perifériákat hézagosan felfűző, egyre ritkuló közlekedés a fent felsorolt esélyeket nagy arányban csökkenti, de a fogyatékossággal élők, a gyermekek, fiatalok számára is fokozott elszigeteltséget eredményez, a támogató szolgálatok járművei sokszor az utak minősége miatt szorulnak szervizelésre és maradnak ki a napi járatok. Bár a kisebb települési igények sokszor szerényebbek, ettől még létjogosultságuk nem kérdőjelezhető meg. A fejlesztések, beruházások azt a célt szolgálnák, hogy a kistelepülések, aprófalvak élhetőek maradjanak. Kérem, szíveskedjék válaszolni, hogy hogyan és mikor tervezik országosan a másodrendű úthálózatok, illetve a vidéki településekre vezető utak állapotát jelentősen javítani, fel fogjáke ezeket mérni, fel fogjáke térképezni, és hogy fogjáke a pályázati összegeket növelni, illetve ezekre a területekre nagyobb arányban átcsoportosítani. Köszönöm szépen. [[Szórványos taps az ellenzék soraiban.]]
Köszönöm szépen, képviselő asszony. A választ Schanda Tamás János államtitkár úr fogja megadni. Parancsoljon, államtitkár úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! A szürke ötven árnyalatáról, ha megengedi, nagy tisztelettel én nem beszélnék itt az Országgyűlésben, még akkor sem, ha önök a szürkeségről és annak az árnyalatairól valóban tudnak beszélni, az egészen bizonyos. Ugyanis a helyzet az, hogy a szürkeség, a hazugság, a kilátástalanság, a gátlástalanság és a reményvesztettség jellemezte azt az időszakot, amelyben a baloldal Gyurcsány Ferenc vezetésével tönkretette Magyarországot, a magyar családokat. Ön személyesen pedig, tisztelt képviselő asszony, és ez az igazán szomorú, hogy ön személyesen pedig azért dolgozik az őszödi beszéd után tizenöt évvel, amikor bevallották, hogy hazudnak és átvágták a magyar embereket, hogy ez a korszak visszajöjjön. Tisztelt Képviselő Asszony! Gyurcsány Ferenc és a baloldal ámokfutása alatt tönkretették hazánk közúthálózatát is. A 32 ezer kilométer hosszú hálózaton 2010 előtt jelentős karbantartási elmaradás halmozódott fel, és ezeket, akik ezt okozták, akarja ön személyesen visszasegíteni a hatalomba. Egészen érthetetlen! Szeretném önt tájékoztatni arról, hogy természetesen valóban van még teendőnk, ezen dolgozunk. De az úthibák felszámolására az elmúlt évtizedben komoly, célirányos erőfeszítések történtek, évről évre újabb és újabb felújítási programok indultak. Az elmúlt évtizedben több mint hatezer kilométernyi útszakaszt tettek rendbe, korábban soha nem volt erre példa. Hatezer kilométernyi útszakaszt tettek rendbe! Idén megvalósult Iklad átkelési szakaszán a burkolat felújításának a második üteme, Váckisújfalu átkelési szakaszán egy 600 méteres teljes burkolat felújítása. Az útfelújítási program keretében 2016 óta összesen csaknem 1500 kilométernyi út újult meg, ennek keretében, köszönhetően egyébként Vécsey László képviselő úr munkájának is, felújították a 2105-ös jelű összekötő út egy szakaszát Galgamácsán, valamint megújult a 2108-as jelű összekötő út Acsa, Püspökhatvan és Galgagyörk települések térségében. A „Magyar falu” program keretében, tisztelt képviselő asszony, eddig szintén csaknem 1500 kilométernyi szakaszt újítanak és újítottak föl, a terület- és településfejlesztési operatív program keretében pedig mintegy 800 kilométeren újulnak meg az utak. Ez utóbbi programoknak pedig, és ezt ön is jól tudja, az egyik fő célja éppen az alacsonyabb rendű országos közutaknak a felújítása és fejlesztése, pontosan annak érdekében, hogy a kisebb településeknek az elérhetősége javuljon, amely egyszerre járul hozzá a helyi gazdaság fejlődéséhez és az ott élő emberek életminőségének a javulásához: biztonságosabb utakon biztonságosabban tudnak közlekedni. Ezek a fejlesztések is hozzájárulnak ahhoz a célunkhoz, hogy Magyarország bármely településéről 30 percen belül elérhető legyen egy négysávos út. Öt évvel ezelőtt a települések fele és a lakosság háromnegyede esetében volt ez elérhető. 2025-re a hazai települések háromnegyedére és tízből kilenc magyar emberre lesz ez igaz. Tízből kilenc magyar emberre igaz lesz ez. [[17.00]] Tisztelt Képviselő Asszony! Tudjuk tehát, hogy vannak még teendők, keményen dolgozunk is ezeknek a problémáknak a megoldásán, de örömmel tájékoztatom arról, hogy a koronavírus-járvány ellenére is még az eddigieknél is nagyobb lendülettel folytatódnak az idei évben az országos közúthálózaton [[Az elnök csenget.]] a fejlesztések és a korszerűsítések. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Megkérdezem Hohn Krisztina képviselő asszonyt, hogy elfogadjae az államtitkári választ.
A választ nem fogadom el. Sajnálom azt, hogy az államtitkár úr ebben a sajátságos műfajban az ideje jó részét arra használta, hogy a Gyurcsány-kormány, és nem tudom én, milyen egyéb ellenzéki gyalázásokat soroljon fel, ami, látom, a mai napi mantra, hiszen hát sokan meghallgatták ezt. De, tudja, amit nagyon sokszor elmondtam már, újra elmondom, hogy minket azért küldtek ide, mert mi a hibákra vagy az esetleges hiányosságokra hívjuk fel a figyelmet, és szívesen hallottam volna öntől többet, amit az utolsó néhány másodpercben meg is tett, sokkal többet arról, hogy mit fognak tenni, nem arról, hogy már mit tettek. Mi azért vagyunk itt, hogy önöknek tolmácsoljuk a helyiek gondjait, problémáit, önök pedig azért vannak itt, hogy ezekre megoldásokat kínáljanak, nem pedig azért, hogy gyalázgassák az ellenzéket. Köszönöm a szót.
Köszönöm szépen, képviselő asszony. Tisztelt Ház! Hohn Krisztina képviselő asszony nem fogadta el az államtitkári választ. Ismételten tájékoztatom önöket, hogy az elfogadott napirendünknek megfelelően a határozathozatalra a későbbiek során, de még a mai napon kerül sor. Most pedig átadom az elnöklést Lezsák Sándor alelnök úrnak, és már ő fogja majd megadni a szót Burány Sándor képviselő úrnak. Köszönöm szépen. (Az elnöki széket Lezsák Sándor, az Országgyűlés alelnöke foglalja el.)
Tisztelettel köszöntöm képviselőtársaimat, és megadom a szót Burány Sándornak, a Párbeszéd képviselője interpellációt nyújtott be a pénzügyminiszter úrhoz: „Hogyan tervez segíteni a kormány az elszabadult infláció miatt nehéz helyzetbe került embereken?” címmel. Burány Sándor képviselő urat illeti a szó.
Köszönöm a szót, elnök úr. Tisztelt Ház! Tisztelt Államtitkár Úr! Sajnos tapasztaljuk, hogy egyre nehezebb a megélhetés, főleg azok számára, akik fizetéstől fizetésig, nyugdíjtól nyugdíjig élik az életüket, ráadásul tartalékok, megtakarítások nélkül. A KSH friss számai szerint az egy évvel ezelőtti árakhoz képest az árak 4,9 százalékkal, csaknem 5 százalékkal nőttek. Ez önmagában is egy nagyon szomorú szám, de hogyha ezen belül megnézzük, hogy a mindennapi megélhetéshez szükséges egyes árucikkek ára hogyan emelkedett, akkor az infláció adatai még tragikusabbak. A kenyér ára például három esztendő leforgása alatt több mint 30 százalékkal emelkedett, az étolaj ára egyetlen év leforgása alatt emelkedett mintegy 30 százalékkal, és nagyon nagy mértékben drágultak olyan árucikkek is, mint a margarin és például a baromfihús. Csak emlékeztetném az államtitkár urat, hogy jó pár évvel ezelőtt, sőt sok-sok évig a szerény keresetű emberek és a nyugdíjasok, ha mégis akartak valami húst enni, akkor rendszerint csirkeszárnyat vettek. Nos, ez a vásárlás már most is nagyon nehéz számukra, hiszen mintegy 720 forintba kerül a csirkeszárny kilója, mert 12 százalékkal emelkedett az ára egyetlen év leforgása alatt. Az üzemanyagokról meg ne is beszéljünk! A benzin ára történelmi csúcsra emelkedett, még soha nem volt Magyarországon annyi az üzemanyag ára, mint ezekben a napokban. És a Magyar Nemzeti Bank pedig figyelmeztette a közvéleményt is, önöket is, a kormányt is, hogy bizony ez az infláció velünk marad, sőt ősztől tovább fog emelkedni. Mindeközben a családi pótlék egyetlen fillérrel sem emelkedett immáron 11 év óta. A gyes egyetlen fillérrel sem emelkedett immár 11 év óta. A legkisebb öregségi nyugdíj összege, ami egyébként 28 500 forint, nem emelkedett 11 éve egyetlen fillérrel sem. A nyugdíjemelés terén a kompenzáció pedig 0,6 százalék, idén még a kompenzációt is kompenzálnia kell a kormánynak. A közszférában a keresetek tragikusan alacsonyak, a szociális dolgozók, az egészségügyi szakdolgozók, az önkormányzati dolgozók, a pedagógusok, a rendőrök méltatlan bérért dolgoznak. Kérdezem tehát az államtitkár urat és önön keresztül a kormányt, hogy milyen intézkedéseket kívánnak hozni annak érdekében, hogy az infláció veszteseit kárpótolják. Várom válaszát.
Köszönöm, Burány képviselő úr. A válaszadásra megadom a szót Tállai András államtitkár úrnak.
Köszönöm a szót, elnök úr. Tisztelt Országgyűlés! Tisztelt Képviselő Úr! Engedje meg, hogy először is egy visszatekintéssel kezdjem, hiszen ön állami vezető volt 2010 előtt, felelt a gazdaságpolitikáért is, ezért tudnia kell, hogy 2010 előtt az infláció átlagos mértéke kétszer annyi volt, mint 2010 után, hogyha kilenc-tíz évet mérünk össze. Amikor tehát számonkéri a kormányt azért, hogy miért magas az infláció, hogyha ezt nagyobb távlatokban nézzük, akkor semmiféle alapja nincs, de egyébként akkor sem, amikor kiemeli bizonyos termékek áremelkedésének a mértékét, hiszen az önök idejében volt a legmagasabb infláció, háztartási energia, vezetékes gáz, és sorolhatnám-sorolhatnám végig. A kérdésre viszont azt kell hogy mondjam, hogy jogos, hiszen Magyarországon relatíve magas az infláció, magasabb, mint ami korábban volt, és nyilvánvaló, hogy ezt valamilyen formában az embereknek kompenzálni kell. Kompenzálni kell a nyugdíjasokat, de nem úgy, ahogy önök tették, amikor magas infláció mellett 2008-ban például ön megszavazta Szabó Lajos MSZP-s képviselő javaslatát, hogy a 13. havi nyugdíjban részesülők körét szűkíteni kell; nem úgy, ahogy 2009-ben ön megszavazta, hogy a 13. havi nyugdíjat teljes egészében meg kell szüntetni. Viszont megszólalt a lelkiismerete 2020-ban, és egyben a kérdésére önmaga is válaszolt, hiszen igennel szavazott, amikor a Fidesz-KDNP-kormány által benyújtott javaslatot, hogy kezdjük el a 13. havi nyugdíjat visszaépíteni, azt viszont már megszavazta, ugyanúgy megszavazta. Úgyhogy az első tétel, amit a nyugdíjasoknál mondunk, az a 13. havi nyugdíjnak a visszaépítése, és emellett persze a nyugdíjak emelése, a nyugdíj-kompenzáció biztosítása és nyugdíjprémium. Ez 2,6 millió embert érint, és a mi kormányzásunk alatt a nyugdíjak reálértéke minden évben tartotta magát vagy növekedett az önök kormányzása idején viszont csökkent. Amikor tehát minket számonkér, akkor önmagába is nézzen egy kicsit! De ha folytatjuk a sort, hogy a kompenzáció miben valósul meg, milyen érdekes, hogy a Fidesz-kormányzás alatt a jövedelmek úgy alakultak, hogy a reáljövedelem fokozatosan, 2012-13-tól fokozatosan nőtt, ha magasabb volt az infláció, a jövedelem még magasabb volt és ez a legfontosabb, az a legfontosabb, hogy az embereknek a pénze, a jövedelme többet érjen, és ezt a Fidesz-kormány meg tudta tenni, hogy minden évben többet ért a bérből, fizetésből élők bére. Ezt mutatják egyébként a fogyasztási adatok is. A Fidesz-kormány alatt most már hosszú évek óta rendszeresen nő a fogyasztás. Hogyha annyira rontaná az árnövekedés az életszínvonalat, akkor a fogyasztás nem nőne, hanem csökkenne. Tisztelt Képviselő Úr! A mai napon bejelentett személyijövedelemadó-visszatérítés is válasz az ön kérdésére. A 600 milliárd forint összegű személyijövedelemadó-visszatérítés olyan jövedelemnövekményt fog jelenteni a családoknak, amely érezhető lesz a boltokban, a háztartásban, a mindennapjaikban. Köszönöm a figyelmét. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra van lehetősége Burány Sándor képviselő úrnak, elfogadjae, avagy nem fogadja el a választ. [[17.10]]
Köszönöm, elnök úr. Nem először tapasztalom, hogy államtitkár úr emlékezetkiesésben szenved, nagyon kevéssé emlékszik saját kormányának gyakorlatára meg tudom érteni, egy részét én is röstellném , és arra, hogy mi volt a saját kormányzása előtti években, arra pedig nagyon erősen szelektíven emlékszik, de segítek államtitkár úrnak. Többek között, másokkal együtt én voltam az, aki megszavazta, hogy a minimálbér legyen adómentes, ellentétben az önök kormányzásával. Másokkal együtt megszavaztam 2002-ben, hogy a közszférában dolgozók 50 százalékos béremelést kapjanak, és 2002-ben pedig megszavaztam, hogy vezessük be a 13. havi nyugdíjat. Az első Orbán-kormánynak, a második Orbán-kormánynak, a harmadik Orbán-kormánynak ez nem jutott eszébe. Közel 20 év után most előveszik a mi ötletünket, elkezdik szemérmesen bevezetni 20 év után azt, amit mi 2002-ben már bevezettünk, és egy világgazdasági válság söpörte el, és erre olyan nagyon büszkék, ahelyett, hogy megfogadnák a további javaslatainkat, és például a 200 ezer forintos nettó minimálbért vezetnék be. Köszönöm szépen a figyelmüket.
Köszönöm szépen, Burány képviselő úr. Képviselő úr nem fogadta el az államtitkári választ. Tájékoztatom önöket, hogy az elfogadott napirendünknek megfelelően a határozathozatalra a mai ülésnapunkon kerül sor. Tisztelt Országgyűlés! Szatmáry Kristóf, a Fidesz képviselője, interpellációt nyújtott be az innovációért és technológiáért felelős miniszter úrhoz: „Milyen további gazdaságpolitikai intézkedések várhatóak a nemzeti konzultáció eredményeképpen?” címmel. Szatmáry Kristóf képviselő urat illeti a szó.
Köszönöm, elnök úr. Tisztelt Ház! Tisztelt Államtitkár Úr! Ma már erről sok szó esett itt a Házban, de tudjuk jól, hogy a koronavírus-járvány példátlan kihívás elé állított minket, de a sikeres járványkezelésnek köszönhetően Magyarország az elsők között lábalt ki ebből. Miközben becslések szerint a világgazdaság csak 2022 végére éri el a válság előtti teljesítményét, a magyar gazdaság ezt már 2021 második negyedévében megtette. A munkahelyvédelmi intézkedéseknek köszönhetően 2021 júliusában közel 4,7 millióan dolgoztak idehaza, többen, mint valaha, a 4 százalékos munkanélküliségi ráta pedig az egyik legalacsonyabb az Unióban. Mindez természetesen a tudás- és munkaalapú, vagyis a nem segélyalapú válságkezelésnek is köszönhető. A mi célunk mindig is a vállalkozások, a magyar családok és a nyugdíjak megvédése, megerősítése volt. Ez sajnos nem mondható el mindenkiről. A balliberális oldalt igazából ez sosem érdekelte. Jól emlékszünk, 2010-ben honnan indultunk, milyen állapotban vettük át az országot a Gyurcsány-korszak után. Ez volt az a korszak, jól emlékszünk, amikor hazudtak nekünk reggel, éjjel meg este. Kiárusították, eladósították, szétrabolták az országot, meghamisították a költségvetési számokat, adót emeltek, kórházakat zártak be, eltörölték a támogatási rendszereket, 15 alkalommal emelték a rezsiárakat, megszüntették a 13. havi nyugdíjat, és hosszan sorolhatnám a bűntetteket. Kártékony gazdálkodásuk eredményeképpen pedig az Unió túlzottdeficit-eljárás alá vonta Magyarországot. Köszönjük szépen, ebből nem kérünk többet. A magyar emberek többsége tudja jól, főleg, akik munkából élnek, hogy az életben semmi sincs véletlenül, a jó eredmények kiváltképpen nem. A válságkezelés sikeréhez az is hozzájárult, hogy mit tettünk a korábbi években. A személyi jövedelemadó 15 százalékra, a vállalati adókulcs 9 százalékra csökkentése, az egykulcsos adórendszer, a családpolitika, a hazai vállalkozói szektor megerősítése volt az alapja annak, hogy a magyar gazdaság 2020-ra, a járvány érkezésekor Európa egyik legerősebb és legellenállóbb gazdasága lehetett. Mindezek alapján közös érdek, hogy a jövőben is olyan intézkedések kerüljenek bevezetésre, melyek egyben a társadalom többségének egyetértését is bírják. Ezt a célt szolgálta a nemzeti konzultáció is, amelyben az emberek elmondhatták a véleményüket a gazdaságot érintő főbb kérdésekről is. Erre tekintettel kérdezném, milyen további gazdaságpolitikai intézkedések várhatók a nemzeti konzultáció eredményeképpen. Várom megtisztelő válaszát. [[Taps a kormánypártok soraiból.]]
Köszönöm, Szatmáry képviselő úr. A válaszadásra megadom a szót Schanda Tamás államtitkár úrnak.
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Mi, magyarok a koronavírus okozta kihívásokra bátor és megfelelő válaszokat adtunk. A kormány járványkezelésének és az oltásoknak köszönhetően korábban újra tudtuk indítani az országot, mint más országok. Az oltás működik, így Magyarország is működik. Ezért aztán továbbra is arra kérünk mindenkit, hogy oltassa be magát. A gazdaság működését igazolják a fontosabb mutatók is mára. A második negyedévben 17,9 százalékkal nőtt a GDP, 1700 milliárd forintnyi beruházás zajlik az országban, ez pedig új rekordot jelent. Nagyon magas a foglalkoztatottság is, 4,7 millióan dolgoznak Magyarországon. Ez azt jelenti, hogy többen dolgoznak ma Magyarországon, mint a rendszerváltás óta bármikor. És európai uniós szinten is rendkívül alacsony a munkanélküliség, a 4 százalék alatti munkanélküliségi ráta az egyik legalacsonyabb az egész Európai Unióban. Ha a baloldalon múlik, tisztelt képviselő úr és erre is muszáj kitérnem néhány percig , akkor ezek az eredmények nincsenek, de ugyanúgy nincsen bértámogatás és nincsen hitelmoratórium sem a bajba jutott cégeknek és a bajba jutott családoknak, mert amikor a Gyurcsány-koalíciónak lehetősége volt támogatni ezeket az intézkedéseket az Országgyűlésben, amikor lehetőségük lett volna arról dönteni, hogy igen, folytassuk ezeket a magyar családok és a magyar vállalkozások szempontjából különösen fontos intézkedéseket, akkor ők mindig és minden alkalommal nemmel szavaztak, azt üzenték a magyar családoknak és a magyar vállalkozásoknak, hogy nincs szükség ezekre az intézkedésekre. De nem támogatták egyébként az oltást sem, a biztonságos és hatékony vakcinák ellen hangoltak, az egészségügyi szakembereket, az egészségügyi dolgozókat támadták. Ezzel egyébként nemcsak az életeket és az egészséget veszélyeztették, hanem a gazdaságnak is nehézségeket akartak okozni önös politikai céljaik miatt. De, tisztelt képviselő úr, a nemzeti konzultáció keretében több mint 1,4 millió ember nyilvánított véleményt az újraindításról. A konzultáció eredménye alapján egyetértés van abban, hogy a koronavírus-járvány után egyszerre kell védeni a munkahelyeket, támogatni a családokat és fenntartani a biztonságot. Így többek között a minimálbér 200 ezer forintra emelésével a kitöltők 94 százaléka, a gyermeket nevelő szülők szja-visszatérítésével a válaszadók 95 százaléka, a családtámogatások és a munkát terhelő adók alkotmányos védelmével 98 százaléka és a hitelmoratórium meghosszabbításával pedig a résztvevők 91 százaléka ért egyet. Valóban nagyon fontos kérdés, és sok embert érint a minimálbér 200 ezer forintra történő emelése, hiszen az a célunk, nem is lehet más, hogy a gazdasági növekedés eredményeiből még nagyobb mértékben részesüljenek a munkavállalók, és a hazai bérszínvonal emelkedése, ami a vírusválságban is töretlen volt egyébként, tovább tudjon folytatódni. És ha ez a minimálbér-emelés megvalósul, akkor ez azt jelenti, hogy a nemzeti kormányzás alatt mintegy háromszorosára nő a minimálbér összege. Több lesz a minimálbér Magyarországon, mint Gyurcsány Ferenc kormányzása alatt az átlagbér. Köszönöm megtisztelő figyelmét. [[Taps a kormánypártok soraiból.]]
Köszönöm, államtitkár úr. Megkérdezem képviselő urat, elfogadjae az államtitkári választ.
Köszönöm szépen, elnök úr, a választ elfogadom természetesen. Annyit fűznék hozzá talán, nem is indoklásul, csak megerősítésként, hogy ahogy itt elhangzott a Gyurcsány-korszak legnagyobb bűne összefoglalóan talán az volt, hogy el akarta venni a magyar emberek kedvét a munkától, a magyar vállalkozók kedvét azzal, hogy az adópolitika kiszámíthatatlan volt, megsarcolták őket, sőt üldözték is a megfelelő szervekkel, a magyar embereket azzal, hogy gyakorlatilag elvették a fizetést, a családtámogatást, egyszerűen le akarták beszélni a munkáról a magyar embereket. Ez az idő nem jöhet vissza sem ’22-ben, sem később. Mi a Fideszben mindig is azt fogjuk támogatni, és olyan intézkedéseket fogunk támogatni, amelyek megbecsülik a magyar emberek munkáját, ezért is támogatjuk ezeket a javaslatokat. Köszönöm szépen a figyelmüket. [[17.20]]
Köszönöm szépen, Szatmáry képviselő úr. Tisztelt Országgyűlés! Szászfalvi László, a Kereszténydemokrata Néppárt képviselője, interpellációt nyújtott be az emberi erőforrások miniszteréhez: „Hol tart az oltási program végrehajtása?” címmel. Szászfalvi László képviselő urat illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! Az elmúlt hónapok bebizonyították, hogy egy világjárvánnyal szemben csak a társadalom teljes összefogásával, a tudósaink és szakembereink, valamint egészségügyi dolgozóink áldozatos munkájával lehet sikeresen harcolni. A Fidesz-KDNP-kormány ezért is döntött úgy, hogy a betegség elleni egyetlen hatékony megoldást, az oltási programot a lehető legszélesebb alapokra helyezi. A tömeges oltás időszakában Nyugatról és Keletről is sikerült megfelelő mennyiségű oltóanyagot beszerezni, amivel a lakosság döntő többsége élt is. Azt is tudjuk, hogy a koronavírus elleni harc még nem zárult le, Magyarországon is megjelent az agresszíven terjedő delta variáns, ahogy Európa többi országában is. Ma már elmondhatjuk, hogy vakcinabőség van, aki fel akarja venni az oltást, egy héten belül sorra is kerül. Ma már a harmadik oltás sem jelenthet senki számára nehézséget. Tisztelt Államtitkár Úr! Mit csinált eközben a baloldal? A kezdetek óta politikai okokból látványosan támadta a vakcinákat, mindenféle szakmai érv nélkül. Már a járvány elején azzal próbálkoztak, hogy diktatúrát kiáltottak, és nem akarták megadni a kormánynak a szükséges veszélyhelyzeti felhatalmazást, álhíreket terjesztettek, és folyamatosan oltásellenes kampányt folytattak. Most azonban már ők is beláthatják, hogy a kormány jó döntést hozott, amikor a vakcinabeszerzésből nem csinált politikai kérdést. Július végétől megkezdődött a 60 év felettiek oltási akciója, melyben személyesen keresik fel a még be nem oltott időseket. Augusztus elejétől megindult az időpontfoglalás a harmadik oltásra és maga a harmadik oltás is. Az iskolakezdéssel megindult a fiatalok oltása is. Tisztelt Államtitkár Úr! A KDNP-frakció nevében itt és most is megerősítem: mindezekkel a lépésekkel maximálisan egyetértettünk, és támogattuk, támogatjuk őket. Mindezek alapján kérdezem tisztelettel államtitkár urat, hol tart az oltási program végrehajtása. Az utolsó parlamenti ülés óta milyen intézkedések történtek a vírus elleni védekezés érdekében, és mik vannak tervezés alatt? Tisztelettel várom államtitkár úr megtisztelő válaszát. [[Taps a kormánypártok soraiból.]]
Köszönöm, Szászfalvi képviselő úr. Megadom a szót válaszadásra Rétvári Bence államtitkár úrnak.
Köszönöm szépen a szót. Elnök Úr! Tisztelt Képviselő Úr! Tisztelt Ház! Valóban, egy új korszak előtt állunk vagy abban vagyunk, amely a járványok és a migráció korszaka, és fontos, hogy minden ország polgára biztonságban érezhesse magát, de nekünk az a legfontosabb, hogy Magyarország polgárai biztonságban érezhessék magukat. Amikor arról beszélünk, hogy a legfontosabb védekezés a járvány ellen az oltás, és Magyarország ebben sok más országnál, szinte a világ összes országánál gyorsabb volt, és az Európai Unióban is alig volt ország, amely a 25 vagy az 50 százalékot nálunk gyorsabban tudta elérni, akkor azért vessünk arra is egy pillantást, hogy az Európai Unió országai közül van, akinek még most sincs meg az 50 százalékos átoltottsága, miközben mi ezt már nyár elején elértük, még Németország előtt is jártunk sok-sok héttel, hónappal. Ma még Bulgáriában, Észtországban, Horvátországban, Lettországban, Romániában, Szerbiában, Szlovákiában és Szlovéniában nincs meg az 50 százalékos átoltottság, de Lengyelországban is csak most szeptemberben érték el. Ez azt jelenti, hogy a magyar oltási gyorsaságnak köszönhetően, amit a baloldal végig, végig, végig támadott, és a mai napig nem vonta vissza az oltásellenes és kínai, orosz vakcinákat betiltó országgyűlési határozati javaslatát, nos, ennek köszönhetően mi sokkal gyorsabban tudtuk elérni a 25 százalékot, sokkal gyorsabban tudtuk elérni az 50 százalékot, ezért sokkal kevesebben fertőződtek meg, főleg az idősek közül, hiszen akkor ott voltunk mégiscsak egy olyan időszakban, amikor nagyon-nagyon erős volt a harmadik hullám. Mivel kevesebben fertőződtek meg, kevesebben kerültek kórházba, kevesebben kerültek kórházba, kevesebben is hunytak el. Azzal, hogy gyorsak tudtunk lenni, amit a baloldal, ahol tudott, akadályozott, bizony elsősorban idős és beteg emberek életét, de mindenki másnak is, hiszen láttuk, hogy voltak fiatalabb betegek is, tudtuk megmenteni, és mindemellett pedig hamarabb tudtuk újraindítani utána már a nyáron az országunkat. Így elértük ipari termelésben vagy gazdasági erőben azt a szintet, ami a járvány előtt volt, miközben, mondjuk, Németország lehet, hogy ezt csak nyolc hónappal később éri el, mint Magyarország. Tehát nagyon fontos volt a gyorsaság. Egy új időszámítás van, hiszen mióta van vakcina, azóta már a kezünkben van a leghatékonyabb fegyver a járvánnyal szemben; azóta másként kell gondolkozzunk, hiszen azok a korábbi védelmi intézkedések, amelyek a találkozásokat próbálták korlátozni, tehát az éjszakai kijárási tilalom, maszkviselés, iskoláknak a digitális munkarendre való áttérése és még számtalan más intézkedés, amit mindannyian ismerünk, mindannyian tapasztaltunk, azokhoz képest sokkal-sokkal eredményesebb az oltás. Ezért más időszámítás van, hiszen az oltásra kell minél több embert rávenni, mert azzal sokkal több emberéletet tudunk megmenteni, mint a többi intézkedéssel együttvéve. Elismerés illet minden magyar orvost, minden magyar ápolót, akik állták a sarat, és a magyar kórházak nem összeomlottak, hanem példát mutattak más országoknak is, hogyan kell a járvánnyal szemben küzdeni. Ebben az időszakban zajlott Magyarország legnagyobb orvosibér-emelése, amelynek következtében két-két és félszeresére emelkedik két és fél-három év alatt az orvosok bére. Ez az időszak jelentette a lehetőséget arra, hogy a hálapénzt is megszüntessük. Ne feledjük, ha a baloldal lett volna kormányon, akkor egyrészről biztosan megszorítások lettek volna, mint minden válságkezelésük esetében, a Bokros-csomagtól 2008-ig folyamatosan ezt láttuk, másrészről pedig vizitdíjat és kórházi napidíjat kellett volna fizetni. Gyurcsány Ferenc még itt a tavaszi ülésszak végén is büszkén kiállt az általa reformnak nevezett vizitdíj és kórházi napidíj mellett, akkor, amikor éppen járvány volt, harmadik hullám volt, és létfontosságú volt, hogy minél hamarabb mindenki kórházba tudjon kerülni, akinek erre szüksége van, ő még mindig a kórházi napidíj mellett érvelt, hogy előbb mindenki fizessen, aztán menjen a kórházba, előbb fizessen, aztán menjen az orvoshoz. Elképesztő, hogy mind a mai napig Gyurcsány Ferenc ezt támogatná. Európában, az Európai Unióban elsőként augusztusban Magyarországon nyílt meg a harmadik oltás lehetősége. Gyorsabbak voltunk ebben is, mint bármelyik európai uniós ország. Mindenkinek ajánlom, de különösen az időseknek, a krónikus betegeknek és a legyengült immunrendszerűeknek. [[Az elnök a csengő megkocogtatásával jelzi az idő leteltét.]] Úgyhogy arra biztatunk mindenkit, hogy aki még nem tette, az ne csak magát, hanem az ismerőseit is győzze meg [[Az elnök ismét csenget.]] hogy oltassák be magukat. Köszönöm szépen. [[Szórványos taps a kormánypártok soraiból.]]
Köszönöm szépen, államtitkár úr. Megadom a szót Szászfalvi képviselő úrnak.
Köszönöm szépen a szót. Tisztelt Elnök Úr! Köszönöm államtitkár úr válaszát, természetesen ezt a választ elfogadom. Mivel más ellenszere nincs a halálos betegségnek, ennek a vírusnak, nyilvánvalóan az kell legyen a közös célunk, mindannyiunk közös célja, hogy elérjük, minél többen, minél magasabb arányban oltassák be magukat az emberek, idősek, középkorúak, fiatalok egyaránt. Látjuk és tapasztaljuk, és ezek most már nem csak számok, nem csak statisztikai adatok a saját életünkben, a közösségeinkben, hogy a koronavírus elleni oltás, az oltási program működött, működik, amivel elértük, elérhettük azt, hogy az életünk, a közösségi életünk és az egész ország működik. Nehéz hónapok után kezdhettük újra az életet, és állt vissza a normális életvitelünk, a gazdaság újraindulhatott, újra tervezhetővé vált az életünk. Magyarország ilyen szempontból is biztos pontot jelent ebben a bizonytalan világban, maradjon is ez így. Köszönöm szépen. [[Taps a kormánypártok soraiból.]]
Köszönöm, Szászfalvi képviselő úr. Tisztelt Országgyűlés! Varga-Damm Andrea független képviselő asszony interpellációt nyújtott be a miniszterelnök úrhoz: „Kérjük a tudományos magyarázatot a diszkrimináció alkalmazására!” címmel. Az interpelláció megválaszolására a miniszterelnök úr megbízásából a téma szerint feladat- és hatáskörrel rendelkező Kásler Miklós, az emberi erőforrások minisztere Rétvári Bence államtitkár urat kérte föl. Öné a szó, képviselő asszony.
Köszönöm a szót. Tisztelt Kormány! A Magyarországon jelenleg elérhető valamennyi Covid-19 elleni vakcina hatásossága meghaladja az előírt 50 százalékot. Azoknál azonban, akik megbetegszenek, a Covid-19 valószínűleg enyhébb lefolyású lesz, mint az oltás nélkül. A védettség teljes időtartamáról egyelőre nincsenek pontos információk, mivel a vakcinák kifejlesztésére nemrégiben került sor. [[17.30]] A vakcinák, bár hatásosnak bizonyulnak, nem védenek teljesen, oltott személyek körében is előfordulhat megbetegedés, továbbá előfordulhat oltás melletti fertőződés és fertőzés. Ráadásul azt is figyelembe kell vennünk, hogy a korábban említett hatásossági értékek egyénenként változhatnak, hiszen nem vagyunk egyformák; előfordulhat, hogy nem teljesen azonosan reagálunk az adott készítményre írta ezt a szakirodalom a koronavírus ellen fejlesztett és alkalmazott oltásokra. Magyarországon a mai napig koronavírus-járvány miatt 19 hónap alatt 818 ezer fő fertőződött meg, ez a lakosság 8,4 százaléka; 30 130 fő hunyt el, ami a lakosság 0,3 százaléka, és a megfertőződötteknek összesen, szerencsére, 3 százaléka hunyt el csak, és nem több honfitársunk. Ez azt jelenti tudományos értelemben, hogy Magyarországon van közel 8,9 millió ember, aki 19 hónap alatt meg sem fertőződött, vagy ha mégis, az nagyon enyhe lefolyású volt, észre sem vette, tehát erős az immunrendszere. Aki a hármas védekezést betartja, az nem kaphatja el a koronavírust. Az Európa Tanács parlamenti szerve 2021. január 27-én elfogadta azt az állásfoglalást, hogy nem lehet az oltást kötelezővé tenni, és nem lehet diszkrimináció. Rendkívül fájdalmas, hogy a kormány oltásellenesnek nevezi azokat, akik kizárólag az orvosszakmai szabályok betartását kérik az oltások során. Az idén tavasszal meghozott kormányrendeletek diszkriminálták azokat a polgárokat, akik nem voltak beoltva, nem engedték be őket zárt helyekre. Miután a tudomány azt közölte, hogy a beoltottaknak akkor, ha az oltási protokollt betartották, és eltelt a védettségi idő, átlagosan 50 százaléka tekinthető védettnek, egy kormányrendeletben valótlanságot közölt a kormány, hiszen maga a szakma állítja, hogy az oltás nem véd teljes mértékben a fertőzéstől és a fertőzöttségtől. Magyarország Alaptörvénye részletesen előírja azt, hogy mit kell a kormányzatnak betartani az intézkedései során. Ezeket most nem sorolnám fel, hiszen írásban megjelent. Tisztelettel kérem önt, mutassa be azt a tudományos igényű, szakmai alapokon nyugvó, koherens indokrendszerrel ellátott tanulmányt, amely részletesen és tételesen leírja azt, hogy a koronavírus-járvány elleni védekezéshez szükség volt arra [[Az elnök a csengő megkocogtatásával jelzi az időkeret lejártát.]] hogy nem védett, de oltott, valamint nem oltott, de egészséges [[Az elnök újból csenget.]] embereket kirekesszen a természetes életteréből. Köszönöm szépen.
Köszönöm szépen. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Asszony! Tisztelt Ház! Mi országgyűlési képviselőként, azt hiszem, hogy egy járványhelyzetben is fokozott felelősséggel viseltetünk. Képviselő asszony már a járvány korábbi hullámai alatt is olyan megnyilatkozásokat tett, olyan Facebook-videókat tett közzé, hogy sokunk szeme kikerekedett, hogy ön ott mikről beszél, tisztelt képviselő asszony, és mivel ön országgyűlési képviselő, ezért ezt nagyon sokan megnézték, nagyon sokan meghallgatták, és lehet, hogy nagyon sokan el is gondolkoztak azon, amit ön mondott, és lehet, hogy ennek következtében megingott a bizalmuk az oltásokban. [[Dr. Varga-Damm Andrea folyamatosan közbeszól.]] Ha ön ezt nem országgyűlési képviselőként tette volna, valószínűleg sokkal kisebb következménye lett volna ennek; ismerősei, barátai, volt üzletfelei megnézték volna, de nem olyan széleskörűen, mint ahogyan ön ezt országgyűlési képviselőként megtette. Tudja, mi azért vagyunk képviselők, hogy az emberek biztonságát szolgáljuk, nem pedig azért, hogy egyéni feltűnősködésből vagy politikai számításból, mint a baloldalon oly sok mindenki, olyan kijelentéseket tegyünk, amikkel egy világjárványhelyzetben magyar emberek életét tesszük kockára. Márpedig ön is és baloldali képviselőtársai is ezt tették: nem használták, hanem visszaéltek azzal, hogy országgyűlési képviselők, mert nem emberek életét akarták megmenteni, hanem, nem tudom, hogy akarva vagy akaratlanul, egyenes szándékkal vagy tudatlanságból, de mégiscsak nagyobb veszélybe sodorták őket. Lehet hőzöngő videókat a Facebookon közzétenni, de akkor mégis, képviselő asszony, ön hogyan állítaná meg a koronavírust, ha nem oltásokkal? Itt felszólalt, és perceken keresztül arról beszélt, hogy az oltás ezért nem jó, meg azért nem jó, meg amazért nem jó, de egyetlenegy szót sem mondott arról, hogy hogyan fogjuk ezt a tízmilliós közösséget, minket, magyarokat megmenteni a járványtól, hogy minél kevesebb honfitársunk hunyjon el, tisztelt képviselő asszony? Aki itt járt Magyarországon nemzetközi szakértő, a WHO főigazgatója, azt mondta, hogy: gratulálok a lakosság és a magyar kormány közös erőfeszítésének, amelynek köszönhetően biztonságban tudhatják magukat. A WHO európai vezetője azt mondja, hogy: Magyarországon példaértékű oltási kampányt folytatnak, és azt is mondta, hogy lenyűgözte mindaz, amit tapasztalt és látott, hiszen megnézte a saját szemével is; és azt is mondta a WHO főigazgatója, arra biztat minket, hogy tartsuk ezt a lendületet, és más országoknak is így példa volt Magyarország, tisztelt képviselő asszony. Ezzel szemben ön pedig arról beszél itt, hogy az oltások nem alkalmasak a járvány megállítására, amivel minden szakirodalom ellentétben áll, és semmifajta megoldást nem kínál, csak az egyéni feltűnőség az, ami az ön megnyilatkozásait jellemzi. Tisztelt Képviselő Asszony! Nekünk az a célunk, hogy mindenki a lehető legnagyobb biztonságban legyen. Ön felvetette, még egy júniusi interpelláció az, amit most napirendre kért, hogy miért volt az, hogy voltak emberek, akik védettségi igazolvánnyal rendelkeztek, ők több mindent megtehettek, és voltak, akik nem rendelkeztek, ezért kevesebb dolgot tehettek meg. Tisztelt Képviselő Asszony! Mindenkit úgy védünk, ahogy tudunk. Akinek van oltása, annak nagyobb lehetőségeket biztosítottunk, mert nyilván neki az oltás védettséget adott. Akinek nem volt oltása, az sokkal inkább ki volt téve annak, hogy ha más emberekkel találkozik színházban, moziban, bármilyen más társasági eseményen vagy egy tömegrendezvényen, akkor megfertőződik a vírussal, beteg lesz, és meg is halhat. Ezért aki nem kérte az oltást, azt úgy védtük, ahogy oltás nélkül őt védeni lehet, a lehető legmagasabb fokon. Aki pedig felvette az oltást, amit a kormány és a védekezésben részt vevők ingyenesen és általánosan mindenki számára biztosítottak, aki ezt kéri, az ő számukra pedig, mivel alacsonyabb volt a kockázata, mondjuk, egy tömegrendezvényen való részvételnek, ezért lehetett megengedni, hogy ezekre a rendezvényekre el tudjanak látogatni, tisztelt képviselő asszony, de az a lényeg, hogy mindenkit minden esetben a lehető legnagyobb mértékben védjünk. És vannak más országok, Olaszország, ahol az egészségügyi dolgozóknak kötelező az oltás; Franciaország, ahol nemcsak az egészségügyi dolgozóknak, de az idősotthonokban is kötelező; Görögország, ahol sem fizetése, sem állása nem lesz annak egészségügyi dolgozóként, aki nem oltatja be magát. És Magyarországon szerintem büszkék lehetünk arra, hogy míg más országokban tömegtüntetések és erőszakba hajló jelenetek voltak, addig a magyar emberek sokkal felelősségteljesebbek voltak [[Az elnök a csengő megkocogtatásával jelzi az időkeret lejártát.]] mert ilyenfajta jelenetek nélkül is sikerült közösen legyőznünk a harmadik hullámot az oltásoknak köszönhetően. Köszönöm szépen. [[Taps a kormánypártok padsoraiból.]]
Köszönöm, államtitkár úr. Képviselő asszonyt illeti a szó.
Köszönöm a szót. Tisztelt Államtitkár Úr! Azért nem fogadom el a válaszát, mert nem is értette a kérdésemet, ugyanis egyetlenegy dologról beszélek, immár egy éve: az orvosszakmai szabályok betartásáról. Senki nem tartja be az orvosszakmai szabályokat. Önök az orvosokat belekényszerítik olyan helyzetbe, hogy ha olyan embernek adnak oltást, aki vagy épp fertőzött, vagy három hónapon belül az volt, vagy olyan krónikus betegsége van, amelyre hátrányt jelent az adott vakcina, nem vállalják a felelősséget, mert aláíratják a betegekkel azt, hogy minden, de minden a beteg felelőssége. Ha ön azt mondja, hogy megvédték a magyar embereket, akkor egyet tessék nekem elmondani, egy fontos kérdésre válaszoljon: miért íratják alá az összes oltást felvevő emberrel, hogy ő személy szerint felelős azért, hogyha az oltás után neki bármifajta egészségkárosodása lesz? Miért? És miért van az, hogy az orvosoktól nem kívánják meg azt a szakmai protokollt [[Az elnök a csengő megkocogtatásával jelzi az időkeret lejártát.]] , amely minden oltásnál előírás? Köszönöm szépen.
Mivel képviselő asszony a választ nem fogadta el, tájékoztatom önöket, hogy az elfogadott napirendünknek megfelelően a határozathozatalra a mai ülésnapunkon kerül sor. Áttérünk az azonnali kérdések napirendjére. Tisztelt Országgyűlés! Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. Öné a szó, Jakab Péter képviselő úr.
Köszönöm a szót. Talán emlékszik még rá, miniszterelnök úr, három évvel ezelőtt azt mondtam itt a parlamentben, hogy ennyi bűnöző előtt én még életemben nem beszéltem. Ugye, akkor remegett meg először a bajusz. Aztán eltelt néhány év, és ma már nemcsak én mondom ezt, hanem az Egyesült Államok elnöke is, aki nemrég önt nemes egyszerűséggel gengszternek nevezte, miniszterelnök úr. Vajon mi ennek az oka? Szeretném megtudni, hogy vajon miért nevezte önt az Egyesült Államok elnöke gengszternek. [[Közbeszólás a kormánypártok padsoraiból: Tőle kérdezd meg!]] Mert egy biztos, ön akkor azt mondta, hogy az Egyesült Államok elnöke mindenkit, minden magyar embert megsértett azzal, hogy önt bűnözőnek nevezte. Engem nem sértett meg! Én örülök annak, és büszke vagyok arra, hogy az, amit én itt évek óta mondok, azt most már az Egyesült Államok elnöke is kimondta: igen, ön egy gengszter [[Közbeszólás a kormánypártok padsoraiból: Jaj!]] , ennek megfelelőn el fogjuk önt és a bandáját számoltatni. Látom, az inasa, Gulyás miniszter úr már pislog, ő ugyanis nemrég azt mondta, hogy jogállami keretek között nem értelmezhető az, hogy én önt el akarom számoltatni, én pedig azt mondom, hogy jogállami keretek között az nem értelmezhető, hogy önök még mindig szabadlábon vannak, annyi gaztett után, amit elkövettek a nemzet ellen, sőt nemcsak hogy szabadlábon vannak, de még le is hallgatják azokat, akik kritizálni merészelik önöket a mérhetetlen lopás miatt. Miniszterelnök úr, én azt mondom, hogy ha kíváncsi arra, hogy mit gondolnak önről a magyar emberek, akkor nem hallgatózni kell meg kukkolgatni, mint valami perverz kéjenc, nem Big Brothert kell itt játszani, ki kell menni az emberek közé, és meg kell tőlük kérdezni. [[Zaj és közbeszólások a kormánypártok padsoraiból.]] Én például meg szoktam kérdezni még a Fideszre szavazókat is, hogy miért szavaznak még mindig önre. [[Az elnök csenget.]] [[17.40]] És tudja, nem azt szokták nekem mondani, hogy azért szavazunk a Fideszre, mert olyan jó az élet, meg magasak a nyugdíjak, meg végre nincsen várólista, hanem azért, mert az Orbán úr már biztosan eleget lopott. Miniszterelnök úr, Orbán úr, mit válaszoljak én [[Közbeszólások a kormánypárti padsorokból: Semmit!]] ezeknek a fideszes szavazóknak: eleget lopott már? [[Felzúdulás és közbekiáltások a kormánypárti padsorokból.]] És egyáltalán, az Egyesült Államok elnöke milyen alapon nevezheti önt gengszternek? Mit tudnak önről? erre várom a választ. [[Taps a Jobbik soraiban. Felzúdulás, közbekiáltások a kormánypárti padsorokból.]]
Köszönöm. Válaszadásra megadom a szót Orbán Viktor miniszterelnök úrnak.
Köszönöm. A kérdésére azt a választ adom, hogy nyilvánvalóan az Egyesült Államok elnöke összekeverte Magyarországot Ukrajnával. [[Derültség és taps a kormánypártok soraiban. Dr. Brenner Koloman: A Balatonnál volt nászúton, jól ismeri hazánkat.]]
Köszönöm. Öné a szó, Jakab Péter képviselő úr.
Biztos, ami biztos, azért miniszterelnök úr, én örülök annak, hogy a pápa, ha nagy nehezen is, de biztosított önnek egy fél órát. [[Dr. Rétvári Bence: Neked mennyit biztosított?]] Nyilván ennyi idő nagyon kevés ahhoz, hogy meggyónja azt a rengeteg bűnt, amit elkövetett az ország ellen, de valahol el kell kezdeni, mert a lista, az nagyon hosszú. [[Folyamatos közbeszólások a kormánypárti padsorokból.]] Ön az elmúlt tizenkét évben konkrétan lopott saját magának egy országot. Ellopta a Tokaj-Hegyalját, a Mátrai Erőművet, a Balatont, az egyetemeket, most még az autópályákat is el akarja lopni, meg még ki tudja, hogy mi mindent. De ami még ennél is nagyobb bűn, az az, hogy ön elérte, hogy egymásnak ugrasztotta a magyar embereket. Ebben az országban, itt mindig valakit gyűlölni kell. Most épp, nem tudom, a szivárványos zászlót, ami higgye el, hogy nekem sem a szívem csücske [[Dr. Rétvári Bence: Mégis lobogtatod.]] de ettől még soha nem fogom őket a gyűlölet céltáblájává tenni, mert egy: magánügy; kettő: tudja, a gyűlölet előbb vagy utóbb, de mindig visszahull a gyűlölködők fejére. [[Folyamatos zaj, közbekiáltások a kormánypárti padsorokból.]] Úgyhogy én azt mondom, miniszterelnök úr, hogy most már így a vége felé [[Derültség és folyamatos taps a kormánypárti padsorokban.]] egy kicsit ön is fogja vissza, mert tudja, a börtönben még Orbán Viktorból is lehet Orbán Viktória.
Köszönöm szépen. Orbán Viktor miniszterelnök urat illeti a szó, amennyiben élni kíván ezzel.
Próbáltam megérteni, mi a kérdés. [[Derültség a kormánypárti padsorokban.]] [[Derültség a kormánypárti padsorokban.]] Láthatóan, ha a porondmester nincs itt, akkor a kérdések sem mennek. (Derültség a kormánypárti padsorokban.) A tények kedvéért szeretném rögzíteni azt, hogy Magyarországon 2010 óta mind a nemzeti vagyon, mind az állami vagyon jelentős mértékben nőtt, szemben az ön szövetségesének kormányzati időszakával, amikor mind a kettő csökkent. [[Taps a kormánypártok soraiban.]]
Köszönöm. Tisztelt Országgyűlés! Tóth Bertalan, az MSZP képviselője, azonnali kérdést kíván feltenni a miniszterelnök úrnak: „Miért akadályozzák?” címmel. Öné a szó, képviselő úr.
Köszönöm a szót, elnök úr. Tisztelt Képviselőtársaim! Miniszterelnök Úr! Van egy ország Európa közepén, amelynek kormánya, az ön kormánya azzal kezdte a működését, hogy a gazdagoknak csökkentette az adóját, a kis jövedelműeknek pedig növelte azzal, hogy megszüntette a minimálbér adómentességét. Mindezt azért, mert úgy gondolta, hogy az a jó, hogy ugyanolyan arányban veszi ki a részét a közterhek viseléséből a leggazdagabb és a legszegényebb is. Az pedig nem zavarta, hogy ebbe sokan belerokkantak vagy éppen elvándoroltak. Miniszterelnök úr, ma ott tartunk, hogy a magyar dolgozók minimálbére az egyik legalacsonyabb az Európai Unióban, a visegrádi négyek országai közül pedig a legalacsonyabb. Ma Magyarországon egy négytagú családban, ha a szülők minimálbéren dolgoznak, akkor a kézhez kapott fizetés a családi adókedvezménnyel sem éri el a létminimumot sem. Elképesztő, de ma Magyarországon kétmillióan élnek létminimum alatt, még a dolgozó emberek közül is sokan nélkülöznek. Ez szégyen, nyilván a Fidesz-kormány szégyene. Szerintünk minden dolgozó megérdemli a biztos megélhetést, és az állam már nem vehet el azoktól, akik a legkevesebbet keresik. Mi azt valljuk, aki minimálbért kap, az ne adózzon egyáltalán, mert a minimumból nem szabad elvenni, fel kell zárkóztatni az alacsony fizetéseket. De azért teszem föl a kérdést, mert ma már több fideszes gazdaságpolitikus is pedzegeti az önök által kialakított rendszer negatív voltát. Bánki Erik vagy éppen Domokos László is felvetette már az alacsony fizetések adójának csökkentését. Itt van a parlament előtt a javaslatunk, csak meg kell szavazni. Miniszterelnök úr, miért akadályozzák, hogy több pénzhez jussanak a dolgozó emberek? Várom válaszát.
Köszönöm. Megadom a szót Orbán Viktor miniszterelnök úrnak.
Tisztelt Képviselőtársam! Arra az egyszerű tényre szeretném fölhívni az ön figyelmét, hogy 2022. január 1-jétől Magyarországon a minimálbér magasabb lesz, mint az önök kormányzásának idején az átlagbér volt. Úgyhogy, ha valaki itt elvett az emberektől fizetést, azok önök voltak. Elvettek egyhavi nyugdíjat, elvettek egyhavi fizetést, és magas adóval sújtották az embereket. Lehet vitákat folytatni elméleti jelleggel, hogy melyik a jó adórendszer, de a puding próbája az evés. Az önöké nem vált be, csődbe ment Magyarország; a miénk működik, soha ennyien még nem dolgoztak. [[Taps a kormánypártok soraiban.]]
Köszönöm, miniszterelnök úr. Tóth Bertalan képviselő urat illeti a szó.
Miniszterelnök úr nem válaszolt a kérdésemre. [[Közbeszólás a kormánypárti padsorokból: Nem figyeltél.]] Több mint tizenegy év telt el azóta, amióta önök megszüntették a legkisebb jövedelem adómentességét. Ugye, nagyon ragaszkodnak az egykulcsos adórendszerhez, de a 25 év alattiaknál már megbontották ezt az alapelvet, de az önök képviselői is már arról beszélnek, hogy a legkisebb jövedelműeknél el kellene térni attól, hogy a magas jövedelem és a kis jövedelem ugyanúgy adózik. Éppen ezért teszem föl még egyszer a kérdést, hogy egyáltalán csatlakozike az ön gazdaságpolitikusaihoz, akik fölvetették, hogy a kis keresetűeknek ne kelljen adót fizetni. Több mint másfél millió embernek segítene ez azonnal, amennyiben megszavaznánk a javaslatunkat. Köszönöm szépen.
Köszönöm. Megadom a szót Orbán Viktor miniszterelnök úrnak.
Köszönöm. Az önök javaslatát azért nem szavazzuk meg, mert visszavinne bennünket oda, ahonnan 2010-ben elindultunk. Épelméjű ember nem szavaz meg egy olyan adórendszert, amely egyszer már tönkretette a hazáját. Az önök adórendszere tönkretette Magyarországot. Semmi okát nem látom annak, hogy oda kellene visszamennünk. Magyarország egy olyan ország, ha valaki tízszer többet keres, akkor tízszer több adót fizet, és ez pontosan így is van rendjén. Egyetlen ponton térünk el ettől az elvtől, helyesen, a családi adókedvezmények esetén. Ha valaki tízszer többet keres, tízszer többet fizet, ha gyereket nevel, akkor pedig kevesebbet fizet, mint a vele azonos keresettel rendelkező, de gyermeket nem nevelő állampolgárok. Ez a rendszer komplett, működik, bevált, munkahelyeket hoz és segíti a családokat. Még egyszer mondom, megértem az igyekezetét, de nem áll módunkban támogatni az ön indítványát. [[Taps a kormánypártok soraiban.]]
Köszönöm, miniszterelnök úr. Tisztelt Országgyűlés! Varju László, a DK képviselője, azonnali kérdést kíván feltenni a miniszterelnök úrnak: „Miért adósítják el minden eddiginél jobban az országot?” címmel. Öné a szó, képviselő úr.
Köszönöm szépen. Tisztelt Miniszterelnök Úr! Amikor önök 2010-ben átvették a kormányzást, 78 százalékos GDP-arányban volt az államadósság, és az akkori 21 ezer milliárd forintot rendkívül magasnak találták. Azóta ennek az értékét megduplázták, ma a 40 ezer milliárd forintot éri el. Nézzük a részleteket, az odavezető útjukat! Az adósságot önök még abban az évben a GDP 80 százaléka fölé növelték, hosszú ideig ekörül ingadozott, még 2014-ben is 82 százalék fölött volt. Csökkenni csak 2016 után kezdett, masszív európai uniós támogatások bevonása után. A tavalyi évben egyébként, ahol szintén egy gazdasági világválság után voltak, akkor egy 15 százalékos ugrást hajtottak végre, és most mindezt megfejelik 4,5 milliárd eurós hitelfelvétellel, 82 százalék felett lesz ismét. De mielőtt félremagyarázná a dolgot, ha a rengeteg pénzt, amit elköltöttek, a köz érdekében használták volna fel, akkor nem hunyt volna el 30 ezer ember az önök hibájából. Összefoglalom egyébként a pénzügyi helyzetet is: 20 ezer milliárd adóforintot elvettek az adófizetőktől, 19 ezer milliárd forintot költöttek el az európai uniós támogatásokból, és 3 ezer milliárd forintot a nyugdíj-megtakarításokból államosítottak. Tehát Magyarország népe az ön kormányzása alatt, miniszterelnök úr, szegényebb lett, rosszabb helyzetbe került. Ön és 132 tettestársa juttatott bennünket ebbe a helyzetbe. Ezek után miért csodálkoznak, ha az Európai Unió nem akarja önöket segíteni, és önök továbbra is sanyargatják, sőt, ellopják a pénzünket. Éppen ezért, miniszterelnök úr, kérdezem, felszólítom: ne adósítsák el a magyar népet, a magyar embereket! Hajlandó ezt megtenni? [[Az elnök a csengő megkocogtatásával jelzi az időkeret leteltét.]] Köszönöm szépen.
Köszönöm szépen. Megadom a szót Orbán Viktor miniszterelnök úrnak. [[17.50]]
Nem kenyerem más beszédének a minősítése, de vannak esetek, amikor mégis kivételt teszek, és világosan meg kell mondanom, hogy az ön beszéde egy kommunista beszéd. A kommunisták csinálták mindig azt, hogy amit ők elkövettek vagy elkövetni készültek, azzal vádolták meg az ellenfelekeiket. [[Közbeszólások a kormánypárti padsorokból: Így van! Taps a kormánypártok padsoraiból.]] Pontosan erről van szó. Az a helyzet, hogy önök az országot eladósították, a külföldnek kiszolgáltatottá tették, ezzel szemben Magyarországon az államadósságot mi és a dolgozó emberek nagy erőfeszítések árán nagy sikerrel lecsökkentettük. Amikor a pandémia miatt hiteleket kellett felvennünk, az államadósság mértéke nemcsak hogy nem ment vissza a korábbi szintre, hanem nem érte el az átlagos európai uniós adósságszintet sem, ma Magyarország az Európai Unióban a kezelhető sávban tartott államadósságú országok közé tartozik. Olyan országok, mint Ausztria, Franciaország, Olaszország lényegesen jobban el vannak adósodva, mint Magyarország, és ami a legfontosabb, hogy a devizában fennálló államadósság aránya 20 százalék körül van. Ez azt jelenti, hogy az államadósság visszafizetésekor keletkező profit 80 százalékban a magyar állampolgárokhoz megy. Köszönöm szépen. [[Taps a kormánypártok padsoraiból.]]
Köszönöm szépen. Öné a szó, képviselő úr.
Miniszterelnök úr, vissza kell utasítanom azt, amit mondott, hiszen pontosan az a helyzet, amit az előbb elmondtam. 20 ezer milliárd forint volt az államadósság, most pedig 40 ezer milliárd forint. Tehát a kommunista beszéd az ön szájából jön, amikor ilyet állít. Egyébként amikor önök arra hivatkoznak, hogy eladósították az országot, újra mondom önnek, hogy 4,5 milliárd euró hitelt az emberek nyakába akasztanak, és önök devizahitel-adósságot tesznek az emberek nyakába, ami, azt gondolom, elfogadhatatlan. Újra csak arra kérem önöket, ne tegyék ezt, ne adósítsák el, fogadják meg a Magyar Nemzeti Bank elnökének javaslatát, miszerint hagyják abba a költekezést, és az eszetlen beruházások helyett inkább foglalkozzanak azzal [[Közbeszólás a kormánypártok padsoraiból: Inkább megszorítások?]] , hogy a magyar embereket segítsék. Köszönöm szépen.
Köszönöm. A miniszterelnök urat viszonválasz illeti meg.
Most nem áll módomban elfogadni a képviselő úr arra vonatkozó javaslatát, hogy a költekezést hagyjuk abba, mert akkor nem lesz 13. havi nyugdíj, akkor nem lesz 200 ezer forintos minimálbér [[Varju László: Euróhitelből!]] akkor nem lesznek béremelések és nem fog fejlődni az ország. Ezért azt az ajánlatot, hogy ismét térjünk vissza az önök kormányára, a Gyurcsány-kormányra jellemző gazdaságpolitika, megszorítások útvonalára, nem fogadjuk el. Magyarországon lesznek béremelések, lesznek nyugdíjemelések akkor is, ha a szocialisták ennek most az ellenkezőjét javasolták. Köszönöm szépen. [[Taps a kormánypártok padsoraiból.]]
Köszönöm, miniszterelnök úr. Tisztelt Országgyűlés! Csárdi Antal, az LMP képviselője, azonnali kérdést kíván feltenni a miniszterelnök úrnak: „Mit tervez a kormány?” címmel. Öné a szó, képviselő úr.
Köszönöm szépen a szót. Tisztelt Miniszterelnök Úr! Tisztelt Ház! Ön pár héttel ezelőtt lement a sarki újságoshoz, hogy megtekintse, mi a helyzet a hazai médiafronton. Ha megengedi, azt javasolnám önnek, hogy menjen le egy szabadon választott piacra vagy bevásárlóközpontba, hogy a saját szemével legyen kénytelen szembesülni azzal, hogy az alapvető élelmiszerek ára elfogadhatatlan mértékben emelkedett meg az elmúlt években. Csak hogy néhány pontos tényt, a KSH adatait idézzem: az étolaj ára ’20 nyaráról ’21 nyarára több mint 25 százalékkal növekedett, a margarin ára több mint 8 százalékkal, a tojás ára 8 százalékkal, a liszt ára 7,5 százalékkal, a gyümölcsök és zöldségek ára pedig 17 és 40 százalék közötti mértékben drágult. Ott tartunk, hogy teljesen elviselhetetlenné kezd válni a zöldségek, gyümölcsök és általában az alapvető élelmiszerek ára. Ezt az árat egy nagyon jelentős, 27 százalékos áfa terheli. Elszabadult az infláció, pedig, azt gondolom, van a kormánynak eszköze, hogy ezt az inflációs terhelést csökkentse. Arra is várom a miniszterelnök úr megtisztelő válaszát, hogy mikorra számíthatunk arra, hogy a magyar kormány végre megteszi azt a lépést, amit a teljes magyar társadalom a kispénzűtől a jómódúig vár, hogy az alapvető élelmiszerek áfáját lecsökkenti a magyar kormány 5 százalékra. Köszönöm.
Köszönöm. Válaszadásra megadom a szót Orbán Viktor miniszterelnök úrnak.
Köszönöm szépen, képviselő úr. Én komolyan veszem az ön hozzászólását tekintettel arra, hogy ön egy élelmiszer-kereskedő, tehát pontosan tisztában van az árakkal. De talán tájékoztatásképpen fogadja el tőlem, hogy az elmúlt években számos alapvető élelmiszer esetében áfacsökkentést hajtottunk végre. Tehát tájékoztatom most önt arról, hogy Magyarországon az 5 százalékos kategóriába soroltuk már az élő sertést, a marhahúst, a juh-, a kecske- és a bárányhúst, a baromfihúst, a tojást, a halat és a tejet. Láthatja: igyekszünk. [[Taps a kormánypártok padsoraiból.]]
Köszönöm szépen, miniszterelnök úr. Viszonválaszra adom meg a szót.
Köszönöm szépen a szót. Tisztelt Miniszterelnök Úr! A helyzet az, hogy értem és nagyra is értékelem ezen termékek esetében az áfa csökkentését, de szeretném, ha miniszterelnök úr belátná, hogy ez nem elég. Egy adópolitikában meg kell jelenniük társadalompolitikai célkitűzéseknek. Nem véletlen van több kulcsa az áfának, nem véletlen van az, hogy egy Braille-tábla 5 százalékos adósávba tartozik. Azt is el kell mondanom, hogy az asztalra este a gazdag és a szegény is ugyanazokat az alapvető élelmiszereket szeretné feltenni, hogy enni tudjon a családja. Igenis, szerintem ezek mellett az ön által véletlenszerűen kiválasztott termékek mellett sokkal fontosabb lenne, hogy minden alapvető élelmiszer, a vaj, a kenyér, a rizs, a liszt, a zöldségek és a gyümölcsök egyaránt az 5 százalék alá tartozzanak, mert azt gondolom, hogy ez társadalmi érdek. Köszönöm.
Köszönöm szépen. Viszonválaszra adom meg a szót a miniszterelnök úrnak.
Azt hiszem, értem, amit a képviselőtársam mond. Én értem, hogy az áfacsökkentés egy kereskedő logikájából kiindulva mindig a leginkább kedvező adócsökkentési forma, és ebben én nem is látok kivetnivalót, mindenki a piacról él. Azt azonban meg kell kérdőjeleznem, hogy a felsorolt termékek véletlenszerűen lettek volna kiválasztva. Azért választottuk ki ezeket, mert ezeket fogyasztják leginkább a magyarok, és ez terhelte meg leginkább a pénztárcájukat. A következő időszakban, amely előttünk áll, most nem az a célunk, hogy áfát csökkentsünk. Sajnos mindent egyszerre nem tudunk megtenni, még ha szeretnénk sem. A következő időszakban az a célunk, hogy a munkát terhelő adókat csökkentsük, aminek az az oka, hogy csak akkor tudunk megegyezni a vállalkozókkal a 200 ezer forintos minimálbérről, ha cserébe csökkentjük az élőmunkát terhelő adókat. Most ebben a tárgyalásban vagyunk, ez lesz a következő jelentős adóváltozás Magyarországon. Köszönöm szépen. [[Taps a kormánypártok padsoraiból.]]
Köszönöm szépen, miniszterelnök úr. Tisztelt Országgyűlés! Szabó Timea és Tordai Bence, a Párbeszéd képviselői [[Halk moraj a kormánypárti padsorokból.]] , azonnali kérdést kívánnak feltenni a miniszterelnök úrnak: „Mi folyik itt?” címmel. Tordai Bencét illeti a szó.
Köszönöm a szót, elnök úr. Orbán úr, a ma elmondottak alapján négy fontos kérdést nem említett meg, ezek nagyon konkrét kérdések, ezekről szeretnék nagyon konkrét választ kapni. Először is: vállaljae végre a felelősséget a több mint 30 ezer Covid-halottért? [[Balla György: Szégyelld magad!]] Mit mond annak a több százezer gyászoló családtagnak és barátnak, akik a világ harmadik legrosszabb járványkezelésének az áldozatait gyászolják? A második kérdés: mit szól ahhoz, hogy az előválasztásról az MTI 250 híre közül egyben sem adott hírt szombaton, miközben egyértelműen törvény kötelezi ezt az intézményt erre? Tehát az MTI törvényt sértett. Egyetérte ön ezzel az értékeléssel vagy sem? Ha pedig igen, akkor árulja már el, hogy miért félnek ennyire az előválasztástól, miért félnek ennyire attól, hogy az emberek határozhatják meg, hogy önöket ki fogja legyőzni jövő tavasszal a választáson. [[Dr. Brenner Koloman: Így van!]] A harmadik kérdésem: ha nem követtek el semmi törvénytelenséget, amikor megfigyelték az ellenzéki politikusokat, a független újságírókat és az önöknek nem behajoló üzletembereket, akkor miért titkosították a mai nemzetbiztonsági bizottsági ülést harminc évre? Ha nincs titkolnivalójuk, akkor ne titkolózzanak, hozzanak mindent nyilvánosságra a Pegasus-botránnyal kapcsolatban! A negyedik kérdés: ön támogatjae azokat a kérdéseket, amelyeket Karácsony Gergely nyújtott be a népszavazással kapcsolatban? Tehát a Diákváros az eredeti helyén és formájában megvalósuljone, ön ezt támogatja vagy sem? Illetve támogatjae azt, hogy Európa legalacsonyabb álláskeresési járadékának az idejét 3 hónapról 9 hónapra emeljék? Erre a négy kérdésre várom a miniszterelnök úr válaszát.
Köszönöm. Megadom a szót Orbán Viktor miniszterelnök úrnak. [[18.00]]
Az a véleményem, hogy halottakkal és a hozzátartozók érzelmeivel játszani és azt politikai haszonlesés céljából felhasználni ízléstelen és visszataszító dolog, úgyhogy ebben a játékban én nem veszek részt [[Taps a kormánypártok soraiban.]] , ezt az ízléstelen és rendkívül visszataszító magatartást meghagyom önnek. Ezzel szemben mindent megteszünk annak érdekében, hogy legyen orvos, legyen vakcina, legyen kórházi ágy, és minél több ember életét megmenthessük, ahogy egyébként ezt tettük is az elmúlt két évben. Azzal, hogy az MTI nem tudósít az előválasztásról, szerintem az ellenzéknek kedvez [[Derültség és taps a kormánypártok soraiban.]] , de ebben különböző vélemények lehetnek. A nemzetbiztonsági bizottsági ülés nyilvántartási rendje változatlan, az a rendje, ami, aszerint kell eljárni. Úgy gondolom, hogy az álláskeresési járadék Magyarországon észszerűen három hónapos, és nagyon helyes, hogy három hónapos sikertelen álláskeresés után azonnal rendelkezésre áll a közmunka. Ez segített: Magyarországon, amikor a közmunkarendszert bevezettük, több mint 300 ezren voltak olyanok, akik még a közmunka felől tájékozódtak, ezeknek a nagy része időközben rendes piaci munkát talált a munkaerőpiacon, nem közmunkabért kap, hanem már minimum minimálbért. Jól mutatja tehát, hogy a mi rendszerünk a munka felé tereli és segíti az embereket, nem áll módunkban ezen változtatni. [[Taps a kormánypártok soraiban.]]
Köszönöm. Viszonválaszra megadom a szót Tordai képviselő úrnak.
Ha már Orbán úr minősítget, akkor én is minősítgetek. Szerintem pedig gyenge és gyáva az a járványkezelés és az a politikusi magatartás, amit ön most itt felvonultat egy ilyen szánalmas teljesítmény után. A második kérdésre: maga megkerülte a kérdést, elviccel egy nyilvánvaló törvénysértést. Ha a maga rezsimje ennyit tud, hogy elhallgatja a kellemetlen tényeket [[Dr. Rétvári Bence: Ez nektek kellemetlen!]] , akkor jogosan fog megbukni jövő tavasszal. A harmadik: elbújni a bizottsági ülés rendje mögé, ahelyett, hogy azt merné mondani, hogy a Pegasus-ügyben… amikor nyilvánvalóan nem maffiakapcsolatokkal rendelkező embereket hallgattak le titkosszolgálati módszerekkel, és titkolóznak tovább, megint csak gyenge és gyáva magatartás, úgyhogy, Orbán úr, ezzel is megbukott. Az álláskeresési járadékkal kapcsolatban csak annyi, hogy miközben három hónap a járadék maximális ideje, tizennégy hónap az átlagos az átlagos! álláskeresési idő, amit pedig maga ajánl ehelyett, az a nettó 54 ezer forintos közmunka. Ebből a magyar emberek, köszönik, nem kérnek.
Köszönöm. Viszonválasz illeti meg a miniszterelnök urat.
Ne becsülje le a közmunkát, különös tekintettel arra, hogy amikor önök voltak kormányon, és a baloldal kormányzott Magyarországon, akkor 23 800 forintot kaptak. Köszönöm szépen. [[Taps a kormánypártok soraiban.]]
Köszönöm, miniszterelnök úr. Tisztelt Országgyűlés! Budai Gyula, a Fidesz képviselője, azonnali kérdést kíván feltenni a pénzügyminiszter úrnak: „Hova tűnhettek Cseh Katalin milliárdjai?” címmel. A miniszter távolléte miatt válaszadásra Tállai András államtitkár urat jogosította fel. Kérdezem Budai képviselő urat, elfogadjae a válaszadó személyét. [[Dr. Budai Gyula jelzésére:]] Jelzi, hogy igen. Öné a szó.
Köszönöm szépen. Tisztelt Államtitkár Úr! A Momentum európai parlamenti képviselője, Cseh Katalin által vezetett Pannónia Nyomda Kft. és az ahhoz köthető gazdasági társaságok egymással együttműködve összesen 4,8 milliárd forint európai uniós támogatással gazdagodtak. A budapesti székhelyű Pannónia Nyomda Kft. tíz nappal a pályázati határidő lejárta előtt Vácott jelentett be fióktelepet, ugyanis csak így nyerhették el a regionális beruházási támogatást. Az pedig már csak hab a tortán, hogy Cseh Katalin, az olimpiaellenes kampány egyik vezéralakja, éppen az olimpiára hivatkozva kért pályázatban európai uniós forrást. Szécsényben is hatalmasat, közel másfél milliárd forintot kaszáltak a Cseh Katalin köré szerveződött nyomdaipari cégek, ugyanis GINOP-pályázatot nyújtottak be, amely projekt megvalósításának székhelyeként egy helyi ingatlant jelöltek meg. Mindezt azért tették, mert a kiemelten hátrányos helyzetű kistérségekre különösen magas intenzitású támogatás érkezik, így maximalizálni lehetett az európai uniós támogatás összegét. A szécsényi ingatlanon a mai napig semmilyen átalakítást nem végeztek, a beruházás megvalósításának egyelőre nyoma sincs, a megítélt támogatási összeget pedig felvették. Mindezek alapján okkal merült fel, hogy különösen jelentős vagyoni hátrányt okozó költségvetési csalás bűntettének megalapozott a gyanúja azzal a Cseh Katalinnal szemben, aki a jogállamiság élharcosaként naponta lándzsát tör az átlátható és egyenlő feltételekkel zajló, tisztességes gazdasági élet mellett. Tisztelt Államtitkár Úr! Kérdezem, hogy a Cseh Katalinhoz tartozó céghálózatba tartozó cégek mennyi pénzt kaphattak, és hova tűntek Cseh Katalin milliárdjai. Köszönöm szépen. [[Taps a kormánypártok soraiban.]]
Köszönöm szépen. Válaszadásra megadom a szót Tállai András államtitkár úrnak.
Köszönöm szépen, elnök úr. Tisztelt Országgyűlés! Tisztelt Képviselő Úr! Az említett cégcsoportok, összesen három cégről van szó, GINOP-os pályázatra nyújtottak be pályázatot a 2016., 2017. és 2018. évben. Összesen a hat pályázaton 1 milliárd 722 millió forintot nyertek. A pályázatok érdekessége az, hogy a hat pályázatból négy pályázatnál ugyanaz a pályázó, és lényegében hasonló, azonos tevékenységre pályáztak. A pályázatok nagy része már befejeződött, és kifizetésre is került. Tisztelt Képviselő Úr! Azt, hogy hová lett a pénz, és mi ennek a sorsa, a NAV vizsgálja. A vizsgálatról természetesen nem adhatok információt, de ezen túl információk szerint az OLAF is vizsgálja azt, hogy történte visszaélés az adott pályázatok tekintetében. Ezen túl a Pénzügyminisztérium irányító hatósága, amennyiben tudomást szerez arról, hogy szabálytalanság történt bármely pályázat felhasználása során, akkor természetesen alapos és részletes vizsgálatot fog indítani, és kérdésére ekkor fog fény derülni, ha ez a vizsgálat megtörténik. Köszönöm szépen. [[Taps a kormánypártok soraiban.]]
Köszönöm, államtitkár úr. Viszonválaszra adom meg a szót Budai képviselő úrnak.
Köszönöm szépen. Tisztelt Államtitkár Úr! Cseh Katalin vonatkozásában a Nemzeti Adó- és Vámhivatal költségvetési csalás bűntette miatt már nyomozást folytat. Az Európai Csalás Elleni Hivatal szintén vizsgálja az európai uniós források felhasználását. A Gazdasági Versenyhivatal a pályázatok tekintetében folytat vizsgálatot, illetve a Közbeszerzési Döntőbizottság is vizsgálja a gyanús pályázatokat. Nem olyan rég Fekete-Győr András, a Momentum elnöke egy kereskedelmi tévében a következőket mondta, szeretném szó szerint idézni: „A korrupció nem fideszes vagy MSZP-s, vagy DK-s, az korrupció, és amennyiben a Momentum egyik képviselője jutna jogosulatlanul vagy politikai kapcsolatai révén uniós támogatásokhoz, azt is elszámoltatnánk.” Tisztelt Fekete-Győr András elnök úr, itt a lehetőség, hogy tartsa be az ígéreteit, kezdjék meg Cseh Katalin elszámoltatását! Köszönöm szépen. [[Taps a kormánypártok soraiban.]]
Köszönöm szépen. Viszonválasz illeti meg Tállai államtitkár urat is.
Elnök Úr! Tisztelt Képviselő Úr! Bizonyára nem így gondolta a Momentum a parlamentbe jutását, hiszen az ország politikatörténetében mégiscsak egyedülálló, hogy még a parlamentben sincs, a kormányzat közelében sincs egy adott párt, és annak a képviselője, aki még Magyarországon nem is volt képviselő, máris egy ilyen ügybe keveredik. Ez nyilvánvalóan hatalmas politikai blama. Tisztelt Képviselő Úr! Azt, hogy ennek mi lesz a végeredménye, az ön által említett és az általam említett vizsgálatok fogják kideríteni. Várhatóan ennek az ügynek még lesz folyománya. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Hollik István, a Kereszténydemokrata Néppárt képviselője, azonnali kérdést kíván feltenni az igazságügyi miniszter asszonynak: „Betehetie a lábát Brüsszel a gyerekszobába? Mit tehet Magyarország, hogy ezt megakadályozza?” címmel. Hollik István képviselő urat illeti a szó, ha elfogadja a miniszter asszony által válaszadásra kijelölt Völner Pál államtitkár urat.
Igen, köszönöm.
Öné a szó.
Köszönöm. Tisztelt Elnök Úr! Tisztelt Ház! Nem túlzás azt mondani, hogy veszélyben vannak a gyermekeink, hiszen Brüsszel el akarja venni a szülőktől a jogot arra vonatkozóan, hogy a gyermekeink szexuális nevelését mi, szülők dönthessük el. [[18.10]] Persze, nem először csinál ilyet Brüsszel, 2015-ben azt akarták nekünk megmondani, hogy megvédhetjüke Magyarország határait az illegális bevándorlók ezreitől. Aztán meg azt akarták nekünk megmondani, hogy kivel éljünk együtt. Sajnálatos az, hogy a kötelező kvóta gondolatát azóta, pedig eltelt öt év, azóta sem eresztették el. De Brüsszel itt nem állt meg: a koronavírus elleni küzdelem kellős közepén, amikor mindenki versenyt futott az idővel, Brüsszelnek éppen azzal voltak hatásköri aggályai, hogy Magyarország honnan vásárol egyébként bevizsgált és hatásos vakcinákat. Ehhez persze a hazai baloldal lelkesen asszisztált. Mindenki tudta, hogy aki időt nyer, az életet nyer, ők ennek ellenére gáncsolták a vakcinabeszerzést. Arra azonban kevesen gondoltunk, hogy még gyermekeink nevelésébe is bele akarnak szólni. Úgy látszik, hogy a jogállamiságot véres kardként állandóan körbehordozó Brüsszel elfelejtette elolvasni az Európai Unió Alapjogi Chartájának 14. cikkét, amely világosan kimondja, hogy a gyermekek nevelése kizárólag a szülők joga és feladata. Ez persze nem zavarta meg Brüsszel tisztánlátását, és kötelezettségszegési eljárást indítottak ellenünk. Ezzel szemben a Fidesz-KDNP álláspontja megegyezik az EU Alapjogi Chartájában foglaltakkal. Úgy gondoljuk, hogy a gyermekeink szexuális nevelése kizárólag a szülők dolga, ezt elvenni nem lehet. Ezért joggal merül fel a kérdés: betehetie Brüsszel és az LMBTQ-aktivisták a lábukat a gyerekszobába, mit tehet Magyarország, hogy ezt megakadályozza? Köszönöm szépen a válaszát, államtitkár úr. [[Taps a kormánypártok padsoraiból.]]
Köszönöm szépen. Megadom a szót Völner Pál államtitkár úrnak.
Köszönöm a szót, elnök úr. Tisztelt Ház! Tisztelt Képviselőtársaim! A gyermekvédelmitörvény-csomag elfogadását követően ismét intenzív támadást indítottak hazánk ellen nemzetközi, brüsszeli és balliberális szervezetek. Az összehangolt támadássorozatba belesimult a hazánk ellen a gyermekvédelmi törvény miatt indított kötelezettségszegési eljárás. Brüsszel lopakodó hatáskörelvonással akar beleszólni a magyar szabályozásba, annak ellenére, hogy az Európai Unió Alapjogi Chartája ahogy képviselő úr is említette kiemeli, hogy a szülők joga eldönteni, milyen elvek mentén nevelik saját gyermekeiket. Szeretném hangsúlyozni, hogy a családjog, amely alá a gyermekvédelem is tartozik, kizárólag nemzeti hatáskör, és ebből nem engedhetünk. Az Európai Bizottság megmondóemberei szerint be kell engedni az iskolákba az LMBTQ-aktivistákat, ezzel szemben a magyar kormány álláspontja az, hogy kizárólag a szülő dönthessen saját gyermeke neveléséről, és senki ne kényszeríthesse annak elfogadására, hogy szülői beleegyezés nélkül gyermeke szexuális felvilágosítást kapjon, vagy esetlegesen szembesüljön olyan tartalmakkal, amelyek nem életkorának megfelelőek. Külön hangsúlyoznám, hogy az elfogadott törvény nem vonatkozik a nagykorú magyar állampolgárokra és a szexuális kisebbségek jogait sem korlátozza. Ennek ellenére a Soros György által finanszírozott, LMBTQ-propagandával foglalkozó szervezetek is összehangolt nemzetközi támadásba lendültek Magyarországgal szemben az elfogadott gyermekvédelmi törvény miatt. Nincs ebben semmi meglepő, hiszen olyan szervezetekről van szó, akik annak idején hazánkat az illegális migráció miatt is támadták. Ezen szervezetek például az Amnesty International, a Társaság a Szabadságjogokért, a Human Rights Watch vagy persze a Magyar Helsinki Bizottság is. Beszéljenek a tények helyettünk! A közelmúltban álcivil szervezetek mellett egy transzvesztitával tartottak LMBTQ-érzékenyítést egy budaörsi gimnáziumban, korábban két másik budapesti gimnáziumról is kiderült, hogy beengedte az LMBTQ-propagandát az iskolába. A foglalkozások során ráadásul a táblára felkerült Soros György leszbikusokat támogató civil szerveze-tének neve és elérhetősége is. Ennyit a 91 éves öregemberről. [[Taps a kormánypártok padsoraiból.]]
Köszönöm szépen. Hollik István képviselő úr viszonválasza!
Tisztelt Elnök Úr! Az teljesen nyilvánvaló, hogy ebben az ügyben is Brüsszel visszaél a hatalmával, és nyomást akar gyakorolni hazánkra. Viszont az a jó hírünk, hogy tudjuk ennek az ellenszerét. Ennek a leghatékonyabb ellenszere a magyar emberek egyértelmű akaratnyilvánítása egy népszavazáson. Ahogy 2016-ban is megmutattuk Brüsszelnek, hogy nem kérünk az illegális bevándorlásból, nem kérünk a kötelező kvótából, úgy megmutathatjuk a jövő évben is, hogy senki nem szólhat bele abba, hogy hogyan neveljük a gyermekeinket. És ezzel az eszközzel élnünk kell, hiszen a veszély valós. Azt láthatjuk, hogy a magyar baloldal szemmel láthatóan, úgy, ahogy a migrációnál, most is lefekszik Brüsszel akaratának, és az LMBTQ-propaganda beengedéséért kampányol. A Momentum elnöke egyértelműen kifejezte, hogy ők beengednék az LMBTQ-aktivistákat az iskolába. Ezért Magyarország sorsáról, a magyar gyermekek sorsáról csak a magyarok dönthetnek egy népszavazáson. Kérek mindenkit, hogy vegyen részt rajta. Köszönöm szépen. [[Taps a kormánypártok padsoraiból.]]
Köszönöm szépen. Völner Pál államtitkár úr viszonválasza.
Köszönöm a szót, elnök úr. Tisztelt Képviselőtársaim! A 2015-ös migránsválság óta Magyarország nem volt kitéve olyan nemtelen politikai töltetű, lejárató hadjáratoknak, mint napjainkban. Mindezek ellenére a kormány álláspontja változatlan, kizárólag a magyar szülők joga gyerekeik nevelése. A magyar baloldali pártok a gyermekvédelem esetében ismét Brüsszel és nem a magyar emberek érdekeit képviselik. Amikor a hazánkra nehezedő nyomás ilyen magaslatokat ér el, akkor csak a közös népakarat képes megvédeni Magyarországot, pontosan ezért kezdeményeztük a népszavazást a gyermekvédelmi törvényről. Legféltettebb kincseink, gyermekeink jövője a tét, legyünk ott mindannyian. Köszönöm megtisztelő figyelmüket. [[Taps a kormánypártok padsoraiból.]]
Köszönöm, államtitkár úr. Tisztelt Országgyűlés! Szilágyi György, a Jobbik képviselője, azonnali kérdést kíván feltenni a miniszterelnök úrnak: „Az angol humor egyik legnagyobb művelője Magyarországon?” címmel. Szilágyi György képviselő urat illeti a szó.
Köszönöm a szót. Miniszterelnök úr, ön az egyik Facebook-kommentjében tudatta velünk, hogy szereti az angol humort, de ugye, a puritánságánál már csak a szerénysége nagyobb, és ezért azt nem közölte velünk, hogy ön meg is próbálja művelni ezt a műfajt. Engedje meg, hogy az egyik legviccesebb mondatát idézzem ide, a Ház falai között hangzott el: „sosem voltam vagyonos ember, nem is vagyok, nem is leszek”. Hát, a vagyonnyilatkozata szerint nem, ellenben mindenki tudja, hogy ön vonzódik a luxushoz, vonzódik a luxusélethez, luxusmagángéppel jár nyaralni, luxusmagángéppel jár mérkőzésekre, és ugye, azt is tudjuk, hogy amikor megkérdezik, hogy ezt miből engedheti meg magának, akkor csak annyit mond, hogy 30 éve így mentem, jövő héten is így fogok menni, vagyis ingyen, úgyhogy majd más fizeti nekem ezeket az utakat. Azt is tudjuk, hogy az ön barátját, Mészáros Lőrincet az ország leggazdagabb emberévé tette, akinek 455 milliárd forint vagyona van, azaz 455 ezerszer egymillió forint, olyan 1,6 milliárd dollár. Azt is tudja mindenki, hogy ez nem Mészáros Lőrinc vagyona, hiszen ön rendelkezik e fölött a vagyon fölött, és arra költi, amire ön szeretné, és amire ön mondja. De itt van egy újabb súlyos kérdés miniszterelnökként: Hatvanpuszta. Mondja meg nekem, miniszterelnök úr, miből telik Orbán Viktornak és az Orbán családnak egy kacsalábon forgó kastély építésére, ami 6700 négyzetméteren, különböző luxussal, mélygarázzsal, lifttel, hogy idézzem pontosan, kazettás mennyezetű aulás könyvtárral rendelkezik, és gondolom, még minden mással egyébként, kiszolgáló személyzetnek külön házzal, amit régen cselédháznak hívtak egyébként. Miniszterelnök úr: miből telik önnek ekkora luxusra, miből telik önnek egy olyan ingatlanra, aminek szinte nincs párja Magyarországon? Miből folyik ez a luxusépítkezés? Várom a válaszát. [[Taps a Jobbik soraiból.]]
Köszönöm, képviselő úr. Megadom a szót Orbán Viktor miniszterelnök úrnak.
Köszönöm szépen, elnök úr. Többedszer próbálnak provokálni, most sem fog sikerülni, ahogy korábban sem sikerült. Van egy vagyonnyilatkozatom, 30 éve az ország nyilvánossága előtt élek, minden egyes mondata a vagyonnyilatkozatomnak ellenőrizhető, azok pontosan képet adnak a saját életemről. A kérdését rossz helyre címezte, üzleti ügyekkel, senki másnak az üzleti ügyeivel nem foglalkozom, nekem magamnak ilyen üzleti ügyeim nincsenek, egyetlen elvárás van minden üzletemberrel szemben: fizessék be az adót, és tartsák be a törvényeket. Én pedig itt maradok, és továbbra is parlamenti képviselőként fogok dolgozni, és azok kenyerét fogom enni, akik parlamenti képviselőként azt megkeresik. Nem megyek el üzletembernek, összekevert engem a szövetségeseivel. Az a baloldalon szokás, hogy a miniszterelnökök milliárdosok, és mindenfajta gyanús politikai és gazdasági ügyletekbe keverik magukat és a pártjukat, ez nálunk nem szokás. Ami pedig azt a kérdést illeti, ami Hatvanpusztára vonatkozik, ott azt tudom önnek mondani, hogy nálunk az a szokás, hogy a gyerekek nem beszélnek bele a szülők dolgaiba. Köszönöm szépen. [[Taps a kormánypártok padsoraiból.]]
Köszönöm szépen. Viszonválaszra van lehetősége képviselő úrnak. [[18.20]]
Értem. Miniszterelnök úr, akkor ezek szerint Hatvanpuszta nem az Orbán család birtoka lesz és nem az Orbán család kastélya lesz, ugye? Az Orbán családé lesz. Gondolom, ön sem fog oda beköltözni. Értem a sejtetését, hogy az édesapjára próbálja terelni ennek az alaphangon egyébként egyes becslések szerint 10 milliárd forintba kerülő luxusingatlannak az építését, ami az építőanyagárak emelkedésével akár több is lehet. Tudja, csak a probléma az, hogy ha megnézzük az ön édesapjának a vállalkozásait, akkor 11 év alatt nem keresett ennyit, az összes cégéből nem tudott volna ennyit kivenni. Akkor honnan tud ön és a családja több mint 10 milliárd forintért luxusingatlant építeni Hatvanpusztán? Ez egy súlyos kérdés, miniszterelnök úr, hiszen milyen pénzeket tudnak önök mozgatni. Azt is mondta ebben a bejegyzésében, hogy ön nem a gyűrűk ura. Valóban, ön nem a gyűrűk ura, ön az emberektől ellopott százmilliárdoknak az ura Magyarországon, és ezért szégyellhetné magát. Köszönöm. [[Taps a Jobbik soraiban.]]
Köszönöm. Viszonválasz illeti meg a miniszterelnök urat.
Mint említettem, próbálok nem fölülni az ilyen típusú provokációknak, s még a szemenszedett hazugságoknak sem. Szerencsére nincs is nehéz dolgom, nem kell komolyan vennem, amit ön mond, mert ön volt az a képviselő, aki itt a fülünk hallatára Gyurcsány Ferencet hibbant Nérónak nevezte, a DK-t törpe pártnak, és azt mondta, ezer százalék, hogy soha nem fognak összeállni a baloldallal. Most meg ott gazsulál és dörgölődzik. Egy ilyen embertől még a provokáció sem ér el idáig. Köszönöm szépen. [[Taps a kormánypártok soraiban.]]
Köszönöm, miniszterelnök úr. Tisztelt Országgyűlés! Varga Zoltán, a DK képviselője, azonnali kérdést kíván feltenni az emberi erőforrások miniszterének: „Hogyan terveznek védekezni a járvány negyedik hulláma ellen?” címmel. A miniszter úr távolléte miatt válaszadásra Rétvári Bence államtitkár urat kérte fel. Kérdezem, elfogadjae a válaszadó személyét.
Köszönöm, elfogadom.
Elfogadja. Öné a szó, Varga Zoltán képviselő úr.
Államtitkár úr, érdemes Európa állítólag legsikeresebb járványkezeléséről beszélnünk, vagy legalábbis arról, amit önök annak tartanak. Tudjuk nagyon jól, hogy alig egy éve az iskolák bezárása szükséges rossz volt, ám akkor már rég tudhattuk, hogy a járvány kitörése csak idő kérdése. Két héttel korábban elő kellett volna készülni erre, ezalatt számítógéppel is ellátva a rászoruló diákokat. Ez nem sikerült. Fölösleges volt a kórházi ágyak tömeges fölszabadítása, ezt már tudjuk. Teljesen egyértelmű, hogy 18 ezer olyan lélegeztetőgépet vásároltak, amelynek a 90 százaléka most is ott rohad valamilyen pincében, és a 90 százaléka plusz 1 meg szinte működésképtelen. És hát, látjuk, hogy az üzletek korai bezárása pedig csak a zsúfoltságot növelte. S azt is tudjuk, hiszen ez teljesen egyértelmű, hogy tömeges teszteléssel és a fertőzöttek karanténba küldésével jóval kevesebb lett volna a halott és a beteg, ezt azonban egyszerűen nem voltak hajlandók elrendelni. Nem gondoskodtak elegendő maszkról sem, ehelyett egyenesen lebeszélni próbálták abban az időben a polgárokat a maszk viseléséről. De pokoli gyorsan változott különben a siker mércéje is. Először a fertőzés terjedésének lassítása számított sikernek, az, hogy bírják a kórházi kapacitások. Ősszel, minthogy az első hullámot csekély veszteséggel vészeltük át, Orbán még a sikereket emberéletekben mérte. Amikor az áldozatok fajlagos számában világelsők lettünk, a halálesetek száma helyett sokéves átlaghoz mért növekedésük vált hirtelen fontossá, egészen januárig, amikor kiderült, hogy ez a többlet is brutális. Ekkor lett a mérce az átoltottság, ami azonban 6 millió alatt megrekedt, a kormány ugyanis a kínai oltást erőszakolta, sőt erőszakolja szinte még mindig. Az idősek nagy részét ezzel oltották, minthogy azonban egyharmaduknál nem alakult ki a kellő védettség, sőt sokuknál semmilyen, nem is csodálható, hogy az oltás iránti bizalom megcsappant. Itt tartunk most, és nyakunkon a negyedik hullám. Védekezés, felkészülés nuku, de legalább itt van a maguk hibbant vadászati világkiállítása, ahova bárki feltétel nélkül beléphet. A kérdés az, hogy hogy próbálják megoldani majd a helyzetet. Köszönöm szépen. [[Taps a DK soraiban.]]
Köszönöm szépen. Megadom a szót válaszadásra Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Egy biztos, önre nem fogunk hallgatni, tisztelt képviselő úr. Hadd idézzem önnek önmagát! Ön azt mondta, ha Orbán tovább erőlteti a kínai vakcinát, 1 millió beoltott sem lesz. Most tartunk 5 millió 860 ezer beoltottnál, tisztelt képviselő úr, és ez a kínai vakcináknak is köszönhető. Ha önre hallgattunk volna, sokkal nehezebb helyzetben lenne az ország, ezért a jövőben sem követnénk el ilyen hibát. Ön azt is mondta, a kormány bevizsgálatlan, innen-onnan összeszedett, talán hamisított keleti vakcinákkal próbálja a magyar lakosságot beoltani. Ezek azok a vakcinák, amelyek százezer számra és milliószámra magyar emberek egészségét megőrizték, és valószínűleg százszámra vagy ezerszámra az életüket is megóvták. Ez segített abban, hogy hamarabb oltsuk be a magyar polgárokat, mint ahogy Franciaország a franciákat, Németország a németeket vagy Spanyolország a spanyolokat. Kevés helyzet volt, amikor Magyarország gyorsabb és eredményesebb volt, de az átoltottságban bizony mi vezettünk, tisztelt képviselő úr. Ön azt mondta, hogy az iskolák nyitása, zárása kapcsán mit és hogyan kellett volna csinálni. Miket mondtak önök az idei év elején, amikor itt volt a harmadik hullám? A november 11-én elrendelt korlátozó intézkedésekre Ujhelyi István a harmadik hullám felfutó szakaszában azt mondta, hogy túl szigorúan korlátoz a hatályos kormánydöntés, nyitni kellene. Mondták ezt önök a harmadik hullám kezdetén. Kunetz Zsombor, az önök szakértője: ki kell nyitnunk, sokkal jobban járunk így, mondta január legvégén. A Momentumból Fekete-Győr Andrásék: nyissuk újra Magyarországot, de ésszel, mondták február elején, miközben napról napra növekedtek a számok. És Fekete-Győr András személyesen azt mondta egy nappal később, hogy ideje eltörölni az értelmetlen szabályokat. Ha akkor is vagy most is önökre hallgattunk volna, vagy önre hallgattunk volna az oltások tekintetében, akkor sokkal-sokkal nehezebb helyzetben lettünk volna. Önök ismételten a kórházi ágyaknak a koronavírusos betegek ellátására való kialakítását támadták támadták akkor is és támadják most is , amikor pedig a harmadik hullám tetején voltunk, akkor meg azt mondták, hogy több kórházi ágyra lenne szükség. Tisztelt képviselő úr, önök összevissza beszéltek, és ezzel magyar emberek életét veszélyeztették volna, ha döntési helyzetben lettek volna. Köszönöm szépen. [[Taps a kormánypártok soraiban.]]
Köszönöm, államtitkár úr. Egyperces viszonválaszra van lehetősége a képviselő úrnak.
Köszönöm szépen. Tisztelt Államtitkár Úr! Hogy is fogalmazott a kedves vezető? Ízléstelen dolog az elhunytakkal példálózni. De mégiscsak meghalt 31 ezer ember önök miatt úgy, hogy Orbán azt ígérte, aki megbetegszik, megmentik. Önök hazudoznak! A kínai vakcina meg összesen arra való, hogy megtömjék a saját zsebüket. Ez a szégyen! Ez a szégyen különben. Bizniszeltek a kínai vakcinával, bizniszeltek a lélegeztetőgépekkel, bizniszelnek a magyar emberek életével. Bele fognak önök ebbe bukni. Vége lesz ennek a sztorinak rövidesen. [[Taps a DK soraiban.]]
Köszönöm. Viszonválaszra van lehetősége államtitkár úrnak is.
Köszönöm szépen a szót, elnök úr. Tisztelt Képviselő Úr! Tisztelt Ház! Hogyan fogalmazott az ön kedves vezetője az őszödi beszédben a magyar egészségügyről és a vizitdíjról. Azt mondta, ha valamelyikünk bemegy egy egészségügyi intézménybe, tudja, hogy az egészségügyi rendszerünk hazugságok sokaságára épül. De nem tett semmit, hogy ezt kiegyenesítse. És mit mondott a vizitdíjról, amelyet itt a tavaszi ülésszakon is még idén megerősített, hogy mennyire fontos volt, amely visszatartotta volna az embereket attól, hogy orvoshoz menjenek a koronavírus-járvány alatt, vagy a kórházi napidíj visszatartotta volna őket abban, hogy bent legyenek a kórházban és minél gyorsabban ki tudják őket vizsgálni? Nos, azt mondta az őszödi beszédben, hogy társadalmi értelemben a vizitdíj semmi. Az nem botrány, az kényelmetlen politikailag, meg kényelmetlen kifizetni. Ennyivel elintézte Gyurcsány Ferenc azt a vizitdíjat, amely ha az idén meg tavaly érvényben lett volna, akkor sok százzal vagy lehet, hogy sok ezerrel növelte volna a megbetegedések számát és a halottak számát azért, mert az embereknek először több ezer forintot kellett volna kifizetni a vizitdíj-automatánál, és utána látták volna el őket. Az önök kormányzása csak veszélyt jelentett Magyarország számára. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Csárdi Antal, az LMP képviselője, azonnali kérdést kíván feltenni a pénzügyminiszter úrnak: „Miért nézi tétlenül a kormány” címmel. Kérdezem képviselő urat, elfogadjae a válaszadásra fölkért Tállai András államtitkár urat.
Igen.
Öné a szó, Csárdi képviselő úr.
Köszönöm szépen a szót. Tisztelt Államtitkár Úr! Tisztelt Ház! Tisztelt Miniszter Urak! Ahogy azt ma már mondtam, az adópolitikában meg kell jelennie társadalompolitikai célkitűzéseknek. De ez részben az áfatörvényben sem jelenik meg kellő mértékben, és bizony a személyijövedelemadó-törvény is módosításra szorulna. [[18.30]] De menjünk sorban! Az elmúlt egy évben hihetetlen mértékben drágultak meg az alapvető élelmiszerek. Én rendkívüli módon örülök, hogy a hal vagy a sertéshús 5 százalékos adókulcs alá esik, de ma pontosan lehet látni, hogy a kenyér még mindig 18 százalékos adókulcs alá esik, míg az alapvető élelmiszereknek a túlnyomó többsége, a zöldség, a gyümölcs 27 százalékos általános forgalmi adóval terhelt. Ennek az az eredménye, kedves kuncogó képviselőtársaim, hogy a sárgabaracknak az ára ezen a nyáron 2000 forint volt. [[Moraj a kormánypártok soraiban.]] 2000 forint volt kilónként [[Az elnök megkocogtatja a csengőt.]] és legyünk realisták, egy átlagos nyugdíjas [[Kocsis Máté: Mennyi hasznod volt ebből?]] , aki mondjuk, 150 ezer forint nyugdíjat kap, vajon foge tudni lekvárt főzni 2000 forintos sárgabarackból. De azt gondolom, hogy ugyanez a helyzet a 700 forintos szilvával, és ugyanez a helyzet az alapvető élelmiszerek többségével. De egy mondatot hadd mondjak a személyi jövedelemadó kérdéseiről is! Az egykulcsos adó a kisjövedelműeket érinti hátrányosan, és azt gondolom, hogy a magasabb jövedelműek lehetnek annyira nagyvonalúak, hogy nagyobb mértékben járuljanak hozzá közös ügyeinkhez… [[Az elnök a csengő megkocogtatásával jelzi az időkeret leteltét.]]
Köszönöm szépen.
Az LMP személyijövedelemadó-javaslata erről szól.
Köszönjük.
Tisztelt Államtitkár Úr! Mikorra várható, hogy hozzányúlnak az adórendszerhez? [[Szórványos taps az ellenzék soraiban.]]
Megadom a szót válaszadásra Tállai András államtitkár úrnak. [[Folyamatos zaj.]]
Köszönöm szépen, elnök úr. Tisztelt Országgyűlés! Tisztelt Képviselő Úr! Ritka szerencsés képviselő ön, hiszen kétszer elmondhatta ugyanazt a kérdést, egyszer a miniszterelnöknek [[Derültség és taps a kormánypártok soraiban.]] , egyszer a pénzügyi államtitkárnak. Rögtön egy helyesbítéssel kell kezdenem. Itt ül mellettem az agrárállamtitkár, és ő mondja nekem, hogy nem 2000 forint volt a sárgabarack, csak 1000 forint [[Dr. Völner Pál: Csárdi úrnak kétezer! Moraj és derültség a kormánypárti padsorokban.]] , és az is a tavaszi fagynak köszönhetően. Tisztelt Képviselő Úr! Nem először csatázunk már ebben a bizonyos alapvető élelmiszerek áfája kérdéskörben. A Fidesz 2014-ben csökkentette először az alapvető élelmiszerek áfáját, 2014 óta folyamatosan, 2021-ig bezárólag. Többször szavaztunk erről a kérdésről. Önök, az LMP egyetlenegyszer egyetlenegy áfacsökkentést nem szavaztak meg. Milyen érdekes dolog ez, hogy akkor, amikor összefognak Gyurcsány Ferenccel, rögtön fontos lesz önöknek az élelmiszeráfa, és fontos lesz az, hogy csökkentsük az élelmiszerek áfáját! De, tisztelt képviselő úr, az elmúlt hét évben ez nem volt önöknek fontos? Hogyha figyelte volna, hogy mit válaszolt a miniszterelnök úr, vagy figyelte volna, hogy mi történik az Országgyűlésben, az alapvető élelmiszerek jelentős része már az 5 százalékos kedvezményes áfa alá tartozik. Többször hallgattam az ön felszólalásait, a gyümölcsön kívül, azok közül is egy-két kedvencét valószínű kiválasztja [[Derültség a kormánypárti padsorokban.]] eszébe se jut, hogy egyébként milyen alapvető élelmiszer [[Az elnök csenget.]] áfáját kellene csökkenteni. Tisztelettel kérem, hogy legközelebb, ha ilyet fogunk az Országgyűlés elé beterjeszteni, legalább szavazza meg, és akkor megköszönöm önnek. Köszönöm szépen. [[Taps a kormánypárti padsorokban.]]
Köszönöm, államtitkár úr. Viszonválaszra van lehetősége Csárdi képviselő úrnak.
Tisztelt Államtitkár Úr! Sem önnek, sem a miniszterelnök úrnak nincs igaza, amikor azt állítják, hogy az alapvető élelmiszerek többsége vagy nagy része tartozik a kedvezményes kulcs alá. Elhanyagolható, nagyon kis része tartozik ide, hiszen azt gondolom, hogy mindannyian tudjuk, hogy a húsok, illetve az UHT-tej nem teszi ki az alapvető élelmiszerek többségét, ott a liszt, a cukor, és hosszasan sorolhatnám. Nem szavaztam meg, és nem is fogom megszavazni, egészen addig, amíg nem lesz struktúrája ennek a törvényjavaslatnak, vagy nem lesz elrejtve egy salátatörvénybe, amivel egyébként párhuzamosan [[Folyamatos moraj és derültség a kormánypárti padsorokban.]] rossz döntéseket is támogatnom kellene. Elnök úr, a saját szavamat nem hallom! [[Az elnök megkocogtatja a csengőt.]]
Kis türelmet kérek! Folytassa, képviselő úr! [[Csenget.]]
Meggyőződésem, hogy mind a személyijövedelemadó-rendszer átalakítása, mind az áfatörvény átalakítása nem várhat tovább. Nem várhat tovább, mert az itt élő, dolgozó emberek nem tudják, illetve egyre nehezebben tudják megvenni azokat az alapvető és az alapvetőt húznám alá élelmiszereket, amikhez joguk és lehetőségük kellene hogy legyen. [[Folyamatos zaj. Az elnök megkocogtatja a csengőt.]] Köszönöm szépen.
Köszönöm szépen. Nagyobb türelmet kérek tisztelt képviselőtársaimtól. Öné a szó, Tállai András viszonválasz.
Köszönöm szépen. Tisztelt Országgyűlés! Tisztelt Képviselő Úr! A jelenlegi kormány az adócsökkentés kormánya. 2010-től nem tud olyan adónemet mondani, amit ez a kormány ne csökkentett volna. [[Csárdi Antal: Általános forgalmi adó!]] Akár személyi jövedelemadó… Általános forgalmi adó. Most soroltuk föl az alapvető élelmiszerek tekintetében. De hát már ennyi idő alatt elfelejtette, képviselő úr? [[Derültség a kormánypárti padsorokból.]] De sorolhatnánk végig a társasági adótól elkezdve a munkáltatói hozzájárulást, minden egyes adónemet csökkentett a Fidesz-kormány, és azt tudjuk önnek ígérni, hogy ezután is ezt fogja tenni, a Fidesz csökkenteni fogja az adókat, és roppant érdekes módon, valamilyen rejtélyes körülmények között az adóbevételek pedig növekedtek. Na, ezt nem tudták önök megcsinálni a szövetségeseikkel. Mi ezt az adópolitikát fogjuk ezután is folytatni. Köszönöm. [[Taps a kormánypárti padsorokban.]]
Köszönöm szépen. Tisztelt Országgyűlés! Áttérünk a szavazásokra. Az elfogadott napirendünknek megfelelően most a mai napon elhangzott interpellációkra adott válaszok elfogadásáról történő határozathozatalokra kerül sor. [[Balla György jelentkezik.]] Z. Kárpát Dániel, a Jobbik képviselője az I/17… [[Balla György: Elnök úr!]] Igen, Balla képviselő úr! [[Megkocogtatja a csengőt.]] Balla képviselő úr!
Köszönöm szépen a szót, elnök úr. Egy nagyon rövid technikai információt vagyok kénytelen én mondani, mert a mellettem ülő képviselő asszony gépe olyan szinten nem működik egész délután, hogy se szót kérni, se szavazni nem tud. Úgyhogy tisztelettel kérném, hogy minden egyes szavazáskor a kezével jelzi, hogy hogy adná le a szavazatát, nem tudja különben… vagyis kérném, hogy az elnök úr számolja hozzá. Köszönöm szépen.
Tehát jobb kéz, bal kéz. Jó, köszönöm. [[Taps a kormánypárti padsorokban.]] Z. Kárpát Dániel, a Jobbik képviselője, az I/17067. számú interpellációra adott választ nem fogadta el. Kérdezem az Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 121 szavazattal, 27 nem szavazat ellenében, 1 tartózkodással elfogadta. Jól tettem hozzá, ugye? [[Dr. Vitályos Eszter Zsuzsanna bólint.]] 120 igen plusz 1. Jót mondtam, kiderült, csak hozzáadtam közben a képviselő asszony szavazatát. Korózs Lajos, az MSZP képviselője, az I/17052. számú interpellációjára adott választ nem fogadta el. Kérdezem az Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 119 plusz 1, 120 szavazattal, 30 nem szavazat ellenében, 1 tartózkodás mellett elfogadta. Varga Zoltán, a DK képviselője, az I/17055. számú interpellációjára adott választ nem fogadta el. Kérdezem az Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 119 plusz 1, 120 szavazattal, 29 nem szavazat ellenében, 2 tartózkodás mellett elfogadta. [[18.40]] Hohn Krisztina, az LMP képviselője, az I/17063. számú interpellációra adott választ nem fogadta el. Kérdezem az Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 119+1, 120 igen szavazattal, 31 nem ellenében, 1 tartózkodás mellett elfogadta. Burány Sándor, a Párbeszéd képviselője, az I/17061. számú interpellációra adott választ nem fogadta el. Kérdezem az Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 117+1, 118 igen szavazattal, 31 nem ellenében, 1 tartózkodás mellett elfogadta. Varga-Damm Andrea független képviselő asszony az I/16539. számú interpellációjára adott választ nem fogadta el. Kérdezem az Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 117+1, 118 igen szavazattal, 30 nem ellenében, 1 tartózkodás mellett elfogadta. Tisztelt Országgyűlés! Soron következik a mentelmi ügyek megtárgyalása és határozathozatala. Tájékoztatom önöket, hogy 2021. augusztus 5én Ander Balázs jobbikos országgyűlési képviselő úr mentelmi jogának felfüggesztésére irányuló indítvány érkezett 13.Bpk.119/2021/2/I. számon a Nagyatádi Járásbíróságtól rágalmazás vétsége miatt indított magánvádas ügyben. Ezt megvizsgálásra átadtam a Mentelmi bizottságnak. A Mentelmi bizottság H/17123. számon határozati javaslatot terjesztett elő Ander Balázs országgyűlési képviselő úr mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Elnök úr!
Köszönöm a szót, elnök úr. Tisztelt Országgyűlés! Mivel négy mentelmi ügy tárgyalása van előttünk, abból kettő és ez éppen Ander képviselő urat érinti teljesen összefügg, ezért a négy ügy kapcsán azokat az általános megállapításokat, amelyeket egy Mentelmi bizottság ilyenkor tesz, azokat most ismertetem, és utána csak ennek logikájában térek ki az összes többi ügyre. Ilyenkor a Mentelmi bizottság azt vizsgálja, hogy az az indítvány, amelyet megkap, az a jogosulttól jötte, a megfelelő járásbíróságtól mondom az egyszerűség kedvéért -; tartalmaze kellően körülírt tényállást; az a tényállás az adott képviselővel összefüggésbe hozható-e; tartalmaze minősítést, mit követett el az az adott képviselő; és úgy általában rendben vane az az indítvány általában gondként az szokott jelentkezni itt-ott, hogy olyan végzésekkel keres meg minket a bíróság, ami még nem jogerős. Ezeket a többnyire formai dolgokat vizsgálja tehát a bizottság, és így hozza meg a döntését. Nos, ebben az esetben, amit itt az elnök úr szóba hozott nevezzük Ander Balázs 1-nek , a jogosulttól, a Nagyatádi Járásbíróságtól érkezik az indítvány; tartalmazza a tényállást, alapvetően azt mondhatom el önöknek, hogy többnyire a nyilvánosságban, a Facebookon zajlott ez az eseménysor, amit a sértett kifogásolt, ez ebben az esetben egy hölgy, egy polgármester felesége, akinek a cégbeli tevékenységét érintette a képviselő úr; tartalmazza a minősítést, rágalmazás vétsége miatt kéri a járásbíróság Ander Balázs képviselő úr mentelmi jogának a felfüggesztését; és jogerős végzéssel is érkezett ide a dolog. Ugye, a Mentelmi bizottság kialakított egy olyan gyakorlatot, hogy magánvádas ügyben nem adjuk ki a képviselőt. Mind a négy esetben ezt a gyakorlatot követte a bizottságunk, ezt is javaslom az Országgyűlésnek. Az egyik esetben, ha a végkövetkeztetésünk nem is más, mégis szeretnék azért néhány dolgot mondani. Tehát ebben az esetben magánvádról van szó, általában a szokásos dolog, képviselő mond valamit másról, jelen esetben egy magánszemélyről, a magánszemély sérelmezi, és az Országgyűléshez fordul. A mi általános gyakorlatunk az, hogy ilyenkor nem adjuk ki a képviselő mentelmi jogát; ezt javasoltam a bizottságnak, és a bizottság többségi döntéssel ezt el is fogadta, és én itt is azt kérem az Országgyűléstől, hogy az adott ügyben a képviselő mentelmi jogát ne függesszük fel. [[Taps a kormánypártok soraiban.]]
Köszönöm, elnök úr. Tisztelt Országgyűlés! Tájékoztatom az Országgyűlést, hogy Ander Balázs képviselő úrnak két mentelmi ügye van a parlament előtt, az 1-es ügyében fogunk most dönteni. Ander Balázs nem tartózkodik a teremben, tehát nem tud élni a felszólalás lehetőségével, ezért most a határozathozatal következik. Emlékeztetem önöket, hogy a bizottság úgy foglalt állást, hogy a képviselő mentelmi jogát az Országgyűlés ne függessze fel. Kérdezem a tisztelt Országgyűlést, hogy felfüggesztie Ander Balázs országgyűlési képviselő úr mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés 15 igen szavazattal, 130+1, 131 nem szavazattal, tartózkodás nélkül Ander Balázs képviselő úr mentelmi jogát nem függesztette fel. Tisztelt Országgyűlés! Tájékoztatom önöket, hogy 2021. augusztus 5-én Ander Balázs jobbikos országgyűlési képviselő mentelmi jogának felfüggesztésére irányuló újabb indítvány érkezett 13.Bpk.120/2021/2/I. számon a Nagyatádi Járásbíróságtól rágalmazás vétsége miatt indított magánvádas ügyben. Ezt megvizsgálásra átadtam a Mentelmi bizottságnak. A Mentelmi bizottság H/17124. számon határozati javaslatot terjesztett elő Ander Balázs országgyűlési képviselő úr mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Öné a szó, elnök úr.
Köszönöm a szót. Elnök Úr! Tisztelt Országgyűlés! Ez valójában az alapügy, itt egy fideszes polgármestert és cégeit vádolja különböző dolgokkal Facebook-felületeken Ander Balázs képviselő úr, a másik ügy pedig a feleségé volt a férj, tehát a polgármester és a feleség is eljárást indított ellene. Ahogy említettem, itt is a Nagyatádi Járásbíróságtól érkezik az ügy, az rendben van; a tényállást ugyanúgy körbeírják, mint a másik esetben, itt is rágalmazás a vétség. J. SZ. és párja, J. SZ. pici neje, tehát ilyen bántó megjegyzéseket tesz a képviselő úr, aminek nem örülök, mert stílustalan, de az Országgyűlés kialakított gyakorlata szerint magánvádas ügyekben nem adjuk ki a képviselő mentelmi jogát; ezt javasoltam a bizottságnak, a bizottság ezt többséggel elfogadta. Itt is azt mondom az Országgyűlésnek a bizottság döntése alapján, hogy az adott ügyben a képviselő úr mentelmi jogát ne függesszék fel. [[Taps a kormánypártok soraiban.]]
Köszönöm, elnök úr. Tisztelt Országgyűlés! Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés ne függessze fel. Kérdezem a tisztelt Országgyűlést, hogy felfüggesztie Ander Balázs képviselő úr mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés 15 igen szavazattal, 128+1, 129 nem szavazattal, tartózkodás nélkül Ander Balázs mentelmi jogát nem függesztette fel. [[18.50]] Tisztelt Országgyűlés! Tájékoztatom Önöket, hogy 2021. július 19-én Stummer János jobbikos országgyűlési képviselő úr mentelmi jogának felfüggesztésére irányuló indítvány érkezett 2.Bpk.138/2021/5. számon a Dunaújvárosi Járásbíróságtól, rágalmazás vétsége miatt indított magánvádas ügyben. Ezt megvizsgálásra átadtam a Mentelmi bizottságnak. A Mentelmi bizottság H/17122. sorszámon határozati javaslatot terjesztett elő Stummer János országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Öné a szó, elnök úr.
Tisztelt Elnök Úr! Tisztelt Országgyűlés! Ez az az ügy, amihez néhány kiegészítést szeretnék tenni, előrebocsátva azt, hogy a Mentelmi bizottságnak tett javaslatom és itt a Ház előtt elhangzó javaslatom az, amit eddig is követtünk, de ez alkalmat ad nekem arra, hogy másodszor mondjam el az Országgyűlés plénumán, hogy az a gyakorlat, amit mi hosszú ideje folytatunk, semmiképpen sem tekinthető helyesnek. De mivel itt képviselő ítél meg képviselőt, ezért nem gondolom, hogy megoldás az, hogy többségi döntéssel akkor is, az eddigi gyakorlattól eltérően egy másik döntést hozunk meg, amit meg tudnánk tenni. De azt viszont gondolom, hogy ha, mondjuk, kampányon túl vagyunk, az új Országgyűlés ilyen szempontból kialakított gyakorlatát újragondolhatná, mert nem helyeselhető az a gyakorlat, hogy közvád esetén kiadjuk a képviselőket, illetve ez tökéletesen helyeselhető. A Mentelmi bizottságnak a mentelmi jog másik részében… tehát magánvád esetében minden esetben megvédjük a képviselőt. Ezzel mi is annak az eldurvuló közbeszédnek, ha úgy tetszik, az ösztönzői vagyunk, ami innen, a Ház falai közül megy ki a közterületre. A mai Országgyűlés is ennek tökéletes példája volt. Addig, ameddig itt képviselő bármit mondhat, nyilvánvaló hazugságokat állíthat, ennek soha semmilyen jogkövetkezménye nem lesz a mentelmi jog értelmében. Ha ezt az utcán teszi, akkor mi megvédjük őket, mondván, hogy ez az Országgyűlésre zaklató. [[Zaj, közbeszólások.]] Zaklató jellegű ügyek voltak az Országgyűlés előtt, hadd idézzem fel az előző parlamenti ciklusok egyikét! Szekó József volt az a képviselőtársam, akinek az isten tudja, hány mentelmi ügye jött ide. Mindig ugyanaz az ember mindig valamivel feljelentette! Ilyen esetben ez tekinthető zaklatónak. Amit mi zaklatónak tekintünk, csak azért, mert magánvád és megvédjük a képviselőt, ez felfogható talán egy többségi gyakorlatnak, de hogy ezt kőkeményen, következetesen minden esetben alkalmazzuk, azt gondolom, ez nem helyeselhető. Most is alkalmazni fogjuk, legalábbis ez lesz a javaslatom. Miben más ez az eset? A tényállást említem. Dunaújvárosban a Dunai Vasmű kisebbségi tulajdonosa, az ukrán tulajdonos állítólag meg akarta szállni az üzemet, ezért odaküldött biztonsági embereket, akikkel elfoglalja az üzemet. Ezt sajtó alapján tudjuk. Rendőrségi eljárás lesz az egészből, a rendőrség kezeli ezt az ügyet. Mi történik két nap múlva? Az ottani országgyűlési képviselő és a Nemzetbiztonsági bizottság vezetője, szintén jobbikos képviselő, sajtótájékoztatót tartanak. Nem a helyi képviselő viszi a prímet, hanem a Nemzetbiztonsági bizottság elnöke, és ott előadja minden ismeret nélkül azt a blöfföt, hogy ezt a provokációt ő így fogalmaz nem Kijevből szervezték, hanem ezt Kubatov Gábor szervezte, és a Fideszből szervezték. Nincsen semmi a kezében, amivel ezt meg tudná tenni. Ilyen esetben, tisztelt képviselőtársaim, nem egyik képviselő a másik képviselőt piszkálja, hanem az Országgyűlés egy intézménye szólal meg. Lehet, hogy nem a legélesebb kés a képviselő úr, lehet, hogy nincs nagy tapasztalata, de amit tesz, az az Országgyűlés lejáratása, amikor az egyik legkényesebb bizottság nevében sejtet olyan dolgokat, amikről semmiféle tapasztalata nincs, csak sározni akar, és ezzel rombolja az Országgyűlés tekintélyét. Ennyi volt a hozzáfűznivalóm, és azt javaslom, hogy békésebb pillanatokban gondoljuk át az ilyenfajta gyakorlatunkat. Most csak az indítványra térve: jogosult terjesztette elő, tehát a Dunaújvárosi Járásbíróság leírta a tényállást, amit itt röviden ismertettem, rágalmazás minősítést tartalmaz a tényállás után az indítvány, és jogerős végzéssel ellátott is. A bizottságnak azt javasoltam, hogy ebben az esetben is, mert fontosabb, amikor képviselő képviselőt minősít, hogy csak majd egyszer egy közös gyakorlattal gondoljuk újra a valamilyen módon köztünk kialakult gyakorlatot ebben az ügyben. Most nem ez a helyzet, ezért a bizottságnak ott azt javasoltam, hogy tartsuk fenn a képviselő mentelmi jogát. A bizottság ezt többségi szavazással meg is erősítette, és az indítványom is természetesen itt a Ház előtt arra vonatkozik, hogy az adott ügyben a képviselő mentelmi jogát ne függesszük fel. De még egyszer mondom: átgondolandó a mi gyakorlatunk, mert nem biztos, hogy felelősen jár el az Országgyűlés ilyen esetben, amikor ilyen esetben is megvédi a képviselőt. Most mégis ezt javaslom. Köszönöm a figyelmet. [[Taps a kormánypárti padsorokban.]]
Köszönöm szépen, elnök úr. Tisztelt Országgyűlés! Stummer János képviselő úr nincs a teremben, ezért nem tud élni a felszólalás lehetőségével. Tisztelt Országgyűlés! A határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés ne függessze fel. Kérdezem a tisztelt Országgyűlést, hogy felfüggesztie Stummer János országgyűlési képviselő úr mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés 15 igen szavazattal, 117 plusz 1, azaz 118 ellenszavazattal, 2 tartózkodás mellett Stummer János mentelmi jogát nem függesztette fel. Tisztelt Országgyűlés! Tájékoztatom Önöket, hogy 2021. július 9-én Simonka György fideszes országgyűlési képviselő mentelmi jogának felfüggesztésére irányuló indítvány érkezett a 11.Bpk.134/2020/37. sorszámon a Gyulai Járásbíróságtól rágalmazás vétsége miatt indított magánvádas ügyben. Ezt megvizsgálásra átadtam a Mentelmi bizottságnak. A Mentelmi bizottság H/17121. sorszámon határozati javaslatot terjesztett elő Simonka György országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Elnök úr!
Itt a Gyulai Járásbíróság fordul átiratában az Országgyűléshez. A tényállás röviden: 2020. február 14-én történnek az események, amikor Hadházy képviselő úr Békés megyében a szokásos „Korrupcióinfo” nevű rendezvényét tartja egy másik magánszemély jelenlétével. Simonka képviselő úr ezzel a másik személyel szólalkozik össze. Ezt sérelmezi ez a magánember, talán egyébként ügyvéd is, egy jogvégzett úrról van szó. Ő fordul a bírósághoz Simonka György képviselő úr mentelmi jogának felfüggesztése tárgyában. A minősítés itt is rágalmazás, a bírósági indítvány minden formai követelménynek eleget tesz. Erre szoktam azt mondani, hogy ezek a tipikus magánvádas ügyek. A bizottságnak azt javasoltam, hogy ebben a magánvádas ügyben Simonka György képviselő úr mentelmi jogát ne függesszük fel. A Mentelmi bizottság többségi döntéssel hozta az ilyen tartalmú javaslatát, és így az Országgyűlésnek a bizottság nevében azt javaslom, hogy Simonka György mentelmi jogát az adott ügyben ne függesszük fel. [[Taps a kormánypárti padsorokban.]] [[19.00]]
Köszönöm szépen, elnök úr. Megkérdezem Simonka György képviselő urat, kíváne élni a felszólalás lehetőségével. [[Jelzésre:]] Jelzi, hogy nem. Köszönöm szépen. Tisztelt Országgyűlés! Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés ne függessze fel. Kérdezem a tisztelt Országgyűlést, hogy felfüggesztie Simonka György országgyűlési képviselő úr mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés 13 igen szavazattal, 121 nem szavazat ellenében, tartózkodás nélkül Simonka György mentelmi jogát nem függesztette fel. Tisztelt Országgyűlés! A határozathozatalok végére értünk. Most kétperces technikai szünetet rendelünk el. [[Szünet: 19.01 19.03]] (Az elnöki széket dr. Latorcai János, az Országgyűlés alelnöke foglalja el.)
Tisztelt Képviselőtársaim! Arra kérem azokat a képviselőtársaimat, akik most elhagyják az üléstermet, tegyék lehetővé minél gyorsabban, hogy folytatni tudjuk munkánkat. (A jegyzői székben dr. Szűcs Lajost dr. Vinnai Győző váltja fel.) Tisztelt Országgyűlés! Potocskáné Kőrösi Anita képviselő asszony, a Jobbik képviselője, kérdést kíván feltenni a Miniszterelnökséget vezető miniszternek: „Mikor állnak le végre a Balaton-part kisajátításával?” címmel. A kérdés megválaszolásával a miniszterelnök úr a téma szerint feladat- és hatáskörrel rendelkező Rogán Antalt, a miniszterelnök kabinetfőnökét bízta meg, és a kérdésre a miniszter úr felkérése alapján Dömötör Csaba államtitkár úr válaszol. Potocskáné Kőrösi Anita képviselő asszonyé a szó. Parancsoljon, képviselő asszony!
Köszönöm szépen a szót. Tisztelt Elnök Úr! Tisztelt Ház! Tisztelt Képviselőtársaim! Nem túlzás azt állítani, hogy a balatonvilágosi Club Aliga a NER emblematikus helyszíne. Az elmúlt egy évtizedben azt tapasztalhattuk, hogy itt, a Club Aliga területén is a fák kivágása, a régi épületek lebontása és a helyi építési szabályok felülírása, úgymint kiemelt fejlesztési területté való nyilvánítás jeleskedik, és ebben önök nagyon-nagyon élen járnak. Az látszik, hogy a kiváltságosoké lesz a Balaton, legalábbis a Club Aliga területén erre utaló nyomok vannak. Ugyanis az új tervek szerint amíg a kiváltságosok majd libegőn mehetnek fel a magaspartra, 16 felparcellázott ingatlan fogadja most már azokat a Balatonvilágosra érkező turistákat és a balatonaligai lakosokat is, ami eddig közútként, parti sétányként üzemelt. Láthatóan semmi más nem célja az önök politikájának, ami ott, a Balaton körül zajlik, csak az, hogy magánterületekké és ezen belül is a parti sétányok lezárásává tegyék a teljes Balaton-parti szakaszt. Most is egy több száz méteres szakaszról van szó. (A jegyzői székben dr. Steinmetz Ádámot dr. Varga László váltja fel.) Egy TNM-rendelet biztosította azt a jogot, hogy ott majd az elkövetkezendő időszakban egy parti sétány alakuljon ki. Most pedig „Magánterület” tábla jelzi azt, hogy itt bizony majd a kiváltságosok közvetlenül a Balatonba lógathatják a lábukat a vízpartról. Hát, ez a nagy problémája ott az aligaiaknak, és a helyi lakosok tiltakozása is egyértelmű, egy három évtizede kiharcolt jog sárba tiprása is folyik. Ugyanis az látható, hogy amíg most közúton keresztül mehetnek be a Club Aliga területére és érhetik el a partszakaszt, ott ígéretet kaptak, hogy ez az ingatlan-nyilvántartásban is majd közútként lesz nyilvántartva. Látható, a tervek szerint ez is módosulni fog, magánúthálózatot kívánnak önök ott engedélyezni. Ez a helyi építési szabályok felülírásával meg is tehető. Én azt látom, hogy az elkövetkezendő időszakban a Club Aliga a NER különösen fontos emblematikus helyszíne lesz, hiszen már most is az. Mikor állnak le végre a Balaton-part kisajátításával? Köszönöm szépen, elnök úr. [[Taps a Jobbik padsoraiban.]]
Köszönöm szépen, képviselő asszony. Mint említettem, Dömötör Csaba államtitkár úr válaszol az elhangzottakra. Parancsoljon, államtitkár úr!
Köszönöm a szót, elnök úr. Tisztelt Képviselő Asszony! Ön azt kérdezi, hogy mikor áll le a kormány a Balaton kisajátításával, ha jól idézem fel. Amikor a közvagyon védelméről beszél, akkor szeretném felhívni a figyelmét, hogy nem a mostani időszakban privatizálták a Balaton környéki ingatlanokat, és nem mi, hanem önök fogtak össze azokkal, akik ezt megtették, ők privatizálták a Club Aligát, hasonlóan egyébként több balatoni turisztikai céghez, kempinghez és strandhoz. Tehát ha ebben az ügyben szeretne megjegyzést tenni, akkor a legközelebbi paktumtárgyaláson tegye meg. A kormány nem privatizál, hanem támogatást ad Balaton környéki beruházásokhoz vállalkozásoknak, önkormányzatoknak, vagy éppen állami szereplőknek. A cél az, hogy a szolgáltatás színvonala javuljon úgy, hogy közben megőrizzük a Balaton természeti értékeit. Most ami a konkrétumokat illeti, egyes híresztelésekkel szemben a Club Aliga strandjának területe, beleértve a strand közvetlen parti területeit, nem lesz elzárva a helyben lakók, sem az oda látogatók elől. A strandot a helyi lakosok térítésmentesen használhatják majd. Ezzel szemben tudomásom szerint az önkormányzat által üzemeltetett strandon például fizetni kell. Azt is szeretném hozzátenni, hogy miközben a baloldal vissza-visszatérően szabadstrandokat követelt a nyár folyamán, meg repülőt is láthattunk, ezzel az üzenettel, a strandszakaszok kétharmada szabadstrand a Balatonnál. Ezek közül 45-öt ez a kormány felújított. Mindemellett a Kisfaludy-program keretében sok ezer szálláshely újul meg a Balaton környékén is, közepesek, nagyok és magánszálláshelyek is. Ennek jelentőségét szerintem ön sem vitatja el. És hogy ennek mi az eredménye? A Balaton idén rekordévet könyvelhetett el. Ha Magyarország egészét nézem, a magyar turizmus egészét, akkor a júliusi vendégéjszakák alapján ez a turisztikai szezon 17 százalékkal volt erősebb az eddigi rekordhoz képest. Közelgő választási kampány ide vagy oda, remélem, hogy ennek jelentőségét önök is elismerik. Köszönöm, hogy meghallgatott. [[Taps a kormánypárti padsorokból.]]
Köszönöm szépen, államtitkár úr. Tisztelt Országgyűlés! Gurmai Zita képviselő asszony, az MSZP képviselője, kérdést kíván feltenni az innovációért és technológiáért felelős miniszternek: „Mire akarják használni a tatai karsztvizet?” címmel. Tisztelt Képviselő Asszony! Schanda Tamás államtitkár úr fog önnek válaszolni. Parancsoljon, öné a szó.
Köszönöm szépen. Tisztelt Elnök Úr! Államtitkár Úr! Kedves Képviselőtársaim! Idén tavasszal többször is kérdeztem a kormányt arról, hogy mire akarják felhasználni a tatai források vizét. Önök, vagyis a Miniszterelnökség és az Innovációs és Technológiai Minisztérium azt válaszolták, hogy a Tatai-medence karsztvizét nem akarják a komáromi ipari park vízellátására használni. Önök azt mondták, hogy a tervezett távvezetéken át a tatai források vize a komáromiak ivóvízellátását fogja szolgálni. Azt mondták, hogy az ipari parkot majd a Dunából vett, koppánymonostori kutakból származó vízzel látják el. [[19.10]] Ha ez valóban így van, akkor ez egy elfogadható válasz. Ugyanakkor felmerül néhány kérdés, ami megkérdőjelezi az önök ígéretét. Például azt, hogy a koppánymonostori kút vízhozama elegendőe a komáromi ipari park számára. Mert ha mégsem, akkor önök mégiscsak dönthetnek úgy, hogy erre hivatkozva a jó minőségű magyar ivóvizet egy akkumulátorgyár hűtővizének fogják használni. Tata, Tatabánya, Baj, Szárliget és Vértesszőlős lakói garanciát várnak önöktől, mert ha utólag kiderül, hogy a tatai karsztvíz egy részét mégiscsak az ipari park használja fel, akkor ez a magyar érdekek, a magyar emberek elárulását jelenti. Mielőtt elkezdene drága államtitkár úr vagdalkozni, már most szólok, hogy senki nem támadja a komáromi családok vízellátását, senki nem támadja a komáromi ipari parkot és az ottani munkahelyeket. Tudja, hogy ez egy régi fideszes trükk, hogy ha nincsenek érveik, akkor pedig vádaskodnak. Önök azok, akik a multinacionális nagyvállalatok gazdagodását szolgálják az emberek érdekeivel szemben. Aki csak vádaskodik, az elismeri, hogy nincsenek érvei. Közös nemzeti kincsünket, a kiváló minőségű tatai ivóvizet védve és Tata, Tatabánya, Baj, Szárliget és Vértesszőlős lakóit képviselve kérdezem tisztelettel államtitkár urat, hogy milyen garanciát tudnak adni, hogy a tatai források vizét nem pazarolják el üzleti célokra. Milyen garanciát tudnak adni erre? Kérem megnyugtató válaszát. Köszönöm szépen.
Köszönöm szépen, képviselő asszony. Mint említettem, a választ Schanda Tamás államtitkár úr adja meg. Parancsoljon, államtitkár úr! Öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Asszony! Azt hiszem, több szempontból is méltánytalan az ön felszólalása. Egyrészt méltánytalan, mert ön is elismerte, hogy válaszoltam már erre a kérdésére, azt is elismerte, hogy a kérdésre adott válaszom önt megnyugtatta. Ezek után én nem tudom, hogy mi mást kéne még tennem, mint hogy újra és újra megválaszolom ugyanúgy, ahogy azt egyébként korábban megtettem az ön által feltett kérdést. Látszódik, hogy nincs önnek témája. Én ezért sajnálom önt, hogy itt a Gyurcsány-féle előválasztási cirkuszban nem létező témákról kell az Országgyűlésben és a sajtótájékoztatókon beszélni, de mégiscsak méltánytalan dolog újra és újra föltenni egy olyan kérdést, amit megválaszoltam, és amit ön szerint is egyébként elfogadható módon intéz a kormány. Másrészt méltánytalan az ön felszólalása, mert multinacionális cégekről beszél és ivóvízről beszél. Úgy teszi ezt, hogy ön egyébként a Szocialista Pártban ül, abban a pártban, ahol egyébként eladták a víziközműcégeket külföldieknek, kiszolgáltatták a magyar embereket a rezsidíjak emelésével a külföldi szolgáltatóknak, és ellehetetlenítették a teljes ágazatot. Önök emelték a rezsiköltségeket, ezt jól tudjuk, ezzel szemben a polgári nemzeti kormány tiszta, egészséges és olcsó vizet biztosít a magyar állampolgárok számára. Ezt garantálja a továbbiakban is a nemzeti polgári kormány. Garantáljuk egyébként a rezsicsökkentést is, ami egyébként 2100 milliárd forintot hagyott már ott a magyar családoknál. Komoly összegről van szó, tisztelt képviselő asszony. Az is világos, hogy a komáromi ipari park területén megvalósuló beruházás pedig egy fontos beruházás, hiszen pozitívan befolyásolja az ott élők életminőségét, munkahelyeket teremt, az ott élő családoknak teremt megélhetést. Arra kérem, hogy ön a továbbiakban se támadja ezt a beruházást, és fogadja el a korábban már elmondott, ön szerint is helyes válaszomat, mert értelmetlen dolog erről tovább így beszélgetnünk. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Varga Zoltán képviselő úr, a DK képviselője, kérdést kíván feltenni a Miniszterelnökséget vezető miniszternek: „Mi áll a hajdúnánási MotoGP versenypálya építéséről szóló augusztusi kormányhatározat hátterében?” címmel. Tisztelt Képviselőtársaim! Tisztelt Képviselő Úr! A kérdés megválaszolásával a miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős minisztert bízta meg. A kérdésre a miniszter úr felkérésére Schanda Tamás államtitkár úr válaszol. Varga Zoltán képviselő úré a szó. Parancsoljon!
Tisztelt Ház! Tisztelt Államtitkár Úr! Szerintem mindnyájan tudjuk, sőt talán Magyarországon nincsen ember, aki ne tudná, hogy Kósa Lajos bizony vonzódik a motorozáshoz. Azonban soha nem gondoltuk volna, hogy ez feljogosítaná arra, hogy a hajdúnánási MotoGP-pálya projektügyeit is kezelje, márpediglen ez történik, hiszen látjuk, hogy a MotoGP-pálya megvalósítását arra a cégre bízták, amiben Kósa Lajos emberei ülnek vagy ültek bent igen szép számban. Aztán azt is láttuk, hogy a gazdasági élet újraindításáért felelős operatív törzs júliusban az építkezést felgyorsította. Mi debreceniként gondolkoztunk is rajta, hogy vajon Kósa Lajos szeretnee hamarabb motorozni ezen a pályán, vagy mi is lehet az oka, de valljuk be, ennek a pályának a gazdasági élet újraindításához különben abszolút sok köze nincsen. Majd két héttel ez után a döntés után a kormány a megvalósítást a Beruházási Ügynökségre bízta, és kormányzati felelősként Palkovics László helyett már Mager Andrea miniszter asszonyt jelölte ki. A határozat e kormánytól szokatlan módon külön hangsúlyozza, hogy a korábbi megbízott cégnek augusztus végéig el kell számolni tokkal-vonóval, mindennel. Tehát annak a Kósa-féle cégnek, akiben eddig benne volt minden bizalom, hirtelen eltűnt mögüle a talaj, a kft. kiszállt vagy kiszállították ebből a bizniszből, olyan szintig, ami teljesen meglepő különben önöknél, hogy el is kell ezzel számolni. És nem győzöm ismételni, hogy nem elég választást megnyerni, hanem kormányozni is tudni kell. S most nem szeretném firtatni, hogy önök hogy szoktak amúgy választást nyerni. Kormányozni mindenesetre nem tudnak. A Dobrev Klára vezette kormány nyilvánvaló módon vállalja, hogy nem a Gazdaságvédelmi Alapból fog 20 milliárd forintot rákölteni erre a pályára, azonban azt nem tudjuk megmondani, hogy önöknél mi az oka annak, hogy Kósa Lajos hirtelen kegyvesztett lett annak ellenére, hogy ennyire imádja a motorozást, és önök eddig ennyire bíztak Kósa Lajosban. Mi az, ami önöket arra vezette, hogy Kósa Lajostól egyszerűen elveszik ezt a homokozóját is most már? Köszönöm szépen.
Köszönöm szépen. Képviselő úr, mint említettem, a választ Schanda Tamás államtitkár úr fogja megadni.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Ön nagy MotoGP-szakértő, és sok MotoGP-szakértő van a baloldalon, ezt mindannyian jól tudjuk. Önök ugyanis a baloldal , amikor kormányon voltak, bedöntöttek már egy MotoGP-pálya-építési projektet. Így aztán ugyan megtiszteltetésnek veszem, de kicsit aggódom, hogy ennyire odafigyel a hajdúnánási fejlesztés sorsára. Tisztelt Képviselő Úr! Ön is pontosan jól tudja, hogy egy országos és regionális szinten is fontos beruházásról van szó, egy olyan projektről, amelyik az ott élők számára nagy lehetőségeket tartalmaz, hiszen sok ezer ember számára biztosít munkát már az építés során is. Ön is pontosan jól tudja, hogy egy ilyen nagy beruházás bizony a gazdasági élet újraindítása szempontjából is jelentős. Tisztelt Képviselő Úr! Ráadásul itt egy korszerű, multifunkciós, gazdaságosan üzemeltethető, egyedülálló vonalvezetésű versenypálya épül, amely sok minden más mellett egyébként alkalmas lesz valóban a Forma-1 motoros megfelelője, a MotoGP-futamok befogadására is. Ezzel a fejlesztéssel, bár önnek elvileg az ott élők érdekeit kéne képviselni, de ezt soha nem teszi, most sem ezt teszi, mert azért küzd, hogy ez ne valósulhasson meg, miközben ez a versenypálya fel fogja tenni Kelet-Magyarországot a gyorsasági motorversenyzés világtérképére. Tisztelt Képviselő Úr! Ráadásul az ön kérdésére nagyon egyszerű a válasz. Két állami cég közötti feladatátrendezésről van szó. A Kelet-Magyarországi Versenypálya Kft. több előkészítési feladatot ellátott, lefolytatta a tárgyalásokat a jogtulajdonosokkal, aláírta a MotoGP rendezésére vonatkozó szerződést, és biztosította a pálya szakmai koncepciójának a kialakítását. Ez elkészült. A beruházásnak a megvalósítása és a kivitelezése pedig egy szándékosan erre létrehozott állami céghez kerül át, amely számtalan más beruházást biztosít kormányzati megbízásból. Tisztelt Képviselő Úr! Nincs itt semmifajta olyan szándék, amiről ön beszélt. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Keresztes László Lóránt frakcióvezető úr, az LMP képviselője és frakcióvezetője, kérdést kíván feltenni az innovációért és technológiáért felelős miniszternek: „Miért vette semmibe a kormány az egyetemi autonómiát, a modellváltásnak hazudott kiszervezések folyamatában, és miért nem biztosítják a forrásokat az ígért egyetemi fejlesztésekhez, és legfőképpen a megfelelő mértékű béremelésekhez?” címmel. Keresztes László Lóránt frakcióvezető úrnak adok szót, csak a megfogalmazás stílusával nem értek egyet. Parancsoljon! [[19.20]]
Értem, elnök úr, köszönöm szépen a lehetőséget. Tisztelt Államtitkár Úr! Tisztelt Képviselőtársaim! Én viszont szeretném hangsúlyozni, hogy a modellváltásnak hazudott kiszervezés folyamatában gyakorlatilag becsapták a magyar felsőoktatási intézményeket, becsapták az egyetemi vezetőket, becsapták a szenátusokat. Nagyon sok helyen megfogalmaztak világos peremfeltételeket az egyetemi vezetők, amelyek mentén hajlandóak voltak a modellváltás folyamatában elindulni, ezt gyakorlatilag sehol nem valósították meg. Az egyik nagy ígéret volt, hogy hatalmas uniós fejlesztési források érkeznek az egyetemek számára, a másik pedig, hogy önök 11 éve nem rendezték az oktatói, kutatói, munkavállalói, dolgozói béreket, és így kétszer 15 százalékos garantált béremelést ígértek. Több intézmény esetében, mondhatjuk, hogy már kaotikus állapotok alakultak ki, óriási a bizonytalanság, a munkafolyamatok leálltak, és nagyon sok vita alakult ki a szenátusok és az önök által pártkatonákkal feltöltött kuratóriumok között. Nem adják meg legtöbbször a szenátusoknak az egyetemi autonómia alapfeltételeként a döntési jogköröket, csak adott esetben véleményezési jogkört adnak, mondjuk, olyan kérdésekben is, mint az egyetem költségvetésének a meghatározása, vagy éppen a rektori pályázatok feltételeinek a meghatározása és a rektor személyéről való döntés. Ezt is maguknál tartják az önök által kinevezett fideszes pártkatonák. A kérdésem az, államtitkár úr rengeteget vitatkoztunk erről, ön folyamatosan bizonygatott minket, hogy az egyetemi autonómiát tiszteletben tartják, itt világosan kiderült, hogy hazugság volt az egész folyamat , miért nem biztosítják a szenátusoknak a megfelelő döntési jogköröket. Miért nem biztosítják ezt a kétszer 15 százalékos béremelést? Nagyon sok helyen hallani lehet, hogy ez már nem biztos, sőt adott esetben feltételekhez kötik, de az biztos, hogy jellemzően egyébként ezt nem kapták meg a felsőoktatásban dolgozók az önök világos ígérete ellenére. Mikor érkeznek meg az önök által ígért fejlesztési források? És nagyon fontos, hogy miért költenek egy fillért is a Kínai Kommunista Párt egyetemének budapesti campusára addig, amíg az ígért fejlesztési forrásokat a magyar egyetemek számára nem biztosítják. Köszönöm szépen.
Köszönöm szépen. Frakcióvezető úr kérdésére, mint említettem, Schanda Tamás államtitkár úr válaszol. Parancsoljon, államtitkár úr!
Köszönöm a szót. Tisztelt Elnök Úr! Tisztelt Országgyűlés! Tisztelt Frakcióvezető Úr! Ön abba a virtigli baloldali hibába esik, hogy mindenki másnak csak addig lehet igaza, csak addig tud igazat adni, ameddig egyetért önnel. Ebbe a hibába esik folyamatosan, és ráadásul ön és önök az egyetemi autonómiának és az egyetemi szabadságnak a legnagyobb ellenségei, amikor kétségbe vonják az egyetemi szenátusok döntését. Honnan veszik maguknak a bátorságot mindehhez?! Ráadásul, tisztelt képviselő úr, az az igazság, és nem tudom ennél szebben mondani, mert annyi igazságtalan vád volt az ön felszólalásában, hogy ez egy szokásos Keresztes-féle, béna fake news-felszólalás volt. Itt van, tisztelt képviselő úr, itt van az Országgyűlés előtt az a törvényjavaslat, amelyikből pontosan jól kiolvasható, hogy egyébként milyen soha nem látott emelkedések vannak a magyar felsőoktatásban. Ön szeret hivatkozni Pécsre, meg a pécsi egyetemre különösen is odafigyel azt, hogy ez nekik jóe vagy nem, majd eldönti a történelem , de világosan láthatjuk, hogy 2021-hez képest 2022-re 212 százalékos finanszírozásnövekedés van. 212 százalékos. Több mint megduplázódik a pécsi egyetem költségvetése, több mint megduplázódik! Ott van az Országgyűlés honlapján a törvényjavaslat. Ha venné a bátorságot magának, frakcióvezető úr, és elismerné azt, hogy ezeket az intézkedéseket, amiket megígértünk, azokat mind megtesszük, az egy méltó felszólalás lenne, vagy legalább annyit tenne, hogy elolvassa az ön előtt fekvő törvényjavaslatokat, és csöndben marad. Tisztelt képviselő úr, azt is világosan elmondtuk már a mai országgyűlési napon is, de többször is, hogy nemcsak a 15 plusz 15 százalékos béremeléshez szükséges finanszírozási többletet biztosítjuk, hanem e fölött is jelentős növekedés van, soha nem látott méretű források vannak. [[Az elnök a csengő megkocogtatásával jelzi az időkeret leteltét.]] És mindemellett pedig, bár az Európai Unió nem kívánja finanszírozni ezeket a fejlesztéseket, Magyarország finanszírozni fogja az egyetemek által javasolt fejlesztéseket. Köszönöm megtisztelő figyelmét.
Köszönöm szépen, államtitkár úr. Tisztelt Országgyűlés! Tordai Bence képviselő úr, a Párbeszéd képviselője, kérdést kíván feltenni a nemzeti vagyon kezeléséért felelős tárca nélküli miniszter asszonynak: „Mit tervez az MNV Zrt. a hármashatárhegyi vitorlázó repülőtér területével?” címmel. Tisztelt képviselő úr, Fónagy János államtitkár úr fog önnek válaszolni. Tordai Bence képviselő úré a szó. Parancsoljon!
Köszönöm a szót, elnök úr. Tisztelt Államtitkár Úr! Szeptember 18-án került vissza állami kezelésbe a hármashatárhegyi vitorlázórepülő-tér területe, miután a Magyar Nemzeti Vagyonkezelő Zrt. felmondta a kisebb megszakításokkal 100 éve ott működő Műegyetemi Sportrepülő Egyesület vagyonkezelői jogát biztosító szerződést. Az elmúlt napokban-hetekben komoly aggodalmak merültek fel a budaiak kedvelt kiránduló-, kutyasétáltató, kocogó-, bringás, vitorlázórepülő és siklóernyős helyének sorsával kapcsolatban, ahol az elmúlt két évben az egyesületnek köszönhetően ismét pezsgő sportélet alakult ki, anélkül, hogy a reptér többi használójának érdekei sérültek volna. Sőt, a csendesen suhanó repülők látványosságot és az érdeklődőknek is repülési lehetőséget jelentenek, az egyesület pedig közösségi eseményekkel gazdagítja a kerületiek életét. Államtitkár úr, mi indokolta a Műegyetemi Sportrepülő Egyesület vagyonkezelői jogát biztosító szerződés felmondását? Mit tervez az MNV Zrt. a hármashatárhegyi vitorlázórepülő-tér területével? Lehete ott a jövőben is vitorlázórepülést és siklóernyőzést folytatni a mostanihoz hasonló feltételek mellett? Illetve garantálni tudjáke, hogy a repülőtér változatlan formában megmarad zöldterületnek? Reménybeli megnyugtató válaszát előre is köszönöm.
Köszönöm szépen, képviselő úr. Mint említettem, Fónagy János államtitkár úrtól fogjuk hallani a választ. Parancsoljon, államtitkár úr!
Köszönöm, elnök úr. Tisztelt Ház! Tisztelt Képviselőtársam! A Nemzeti Vagyonkezelő jogelődje, a Kincstári Vagyoni Igazgatóság és a Műegyetemi Sportrepülő Egyesület ’98-ban kötött vagyonkezelési szerződést a repülőteret alkotó ingatlanokra vonatkozóan. Az MNV valóban 2013-ban felmondta ezt a vagyonkezelési szerződést, miután az egyesület megszegte a szerződésben vállalt vagyonpótlási kötelezettségét. Gyakorlatilag egy 170 hektáros ingatlan ingyenes használata fejében ez évi 5 millió forint fenntartási költséget jelentett, tehát nem verte volna az egyesületet földhöz, de nem végezték el, felmondták a szerződést. A bíróság az egyesület keresetére alaki okok miatt hatályon kívül helyezte a felmondást a sokszori levélváltást nem minősítették írásbeli felszólításnak , a kártérítés ügyében azonban mind első, mind másodfokon az MNV javára döntött. Ezt követően, ’19-ben, a jogerős ítéletet követően az MNV 2020 márciusában rendes felmondással felmondta a vagyonkezelési szerződést, annak járt le most az ideje. Egyébként azért volt ez 18 hónap, mert az egyesülettel megállapodtak abban, hogy részben addig rendezik a saját belső dolgaikat, részben a Honvédelmi Sportszövetséggel közösen egy előképzési programot valósítanak meg. A repülőtér elhelyezésére szolgáló ingatlanon ott szerepelnek védett és Natura 2000-es területek is , annak érdekében, hogy a jelenlegi, lénye-gében gazdasági célú hasznosítás helyett a természet védettsége is biztosított legyen, az MNV a Pilisi Parkerdővel kíván szerződést kötni. [[Az elnök a csengő megkocogtatásával jelzi az időkeret leteltét.]] A vagyonkezelő továbbhasznosítási jogánál fogva jogosult lesz az érintett ingatlanokat vagy azok meghatározott részét hasznosítani akár repülősport-tevékenység folytatására is, úgyhogy gondolom, ez reményt ad minden szempontból. Köszönöm, elnök úr, a türelmét.
Köszönöm szépen, államtitkár úr. Nagy Csaba képviselő úr, a Fidesz képviselője, kérdést kíván feltenni az innovációért és technológiáért felelős miniszternek: „Milyen stádiumban van az M60-as gyorsforgalmi út építési beruházásának előkészítése Pécs és Szigetvár között, Szentlőrinc érintésével?” címmel. Tisztelt képviselő úr, Schanda Tamás államtitkár úr fog önnek válaszolni. Nagy Csaba képviselő úré a szó. Parancsoljon!
Köszönöm a szót, elnök úr. Tisztelt Elnök Úr! Tisztelt Ház! Tisztelt Államtitkár Úr! Az M60-as gyorsforgalmi út ütemezett megépítésének előkészítése régóta zajlik. 2009-ben, a baloldali kormány idején a beruházás előkészítését tervezési, engedélyezési, kisajátítási feladat szempontjából teljesen leállították, a 2010-es kormányváltást követően került csak ismét napirendre a Nyugat-Baranya és Somogy megye szempontjából is kiemelten fontos beruházás megvalósítása. [[19.30]] A tervezési szakaszt megelőzően, 2017. november 30-án környezetvédelmi engedélyt kapott a beruházás. Azóta elkészült a megvalósíthatósági tanulmány is, mely dokumentumok alapján kezdték meg az engedélyes tervek készítését. A baloldal által 2009-ben leállított megvalósítási folyamattal szemben a módosított nyomvonalon az érintett önkormányzatok és a Baranya megyei önkormányzat a települési és környezetvédelmi érdekeket figyelembe véve elfogadták a gyorsforgalmi út tervezett nyomvonalát. Egyéni választókerületemben, Baranya megye 4. számú választókerületében a választókerület szempontjából kiemelten fontos, hogy a megyeszékhely és Szigetvár között, Szentlőrinc érintésével megépüljön az M60-as gyorsforgalmi út első szakasza, majd azt követően a Szigetvár-Barcs közötti szakasz az országhatárig. Tisztelettel kérdezem államtitkár urat, milyen stádiumban van az M60-as gyorsforgalmi út építési beruházásának előkészítése Pécs és Szigetvár között, Szentlőrinc érintésével.
Köszönöm szépen, képviselő úr. Schanda Tamás államtitkár úr válaszol önnek. Parancsoljon, államtitkár úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! A kormány kiemelt feladatának tartja a közlekedési hálózatok folyamatos bővítését és fejlesztését. Ez nagy feladat, hiszen a baloldali kormányok a közúthálózat fejlesztését is elmulasztották. Ennek esett áldozatul az ön által említett M60-as gyorsforgalmi út megépítése is. A nemzeti polgári kormány stratégiai célja a megyei jogú városok bekötése a gyorsforgalmi úthálózatba, az autópályák és autóutak elvezetése az országhatárokig, a technológiai és ipari központok elérhetőségének javítása. Kiemelt cél továbbá, hogy az ország bármely településéről 30 percen belül elérhető legyen egy négysávos útszakasz, valamint a helyi életminőség javítása érdekében a települések belterületét tehermentesítő utak megépítése is fontos célkitűzésünk és feladatunk. Tisztelt Képviselő Úr! Az ön hathatós képviselői munkájának is köszönhetően az M60-as gyorsforgalmi út fejlesztése megkezdődött. A mintegy 70 kilométer hosszú útszakasz kiépítése első ütemben Pécstől Szigetvárig, második ütemben pedig Szigetvártól Barcsig valósulhat meg, mindez ráadásul hazai forrásból, köszönhetően a magyar emberek és a magyar vállalkozások munkájának. Tájékoztatom, tisztelt képviselő úr, arról is, hogy jelenleg a Pécs-Szigetvár közötti szakasz előkészítése folyik. Az engedélyezési tervhez a tervezői szerződést 2020 nyarán aláírták, a jogerős építési engedély megszerzése pedig 2022 első negyedévében várható. Tehát ha a polgári nemzeti oldalon múlik, a tervezett fejlesztések megvalósulnak, hiszen ezek egyaránt fontosak a térségben élő családoknak, akik ezáltal könnyebben és biztonságosabban közlekedhetnek, valamint a helyi vállalkozásoknak is, mert minden egyes elkészült útszakasz [[Az elnök a csengő megkocogtatásával jelzi az idő leteltét.]] versenyképesebbé teszi őket, illetve termékeiket és szolgáltatásaikat. Köszönöm megtisztelő figyelmüket. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Balczó Zoltán képviselő úr, a Jobbik képviselője, kérdést kíván feltenni a pénzügyminiszternek: „Hogyan veszi figyelembe a kormányzat az MNB elnökének a gazdaságpolitikára vonatkozó megállapításait?” címmel. Tisztelt Képviselő Úr! Tájékoztatom önt, hogy Tállai András államtitkár úr fog önnek válaszolni. Parancsoljon! Balczó Zoltán képviselő urat illeti a szó.
Elnök úr, köszönöm a szót. Matolcsy György az elmúlt időszakban többször értékelte kritikusan a kormány gazdaságpolitikáját, szerinte hiba volt megszüntetni a Nemzetgazdasági Minisztériumot, és a gazdaságpolitika irányítását a pénzügyminiszterre bízni. Nem lehet az éves költségvetési érdek a gazdaságpolitika iránytűje. Szerinte Magyarország nem rendelkezik hosszú távú versenyképességi programmal. Ebből is következik, hogy amíg 1998 és 2002 között öt év alatt 8,8 százalékkal közeledtünk az akkori EU-átlaghoz, addig a legutóbbi tíz év alatt nem egészen 8 százalék volt ugyanez a mutató. Komoly mulasztásnak tekinti azt is, hogy 2016 után évente átlagosan 30-40 ezer új otthont lehetett volna építeni, ami a ténylegesen megépülthöz képest 60 ezer különbözetet jelent. A jegybankelnök szerint a járvány elleni harc sikeres volt 2020-ban, ugyanakkor az állami beruházások terén inkább kudarc. Az okot hadd nevezzem meg én: a források jelentős részét ekkor is az oligarchák gyarapítására fordították. A V4-csoporton belül nálunk a legmagasabb az államadósság, mégis itt tervezik a legmagasabb hiányt 2022-re, ami az EU-n belül is a harmadik legnagyobb. Matolcsy György ebben nagy veszélyt lát: ha a pénzpiacok fenntarthatatlannak ítélik ezt a gazdaságpolitikát, akkor erőteljes pénzügyi támadás érheti az országot. Persze, a nagy hiány okát itt is meg tudjuk mondani: a választási év kormányzati osztogatásáról van szó. Hadd fejezzem be felszólalásomat a jegybankelnök egy általános értékelésével: Magyarországnak ma nincs egységes és világos jövőképe. Kérdezem államtitkár urat, hogyan kívánják figyelembe venni a jegybankelnök előző, kritikus megállapításait. Köszönöm, várom válaszát.
Köszönöm szépen, képviselő úr. Mint említettem, Tállai András államtitkár úr válaszol önnek. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! A jegybankelnöknek nem feladata, hogy a gazdaságpolitikára vonatkozó megállapításokat tegyen, így a kormánynak sem feladata, hogy ezeket az írásokat, gondolatokat, értékeléseket értékelje. Ezért azt nem is teszi. Engedje meg azonban, hogy néhány gondolatot mégis elmondjak a gazdaságpolitikáról. A 2010 óta bekövetkezett gazdaságpolitikának köszönhetően az elmúlt évtizedben a magyar gazdaság történelmi viszonylatban is kiemelkedő bővülést ért el. Nagyrészt a 2013 után kibontakozó növekedési fordulat eredményeként 2010 és 2019 között 42,9 százalékkal emelkedett a magyar gazdaság teljesítménye. Ugyan a járvány miatt 2020-ban megtorpant a gazdaság, de a gazdaságvédelmi és újraindítási akciótervek nyomán sikeresen újraindult, amit a második negyedévi rekordmagas, 17,9 százalékos GDP-növekedés is mutat. A gazdaság újraindítása érdekében soha nem látott mértékű költségvetési forrást mozgósítottunk, ami hozzájárult a munkahelyek megőrzéséhez, sőt a beruházások támogatása révén számos új álláshely is létesült. A növekedési kilátásokra nézve kedvező, hogy sikerült fenntartani a magas, GDP arányában 27 százalék feletti beruházási rátát. 2020-ban a járvány ellenére 30 ezer új lakás épült, amit 2021 első felében még 13 százalékkal sikerült tovább növelni. [[Az elnök a csengő megkocogtatásával jelzi az idő leteltét.]] Tisztelt Képviselő Úr! A kormány célja alapvető: Magyarországot az Európai Unió első öt országába szeretné juttatni. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Bősz Anett képviselő asszony és Varga Zoltán képviselő úr, a DK képviselői, kérdést kívánnak feltenni a családokért felelős tárca nélküli miniszternek: „Miért születik egyre kevesebb gyerek?” címmel. Tisztelt Képviselő Asszony! Tájékoztatom önt, hogy Zsigó Róbert államtitkár úr fog önnek válaszolni. Megadom a szót Bősz Anett képviselő asszonynak. Parancsoljon!
[[Próbálja feltűzni a mikrofonját.]] Elnézést, elnök úr!
Képviselő asszony, önre való tekintettel visszaigazíttatom az idejét, de időben jeleztem, hogy ön fog sorra kerülni. Kérem visszaállítani az idejét a képviselő asszonynak. [[Megtörténik.]] Parancsoljon, képviselő asszony!
Köszönöm a szót, elnök úr. Tisztelt Képviselőtársaim! Tisztelt Államtitkár Úr! A Covid-járvány idején világszerte emelkedett a születésszám, ami a folyamatos bezártság okán akár érthető is. A magyar babák száma viszont a járvány ellenére csökkent, sőt történelmi mélyponton van. A meg nem született gyermekek országában a kilátások bizonytalansága a gyermekekre vágyó párokat is elriaszthatja a gyermekvállalástól. A Tárki kutatásai régóta jelzik, mi, magyarok nem bízunk sem egymásban, sem az intézményeinkben, nem hisszük, hogy a kemény munka meghozza a gyümölcsét, úgy tartjuk, az érvényesülés kizárólag az ember kapcsolatrendszerén múlik. [[19.40]] Erre a szörnyű világképre ráerősített a NER, valószínűleg ennek van komoly szerepe az alacsony születésszámban. A Covid alatt az egészségügyi ellátás a korábbinál is bizonytalanabbá vált. A kórházi fertőzések is kockázatosabbá tették a kórházi kezeléseket, a Covid ezt a kockázatot sokszorosára növelte. A járvány miatti pánikintézkedések, a kórházak kiürítése nem csak a bizalmat ásta alá, az ellátás minőségét is rontotta. A szakemberek szerint az öngyilkosságok 10 százalékkal megemelkedtek. Egyik oka lehetett ennek, hogy a járvány elvonta a kapacitást a pszichiátriai gondozásról. A várólisták hossza elképzelhetetlenül megnőtt, és az sem javított a helyzeten, hogy a törvényi szabályozás megtagadta a szabad orvosválasztást a szülő nőktől. Tisztelt Államtitkár Úr! Nem elég választást nyerni, utána kormányozni kell. A családról szóló álszent közhelyek mantrázása viszont nem kormányzás. Az önök eddigi kormányzása alatt évente átlagosan 6 ezerrel kevesebb gyerek született, mint a megelőző nyolc évben. A mai kor embere szabadságot és biztos hátteret akar a gyermekvállaláshoz, amit az önök kormánya nem biztosít. Dobrev Klára tavasszal hivatalba lépő kormánya ezt biztosítani tudja. Tisztelettel kérdezem: önök miért nem voltak képesek ehhez a feladathoz felnőni? Várom megtisztelő válaszát. [[Taps a DK padsoraiból.]]
Köszönöm szépen, képviselő asszony. Mint említettem, a választ Zsigó Róbert államtitkár úr fogja megadni. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Asszony! Az ön kérdésére a válasz az, hogy 2010 óta jelentősen nőtt a gyermekvállalási kedv Magyarországon, a termékenységi ráta 2010-ben 1,25 volt, 2020-ra pedig ez 1,56-ra emelkedett, tehát 25 százalékkal magasabb, mint 2010-ben volt. Képviselő asszony, ön azt mondta a hozzászólásában, idézem: nem elég választást nyerni, utána kormányozni is kell. Mondja ezt ön úgy, hogy éppen a napokban volt 15 esztendeje annak, hogy az ön főnöke, Gyurcsány Ferenc elmondta az őszödi hazugságbeszédét [[Varju László közbeszól.]] , ahol többek között azt is mondta, hogy önök hazudtak reggel, éjjel meg este, és azt is, hogy nem csináltak semmit négy évig. Ezek után önök tanítanak bennünket kormányozni ez meglehetősen furcsa. Képviselő asszony, a polgári kormány 2010-ben egy gazdasági, morális és demográfiai értelemben is a csőd szélén álló országot vett át. A családokat magas adók, megszorítások sújtották; a gyermekvállalási kedv és a házasságkötések száma pedig a mélyponton volt. Leépítették a családtámogatási rendszert akkoriban, többek között csökkentették a gyes idejét, elvették a rendszeres gyermekvédelmi támogatást, valamint az egy és két gyermeket nevelő családok adókedvezményét. 2010 óta a kormány célja, hogy egyre könnyebb legyen Magyarországon családot alapítani, gyermeket vállalni és gyermeket nevelni. 2010 óta 2,5-szeresére emeltük a családok támogatására fordított összeget; új otthonteremtési programmal segítjük a családok otthonhoz jutását, és családi akciótervet indítottunk el. 2010-2021 között több mint duplájára nőtt a csecsemőgondozási ellátásra fordítható támogatások mértéke, és még sorolhatnám azokat az intézkedéseket, amelyekkel a családokat segítettük, és biztosíthatom, hogy mi továbbra is a családokért dolgozunk. Köszönöm szépen a figyelmüket.
Köszönöm szépen, államtitkár úr. Tisztelt Képviselőtársaim! Ezzel a kérdések végére értünk. Most a napirend utáni felszólalások következnek. Napirend utáni felszólalásra jelentkezett Dúró Dóra képviselő asszony. Parancsoljon, képviselő asszony, öné a szó.
Köszönöm a szót. Tisztelt Elnök Úr! Tisztelt Országgyűlés! A második világháború óta nem látott krízist él át az emberiség, és senkinek ne legyen kétsége afelől, hogy ennek leple alatt egy új világrend kiépítése is zajlik. És ha ezzel kapcsolatban az ember fel mer tenni egyáltalán egyébként teljesen jogos és triviális kérdéseket, akkor azonnal megbélyegzik vagy kirekesztik. Hiszen ami most folyik, az nem más, mint a legalapvetőbb emberi jogainknak a korlátozása, és a kormány és az egyesült balliberális tömb egymással versengve erőlteti azt az oltást, amelyért a vakcinagyártók semmilyen felelősséget nem hajlandók vállalni; ezzel párhuzamosan pedig az oltatlanok megbélyegzése is folyik. Nem kaphatod vissza az életedet többé, ha nem oltatod be magad. Nem költözhetsz be kollégiumba, nem járhatsz egyetemre, nem dolgozhatsz az egészségügyben, aztán majd még ki tudja, hogy ki következik, hiszen Gulyás Gergely már kilátásba helyezte más foglalkozások esetében is ezt, sőt, el sem látnak az egészségügyben, hiába fizetsz adót, hiába fizetsz tb-t. Ha nem oltatod be magad, egészségügyi ellátást sem kapsz, ez a kormánynak a mostani politikája, de azért az oltatlanok tb-jét nem utalja vissza a kormány, az azért jól jön valójában. Fizessék csak ezeket a juttatásokat, de ellátást egyáltalán nem kapnak. Ez nem fair, és a Mi Hazánk Mozgalmon kívül senki nem hívja fel arra Orbán Viktor figyelmét, hogy ez igazságtalan. Hogy képzeli a magyar kormány, hogy hergeli a közvéleményt az oltatlanok ellen? Hogy képzeli a magyar kormány, hogy mindenért őket teszi felelőssé?! Hiszen Orbán Viktor korábban azt mondta, hogy az oltás majd mindent meg fog oldani. Ehhez képest most, amikor közel 6 millió honfitársunkat beoltották, többen vannak kórházban és többen vannak lélegeztetőgépen, mint egy évvel ezelőtt ilyenkor, amikor nulla magyar állampolgár volt beoltva. És közeleg az újabb hullám, most éppen a negyedik. Hát, ezt oldotta meg az oltás! És akkor fel kell tennünk azokat a kérdéseket, amelyek a kormánynak és a vakcinagyártóknak is rendkívül kellemetlenek, hogy hány életévbe kerülnek a lezárások. Mennyi életévbe kerül az, hogy egymillió magyar gyermek nem tudott normálisan mozogni több mint egy évig, hiszen még a játszótereket is be kellett zárni? Mennyi életévbe kerül a magyaroknak az az elhízás, amelyet egyes becslések 50 millió kilogrammra taksálnak? Ez mennyi betegséget eredményez majd? Mennyi életévbe vagy egészségben eltöltött életévbe kerül az, hogy mindannyiunknak lezárásokkal kellett élnünk hosszú-hosszú ideig? Mennyi életévet követelnek azok az elmaradt beavatkozások, amelyeket nem végeztek el az egészségügyben, éppen a koronavírus miatt? És mennyi életévbe kerül azoknak a fiataloknak az öngyilkossága, akiket éppen a lezárások miatt veszítettünk el? A Mi Hazánk Mozgalom szerint ők is áldozatok, de a legfontosabb pont: a gyermekeink. Orbán Viktornak tudomásul kell vennie, hogy békén kell hagynia a gyerekeinket. Az ő zsarolásuk, az ő megbélyegzésük különösen aljas és kegyetlen. És éppen a napokban került nyilvánosságra a második nemzetközi kutatás arról, hogy a gyerekekre veszélyesebb az oltás, mint maga a koronavírus. Nagy-Britanniában a fiatal kamasz fiúk közül hatszor annyian kerültek kórházba az oltás következményei miatt, mint ahányan a koronavírus miatt. Erre mit csinál a magyar kormány? Kilátásba helyezi azt, hogy most már nemcsak 12 év feletti gyerekeket, hanem már az 5 év feletti gyerekeket is el fogják kezdeni oltani. A Mi Hazánk az egyetlen párt, amely kiáll az oltatlanok jogaiért, nem lehetnek másodrendű állampolgárok. Semmilyen lezárást nem tudunk támogatni a későbbiekben; a kormány így is eleget ártott már a gazdaságnak. Ellenezzük a gyerekek oltását is, és nem kérünk a kötelező oltásból. Mindezeket felejtse el Orbán Viktor és kormánya! Köszönöm a figyelmet.
Köszönöm szépen, képviselő asszony. Napirend utáni felszólalásra jelentkezett a Jobbik képviselőcsoportjából Potocskáné Kőrösi Anita képviselő asszony. Parancsoljon, képviselő asszony, öné a szó.
Köszönöm szépen a szót, elnök úr. Tisztelt Ház! Tisztelt Képviselőtársaim! Élhető vidék nélkül nincs erős Magyarország. Ezt már nagyon régóta mondjuk, mondhatni azt, hogy a Jobbiknak mint nemzeti néppártnak az egyik legfontosabb küldetése, hogy a vidék Magyarországán segítsen. És erre azért is van szükség, mert hogyha nem Budapestről, mondjuk, a Karmelita kolostorból figyelnénk az ország eseményeit, hanem a miniszter urak és az államtitkár hölgyek és urak vennék a fáradságot, és elmennének a magyar emberekhez, a magyar családokhoz, akkor tapasztalnák ők is azt az igazságot, amely ott bújik meg a színfalak mögött, ugyanis láthatóan az egész vidék Magyarországa óriási bajban van, még ha önök úgy is gondolják, hogy kellő mértékben segítették a magyar családokat. [[19.50]] Voltak olyan intézkedések, amelyekre azt mondom én magam is adószakértőként, hogy igenis, szükség volt, és például a családi adókedvezmény egy nagyon is támogatandó metódus, és egy olyan adópolitikai eszköz, amely valóban segíti a családokat. De tettek önök számtalan olyan intézkedést, amely a vidék Magyarországának ártott. Az a költekezés, az a féktelen költekezés, amibe önök kezdtek az elmúlt években, az mind azt bizonyítja, hogy önök nincsenek a helyzet magaslatán. Amikor elköltenek közel százmilliárd forintot egy olyan vadászati világkiállításra, amelyre itt a pandémia után nem gondolnám, hogy lenne szükség, hiszen az egészségügy és az oktatás területén még sokkal-sokkal többet el lehetne költeni. Vagy például nem rendezték a béreket, de elköltöttek több száz milliárd forintot olyan látszat- és látványberuházásokra, amelyek a magyar embereknek nem szolgálják az érdekeit. Amikor kapom a kétségbeesett üzenetet, hogy a postás Budapesten nettó 152 549 forintot kapott a bankszámlájára, akkor el kellene azon gondolkozni, hogy kinek az érdekeit, kiknek az érdekeit szolgálják önök. Hallottuk itt a mai nap folyamán, hogy nem másét, mint a saját embereikét. Önök a mai napon saját táboruknak beszéltek. Önök azt mondták el, hogy ezek az intézkedések, amelyeket önök tettek és a jövőben tenni kívánnak, az egy szűk rétegnek lesz megfelelő. Felhozták például a 25 éven aluliak szja-mentességét, amit mi magunk is támogatunk, mert úgy gondoljuk, hogy egy jó intézkedés, de mi, jobbikosok ezt 29 évre terjesztettük volna ki pontosan azért, hogy egy minél szélesebb rétegnek legyen ez egy megfelelő kedvezmény. Önök mindig csak saját érdekeiket tartják szem előtt. És amikor azt mondjuk, hogy élhető vidék nélkül nincs erős Magyarország, akkor valóban arra kellene helyezni a hangsúlyt, hogy olyan beruházások legyenek, amelyek nem csak ígéretek. Ígéretekkel tele van a padlás. Meg fogják ígérni, hogy majd meg fogják ígérni, hogy majd meg fogják ígérni. Erről szólnak most az elmúlt évek intézkedései. Ha elmegyünk Siófokra például, ahol most már az elkerülő út egy olyan mizéria, amit már szinte senki nem vesz komolyan a siófoki polgárok közül, mert gyakorlatilag tizenöt éve visszatérő probléma, és önök megígérik, hogy majd meg fogják ígérni. És ahogy hallottam, most lesz egy sajtótájékoztató, hogy majd talán a tervek 2024-re el fognak készülni. Ezek az intézkedések nem mások, mint kampányfogások, ezt mindenki érzékeli. Mikor tesznek valóban az emberekért? Mikor tesznek olyan intézkedéseket, amelyek ott, a helyben élőknek a legnagyobb javát szolgálják? Például Siófokon az elkerülő út, de az uszodáról ne is beszéljünk, arról már több felszólalást is elmondtam, hogy az is csak az ígéretek földje, soha az életben nem fognak önök alapkövet letenni, önöknek nem fontos az, hogy Siófokon legyen uszoda, nekünk pedig siófokiként ez az egyik legfontosabb projekt. De beszélhetnénk olyan beruházásokról, amelyek nemcsak Siófokon, de a választókerületben, a Somogy 4. választókerületben is csak az ígéretek földje. Nem teszik meg az utak karbantartását, a járdafelújításokat, beszélnek arról, hogy majd mennyi pénzt fognak elkölteni, de ennek látszatintézkedés a vége, ugyanis ezek olyan minőségben készülnek el többszörösen túlárazott projektekként, amivel szintén a magyar embereket, a magyar adófizetőket károsítják meg. Mi azt gondoljuk, hogy 2022-ben eljön majd a változás, egy rendszer- és egy kormányváltás. Én erre kérem a Somogy 4. számú választókerület választópolgárait, tájékozódjanak, figyeljék az eseményeket, mert látszik, hogy ott, az önök oldalán csak az ígéretek maradnak, mi pedig tettekben fogjuk ezt megmutatni. Köszönöm szépen, elnök úr.
Köszönöm szépen, képviselő asszony. Tisztelt Képviselőtársaim! Napirend utáni felszólalásra jelentkezett Varga-Damm Andrea képviselő asszony. Parancsoljon, képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! 2021. szeptember 18-án immár másodszor adtuk át a „Schlachta Margit emlékére” díjat, amely az elmúlt évben, 2020-ban április 14-én Schlachta Margit országgyűlési, akkor még nemzetgyűlési képviselővé válásának századik évfordulójára történt. Schlachta Margit volt Magyarországon az első női parlamenti képviselő, egy elképesztően gazdag életút birtokosa, hihetetlen nagy áldozatokat hozott a szociálisan rászorult emberekért, a kirekesztettekért, mind magyarországi, mind az egyesült államokbeli élete csak a szolgálatról szólt. Családot nem alapított, az ő családja a rászorult és elárvult emberek voltak. Az elmúlt évben Csongrád városban találtuk meg azt a csodálatos teremtést, aki méltó egy ilyen díjra, hiszen a „Schlachta Margit emlékére” díjat olyan embereknek adjuk át, akik hosszú évtizedeken át áldozatos munkát végeztek a szociális szférában, és munkájuk, személyiségük kiemelkedik abból a közösségből, ahol munkájukat végzik. Az idei évben egészen Beremendig kellett utazni. Ez a település Horvátország felé Magyarország legdélibb települése. Oda kellett ahhoz utazni azért, hogy megtaláljuk azt a kiváló embert Horváthné Horváth Ildikó személyében, aki az ottani nyugdíjas-, idősotthon vezetője, és bár rengeteg ilyen intézmény van Magyarországon, mégis megkérdezhetnék, hogyhogy őt választottuk ki, hogy ennek a díjnak jutalmazottja legyen. Azért őt választottuk, mert széles e hazában számtalan helyről kaptuk meg azokat a jelzéseket, hogy ebben az intézményben ennek a csodálatos teremtésnek a vezetésével micsoda fantasztikus módon bánnak az idős emberekkel. Azt mondják, hogy ez nem elfekvő, hanem felemelő. Ebben az intézményben demens emberek állapotromlása megáll, a demens embereket nem elkülönítve, hanem integrálva kezelik. Hihetetlen gazdag napi programmal próbálják az idős emberek életét, a mindennapjait értékessé, hasznossá tenni. Úgy érzik ők, akik azért az életük vége felé járnak, hogy nem egy felesleges családtagok valahol, akit csak gondozni, ápolni kell és feladatot ad a fiataloknak, hanem egy olyan rendszerben, egy olyan szervezeti rendszerben és egy olyan otthonszerű nagyszerű helyen vannak, ahol mindannyiuk egyenként fontos a közösségnek, fontos a dolgozóknak, és különösen fontos az intézmény vezetőjének. Pár szót még ejtenék arról, hogy e feltalálás, megtalálás, Horváthné Horváth Ildikó megtalálása közben azért milyen fantasztikus élmények értek még. Megérkeztünk annak idején Beremend településre, amely egy 2500 lelkes település. Ki gondolná, hogy egy ilyen településre, amikor megtoppan különösen úgy, hogy Magyarországon rengeteg nagyon rossz sorsú település van, nagyon rossz sorsú falvak sokasága van , úgy érzi, mintha egy városba érkezett volna. Méghozzá egy olyan városba, ahol folyamatosan emberek sokasága tisztítja a környezetet, mert egy olyan település fogadott, ahol nyírt fű mindenütt, csodálatosan felújított épületek sokasága, parkok, olyan csodálatos a fürdő és a fürdő környéke, a templomkertek elképesztően gyönyörűek. Minden közösségi ház, minden olyan intézmény, amely a közösséget szolgálja, tökéletesen felújított és modern. 400 millió forintból emeltek művelődési házat, de olyat, amelybe az egész település minden lakója belefér. Azt akartam ezzel mondani, hogy vélhetően nem véletlen, hogy itt találtuk meg, ezen a településen a „Schlachta Margit emlékére” díj következő díjazottját, mert hiszen ő egy olyan településen vezető, ahol a település vezetése maga mutat mindenkinek példát arról, mindegy, milyen politikai színezetű vezetésről beszélünk, maguk mutatnak példát arról, hogy lehet egy települést úgy működtetni, hogy egy földi paradicsom legyen. Úgyhogy azt tudom ajánlani minden polgármesternek, hogy aspirantúrára mehetnének Beremendre, a legdélibb településre, és megláthatnák, hogy milyen fantasztikus módon lehet gyönyörűen, rendezetten, szépen, az emberek mindennapjait megszépítve egy települést vezetni. Köszönöm a figyelmüket.
Köszönöm szépen, képviselő asszony. Napirend utáni felszólalásra jelentkezett a DK képviselőcsoportjából Arató Gergely képviselő úr. Parancsoljon, képviselő úr, öné a szó. [[20.00]]
Köszönöm szépen, elnök úr. Manhalter Dániel, a Demokratikus Koalíció józsef- és ferencvárosi képviselőjelöltje hívta fel a figyelmem az Illatos úti szennyezés máig is megoldatlan problémájára. Emlékezetes, hogy 2015-ben Baranyi Krisztina akkor még önkormányzati képviselőként hívta fel a figyelmet arra, hogy az Illatos úton, a Budapesti Vegyiművek egykori telephelyén rossz állapotú hordókban veszélyes vegyi anyagokat tárolnak, amelyek veszélyt jelentenek a környezetre, a vízkészletre és a talajra is. A szennyezés nemcsak az érintett területen, hanem a tágabb területen is megjelent, a talajvízen keresztül akár még Kőbányát és Kispestet is veszélyeztetheti. Ez az ügy aztán lekerült a napirendről, vagy kevesebbet beszéltünk róla, hiszen a hordók elszállítása megtörtént. De az a helyzet, hogy a Greenpeace adatai szerint egyáltalán nem megnyugtató továbbra sem a helyzet. A korábbi hatósági mérések szerint rákkeltő benzol és klórbenzol esetében a határérték százszorosa, de akár háromszázezerszerese is megtalálható volt a különböző mintákban, különösen a talajvíz esetében. Hasonlóképpen például a DDT-nek, egy szintén veszélyes vegyi anyagnak a határérték ötszázszorosa volt megtalálható a mintákban, olyannyira, hogy például még a környéken lévő tyúkok tojásában is megtalálhatók voltak ezek a veszélyes vegyi anyagok. Mint Manhalter Dániel képviselőjelölt úr felhívta a figyelmem, a ferencvárosi önkormányzat érdeklődő levelére kiderült az, hogy ez a szennyezettség és ez a veszély ma sem szűnt meg. Tarnai Richárd kormánymegbízott úr azt a tájékoztatást adta, hogy legutoljára 2011-ben jól értették: 2011-ben , tehát tíz éve volt olyan vizsgálat, ahol teljes mértékben, horizontálisan és vertikálisan is az összes figyelőkútban megmérték a szennyező anyagok mennyiségét, és ugyan egyes szennyező anyagok mennyisége a 2019-ben végzett részletes vizsgálatok alapján csökkent, például a klórbenzolé, de közben más veszélyes anyagoké viszont növekedett, például a klórozott szénhidrogéneké. Engedjék meg, hogy egy pillanatra kitörjön belőlem az egykori kémiatanár, és elmondjam, hogy ezek közé a klórozott szénhidrogének közé tartozik például a szén-tetraklorid, amely egy gyakran használt ipari oldószer és egyben erősen mérgező, de éppen ugyanilyen anyag a kloroform is, ami ráadásul oxidációval akár még foszgénné is alakulhat. Ezek után talán joggal mondhatjuk azt, hogy joggal aggódnak a ferencvárosiak, és joggal aggódnak a tágabb környezetben, Dél-Pesten, akár Kőbányán és Kispesten élők is. Manhalter Dániel képviselőjelölt úr és Baranyi Krisztina polgármester asszony jogosan képviseli az ott élők véleményét, és jogosan kérdezi, hogy mikor tesz végre a kormányzat valamit azért, hogy véglegesen megszűnjön ez a veszélyforrás, mikor kerül sor a talaj megtisztítására, a talajcserére és a kár teljes elhárítására. A kormány sokat beszél a környezetvédelemről, de nem látni, hogy tenne is valamit ennek érdekében. Elég jellemző, hogy most sem gondolta azt a kormány, hogy itt kellene lennie, pedig a napirend utáni hozzászólás címében nagyon világosan megjelöltem, hogy mi lesz a hozzászólás témája, tehát ha kívánt volna a kormány, akkor reagálhatott volna ezekre az állításokra. Vagy leginkább elmondhatta volna azt, mert ez a legfontosabb, hogy mikor fogja megszüntetni ezt a hatalmas mértékű talajszennyezést. Ez nem olcsó dolog, 15 milliárd forintról beszélünk, ez nem kevés. De azt hiszem, mindannyian egyetérthetünk benne, hogy a környéken, a szűkebb és tágabb környéken élők egészsége nem lehet kizárólag pénzkérdés, azt nem kezelhetjük úgy, hogy mikor telik majd erre a kormánynak, különösen egy olyan helyzetben, amikor látjuk, hogy vadászati világkiállításra és sok minden másra ennél nagyobb összegeket is el tud költeni a kormány. Azt kell tehát kérdeznem a kormánytól, hogy mikor hallják meg végre Manhalter Dániel képviselőjelölt úr, Baranyi Krisztina polgármester asszony és a ferencvárosiak segélykiáltását, mikor biztosítják végre azt a forrást, ami szükséges ahhoz, hogy ezt a területet megtisztítsák, és hogy mi magunk és a gyerekeink biztonságban élhessünk. Én ezt a kérdést írásban is be fogom adni, és addig nem fogom békén hagyni a kormányt, amíg érdemi, konstruktív választ nem kapok erre a kérdésre. [[Taps a DK soraiban.]]
Köszönöm szépen, képviselő úr. Napirend utáni felszólalásra jelentkezett ugyancsak a DK képviselőcsoportjából Varju László képviselő úr. Parancsoljon, képviselő úr, öné a szó.
Elnök úr, köszönöm szépen a szót. Élek azzal a lehetőséggel, amelyet az elmúlt időszakban már többször volt módom és alkalmam megtennem, hogy olyan eseményekre és olyan történésekre hívjam fel a figyelmet, hogy ha a parlament egy döntést hoz vagy éppen nem hoz, akkor annak milyen következményei és milyen hatásai vannak. Jelen pillanatban is van a kormány vagy a kormányzó többség előtt egy olyan lehetőség, hogy foglalkozzon azzal a kérdéssel, amely a klímaváltozás ügyét érinti. S ezt most kifejezetten Újpestet, Angyalföldet vagy akár Budapest egészét érintő területen keresztül nézzük meg. A klímaváltozás minden kétséget kizáróan korunk egyik, ha nem a legnagyobb megoldásra váró problémája. Nagyon fontos, hogy a globális megoldások mellett helyi szinten is tegyünk ennek az ügynek az érdekében, mert beláthatatlan következményekkel jár, ha ez nem történik meg. Szeretnék önöknek példákat mondani arra, hogy ha vannak helyi törekvések, akkor azokat miként lehetne segíteni például szabályozással, amire, úgy látom, a Fidesz-kormány kevés figyelmet fordít. Éppen ezért már elöljáróban szeretném felhívni a figyelmet arra, hogy ellenzéki képviselőtársaimmal közösen a környezettudatos Magyarországról szóló törvénytervezetet már beadtuk, s azt várjuk és azt remélem, hogy azzal egyetértve a kormányzó többség azt képes lesz támogatni. Úgy ítéljük meg, hogy Magyarország nem fordít kellő figyelmet a környezetvédelem megújítására, az éghajlatváltozással kapcsolatos intézkedések kidolgozására, bevezetésére, az energiapolitika újragondolására, a vízhiány vagy az aszály következményeire. Mondok önöknek most két olyan példát, amelyből az első nem közvetlenül tartozik a nagyvárosi környezetbe, de ezekben a hónapokban éljük meg. Egy hortobágyi példát mondok önöknek. Az elmúlt hónapok szárazságának az a következménye, hogy sokkal kevesebb takarmány termett az állatoknak, és a gazdák sokkal kevesebb takarmányból tudnak gazdálkodni. Magyarul ez azt jelenti, hogy a téli takarmányt most eszik meg. És mi lesz majd télen, mi lesz ezzel a helyzettel? Majd vásárolnak, tisztelt képviselőtársaim? De mondok önöknek egy pozitív példát is, de példák sorát is tudnám mondani. Az újpesti önkormányzat élt az európai uniós támogatások lehetőségével, amely helyi szinten megvalósítja a klímatudatosság erősítését Újpesten. Európai projekt, amelynek keretében egyébként elkészült az újpesti klímastratégia, valamint kialakításra kerültek a klímaváltozáshoz történő hatékonyabb alkalmazkodásnak a szemléletformálással kapcsolatos társadalmi feltételei. Itt is a célok között szerepel az üvegházhatású gázok kibocsátásának csökkentése. De ha ilyen nagy szavakról beszélünk, akkor ez mivel is jár együtt egy nagyvárosban? Zöldfelületek, klímabarát helyi megoldások megtalálásában, a közlekedés változtatásában, a közintézmények épületeinek módosításában, fejlesztésében, komplex energetikai felújításokban. S mondok önöknek erre további példákat. Ha egy újpesti óvodában az árnyékolást, a zöldítést, a gyepesítést megoldják, akkor egy kis lépés történik ebben. Vagy akkor, ha egy óvodában egy zöld fal készül, amitől egészen megváltozik az épület belső klímája. Innovatív technológiák jelennek meg akár a napelem hasznosításával, vagy amit az önkormányzat továbbra is fenntart, hogy a természet és kultúra keretében működik egy Homoktövis Környezetvédelmi Oktatóközpont, ami egyedi helyzetet, egyedi védett területet vigyáz, és a város érdekében történő hasznosításával segíti az újpestieket. S hogy egy érdekességet is mondjak: ilyen környezettudatos gondolkodásra még akkor is lehetőség van, ha egy borfesztivál van Újpesten, és ott olyan cégek jelennek meg, amelyek környezettudatos termelést folytatnak, és ők a vendégek. Szóval, Újpest ilyen módon működik, segíti a klímaváltozást, de a nagy dolgokat, tisztelt kormánypárti képviselőtársaim, önöknek kell eldönteni. Kérem, hogy támogassák a törvénytervezetünket. Köszönöm a megtisztelő figyelmet. [[Taps a DK soraiban.]] [[20.10]]
Köszönöm szépen, képviselő úr. Ugyancsak a DK képviselőcsoportjából jelentkezett napirend utáni felszólalásra Varga Zoltán képviselő úr. Parancsoljon, öné a szó.
Tisztelt Elnök Úr! Tisztelt Ház! Egy dermesztő, aljas, emberéleteket veszélyeztető és a diktatúrára, az orbáni diktatúrára nagyon jellemző esetet fogok most önöknek elmesélni, és a lehető legnagyobb fájdalmam, szívfájdalmam az, hogy egy debreceni iskolához köthető. A debreceni Ibolya Utcai Általános Iskola, amelybe a Debreceni Nemzetközi Iskolával ellentétben nem milliárdos NER-lovagok vagy gazdasági kiszolgálók gyerekei járnak, hanem rendes, lelkes, jó szándékú, jóravaló, dolgos, bérből, fizetésből és sok esetben egyik napról a másikra élő debreceni családok gyerekei, olyan debreceni családoké, akiknek eszébe nem jutna különben az, és a legkisebb gondja is nagyobb annál, mint hogy azon gondolkozzanak, hogy Orbánék ismert és új pénzszivattyújára, a Semjén és Kovács Zoltán úri passzióját kiszolgáló és lassan most már százmilliárdokba kerülő és dráguló nemzetközi vadászati kiállításra utazzanak. Az meg végképp eszébe nem jutna ezeknek a családoknak, hogy a gyerekük mindezt majd egy közös iskolai kirándulás keretén belül teszi majd meg, amiért ráadásul még fizetniük is kell, nem is keveset, gyerekenként 4000 forintot. És vélhetően egyetlen józanul gondolkodó pedagógusnak, városi vagy tankerületi vezetőnek meg sem fordulna a fejében, hogy több száz gyereket kötelezően utaztasson Budapestre, csupán azért, hogy állatok kitömött hulláit, százmilliókból barkácsolt, ízléstelen agancskapukat és az élet kioltására gyártott lőfegyvereket, esetleg a boldogságtól, a látványtól, a saját zsebbe vándorló millióktól alélt fideszes nagyurakat, minisztereket és államtitkárokat bámuljanak, többórás utazás után. Mindezt persze a felháborodott szülők elmondták nekem, és ahogy az előbb is mondtam már önöknek, kötelezően és pénzért. Az a család, amelyik nem szeretné, hogy a gyereke elutazzon erre a szörnyűségre, annak a családnak közvetlenül az igazgatónál kell kérelmeznie azt, indoklással, hogy a gyerek miért is nem akar menni. Márpedig vagy a debreceni Ibolya Utcai Általános Iskola igazgatójának, vagy a tankerület vezetőjének, esetleg Debrecen város fideszes helytartójának eszébe kellett jutnia mindennek, hiszen az iskola bizony-bizony meghirdette ezt a kötelező kirándulást, sőt szeptember 30-ára egy teljes szerelvényt le is foglaltak, ahova a gyerekeket be fogják szuszakolni, és fel fogják zavarni Budapestre. Mindezt természetesen az egyre inkább a nyakunkban lihegő negyedik hullám fenyegető árnyékában, egy olyan rendezvényre, ahol a kormányrendelet értelmében egyetlen védőintézkedést sem kell betartani, ahol bizony ezek alapján a vírus szabadon fertőzhet, sőt, bár most sokan hörögni fognak majd a kormánypárti padsorokból, mégis azt kell hogy mondjam, nagyon könnyen járványgóccá válhat ez a hely, mindezt úgy, hogy olyan kisdiákokat utaztatnak fel erre a rendezvényre, hogy a kisdiákok jó része nem kapta még meg az oltást sem. Nem tudom, mert nem tudhatom, hogy kinek a fejéből pattant ki ez az ötlet. Nem tudható, hogy ez most egy egyedi eset, amiről én beszélek, vagy pedig a debreceni a szokásos és ismert fideszes gyakorlat szerint alapvetően csak a vegykonyhája annak, amit aztán majd az egész országra kiterjesztenek, hogy egyetlenegy debreceni iskola találta ezt ki, vagy pedig majd azt fogjuk hallani, hogy sorról sorra különböző városokból, falvakból vagy településekről is ugyanúgy felutaztatják a gyerekeket, hogy kiszolgálják a fideszes nagyurak kényét és kedvét. Azt sem tudom persze, hogy az iskolaigazgató most áldozata a jelenlegi hibbant rendszernek, vagy esetleg szervilis kiszolgálója a diktatúrának. Azt viszont tudom, hogy ez a gyakorlat, amiről én most beszélek, nagyjából az észak-koreai mintát követi, mégpedig szolgai módon, amikor az uralkodó elit őrült és hibbant hobbijának a legitimálására diákokat használnak, veszélyeztetnek, nota bene, áldoznak fel, különösebb gondolkodás nélkül. Talán csak annyi a különbség, tisztelt Ház, hogy abban a diktatúrában a szülőknek ezért nem kell fizetni. Orbán aljas, cinikus és velejéig romlott diktatúrájában, abban a diktatúrában, ami különben nagyjából egy fél éven belül a történelem szemétdombján fog kikötni, és úgy fogják kitörölni a magyar emberek még az emlékükből is azt, hogy Orbán egyáltalán létezett, ezért az aljasságért még a magyar, a debreceni szülőknek fizetni is kell, és ez szégyen. Szégyen, ami itt folyik! Ezt fogjuk megszüntetni, az első Dobrev-kormány úgy fogja elsöpörni Orbán aljas rendszerét, mint forgószél a faházakat. Köszönöm szépen. [[Szórványos taps a DK soraiban.]]
Köszönöm szépen, képviselő úr. Ugyancsak napirend utáni felszólalásra jelentkezett Hajdu László képviselő úr, a DK képviselőcsoportjából. Parancsoljon, képviselő úr, öné a szó.
Tisztelt Elnök Úr! Köszönöm a szót. Tisztelt Ház! Azt a címet adtam a napirend utáni hozzászólásomnak, hogy „Kórházat Észak-Pestnek”. Kórházat Észak-Pestnek, ezalatt értem Budapest IV. kerületét, Újpestet és Budapest XV. kerületét, Rákospalotát, Pestújhelyet, Újpalota területét, illetve az agglomeráció 10-15 ezer lakosú településeit, amelyek kórház nélkül vannak, és körülbelül 200 ezer emberről beszélek. Kórházat Észak-Pestnek de volt kórháza. Észak-Pesten 115 évvel ezelőtt már az Árpád Kórház megépült, és működött egészen 2014-ig, amikor is a 2010-ben befejeződött komplett, teljes felújítás ellenére a kórházat minden konzultáció és egyeztetés nélkül bezárták, a jelenlegi kormány. Volt egy másik kórházunk is, ehhez igen közel, a Nyár utcában, a Károlyi Sándor Kórház, az pedig 125 éves, tehát tíz évvel korábbi. Mondhatni azt, hogy anno a megyei jogú két város ellátását szolgáló kórházakról volt szó, és ezeket a kórházakat indoklás nélkül bezárták, azt pedig egy évvel később, 2015-ben. Tehát amikor kórházat keresünk, akkor van kórházunk, van kórházi ingatlanunk, és van persze szabad ingatlanunk is, ahol akár új kórházat is lehet építeni. Jelenleg Észak-Pest, és még nem tudom, hány kerület mind a Honvédkórházhoz vannak rendelve, mintegy másfél millió ember tartozik a Honvédkórházhoz. Képtelenség, elfogadhatatlan, és nem is tudja ellátni azt, hogy másfél millió ember odatartozzon. Regionálisan 100 éve funkciója volt ennek a kórháznak, ezt követeljük vissza. Igazán emiatt emelt már szót Varju László, a kerület képviselője több alkalommal is, személyesen is tárgyaltunk ebben az ügyben. Most elementáris erővel jött elő ez a kérdés, amikor az ellenzéki előválasztáson nagyon sok emberrel beszélgettünk, követelik, joggal és jogosan követelik vissza a fekvőbeteg-ellátást. Egyébként magas szintű járóbeteg-ellátás van, amely csak úgy teljes körű, ha ahhoz fekvőbeteg-ellátás is párosul, és ezért mi szeretnénk ennek a kérdésnek a megoldását. Amikor ezt bezárták, fideszes többségű polgármestere volt a képviselő-testületnek, két fideszes országgyűlési képviselője, egy egyéni és egy listás képviselője, ennek ellenére egyetlen szót nem emeltek az ellen, hogy ezt a két kórházat bezárják. Azt szeretném itt a napirend utáni hozzászólásomban is megemlíteni, hogy nem luxuskórházra, nem centrumkórházra vágyunk, egy 200 ágy körüli, még azt sem mondom, hogy minden osztállyal rendelkező kórház legyen. Ehhez előtanulmányt készített az önkormányzat, az újpesti önkormányzat, támogatja ezt a gondolatot az újpesti képviselő-testület is, kiemelten a polgármester úr, támogatja a szomszéd kerület, Cserdiné Németh Angéla polgármester asszony is. Azt gondolom, hogy ennek a megvalósításának nincsen akadálya akkor, ha itt elhangzott a vadászati világkiállítás összege vagy elhangzott más egyéb luxusfelhasználás, hiszen azok körülbelül százmilliárdot kitesznek olyan célra, amelyik egy egyszeri luxusalkalmat elégít ki, itt pedig, mi azt gondoljuk, hogy vissza kell állítani a kórházi ellátást. Barkóczi Balázs, aki az előválasztáson indul a Demokratikus Koalíció színeiben, ő Dobrev Klárával és Varju Lászlóval egy közös sajtótájékoztatót tartott, és úgy gondolom, hogy kormányra kerüléskor, merthogy kormányváltás lesz, abban bizonyos vagyok, különösen ilyen intézkedések kapcsán, ennek a kórháznak mérlegelni fogjuk az előtanulmány alapján, hogy milyen megoldását lehet választani. [[20.20]] De Barkóczi Balázs és Varju László akik remélhetőleg itt lesznek a parlamentben figyelemmel fogják kísérni ennek a megvalósulását, és az új kormány ezt meg is fogja valósítani. Ezért emeltem szót. Köszönöm szépen a lehetőséget. [[Taps a DK soraiban.]]
Köszönöm szépen, képviselő úr. Ugyancsak napirend utáni felszólalásra jelentkezett a DK képviselőcsoportjából Bősz Anett képviselő asszony. Parancsoljon, képviselő asszony, öné a szó.
Köszönöm a szót, elnök úr. Tisztelt Képviselőtársaim! A kormány népesedéspolitikájáról el lehet mondani, hogy nem működik úgy, ahogyan azt szeretnénk, én azonban egy olyan városból jövök, ahol úgy tűnik, minthogyha mégiscsak működne, na de nem azért, mert Érden valamifajta csoda történt, hanem azért, mert a budapesti lakásárak miatt a fiatal párok nagyon sokszor választanak otthonként inkább agglomerációs települést. Így alakulhatott ki, hogy Érd az elmúlt két évben közel hatezer új lakóval gazdagodott, ami közel 10 százalékos növekedést jelent csak ez alatt az időszak alatt. Az új beköltözők többsége fiatal vagy gyermek, így Érd és térsége olyanná kezd válni, mint amilyen társadalomról egyébként talán a kétharmad is álmodik: sok gyermek, sok fiatal házas, sok kistestvér ami kötelezettségeket vonna maga után a kormányra, illetve a térség országgyűlési képviselőjére, Aradszki Andrásra is. Mire gondolok itt? Az infrastruktúra nagyjából az ’50-es évek szintjét idézi. Csak Érden, a legfiatalabb megyei jogú városban 400 kilométer úthálózatból 300 kilométer burkolatlan. A helyi polgárok a városon vagy a térségen belüli tömegközlekedésről, ráhordó járatokról, P+R parkolókról sok esetben csak álmodoznak, és ez még nem minden. Évek óta látszik, hogy nincsen elegendő bölcsődei és óvodai férőhely, a helyi gazdaságfejlesztés lehetőségét pedig magához vonta az állam, de úgy, hogy egyébként a NIPÜF Zrt. nem igyekszik, mondjuk, a modern kor szavára hallgatva infoparkot tervezni nekünk, hogy legalább a környezet- és a zajterhelés kisebb lehessen Érden és térségében. Elmaradt tehát a gazdaságfejlesztés, de a társadalom szolgálatába állított közintézmények fejlesztése is. Az nem megoldás, tisztelt képviselőtársaim, hogy minden évben több száz gyermek marad ki az agglomerációban az óvodai vagy a bölcsődei ellátásból. Az ingázók napi autózását tovább terheli az, hogy a kisgyermekes szülők sok esetben a szomszédos településen kénytelenek intézményt találni. Az óvoda, a bölcsőde és az iskola tipikusan olyan intézmény, amely már akkor jól tervezhető, amikor egy gyermek megszületik. Pontosan tudjuk, hogy mekkora létszám fog belépni a bölcsődébe, nagyon sokan, ahol azt tervezik a szülők, hogy az édesanya dinamikusan és gyorsan illeszkedik vissza a bérmunkapiacra, ott már adott esetben néhány hónappal a gyermek születése előtt bölcsődei férőhely után néznek, itt is keletkezik tehát egy kötelezettség. Kötelezettség keletkezik ott, hogy az óvoda mindenki számára kötelező, ilyen módon tehát, tisztelt képviselőtársaim és szívesen néznék a kétharmad képviselőire is természetesen , három évvel a gyermek születése után egy megteremtendő férőhely van ott; amennyiben ez nem áll rendelkezésre, úgy egy súlyos hibával állunk szemben. A szomorú igazság az, hogy a kormányfő pontosan tudta, hogy milyen kötelezettséget kellene vállalni az elmúlt tíz évben. Az is látható volt, hogy egyébként ebben jelentős késésbe keveredett a kormány, egyetlen adatot idéznék: 2019-ben tízezer új bölcsődei férőhelyet ígért a miniszterelnök, ebből alig több mint 1500 valósult meg. A KSH adatai szerint 2020-ban a három éven aluli gyermekek mindössze 17,9 százalékának volt elegendő bölcsődei férőhelye, egy 2019-es Eurostat-adat szerint pedig 88 ezer ember nem dolgozik hazánkban, olyan emberek, akik egyébként szívesen részesei lennének a bérmunkapiacnak, de gyermekük számára nincsen bölcsődei férőhely. Kérdezem önöket, hogy mi ez, hogyha nem nemzetgazdasági és társadalomrombolás. De továbbmegyek, azok az édesanyák, akik szeretnék bölcsődébe íratni a gyermekeiket, és visszatérni a munkahelyükre, de ezt nem tudják a férőhelyhiány miatt megtenni, nagyon súlyos joghátrányokat szenvednek, sérül az egyenlő bánásmód, sérül az egyenlő méltóság, mondom még egyszer, tízezrek számára ebben az országban. Sokszor beszéltem már arról, hogy boldog gyermekeket, kiegyensúlyozott társadalmat akkor láthatunk, amikor az édesanyák és az édesapák is boldogok. Az nem megy, hogy rendszeresen sérülnek a szülők jogai, az nem megy, hogy olyan városokban is, ahol egyébként a korfa kívánatosan fiatal, ott, ahol egyébként örülhetnénk annak, hogy igen, egyre több játszótérre, igen, egyre több szabadidőparkra van szükség, ott egyszerűen olyan szülőkkel találkozunk, akik nap mint nap le kell biggyesszék az orrukat, és azt kell mondaniuk, hogy már megint a szomszédos településre kell vinnünk a gyereket, ráadásul úgy, hogy tesszük ezt autóval, merthogy még a tömegközlekedés sem megoldott a városaink között. Ezek mind megoldásra várnak. Én abban bízom, hogy az új kormány erre képes lesz. Köszönöm, hogy meghallgattak. [[Taps a DK és a Jobbik soraiban.]]
Köszönöm szépen, képviselő asszony. Napirend utáni felszólalásra jelentkezett a Jobbik képviselőcsoportjából Steinmetz Ádám képviselő úr. Parancsoljon, képviselő úr, öné a szó.
Köszönöm a szót, elnök úr. Tisztelt Országgyűlés! Mozgalmas és alapvetően örömteli nyarunk volt idén, Somogyországban is számos közösségi rendezvényen vehettünk részt, falunapon, városi rendezvényen, fesztiválon, immár diszkriminatív korlátozások és szájmaszk használata nélkül. Ezeknek én is részese lehettem, és nagyon örültem, hogy somogyi honfitársainkkal együtt örülhettünk ezeknek a közösségi élményeknek, nem egy esetben egyébként csupa szívvel és nagy gondossággal elkészített ételek elfogyasztása közben. A választókerületet érintően még két, alapvetően fontos ügyről szeretnék itt most a tisztelt Ház falai között megemlékezni, amelyek részben megvalósultak, illetve részben megvalósulhatnak a jövőben. Az egyik a fonyódligeti gyermektábor ügye, amely az eklatáns somogyi példája annak, hogy a Fidesz-kormány a közösség vagyonát hogyan változtatta át az elmúlt időszakban egyesek vagyonává. Tudják, ez a több tízmilliárd forint értékű korábbi közvagyon most már egy alapítvány tulajdonában van, egy olyan alapítvány tulajdonában, amelyik 2008 óta az ígéretek ellenére sem üdültetett gyermekeket Fonyódligeten egészen most nyár végéig, augusztusban ugyanis hosszú idő után megjöttek a gyermekek Fonyódligetre. Az azonban más lapra tartozik, hogy milyen körülmények fogadták őket. Aki mostanában járt Fonyódligeten, az láthatta, hogy ebben a táborban, amelyet Mészáros Lőrinc cégei 4,5 milliárd forint közpénzből újítottak fel ezt tessék idézőjelben érteni és írni majd! , milyen látvány fogadja őket. Ez leginkább egy menekülttáborra hasonlító tábor szögesdróttal körülvéve, egy fémkeretre ráhúzott, műanyag kamionponyvákkal ellátott sátortábor, ahol húsz gyermek zsúfolódik össze egy ablaktalan, alapvetően levegőtlen, jurtának mondott sátorba emeletes ágyakon, ahol még egyébként vizesblokk sincs. El lehet képzelni, hogy ezekben a helyiségekben például egy negyvenfokos nyári melegben milyen klimatikus viszonyok uralkodnak, különösen úgy, hogy a táborban lévő fákat egyébként bár Móring József Attila ezt nem tudta kivágták, és egyébként minden mást eldózeroltak, a földdel tettek egyenlővé. Tehát egyszerűen siralmas, hogy ennyi pénzből, a korábbi ígéretekkel és a korábbi látványtervekkel ellentétben mit csináltak, különösképpen ennyi pénzből. Én azt gondolom, hogy emellett nem lehet szó nélkül elmenni. A másik ilyen ügy, amelyet szintén itt a tisztelt Ház falai is már régóta tudnak és rendszeresen hallhatnak tőlem, a marcali kórház fejlesztésének az ügye, amely kezdeményezéshez az elmúlt hónapokban több ezer somogyi polgár csatlakozott, és én azt gondolom, hogy ennek hatására is augusztus 4-én megjelent az a kormányhatározat, amely a marcali kórház kastélyának és környezetének felújítására és egyébként eszközbeszerzésekre több milliárd forintot irányoz elő. Azonban hogy a kastély funkcióváltása, a felújítás és hogy milyen eszközbeszerzések konkrétan mikor fognak megvalósulni, és ezek mit jelentenek, és milyen határidővel történik mindez, arra a térség fideszes országgyűlési képviselőjétől, Móring József Attilától sem kaphattunk választ. Minket elsősorban az érdekel, hogy ezeknek a fejlesztéseknek a hatására lesze több új orvos a marcali kórházban, növelike végre az ápolók brutálisan alacsony bérét, illetőleg hogy beszerzike azokat az eszközöket, amelyeket már régóta ígérnek, azokat a gyógyászati és diagnosztikai eszközöket, amelyek által az ellátás színvonala is javulhat Marcaliban. [[20.30]] Azt reméljük egyébként ettől a fejlesztéstől, hogy nem kell majd többet Kaposvárra utazniuk, és végre lesz egy szakmailag, szervezetileg és gazdaságilag is valóban önálló, erős kórházunk, amit a marcaliak és a járásban élő több tízezer ember megérdemelne. Mivel a kormányzati oldalon nem látok válaszadásra kijelöltet, ezért ezekkel a konkrét kérdésekkel, több tízezer somogyi polgár húsbavágó kérdéseivel az illetékes miniszterhez, az illetékes minisztérium képviselőjéhez fogok majd fordulni, mert ezek a kérdések nem maradhatnak válasz nélkül. Köszönöm, hogy meghallgattak.
Köszönöm szépen, képviselő úr. Tisztelt Országgyűlés! Képviselőtársaim! Ezzel a napirend utáni felszólalások végére értünk. Megköszönöm egész napi munkájukat. Az Országgyűlés holnap reggel 9 órakor folytatja a munkáját. Mindenkinek szép és jó éjszakát kívánok, a reggeli viszontlátásra! Az ülésnapot bezárom.